
EIL LODENN 




SEITEKVET PENNAD 


Trelaouenan. Koadoù Kermenguy. 


Evel am eus lavaret deoc’h, ur guchenn vat ac’hanomp 
a yoa aet da ambroug Canclaux betek Kermoruz, 
e-kichen Kastell. En em gavet eno, an Aotrou de 
Kerbalanek a lavaras oa gwelloc’h deomp dont en-dro 
gant aon na vije deuet, eus a Vontroulez, soudarded da 
Ganclaux, evel a yoa deuet eus a Lesneven, rak neuze 
e vije aes dezhañ ober an dro deomp, kelc’hañ ac’ha- 
nomp, trec’hiñ ac’hanomp hag hor lazhañ holl en un 
taol. 

Dont a rejomp ivez ’ta en-dro dre an hent bras, 
oc’h en em ziwall evelato hag o sellet pizh en-dro 
deomp. P’en em gavjomp e Kergidu, oa sioul an traoù, 
ne dregerne ken an draonienn gant ar youc’herezh, an 
tennoù fuzuilh hag an tennoù kanol ; n’oa den war 
vale e neblec’h ; ne weled nemet gwez dibennet, kleu- 
zioù freuzet, parkeier turiet evel pa vije bet e pep 
hini kant penn-moc’h gouez oc’h ober o ebat. War an 
hent bras oa aridennadoù ruz a deue eus an nec’h d’an 
traoñ, graet gant gwad ar re eus an daou du a yoa 
kouezhet en emgann. Den na c’helle lavaret : Hemañ 
eo gwad ar c’houeriad, hemañ eo gwad ar soudard... 

Ar gwel eus an traoù-se a c’hlac’hare hor c’halon, ha 
ne zalejomp ket pell el lec’h m’oamp en em gannet ker 
kalonek diouzh ar mintin. Diskenn a rejomp d’an traoñ 
hep soñjal hor boa freuzet ar pont er penn kentañ 
eus an emgann. N’hor boe ket a geuz, rak Canclaux en 
doa lezet unan eus e girri da ober pont e Kergidu ; e 
feson, n’en doa ket bet a amzer d’her c’has gantañ. 
Ni a yeas dreistañ en tu all, ha goude-se a grogas en e 
limonoù hag hen stlapas er ganol, evit miret ouzh Can- 
claux da zont dre an hent bras ma teuje c’hoant dezhañ 
da zont war hor lerc’h. 

Distreiñ a rejomp neuze diwar an hent bras evit 
mont da vourk Trelaouenan. Eno oa an holl glac’haret, 
rak an holl a ouie hon doa kollet e Kergidu. Klederiz 
ha Ploueskadiz a yoa aet d’ar gêr dre an hent-se. Hon- 
unan oa du hor penn ha laosk an tamm ac’hanomp. O 
welet kement-se, an Aotrou de Kerbalanek hor galvas 
holl, hon dastumas en-dro dezhañ, hag a lavaras deomp : 

« Gwelet a ran war ho penn ur aer nec’het ; kouls- 
koude n’eo ket kalon a vank deoc’h, hen diskouez hoc’h 
eus graet abaoe an dervezhioù-mañ ; un dra hepken a 
vank deoc’h : hini ac’hanoc’h marteze n’en deus soñjet 
n’hoc’h eus debret tamm abaoe dec’h da noz, ha kouls- 
koude oc’h en em gannet evel gwazed a benn hag a 
galon. Petra ’fell deoc’h ? Korf an den n’eo ket evit 
harpañ alies keit hag e youl ; ezhomm hoc’h eus, ker- 
koulz ha me, hen anzav a ran hep mezh evidon, eus a un 
tamm bennak d’en em greñvaat. Ha mar deus unan 
bennak e bourk Trelaouenan hag en defe un tamm bara 
da reiñ deomp da zebriñ, e rafe ur vad vras deomp 
holl. » 

Kerkent ha m’oe klevet kement-se, an holl en em 
hastas da lavaret : 

« Deut du-mañ, deuit du-mañ, hag ho pezo da 
zebriñ ha da evañ kement ha ma karfot. » 

Ha pep hini a groge e tri, pevar, pemp ha c’hwec’h 
ac’hanomp evit hor c’has gantañ d’e di. 

O welet ac’hanomp holl o vont en tiez, an Aotrou de 
Kerbalanek a lavaras deomp : 

« Gwazed, gouzout a rit hon eus ambrouget Can- 
claux betek Kastell ; mes mar deus deuet dezhañ sou- 
darded all a Vontroulez, e tegaso anezho war hor 
lerc’h ; ha ma tegouezhont warnomp amañ e-pad ma 
vezimp holl o tebriñ en tiez, hor lazhint holl ivez hep 
ma c’hellimp en em zifenn. Me 'garfe e chomfe an dre- 
derenn ac’hanomp da zebriñ o zamm amañ war an hent, 
ha ma tegouezh soudarded Canclaux warnomp, e vezint 
a-walc’h evit en em zifenn ur pennad, da c’hedal ma 
vezo ar re all deuet d’o sikour. 

— Ya, ya, mat ha gwir a livirit, Aotrou de Kerba- 
lanek », eme an holl. « N’hoc’h eus nemet envel ar re 
a gerfot, holl e chomimp a galon vat. 

— Mat, neuze me a chomo va-unan war an hent 
gant paotred Plouvorn, tud va bro, ha re Gwikourvest. 
Ar re all a c’hell mont en tiez da zebriñ ha da eha- 
nañ. » 

Kerkent, al lodenn vrasañ ac’hanomp a yeas gant tud 
Trelaouenan d’o ziez : d’an Aotrou de Kerbalanek ha 
d’ar re a yoa chomet gantañ, e voe degaset da zebriñ 
ha da evañ kement ha ma karient. 

Nag e voe debret c’hwek an tamm bara-se ! Nag e 
voe kavet mat ! Bennozh Doue da dud Trelaouenan 
da vezañ bet ker kalonek ha ker mat en hor c’heñver ! 
O zamm bara en doa degaset buhez ennomp. 

E miz Meurzh e teu buan an noz. Erru oa an abar- 
daevezh ha mall oa deomp klask hol lojeiz en tu pe du. 
N’oamp ket evit chom e bourk Trelaouenan, rak re 
dost edomp da Gastell ha da Gergidu, ha n’oamp ket 
bremañ a-walc’h a dud evit herzel ouzh Canclaux hag e 
soudarded. Da belec’h ez aimp ’ta ? 

An Aotrou de Kerbalanek, goude m’oa echu hor pred 
ganeomp, hor galvas holl en-dro dezhañ hag a lavaras 
deomp en ur c’hoarzhin : 

« Alo, paotred, peger buan e sav an tamm bara an 
den war e dreid ! Bremaik edoc’h o vont da gouezhañ 
war ho penn, ha bremañ emañ adarre an tan en ho 
lagad. Gwell a se, rak emgann Kergidu, mar deo bet ar 
c’hentañ, ne vezo ket an diwezhañ, davihanañ evidon- 
me. 

— Nag evidomp-ni kennebeut », eme an holl. 

— Nag evidoc’h-c’hwi ! Tridal a ra va c’halon ouzh 
ho klevet. Lakaet hoc’h eus ivez ’ta mat ha start en ho 
penn difenn betek ar marv ho Toue, ho relijion, ho roue 
hag ho pro ? 

— Ya, ya, Aotrou de Kerbalanek, betek hon huanad 
diwezhañ. Fiziout warnomp a c’hellit, ha n’hon eus 
ken mall nemet da skeiñ adarre war soudarded ar 
Republik. 

— Vad a ra d’am c’halon ho klevet, mes setu amañ 
un dra. Warc’hoazh hag en dervezhioù war-lerc’h, 
Canclaux a guzho 1 soudarded ha tud eus e berzh e pep 
parrez hag e pep ti eus pep parrez, marteze da c’hou- 
lenn anvioù ar gwazed 2 . 

« Ma ne vezit ket er gêr p’en em gavo den Can- 
claux, e vezo lavaret edoc’h e Kergidu, hag e vioc’h 
barnet d’ar marv, me ’gred. Gwelloc’h, a gav din, eo 
mont d’ar gêr, d’an nebeutañ d’ar re a zo dimezet, ha 
d’ar re all a zo muiañ ezhomm anezho. Pa vezo ret, me 
ho kalvo adarre. 

— Ha c’hwi, petra a reot ? 

— Me a chomo e kuzh amañ hag ahont, e-lec’h ma 
kavo din e vezo an aesañ kouezhañ war Canclaux hag 
e soudarded. 

— Ni a raio eveldoc’h », eme ur vandenn dud 
yaouank. 

— Ne fell ket din hoc’h aliañ re, rak gouzout a ran 
e vezo poan. Aliesoc’h marteze e rankimp kousket er- 
maez, e-touez al lann, eget en un ti, etre div liñser. 

— N’eus forzh, ni a chomo ganeoc’h, a en em ganno 
ganeoc’h betek ar marv. 

— Ne zalc’hin ganen nemet ar re a zo galvet da vont 
da Gastell d’an tennañ d’ar sord, hag ar re a zo bloaz 
pe zaou yaouankoc’h, rak ar re-se, ma ne chomont ket 
ganen-me, a vezo kaset a-bell-bro da vezañ soudarded 
d’ar Republik, ha da ober e lec’h all ar pezh a rank ar 
soudarded ober dre amañ, en desped da zarn anezho 
marteze. 

— Biken ! biken, ne daimp da soudarded ar Repu- 
blik. 

— Nann, n’hoc’h eus ket a c’hoant da vont e-mesk 
tud hag a ra kement a draoù fall ; abalamour da se e 
talc’han ac’hanoc’h ganen, mes ne chomo nemedoc’h ; ar 
re all a alian da zistreiñ fenoz pep hini d’e gêr. 

— Ni a chomo ivez, ni a chomo ivez. 

— Nann, ne fell ket din, abalamour m’eus lod ac’ha- 
noc’h dimezet ha m’eus ezhomm er gêr eus a lod all 
evit gounit un tamm bara d’o zadoù ha d’o mammoù. 
Hag ouzhpenn-se, penaos e c’hellfen-me bevañ kement 
all a dud ? Nann, nann, bezit sentus, gwazed'; va 
c’hrediñ a c’hellit, ne espernin ket ac’hanoc’h pa vezo 
ret. Daoust hag er mintin-mañ n’em eus ket lavaret 
deoc’h lammat war soudarded Canclaux ! Koulskoude e 
c’hellec’h bezañ lazhet ; ha meur a hini, siwazh ! a zo 
chomet war an dachenn. N’em eus ket bet a druez 
ouzhoc’h pa ranked en em gannañ, ar memes tra a rin 
adarre pa vezo ret. 

— Mat, diaes e kavomp ho kuitaat. 

— Soublit ho penn, ha sentit ouzhin. 

— Ha c’hwi, da belec’h ez eot ? 

— Setu amañ petra ’m eus soñjet : ret eo deomp 
klask golo en ur vro vat, e-kreiz an dud a zo a-du 
ganeomp, evit ma vezo aesoc’h deomp kaout un tamm 
boued ha klevet keloù eus a soudarded ar Republik. 
Me ’gav din, al lec’h bravañ evidomp, eo koadoù Ker- 
menguy. Eno e vezimp etre Plougouloum, Sibiril, Kle- 
der, Ploueskad, Gwinevez, Sant-Nouga, Gwitevede ha 
Plouvorn. Ma ne c’hellor ket 3 dont eus a un tu d’hor 
c’haout e teuor, me ’gred, eus a un tu all, hag, er 
c’hiz-se, hor bezo bevañs ha keleier. An Aotrou de 
Kermenguy gozh n’emañ ket er gêr, evit gwir, rak, evel 
a ouzoc’h, ranket en deus tec’het da Vro-Saoz, abala- 
mour m’en deus roet skoazell d’an Aotrou de la Marche, 
eskob Kastell, da gemeret an tec’h ha m’en deus klasket 
ul lestr dezhañ da dreuziñ ar mor. Ur gwall goll 
eo an dra-se evidomp, rak e vugale a zo yaouankik- 
flamm. Mes e verourien en deus kemennet-mat, hag 
ober a raint evidomp ar pezh a c’hellint da ober. 

— Mat, Aotrou de Kerbalanek, pa ranker sentiñ 
ouzhoc’h, her greomp. Ne ankounac’haimp ket ac’ha- 
noc’h, ha d’hon amezeien a dro-war-dro, e lavarimp e 
pelec’h e viot. C’hwi ne ankounac’haot ket ac’hanomp 
kennebeut ; fiziañs hon eus er pezh hoc’h eus lavaret 
deomp. Kenavezo ! ar c’hentañ ar gwellañ. 

— Kenavezo, tud a galon ! » 

A-raok en em zispartiañ oamp en em glevet evel-hen : 
pa deuje unan bennak, en noz pe en deiz, da zegas deomp 
bevañs pe geleier, ne dlee ket dont e-unan, mar gellje, 
mes atav degas gantañ un all pe zaou. Sevel a dlee, en tu 
bennak, e ribl ar c’hoadoù, war ur c’hleuz ; ha neuze, 
hopañ teir gwech ha distag, o tifraezhañ 4 hopadenn ar 
gaouenn. Goude an trede gwech, ni a dlee hopañ d’hon 
tro, ur wech hepken, evit diskouez hon doa klevet hag 
e pelec’h edomp. Ma ne hopajemp ket, e tleed redet 
a-hed ar c’hoadoù hag ar gwaremmoù a dro-war-dro, 

en ur hopañ atav teir gwech, an eil war-lerc’h eben, ken 
na glevjed ac’hanomp oc’h ober un hopadenn. Pa vijemp 
klevet, e tleed dont war-zu ennomp oc’h hopañ atav 
ur wech en amzer, ha ni a dlee respont bep tro gous- 
tatoc’h-goustatañ, dre ma tostajed ouzh al lec’h ma 
vijemp ennañ. — Unan bennak a dlee chom war ur 
c’hleuz evit ober ar ged, ha diwall na gouezhje an Dis- 
pac’herien warnomp. Hennezh, ma welje pe ma klevje 
un dra bennak, a dlee leuskel c’hwec’h pe seizh hopa- 
denn stag-ouzh-stag, evel ar gaouenn o vont kuit pa vez 
spontet gant un dra bennak. Goude-se e tlee en em 
ruzañ a-hed ar c’hleuzioù evit gouzout e pe du e troje 
ar sitoianed. Ma teujent war-zu ennomp, e tlee ken- 
derc’hel da hopañ c’hwec’h pe seizh gwech stag-ouzh- 
stag, ha ni a dlee tec’het gwellañ ma c’helljemp. Mar 
dajent e-biou, pa vijent aet pell a-walc’h, e tleed, evel 
er wech kentañ, hopañ teir gwech distag. 

Evel a welit, an traoù a lakaemp en urzh vat a-raok 
en em zispartiañ. Un dra all a rejomp c’hoazh : reiñ a 
rejomp hor ger an eil d’egile da zifenn bepred, hag e 
pep lec’h, betek ar berad diwezhañ eus hor gwad, hon 
Doue, hor relijion hag hor roue. Goude-se e kimiadjomp 
an eil diouzh egile, ha me her lavar deoc’h, ne voe ket 
hep doan. Lod a yae d’ar gêr da gaout o zud, ha lod 
all a yae, evel bleizi, da lojañ er-maez e-touez al lann 
pe e-kreiz ar c’hoadoù... 

Ni a deuas da goadoù Kermenguy, hag en ur vont 
ec’h ejomp d’ar Gear-a-Draoñ da gerc’hat pep a vriad 
kolo da astenn a-zindanomp, evit en em viret diouzh 
glebor an douar. A-raok gourvez war hor c’huchenn 
golo, an Aotrou de Kerbalanek a lavaras deomp : 

« Leveromp hor pedennoù evit trugarekaat an Aotrou 
Doue da vezañ hirio hon diwallet. Ne ankounac’haomp 
ket kennebeut hor mignoned, ha leveromp un De Pro- 
fundis evit ar re a zo marvet e Kergidu. » 

Meur a wech em eus pedet a-greiz kalon, a gav din : 
nepred ne zilezan va fedennoù ; ne gredan ket evelato e 
ve biskoazh deuet eus va c’halon ur bedenn ker c’hwek 
hag an hini a ris en abardaevezh-se e koad Kermenguy. 

Skuizh oamp, n’eo ket souezh : kousket c’hwek a 
rejomp holl betek antronoz vintin ; nemet unan ac’ha- 
nomp, pep hini d’e dro, a yoa chomet dihun evit ober ar 
ged. Ne vije ket bet ret bezañ kement-se war evezh, rak 
ne voe klevet netra nemet chilpadenn skiltrus al louarn 
o redet war-lerc’h ar c’had pe al lapin, hag hopadenn 
kañvaouus ar gaouenn war-dro maner Kermenguy. A1 
loened gouez a yoa dinec’h ; ne ouient ket e ranke 
kristenien dont da lojañ er-maez evelto, e-kreiz ar c’hoa- 
doù hag e-mesk al lann. 

Kerkent ha m’oemp savet diwar hor c’huchenn golo, 
an Aotrou de Kerbalanek a lavaras adarre ar pedennoù 
a vouezh uhel, evel m’o leverer e pep ti kristen. Eñ eo 
a ranke o lavaret, abalamour m’oa eñ ar mestr warnomp, 
rak n’oa chomet beleg ebet ganeomp. Ar re a yoa aet 
d’ar gêr, en derc’hent da noz, o doa o c’haset ganto, 
abalamour, a lavarent, ma tlee ar veleien mont adarre 
da guzhat en tiez m’oant boazet da vezañ enno a-raok. 
Er c’hiz-se, emezo, e vije aesoc’h o c’haout pa vije tud 
klañv da gofes, pe ur vadeziant da ober, rak an dud 
a ouie pell a yoa e vezent en tiez-se ; e-lec’h o chom 
ganeomp-ni, ne vije ket aes o c’haout pa vije ezhomm, 
rak eveldomp-ni, o divije ranket marteze redet eus an 
eil gwaremm en eben, eus an eil koad en egile, diouzh 
ma vije kouezhet bec’h warnomp ; hag evel-se e vije 
diaes gouzout da belec’h mont d’o c’hlask. N’o doa ket 
hon dilezet evit-se, pell ac’hano. Lavaret o doa deomp 
e klevjent, gant an dud, ma vijent en o ziez, peur e 
vije un emgann all, ha neuze e teujent adarre a-greiz o 
c’halon d’hor c’haout hag e chomjent ganeomp, keit 
ha ma vije tennoù ha taolioù. 

Goude hor pedennoù, ec’h en em lakejomp da 
zebriñ pep a damm. Hor fest ne voe ket druz, va 
c’hrediñ a c’hellit ; n’hor boe da zebriñ nemet bara 
torzh hag un tammig bihan a gig. Tud Trelaouenan o 
doa roet deomp kement a yoa en o zi, evit gwir, mes 
n’edont ket o c’hortoz ac’hanomp-ni ; dre se n’o doa 
poazhet nemet evel m’oant boas da ober evito o-unan. 
Ha petra oa an dra-se evit ur vandenn dud yaouank 
eveldomp-ni, toullet-frank o gouzoug gant al labour o 
doa bet an deiz a-raok e Kergidu ha war hent Kastell ? 
N’eus forzh, gant ar pezh a yoa, e voe ranket ober, ha 
den ne glemmas 5 . 

Hed an deiz e chomjomp da ehanañ, da burañ hor 
fuzuilhoù, da glenkañ mat hor poultr hag hor boledoù, 
ha da zibriañ hon dilhad kailharet-holl e Kergidu. 

Antronoz, mintin-mat, Paol Monot, eus a vilin Kerve- 
neur, hag e zaou genderv, Lell ha Lois, eus a Gerliviri, 
a deuas da zegas boued deomp ha da gontañ deomp 
petra a yoa a nevez e-kreiz hor c’hoad ; evel gwechall 
an ermited en dezerzh, ne glevemp anv a netra. 

Paol a gontas deomp oa tremenet dre Bloueskad, en 
dervezh a-raok, ur vandenn vras a soudarded, hag a 
rae freuz dre ma ’z aent. Den ne grede ken bremañ 
herzel outo ; laerezh kement a gavent, gwall lakaat an 
dud a raent ’hed an hent. P’oant en em gavet war Bont 
Krist, ec’h en em rannjont etre div lodenn : unan anezho 
a yeas war-zu Goulc’hen, Plouneour ha Kerlouan ; eben 
a gendalc’has da vont war-eeun gant an hent bras war-zu 
Lesneven. Da belec’h ez aent e gwirionez ? Paol ne 
voe ket evit her lavaret deomp. 

O klevet kement-se, e savas ar gwad d’hor penn. 
Holl hor boa c’hoant da vont diouzhtu war-lerc’h an 
div vandenn-se, da lammat warnezho, an eil war-lerc’h 
eben, ha d’o douarañ o-div, a-raok m’en divije klevet 
den edomp war o lerc’h. N’oa ket hennezh menoz an 


17 



Aotrou de Kerbalanek. An div vandenn soudarded-se 6 , 
emezañ, goude bezañ en em rannet, a c’hell en em 
gaout adarre an eil gant eben, pa ’z eo gwir n’ouzomp 
ket da belec’h ez aent. Ha petra omp-ni a-enep kemend- 
all a dud ? Hag ouzhpenn, piv a c’hell lavaret n’eus ket 
deuet war o lerc’h, eus a Gastell, ur vandenn all ? Ar 
gwellañ eo ivez ’ta chom sioul, ken na vezo klevet ur 
c’heloù all bennak sklaeroc’h. 

Paol Monot n’oa evit lavaret deomp nemet ar pezh 
en doa klevet. War-dro eizh eur ez eas kuit gant e zaou 
genderv, an dour en e zaoulagad ; diaes e kave, a lavare, 
mont d’ar gêr ha lezer ac’hanomp-ni da lojañ er-maez 
evel loened gouez. 

War-dro div eur e klevjomp youc’herezh, cholori ha 
jabadao war-dro ar Vengleuz. Tregerniñ a rae ar vro 
ganto a-dro-war-dro, adalek Milin an Tour betek Milin 
Sioc’han, a-hed traonienn Keraouell. Hini ac’hanomp ne 
c’helle gouzout petra oa an trouz-se. War-dro teir eur 
hanter, e klevjomp, war-dro Berven, an tennoù o vont 
en-dro, ken stank ha ker start, ma kavas deomp edor 7 
oc’h en em gannañ. Lagad an Aotrou de Kerbalanek a 
verve en e benn, o lavaret deomp : 

« Paotred, hor breudeur a zo e krog ouzh ar Repu- 
blikaned ; ha chom a raimp-ni amañ ? 

— Nann, nann, eme-ni a-unan, deomp a-raok ! 

— E doare emañ hor fuzuilhoù, deomp ivez ’ta en 
hent d’en em gannañ gant hon tud, da vervel ganto, mar 
deo ret. » 

Ha ni en hent a-dreuz ar c’hoadoù hag ar gwarem- 
moù. Edomp aet ur pennad mat dija, pa glevjomp 
hopadenn ar gaouenn. Chom a rejomp a-sav. Hopañ a 
rejor 8 adarre teir gwech distag. 

« N’eus droug ebet, eme an Aotrou de Kerbalanek. 
Respontomp hag e klevimp petra a zo a nevez. » 

Ne chomjomp ket pell da c’hedal. A-barzh nemeur 

ec’h en em gavas en hon touez Olier Conseil, eus a Sant- 
Nouga, hag a lavaras deomp en doa graet Canclaux, gant 
e soudarded, bandennoù a zaou-ugent pe hanter-kant 
den, hag a c’haloupe ar vro en ur laerezh kement a 
gavent, hag en ur gregiñ en dud evit o c’has d’ar prizon 
pa droe en o fenn. Evelato, ne deuent ket a-benn eus o 
zaol e kement lec’h ma ’z aent. E Landeboc’her, pao- 
tred Gwilhoù Bertou hag o amezeien, da c’hedal anezho 
da vont kuit, a yoa en em guzhet a-dreñv ur c’hleuz, 
e-kichen an ti, ha p’edo ar soudarded, leun o c’hof, o 
vont e-biou dezho, a-hed an hent, a laoskas warnezho 
bep a denn hag a ziskaras un dek pe zaouzek. An taol-se 
a skuilhas ar spont e-touez ar Republikaned : dont 
a rejont war o c’hiz da Verven, hag edont eno, ur pen- 
nad a yoa, o tiviz petra da ober, pe distreiñ da Gastell, 
pe chom e Berven, hervez m’oa gourc’hemennet dezho. 

En un taol e klevjod, e tu ar Vengleuz, war hent 
Lanouarne, kanaouennoù ha youc’herezh. Petra yoa ’ta 
a nevez en tu-se ? Setu amañ. 

Yann Prigent, maer Gwitevede, hag a yoa ganeomp- 
ni e Kergidu, o welet penaos o doa stourmet ouzh ar 
Republikaned paotred Landeboc’her, ha pegen aes oa 
sevel tud ar vro a-enep soudarded Canclaux, a deuas 
en un taol en e benn mont da Lanzeon da gemenn da 
Baol Inizan dont diouzhtu gant tud e vro war-zu Berven, 
evit reiñ an taol diwezhañ d’ar Republikaned. Ne 
c’hellas ket, siwazh ! dont a-benn eus e venoz. P’edo o 
tistreiñ diwar hent Lanouarne evit mont war-zu ar 
Vengleuz, ec’h en em gavas dirak ur strollad soudarded 
hag a deue war-zu ennañ. N’oa ket evit tec’het, rak n’edo 
ket daou c’hant paz diouto. Yann Prigent ne gollas ket 
e benn evit-se. War an hent oa ur paotrig a zaouzek pe 
drizek vloaz o tiwall e vuoc’h' 9 . Yann Prigent a veas 
d’her c’haout hag a lavaras dezhañ : 

« Ro peoc’h, va faotr ; lez da vuoc’h ganen-me. 

N’en em gavo droug ebet ganti : me eo maer Gwite- 
vede. » 

Ha kerkent Yann Prigent lakaat e zorn war ar 
vuoc’h en ur skeiñ warnezhi, gant ur wialennig, da vont 
a-raok, evel pa vije bet o vont ganti d’ar foar. Kaout o 
rae dezhañ en divije gellet er c’hiz-se mont e-biou hep 
m’en divije soñjet den ebet ennañ. 

Ar soudarded, evit gwir, ne raent nemet mousc’hoar- 
zhin o welet Yann Prigent oc’h hortañ e vuoc’h en e 
raok. Mes ar c’habiten a yoa un tamm lien en-dro d’e 
benn, goude bezañ graet ur sell outañ, a chomas krenn 
en e sav. 

« Soudarded, soudarded, krogit en den-mañ : hemañ 
a yoa e Kergidu. 

— Me », eme Yann Prigent, « a ya da esa gwerzhañ 
ar vuoc’h-mañ d’ar c’higer, da Bloueskad, evit gellout 
kaout ur gwenneg bennak da brenañ bara. 

— Gevier, gevier », eme adarre ar c’habiten, a-bouez 
e benn, ha droug ennañ ! « Hennezh, ar c’hozh tamm 
koueriad-se, eo en deus va bornet-me, e Kergidu, gant 
un taol forc’h. 

— Me n’hoc’h anavezan ket », eme Yann. 

Ha ne lavare ket a c’hevier evit lavaret an dra-se, rak 
meur a daol forc’h en doa roet. 

« Mat, me da anavez, liv ar groug, ha bremaik, me 
hen diskouezo dit. — Soudarded, krogit ennañ, liam- 
mit e zaouarn dezhañ a-dreñv e gein, hag e bourk Ber- 
ven dirak an holl, ni her fuzuilho. 

— Fuzuilhañ un den ne ra droug ebet deoc’h, n’eus 
arm ebet gantañ ? 

— Ma n’eus ket bremañ ez eus bet. 

— Neuze oa deoc’h tennañ warnezhañ ha n’eo ket 
bremañ. 

— Eo, eo, bremañ eo deomp lakaat ac’hanout da 
baeañ va lagad din-me. Kae atav : te ac’h eus bornet 

ac’hanon-me ; bremaik, te ne vezi ket born, dall-put e 
vezi avat. Kargit mat ho fuzuilhoù, soudarded, abala- 
mour deomp da reiñ e stal d’ar c’houeriad-mañ kerkent 
ha m’en em gavimp e Berven. » 

« E gwirionez, ne zalejont ket d’en em gaout e Ber- 
ven, ha, diouzhtu m’oant en em gavet, hep reiñ amzer 
da Yann Prigent da lavaret un tamm pedenn zoken, e 
voe staget ouzh tour an iliz, ha, buanoc’h eget n’her 
lavaran deoc’h, e voe laosket warnañ daou-ugent tenn 
fuzuilh en un taol... Youc’herezh ha tennoù ar re-se eo 
hoc’h eus klevet n’eus ket gwall bell. — Me, eme Olier 
Conseil c‘hoazh, me, o c’houzout menoz Yann Prigent, a 
yoa un den a benn hag a skiant, a zo deuet da lavaret 
deoc’h petra en doa c’hoant da ober. C’hwi, bremañ, 
Aotrou de Kerbalanek, a raio ar pezh a gerfot. 

— Bennozh Doue deoc’h, Olier Conseil ; it d’ar gêr, 
lavarit da baotred Gwitevede bezañ war-c’hed ac’ha- 
nomp. Ni a ya da vont en-dro da goad Kermenguy. Me 
a gaso fenoz tud en-dro da lavaret d’hor mignoned en em 
zastum ha bezañ e doare, en dervezhioù kentañ, da zont 
ganeomp da skeiñ adarre war soudarded Canclaux. » 
Olier Conseil a yeas d’e gêr ha ni a zistroas da goad 
Kermenguy. Pa voemp en em gavet, an Aotrou de Ker- 
balanek a roas da bep hini ac’hanomp e gefridi. Me, 
evit va lod, a yoa gourc’hemennet din mont da Lan- 
zeon da lavaret da Baol Inizan petra a yoa c’hoar- 
vezet gant Yann Prigent, ha d’hen degas ganen, eñ 
hag e dud, da gaout an Aotrou de Kerbalanek. 


21 




TRIWEC HVET PENNAD 


Keraouell 


A1 loar a yoa o sevel p’edon oc’h en em lakaat en 
hent : digoc’henn oa an amzer. Ur pennad brav a vale 
am boa da ober evit mont da Lanzeon, ha poan am 
boa c’hoazh em morzhed gloazet e Kergidu. Evelato 
e kave din e vijen a-raok an deiz e penn va beaj. An 
Aotrou de Kerbalanek, o welet ac’hanon o kammañ, a 
lavaras din en ur c’hoarzhin : 

« Kae atav, Yann Pennorz, e kanol Keraouell e kavi 
dour. Laka ur pennad da vorzhed e-barzh hag e teuio da 
zistanañ, ha nebeut goude da bareañ. 

— Louzoù marc’had-mat, Aotrou, eo hennezh ! 
Emaoc’h oc’h esa ober goap ac’hanon ; mat, hen ober a 
rin, rak an tan a zo em morzhed. » 

Dastum a ris va binviachoù 10 tennañ-tan, hag ur 
pennadig gouloù koar, gant aon n’am bije ezhomm da 
welet sklaer un tu bennak, e-pad an noz. Goulenn a ris 
va boledoù ha va foultr evit gellout en em zifenn ma 
vije ret : kregiñ a ris em fuzuilh. Kenavezo ar c’hen- 
tañ, a liviris d’am c’henvreudeur, ha me en hent, en ur 
jilgammat, a-zindan divaskell an Aotrou Doue ha va 
Ael-mat. 

Anaout mat a raen an hent eus a goadoù Kermenguy 
da Geraouell, mes aon am boa o vont a-hed an hent. 

Marteze, pa soñjjen nebeutañ, e kouezhjen, evel Yann 
Prigent, e-kreiz ur vandenn soudarded. Abalamour da 
se e teuen a-hed ar c’hleuzioù dre ar parkeier. Krediñ 
a c’hellit ne raen ket un hent aes ; meur a wech oa bet 
ribiñset va (dremm) bizaj ha va daouarn din, gant an 
drez hag ar spern, o vont dreist ar c’hleuzioù. Evelato, 
a-forzh da boaniañ ec’h en em gavis dirak pont 
Keraouell. Chom a ris a-sav da selaou ha ne glevjen 
netra. Ne zaleis ket da glevet kan ha youc’herezh a-bell ; 
me ’gred e tlee bezañ war-dro maner Keryann, en tu 
bennak ; evelato, ne ouien ket mat a-walc’h e pelec’h 
oa. Gouzout a raen da vihanañ oa soudarded Canclaux 
o c’haloupat ar vro. Zoken e kave din em boa klevet 
tud o kaozeal goustad war-dro maner Keraouell ; mes 
ne ouien ket piv a yoa o kaozeal, pe tud ar vro pe re 
all. Chom a ris ur pennad da soñjal ; kaer am boa 
soñjal, ne ouien ket muioc’h petra oa ar gwellañ din 
da ober. Atav e kleven krial ha youc’hal war-zu 
Keryann ; n’eo ket an dra-se a rae aon din ; mes 
kaout a rae din e kleven ivez atav kaozeal goustadik 
en-dro din, en tu bennak, hep ma ouien e pelec’h. Petra 
oa ar gwellañ din da ober ? N’oan ket evit chom eno, 
a-zioc’h pont Keraouell, evel ur maen en ur c’hleuz ; 
ret oa din mont a-raok pe dont a-dreñv, unan a zaou. 
U1 lastez mezh a grogas ennon : sevel a ris e-mesk al 
lann war ar c’hleuz, hag ac’hano e sellis pizh, diouzh an 
daou du, war an hent bras a ya eus a Bloueskad da 
Landivizio. Ne welen den ebet warnezhañ : mat oa an 
traoù, a gave din : n’em boa nemet diskenn ha mont 
d’ar ganol da walc’hiñ va morzhed. A-raok diskenn e 
kuzhis mat va fuzuilh, va boledoù ha va foultr e-mesk al 
lann, rak aon am boa d’o glebiañ. 

E-keñver pont Keraouell eus un tamm douar dis- 
kloz, leun a raoskl hag a vroenn 11 ; an dour-beuz, o 
vont dre-greiz, en deus graet eno gouerioù bihan. 

C’hoant am boa da vont e-touez ar raoskl-se, en unan 
eus ar gouerioù bihan, pellañ ma c’helljen diouzh an 
hent bras. Eno e kave din e vije aes din gwalc’hiñ ha 
distanañ va morzhed, hag ivez evañ ur banne dour, rak 
sec’hed bras em boa. Kemeret a ris penn-herr, ha mont 
a ris a-dreuz ar gouerioù bihan hag ar broenn hirañ 
ma c’helljon e-touez ar raoskl. P’oen azezet war ribl ar 
ganol, e tennis va alan ; aet oa berr warnon ; ma 
n’em boa ket bet a aon, em boa bet enkrez da vihanañ. 

Kentañ a ris ’voe evañ ur banne dour. N’oa ket 
dour mat, mar kirit, rak dour kanol n’oa ken ; mes pa 
vez sec’hed, pep dour a zo mat. Goude se ec’h en em 
lakis da walc’hiñ va morzhed. Nag a vad a rae din ar 
banne dour-se ! Distanañ a rae ar gouli nebeut-ha- 
nebeut, hag a-benn ur pennad e stankas ar gwad, rak 
abaoe m’oan en em lakaet da vale, oa digoret ar gloaz. 
Gwellaat a rae din, plegañ hag astenn va gar a c’hellen 
bremañ hep poan ebet : edon e doare da vont da Lanzeon 
hep aon da chom en hent. 

Pegeit e chomis en dour, ne oufen ket her lavaret. 
Edon erru er-maez pa glevis tud o tont, en ur gaozeal, 
war an hent bras, a-hed bali maner Keraouell. Piv oa an 
dud-se ? Hag int-i a yoa tud ar vro, tud a relijion hag 
a zoujañs Doue ? Hag int-i a yoa soudarded ar Repu- 
blik ? N’oa ket aes din her gouzout, hag abalamour da 
se e chomis sioul e-touez va raoskl. Ne zalejon 12 ket da 
c’houzout piv oant, rak dont a rejont betek pont 
Keraouell, a-zioc’h va fenn. N’oa ken anv ganto nemet 
eus an Aotrou Borgne de la Tour, eus an Aotrou de 
Kerbalanek, eus a Yann Prigent. Kement ha ma c’hellen 
o c’hlevet, e kavas din edont o klask an Aotrou de 
Kerbalanek, hag an Aotrou de la Tour, evit ober dezho, 
emichañs, evel o doa graet da Yann Prigent. N’oa ket 
ar c’homzoù-se keloù brav d’am skouarn. Un tamm aon 
a grogas ennon ; plegañ a ris va fenn, soublañ a ris 

ken izel, mac’h en em gavis, hep gouzout penaos, azezet 
er ganol e-lec’h bezañ war he ribl. C’hoant am boa 
da vezañ kuzhet gant ar raoskl hag ar broenn. 

Ne ouzon ket pe em boa graet trouz o riklañ er 
ganol, pe n’em boa ket ; da vihanañ, unan eus ar 
soudarded ne ehane da grial d’ar re all oa ur c’houeriad 
kuzhet e-touez ar raoskl. E gamaraded a c’hoarzhe 
goap dezhañ ; mes seul vui ma c’hoarzhed dezhañ, seul 
hennokoc’h 13 a se n’oa ken. 

« Daoust ha piv », eme ar soudarded, « a yafe da 
guzhat e-kreiz an dour ? Diot eo tud ar vro-mañ, evit 
gwir, mes n’int ket diskiant a-walc’h evelato evit ober 
traoù evel-se. » 

Kaer a voe her goapaat, eñ ne reas van ebet ; derc’hel 
a rae atav d’e lavar, evel pa vije bet an Diaoul en e 
gorf. 

« N’am c’hredit ket ? » emezañ. « Mat, bremaik e 
welot ha n’eo ket gwir ar pezh a lavaran. 

— Daoust ha c’hoant mont da siliaoua ec’h eus 
e-kreiz an noz, e kanol Keraouell ? 

— N’eo ket da siliaoua eo ez an ; d’ar chase, avat, 
ne lavaran ket. 

— Da chaseal petra ? 

— Da chaseal tud, enebourien ar Republik. Ne gle- 
vit-hu ket ur c’hi oc’h harzhal ? 

— Eo, klevet a reomp ur c’hi oc’h harzhal, pe o 
yudal ; ne ouzomp ket kalz petra ra. 

— Diouzh e harzh, hennezh a zo ur c’hi chase. Me 
a ya d’her c’herc’hat, hel laosko amañ e-touez ar raoskl 
hag e vezo gwelet unan bennak o sevel alese. Da c’hedal 
ma vezin distro, diwallit mat ne daio kuit ar re a zo 
kuzhet aze e-touez. 

— Bez dinec’h war gement-se, ni a ziwallo mat, ha 
n’hor bezo ket a boan o viret ouzh den da vont kuit 
ac’halen. 

— Gwelet a vezo graet. » 

Hag eñ kuit ac’hano da Gerc’hwenner, da zistagañ 
Polidor, ki-chase bras an Aotrou Borgne de la Tour, 
perc’henn maner Keraouell, a yoa e Kerc’hwenner abaoe 
m’oa aet e vestr d’ar prizon, ha ne rae nemet harzhal 
ouzh e stag. Hen degas a reas gantañ, hag hen 
isañ a reas e-touez ar raoskl. 

En taol-mañ e kave din oa graet ganen. Sevel a ris 
va c’halon war-zu Doue ; gouestliñ a ris, mar gelljen 
dont e buhez ac’hano, mont diarc’hen da bardonañ da 
Sant-Yann-ar-Biz, va fatrom. — Neketa, ne dleen ket 
c’hoarzhin ? Polidor a yae hag a deue, dre douez ar 
raoskl, a lamme dreist ar gouerioù bihan hag a biltrote 
dre an dour kement, ma rae dudi ar soudarded a selle 
outañ diwar ar pont. Furchañ a ra dre-holl... Tostaat a 
ra ouzhin... Evit doare en deus klevet ar c’hwez ac’ha- 
non... Graet eo ganen ! Evelato, me ne fiñven ket 
muioc’h eget na ra tour ar C’hernig gant ur barrad avel. 

Soudarded ar Republik a heuilhe, a-daol-lagad, Poli- 
dor, gwellañ ma c’hellent. N’oant ket evelato evit 
gwelet mat a-walc’h, rak ar raoskl a yoa re hir ; ha 
kaer he doa al loar bezañ sklaer, n’oa ket koulskoude 
ker sklaer hag an deiz. N’oant ket evit heuliañ ar c’hi 
nemet dre an trouz a rae o piltrotat dre ar gouerioù 
bihan : a-vec’h e weler ar raoskl oc’h horjellañ. 

M’en divije graet Polidor un harzhadenn hepken, oa 
graet ganen evit ar bed-mañ : dek tenn d’an nebeu- 
tañ o divije diouzhtu torret va fenn ouzhin. Mes sant 
Yann, va fatrom benniget, en doa selaouet va fedenn. 
Hag evit gwir ivez avat, diwezhatoc’h on bet diarc’hen 
o pardonañ e Sant-Yann-ar-Biz ; reiñ am eus graet 
gwerzh un oferenn d’an aotrou person, ha prenañ am 
eus graet, d’ar sant, ur c’houlaouenn goar a nav real 
ha daou wenneg. 

Ar paour kaezh ki ! Kerkent ha m’en em gavas ganen, 

e chomas ur pennad a-sav da sellet ouzhin. Ne zaleas ket 
da anaout, me ’gred, evitañ da vezañ ki, oan ur c’hris- 
ten mat, disheñvel diouzh ar soudarded, rak dont a 
reas d’am c’haout hag harpañ a reas e fri ouzh va stomok. 
Me a flouras e gein dezhañ hep lavaret ger, gant aon da 
vezañ klevet, ha Polidor en em lakeas da lipat va divoc’h 
ha va daouarn gant e deod karantezus. 

O welet ar c’hi o chom a-sav, ar soudarded a grie : 

« Kis, kis, Polidor ! Pill, pill ’ta ! » 

Polidor ne rae van ouzh o c’hlevet ; lipat a rae atav 
va daouarn ha va divoc’h din. A-benn ur pennad ez 
eas kuit hep ober un harzhadenn, evel p’en divije goue- 
zet oa ret reiñ peoc’h. Ki kalonek, kea 14 ! Miret ec’h 
eus va buhez din koulskoude en ur devel edon e-touez 
ar raoskl. Abalamour da se em eus kement a joa ouzh 
ar chas. Polidor kennebeut ne garie tamm ar sitoianed ; 
c’hwez fall, a gav din, a sante ganto. Antronoz e 
kouezhas klañv, marteze abalamour m’oa aet e vestr 
d’ar prizon oa ; tagañ a reas pevar soudard. Krouget e 
voe ar paour kaezh Polidor ; mes evelato, ar pevar en 
doa taget n’int ket distroet da ober brezel d’ar Vreto- 
ned. — Ur prizonier paket e Rosko, er sizhun war- 
lerc’h, en deus lavaret an traoù-mañ deomp-ni goude-se. 

Polidor a yoa aet kuit, mes me a chome atav en dour : 
ha krediñ a c’hellit n’oa ket tomm din, rak e miz Meurzh 
e vez c’hoazh yen an amzer. Ar soudard a yoa bet o 
kerc’hat Polidor a bec’he gwashoc’h eget biskoazh, 
abalamour n’en doa kavet netra, hag ar re all a 
c’hoarzhe dezhañ a-greiz kalon. 

A-benn ur pennad ez ejont kuit, adarre dre vali 
maner Keraouell. Me ne greden ket tec’het c’hoazh : 
aon am boa na vije chomet da guzhat ar pennog a yoa 
bet o kerc’hat Polidor. Pegeit e chomis er c’hiz-se 
c’hoazh e-touez ar raoskl ? Ne oufen ket her lavaret. 
Kentañ tizh em boe, eo gwelet an tan, dre-greiz ar gwez, 

war-dro Kerc’hwenner en tu bennak. Tan bras e ranke 
bezañ, rak dont a rae ar sklaerder betek ar foenneier a 
zo a-hed kanol Keraouell. Kri ha youc’herezh a gleven 
ivez, evel pa vije kollet o fenn gant ar re o doa lakaet 
an tan. Chom a ris mantret hep gouzout petra da ober. 
A-benn un nebeudig e klevis anezho o vont kuit, mes da 
belec’h ez aent ? N’oan ket evit her gouzout. Pa ne 
glevis netra ebet ken, e savis eus a douez ar raoskl, 
gleb-dour-teil, hag, hep gouzout kalz, me ’gred, petra 
’raen, ez is da welet e pelec’h oa bet an tan. 

N’oan ket en em faziet, e Kerc’hwenner eo o doa 
lakaet an tan. Devet oa kement tra yoa : an ti, ar grañ- 
ioù, ar c’hrevier, ar c’holoeier hag ar c’hoad da ober tan. 
A drugarez Doue, tud an ti n’o doa bet droug ebet : 
e-pad m’oa bet ar soudarded oc’h ober o zro e pont 
Keraouell, o reiñ un tamm spont din-me, o doa holl 
kemeret an tec’h, rak gwelet a raent oa kordigellet a 
fallagriezh kalon ar soudarded ; an dra-mañ am beus 
klevet abaoe. 

Me a chome mantret o welet kemend-all a dan hag 
a c’hlaou, pa santis un tamm tommder o tont ennon. 

« Sell ’ta », eme-ve din va-unan, « gleb on, hag 
amañ eus un tan bras, koulz eo din sec’hañ va dilhad 
a-raok mont kuit, rak anez e vezin skornet a-raok 
warc’hoazh vintin. » 

Ha me tostaat ouzh an tan, treiñ ha distreiñ outañ 
a-dreñv, a-raok hag a-gostez. Ne voen ket pell evit 
bezañ sec’h, rak eno oa bernioù glaou, herrder ganto, 
evel n’hoc’h eus gwelet biskoazh. Hep ma ouient, ar 
soudarded o doa graet, en dro-mañ, ur vad vras din-me. 
Pediñ a ris em c’halon an Aotrou da bardoniñ dezho an 
torfed-se. Koulskoude n’eo ket Yann Pennorz eo an hini 
a bed alies evit ar sitoianed ; mes en dro-mañ, evel a 
lavaran deoc’h, o doa graet vad din, hag ur wech n’eo 
ket atav eo. 


29 



Goude bezañ sec’het va dilhad ha lakaet un tamm 
tommder em izili, e tistrois war va c’hiz da glask va 
fuzuilh, va boledoù, va foultr, va direnn ha va bin- 
viachoù tennañ-tan am boa kuzhet, evel a ouzoc’h, war 
ur c’hleuz a-zioc’h pont Keraouell. Kaer am boa klask 
ne gaven netra : koulskoude al laer ne c’helle ket 
bezañ bet dre eno : marteze ivez oa un tamm badi- 
nellet va fenn, hag an dra-se n’eo ket iskis. N’oa ket eizh 
dervezh m’oan aet eus ar gêr, hag em boa gwelet 
kement a draoù, ma kave din oa hanter-kant vloaz 
abaoe m’oan aet eus a di va zad. N’em boa ket kollet 
va fenn evelato, hag ober a ris neuze ar pezh am eus 
graet abaoe, bep tro m’on en em gavet nec’het : en em 
erbediñ a ris ouzh ar Werc’hez Vari hag ouzh sant 
Yann, va faeron ; goulenn a ris sklerijenn diganto evit 
en em anaout, en ur lavaret dezho n’em boa ken youl 
nemet difenn va Doue, va roue ha va bro. 

Me ’gav din e voe selaouet va fedenn, rak, en un 
taol, va dorn a gouezhas war un dra bennak a galet : va 
fuzuilh oa ; e feson em boa he c’huzhet mat. An traoù 
all a gavis en he c’hichen. Sederaat a reas va c’halon 
ouzh he c’haout, rak ne gaven ket diriskl bale hep va 
fuzuilh. Evelato, d’ar mare-se, kaout ur fuzuilh a yoa 
kaout merk-ar-gwir evit mont d’ar marv. An dra-se ne 
rae netra : gant va fuzuilh, da vihanañ, e c’hellen en 
em zifenn, hag, her lavaret a c’hellan deoc’h, ganti em 
eus kaset meur a zispac’her d’ar bed all. 

Setu-me adarre krog em fuzuilh, gwellaet d’am 
morzhed, va-unan war an hent bras. An traoù a yoa 
c’hoarvezet ganen abaoe m’oan diskennet e kanol 
Keraouell, o doa lakaet ac’hanon da ankounac’haat ar 
pezh en doa gourc’hemennet din an Aotrou de Kerba- 
lanek ; ankounac’haet em boa e ranken bezañ a-raok 
ar mintin e Lanzeon. N’oan ket re ziwezhat, ha, ma 

n’en em gavje netra ganen, e vijen c’hoazh a-raok 
gouloù-deiz e penn va beaj. 

En em lakaat a ris en hent, mes ne is ket a-bell. 
E-pad m’edon e-touez ar raoskl, o tourañ va morzhed, 
em boa klevet, evel a ouzoc’h, ar soudarded o vont kuit 
goude bezañ lakaet an tan-gwall e Kerc’hwenner, mes 
ne ouien ket war-zu pelec’h oant aet. Mat, bremañ n’eo 
kct diaes din her gouzout. Kerkent ha m’oen savet 
diouzh Keraouell, e welis Kroaz ar Pab, ur groaz vrav 
meurbet, diskaret ha torret. Anat oa din oa tremenet 
ar Republikaned dre eno. Hogen, hennezh eo hent 
Gwinevez hag hini Lanzeon. Ha fur oa din ober ar 
memes hent ganto ? Lod a lavaro din marteze e tlejen 
bezañ aet war o lerc’h, ha pa ne vije bet ken nemet 
evit lavaret da Baol Inizan bezañ war evezh pe kemeret 
an tec’h, rak oad erru warnañ. Pep hini a lavaro ar 
pezh a garo, me n’oan evit goulenn ali ouzh den, hag 
a reas va fenn va-unan. Eus a Geraouell da Lanzeon, 
n’eus nemet an hent bras penn-da-benn ; ar soudarded 
a dlee bezañ aet dre an hent-se, ne c’hellen ket ’ta 
en em gaout en o raok, pa ’z eo gwir oant aet eus a 
Gerc’hwenner evit un eur a yoa d’an nebeutañ. N’oan 
ket, evel a welit, evit kas keloù ebet da Baol Inizan. 
Soñjal a ris neuze treiñ a-gleiz ha mont da Vaner al 
Liorzhoù, da di Herve Soutre, breur-kaer da Baol Inizan, 
hag ivez kerent tost a-walc’h din-me. Hennezh a dlee 
gouzout un dra bennak, ha diouzh ma lavarje din, me 
a yaje da Lanzeon pe a zistroje da lavaret d’an Aotrou 
de Kerbalanek penaos ez ae an traoù. Klemmit ac’hanon, 
mar kirit, mes na it ket da lavaret en defe bet aon 
Yann Pennorz rak ar Republikaned, abalamour n’oa ket 
aet da Lanzeon. 

NAONTEKVET PENNAD 


Maner al Liorzhoù 


Mont a ris ivez ’ta war-zu Maner al Liorzhoù. D’ar 
mare-se n’oa ket brav reiñ golo d’an holl, da dud 
eveldi-me dreist pep tra, e ouied a yoa bet e emgann 
Kergidu. Evelato e kave din em bije lojeiz e Maner al 
Liorzhoù, rak, ouzhpenn m’oamp ivez ’ta un tamm 
kerent, evel em eus her lavaret deoc’h, bremañ oa war- 
dro eizh miz, em boa graet ur vad vras da Herve en 
ur prosez en doa bet gant ur marc’hadour kezeg. An 
dra-se en doa gwerzhet e varc’h da ur marc’hadour ; 
diviz en doa graet e ziskarg, mes he c’hollet en doa 
abaoe. Me a yoa gantañ pa ’n doa gwerzhet ; da dest 
e voen galvet ; kredet oan bet, evel ma ’z oa dleet, 
hag Herve a c’hounezas e brosez. Evit gwir, anaoudek 
oa bet a gement-se, ha bezañ oan bet, zoken, tri miz 
a yoa, paeron d’an diwezhañ eus e vugale, a raed an 
Didik anezhi, abalamour ma ’z oa Marc’harid he anv. 

Herve Soutre a yoa ivez ’ta komper din, ha bezañ 
komperi, an dra-se a laka atav ar c’halonoù d’en em 
dommañ an eil ouzh eben. Hag ouzhpenn-se, karet a 
raen ivez e vab Ivonig, paotrig a bevar bloaz eus ar 
re goantañ, a ouie va anaout hag a furche va godelloù, 
pa ’z aen di, da c’houzout pe graoñ pe avaloù a vije 
enno. Ha neuze, ti va c’homper Herve a yoa un tiegezh 
a zoujañs Doue ; dre-se en doa daou vevel eus ar re 
wellañ, Yon an Deniel ha Goulc’hen Abolier ; ar 

re-mañ am anaveze mat, ha me a rae stad anezho ivez, 
abalamour ma ’z oant mat e-keñver o zud, rak bep 
bloaz e kasent dezho, hep derc’hel diner, kement gwen- 
neg a c’hounezent e ti Herve Soutre. 

Setu-me o vont war-zu Maner al Liorzhoù. Her 
lavaret a ran, mont a raen dinec’h a-walc’h diwar-benn 
Herve ha Katell Eukat, e bried. Gwir eo, forzh 
soudarded a yoa er vro ; en hor beg douar-ni n’oa bet 
biskoazh gwelet kement all. Mes Maner al Liorzhoù 
n’emañ e-kichen hent bras ebet, ha soudarded Canclaux 
a dle gouzout dija pegement a goust dezho dont en 
hentoù bihan diwar an hentoù bras. Paotred Lande- 
boc’her o doa roet dezho ur gentel vat en derc’hent. 

Goude-se o deus her gouezet gwelloc’h ; ha me, evit 
va lod, em eus hen desket dezho meur a wech. 

Evelato, er C’hroazhent, dirak ar maner, ne gavis 
ken en he sav ar groaz vaen a yoa eno, hag em boa 
dirazi ken alies a wech lamet va boned. En ur sellet 
en-dro din, e kavis tamm amañ tamm ahont, stlapet 
e-kichen ur poull-dour ; ennañ, me ’gred, oa taolet 
an tammoù all. « Asa ! eme-ve, dre amañ eus c’hwez 
« ar rost ! Ar sitoianed pe an Diaoul a zo tremenet 
« dre amañ, rak int-i hepken a c’hell bezañ, er c’hiz- 
« mañ, bruzunet kroaz hor Salver ! Na petra 'lavaran, 
« ar sitoianed pe an Diaoul ? An eil hag egile, me hen 
« toufe, rak an Diaoul a zo e kalon ar sitoianed, ha 
« dre-se ez eont atav a-unan. » 

Mat, an traoù-se a lakeas diaes va spered. Dont a 
ris da gaout aon, nann abalamour din va-unan, rak va 
fuzuilh a yoa ganen, hag, a-raok mervel, me am bije 
c’hoariet ar vazh ha diskabellet meur a hini, mes abala- 
mour d’am c’homper Herve Soutre, abalamour d’e 
bried, Katell Eukat, ha d’an daou aelig binniget o 
bugale. 

Er wenodenn, e-kichen an ti, e welis kalz roudoù 

Uid, roudoù boteier-ler, roudoù boteier ler-goad. O 
welet kement a vale dre eno e chomis a-sav mantret. 

Kement-mañ a dud ne deont james war un dro da 
Vaner al Liorzhoù ; hag ar groaz a zo du-hont bruzunet 
er Chroazhent ! 

Hep gouzout re perak, en em lakis da vale bua- 
noc’h war-zu ti va c’homper Herve Soutre. Ur wech pe 
ziv oan chomet a-sav da c’houzout ha me a glevje un 
tamrn trouz bennak en tu pe du. Nann, sioul oa an 
noz, didrouz oa tro-war-dro, ne gleven nemet va c’halon 
o lammat em c’hreiz. 

Pa en em gavis dirak Maner al Liorzhoù, oan evel 
dialanet ; re a enkrez am boa, a gav din. A-raok dis- 
kenn eus ar park en hent, ec’h en em harpis ouzh ar 
c’hleuz a-zindan ur skourr lann ; chom a ris hep tennañ 
va alan, astenn a ris va skouarn da selaou ha me a 
glevje un dra bennak a-bell pe a-dost. Allas ! netra, 
netra ! Ker sioul oa Maner al Liorzhoù evel bered 
Gwinevez pa vez sonet an hanternoz. 

Diskenn a ris en hent ha mont a ris war-eeun da 
gaout an nor-borzh. — Maner al Liorzhoù en doa ur 
porzh kloz. — Plegañ a ris da sellet dre zindan an 
nor : edon dirak an ti ; n’oa ket a c’houloù e prenestr 
stern 15 an daol ; mes an dra-se n’oa ket iskis, rak 
diwezhat oa dija. Herve Soutre, Katell Eukat, Ivonig 
hag an Did, a dlee bezañ en o gwele abaoe div eur a 
yoa d’an nebeutañ. Esa a ris digeriñ, mes an nor a yoa 
prennet en diabarzh. Skeiñ a ris warni daou pe dri daol 
gant kros va fuzuilh ... Netra ne respontas din. N’em 
boa ket a c’hoant d’en em zoaniañ re ; skeiñ a ris 
adarre ur wech, hag ur wech all c’hoazh, atav gant 
kros va fuzuilh, hag atav ne roed respont ebet din. 
Dont a ris evelato d’en em chalañ ; skeiñ a ris 
kreñvoc’h ha mortoc’h war an nor ... Netra. 

Ha me gervel : 

« Herve Soutre », eme-ve, « Herve Soutre ! » 

Netra ! 

« Herve Soutre, Katell Eukat, digorit din ’ta ! N’ho 
pezet ket a aon, me eo Yann Pennorz, me zo kar deoc’h, 
me eo paeron an Did ! » 

Netra ! 

« Digorit din, me ho ped, va zud paour ! Un taol 
kleze am eus bet em morzhed hag a ra kalz poan din. 
En anv Doue e teuan da c’houlenn lojeiz diganeoc’h, 
rak n’on ket evit mont larkoc’h, Digorit din ... » 

Netra ! 

Evit bezañ direbech a-walc’h e krogis adarre em 
fuzuilh hag e skois ker kreñv ha ker kreñv war an 
nor, ma kave din e vezen klevet betek Pont Krist ha 
Ploueskad. 

Netra atav ! 

Eo, kaout a reas din klevet evel un dra bennak o 
klemm e-kreiz trouz an avel a c’hwezhe er gwez-derv 
a zo war gleuz liorzh al leur ; mes ne ris ket kalz a 
van evit kement-se. « Mat, ret eo din da vihanañ mont 
er porzh hag en ti zoken, mar gellan, pa ’z eo gwir on 
deuet betek amañ. » 

Mes, evit mont er porzh, oa ret din divarc’hañ an 
nor, rak e Maner al Liorzhoù, evel a ouzoc’h, ez eus 
ur porzh kloz, pe mont e-barzh dreist ar voger. 
— Divarc’hañ an nor ! Arabat oa din hen esaat rak re 
skuizh ha re zinerzh oan bremañ evit se. Aesoc’h c’hoazh 
oa din mont dreist ar voger. Setu ar pezh a ris, dre 
boan, mar kirit, mes mont a c’hellis dreist evelato. 
Sellet a ris pizh en-dro din a-raok mont larkoc’h ; lakaat 
a ris va skouarn da selaou ; mes kaer em boa sellet 
ha selaou, ne welen seurt, ne gleven netra. « Mat, ret 
eo e kouskfent evel gozed en o zoulloù, pa ne zihunont 
ket », eme-ve en ur vont da-gichen prenestr stern an 
daol. 

Lakaat a ris va fenn er prenestr, ha, va fri harp 
onzh ar gwer, ec’h esais gwelet e diabarzh an ti. Mes 
nc oan evit gwelet netra, ha setu-me nec’hetoc’h eget 
biskoazh. Skeiñ a ris kreñv a-walc’h, gant va dorn 
serret, war ar prenestr ; netra ne fiñve, netra ne res- 
ponte ! Diaes oa va fenn ; ret oa din koulskoude 
gouzout petra yoa c’hoarvezet, hag evit se e ranken 
mont en ti. Dont a ris da gaout an nor : serret oa. 

Skeiñ a ris warni kreñvoc’h c’hoazh evit n’am boa 

graet war ar prenestr. Netra ! netra ! Eo, pa lavarin 

mat ; kaout a rae din bezañ klevet adarre evel unan 

bennak o klemm dre douez skourroù ar gwez-derv, ha 
zoken, n’edo ket pell diouzhin. 

Reiñ a ris dezhi neuze un taol penn-skoaz hag e 
ligoras a-flav. Trouz an nor o tigeriñ a reas aon din. 
Ya, aon am boe, me, Yann Pennorz, ha koulskoude 
n’eo ket aes va spontañ. Perak em boe aon ? Ne oufen 
ket her lavaret ; me ’gred oa abalamour ma ne responte 
den ac’hanon ha ma welen an ti du diabarzh. N’oan 
ket evelato evit dont war va c’hiz ... Dont a reas da soñj 
din en un taol, edo ganen, em godell, va binviachoù 
tennañ-tan hag ur pennad gouloù koar. Elumiñ a ris 
va goulaouenn... 

Petra ’welis neuze ? O ! ur ranngalon oa ! Gwele 
Herve, a yoa e-kichen an oaled, a yoa divarc’het ; arbel 
Katell Eukat a yoa diskolpet a daolioù bouc’hal ; an 
dilhad a yoa stlapet amañ hag ahont dre al leur-zi ; 
ur grusifi eus ar re vravañ, he doa bet Katell, pa zime- 
zas, digant itron gozh maner Mailhe, a yoa aet kuit... 

Arabat eo deoc’h kemeret souezh o welet ac’hanon 
o sellet ker pizh-se ouzh an traoù : c’hoant am boa 
da c’houzout piv a yoa bet dre eno. Gouzout a raen 
o doa an Dispac’herien kasoni ouzh hor relijion hag 
ouzh hon Doue, mes gouzout a raen ivez e karient dreist 
pep tra, er brezelioù a raent deomp, an arc’hant hag 

ar pezh a c’helle talvezout arc’hant. Hogen, krusifi 
Katell Eukat a dalie dek skoed, diouzh ar gont a yoa 
graet, deiz an eured, pa oa bet lakaet da ober an dro 
da daol an dud-nevez, war ur plad staen ker gwenn hag 
arc’hant. 

Pa welis oa aet kuit ar grusifi vrav-se, e teuas da 
anat din oa bet ar soudarded oc’h ober o zro dre eno. 
En em lakaat a ris neuze da sellet pishoc’h dre an 
ti da c’houzout ha me a welje unan bennak, bev pe varv. 
Ha petra ’welis ? E-kreiz al leur-zi, el lec’h m’oa kleuzet 
gant an dud o vont hag o tont eus an eil penn d’egile 
d’an ti oa boutailhoù o neuñv en ur poullad gwin ; 
paotred ar Republik, goude bezañ karget o c’hof ha 
sammet ganto kement a c’hellent da zougen, o doa dis- 
karget ar boutailhoù leun ha didalet ar varrikenn evit 
miret n’en divije den banne war o lerc’h. N’o doa ket 
kavet a win-ardant, rak d’ar mareoù-se, ar gwin-ardant 
n’oa ket ker stank en tiez evel ma ’z eo bremañ. Neuze, 
en tiez mat, evel e Maner al Liorzhoù, ne veze roet 
da bredañ da zen nemet ur banne gwin mat : neuze 
ne veze na kafe, na gwin-ardant, na likorioù 16 . Hon 
tudoù-kozh a gave dezho e teue ar gwin-ardant d’o lakaat 
da goll o skiant ha da verraat o buhez. Setu perak mar- 
teze e veved kalz koshoc’h en amzerioù all eget bremañ. 

Ar gwel a gement-se a lakeas ur bec’h pounner da 
gouezhañ war va c’halon. Petra am boa da ober ? Ne 
ouien ket va-unan. Setu-me er-maez eus an ti da c’her- 
vel adarre : 

« Herve Soutre ! Herve Soutre ! » 

Kaer am boa krial, netra ne responte ac’hanon, nemet 
atav dre an avel, hag evel pa vije e-touez ar gwez, 
un tammig klemm bihan hag ankenius, evel, ma kav 
din, e klever klemmoù an Anaon, da Ouel an Hollsent, 
diouzh an noz, pa vez ar c’hleier o seniñ glaz. 

« Marteze, eme-ve, int aet d’ar c’hrañj. » 

N’em bije ket gellet lavaret, evit gwir, perak e vije 
«ct an dud eus an ti d’ar c’hrañj, ne oufen ket lavaret 
kennebeut perak ez is di d’o c’hlask, nemet abalamour 
an neb a glask a furch dre-holl. Mont a ris ivez ’ta 
a hed an ti war-zu ar c’hrañj ; anaout mat a raen an 
lient : n’edo ket ouzhpenn hanter-kant paz diouzh an 
nor : sklaer oa an noz, evel a ouzoc’h ; mat, evelato e 
voen ur pennad hep kaout na grañj na netra — N’eo 
ket souezh. — E1 lec’h m’oa bet grañj Herve Soutre, 
n’oa bremañ nemet ur bern ludu ha glaou c’hoazh 
klouar ! 

Chom a ris mantret. Ne ouzon ket pe gloaz va 
morzhed pe yenien an noz a yoa kaoz, en em lakaat 
a ris da grenañ evel ur bern delioù. Va spered a yoa 
gant va c’homper Herve Soutre, gant Katell Eukat, 
gant Ivonig hag an Did, va filhorez, hag ivez gant Yon 
an Deniel ha Goulc’hen Abolier, hag e c’houlennen 
ouzhin va-unan : 

« Daoust petra int deuet da vezañ ? » 

Daoulinet oan e-touez al ludu, glac’haret va c’halon, 
va daoulagad leun a zaeloù ; sioul oa an noz : klevet ho 
pije hoc’h ael-mat o c’hournijal en ho kichen... 

En un taol, e-pad ma peden Doue evito holl, ar 
vouezh klemmus ha truezus am boa klevet c’hoazh 
hag a gave din a yoa trouz aezhenn an avel o vont dre 
ar gwez-derv, a deuas adarre evel d’am divorediñ. 
Selaou a ris gwelloc’h eget a-ziagent. 

« Petra eo an trouz-se a glevan ? An avel eo ? » 

Nann, ur vouezh oa, ha mouezh un den zoken ; 
anat eo din bremañ. Doue, mat ha trugarezus, en doa 
selaouet va fedenn. 

En un taol edon em sav ; hag evel ne ehane ket ar 
vouezh, ez aen goustadik war-zu enni, en ur selaou, 
ouzh he heuliañ, ouzh he c’hlask en ur blegañ va 
skouarn a-rez an douar, rak kaout a rae din e teue 

ar vouezh eus a izel. Klevet a raen va c’halon o lammat 
em c’hreiz hag o skeiñ taolioù war gorn va fenn. 
Bale a raen goustatañ ma c’hellen, evit miret na glevje 
den ac’hanon. A-benn ur pennadig e chomis hep mont 
larkoc’h, harp ouzh ur puñs kozh disec’h a yoa eno. 
— Berralan oan deuet da vezañ, evel pa ’m bije graet 
teir lev diouzhtu d’an daoulamm. 

Ar vouezh a glemme atav, ha neuze oan ken tost 
dezhi, ma c’hellen zoken demanaout ar pezh a lavare. 
N’oa na galleg na brezhoneg ; evelato ne ouien ket 
mat a-walc’h c’hoazh petra a lavare. N’em boa biskoazh 
klevet un hevelep mouezh : n’oa na pell na tost ; 
lavaret e vije e teue eus ar bed all, evel un ene e poan 
o c’houlenn pedennoù. Kaer am boa sellet en-dro 
din war an douar, dreist va fenn e-touez skourroù ar 
gwez-derv, a-gleiz hag a-zehou, ne oan evit gwelet 
netra ; hag evelato e kleven ar vouezh. Kaer em boa 
digeriñ va divskouarn, n’oan ket evit gouzout eus a 
belec’h e teue ar vouezh-se. — Ret eo deoc’h bezañ bet 
hoc’h-unan, e-kreiz an noz, dirak ur bern ludu tan-gwall 
lakaet gant tud fallakr ha disakret, evit gellout santout 
ar pezh a yae neuze dre va spered-me. 

Va daoulagad a drelle, va divesker a horjelle, edon 
o vont da semplañ ... Mont a ris d’en em harpañ ouzh 
ar puñs kozh, sevel a ris zoken war ar vardell 17 , rak 
n’oan ket evit chom em sav. 

Kerkent ha m’oen savet war bardell ar puñs, e 
klevis splamm 18 ar vouezh klemmus, kaout a rae din e 
komze ouzhin. Me ne fïñven ken ... Klevet a raen 
bremañ sklaer ar pezh a lavare : pedennoù an Anaon 
e oa... 

« De profundis clamavi ad te, Domine ; Domine, 
exaudi vocem meam. » 

Selaou a raen ; ya, selaou a raen, mes evel un den 

cr-maez anezhañ e-unan ... Enkrezet ha laouen oan 
hep eil. 

« Fiant aures tuee intendentes in vocem depreca- 
tionis meee. » 

Betek ennon e teue sklaer klemmoù ar vouezh 
truezus-se, mes ne ouien ket he anaout. N’oa nag hini 
Herve Soutre, nag hini Katell Eukat ! Mouezh piv 
oa ’ta ? — Chom a ris ur pennad evel spontet, n’oan 
evit lavaret ger nag evit ober netra ... Ar vouezh a 
gendalc’he he fedenn : 

« Et ipse rediment Israel ex omnibus iniquitatibus 
ejus. 

— Requiem seternam dona eis, Domine. 

— Et lux perpetua luceat eis. 

— Requiescant in pace ! 

— Amen », eme-ve, diwar-gorre ar vardell, kalone- 
kañ ha devotañ ma c’hellen. 

Me ’gred, va mouezh-me a lakeas ar vouezh all da 
devel ; da vihanañ, reiñ a reas peoc’h en un taol-kont. 
Klevet a ris hepken un tamm trouz, evel unan bennak 
oc’h ober ur paz pe zaou. Ha me, kaer am hoa sellet 
pizh ha lugerniñ va daou lagad a bep tu, ne welen ket 
zoken skeud un den bev. 

Hag aon am boa ? Ne gredan ket, mes evelato n’em 
boa ket a c’hoant c’hoarzhin, ha n’eo ket souezh, ha 
n’eo ket ’ta ? Piv a yoa dre eno ? Pedennoù brav a 
lavare, mes ha n’oa ket dre drubarderezh e pede Doue ? 
Betek-gouzout e kaven gwelloc’h lakat va fuzuilh en 
he bant, abalamour din da c’hellout en em zifenn ma 
vije ret. 

Ha me adarre da sellet en-dro din. 

Netra ! netra ! 

Edon atav war bardell ar puñs, souezhet, mantret, 
nec’het, pa glevis ar vouezh o c’houlenn : 


41 



« Ha claou zen bev omp-ni c’hoazh war an douar 
e-touez kement all a dud varv ? 

— Ya, daou omp da nebeutañ. 

— Neuze eta, an Aotrou Doue en deus bet truez 
ouzh e servijer ? » 

En dro-mañ arvar ebet ken ; gouzout a ran bre- 
mañ eus a belec’h e teu ar vouezh doanius ! — Treiñ 
a ris war va c’hof da sellet e genoù ar puñs, ha goude 
bezañ lakaet va dorn war va skouarn evit selaou gwel- 
loc’h, e klevis ar c’homzoù-mañ : 

« Piv bennak e vec’h, e teuit a-berzh Doue. Deuit 
da reiñ sikour d’an neb en deus poan hag a varvo 
amañ anez. 

— N’ho pet ket aon, eme-ve, n’ho pet ket aon ! Me, 
n’eo ket un dispac’her on. Gortozit un tammig bihan ; 
bremaik, me a deuio en-dro. » 

E-pad m’edon o vont kuit, e kleven adarre ar vouezh 
o lavaret pedennoù ar re varv : 

« De profundis clamavi ad te, Domine ; Domine, 
exaudi vocem meam. » 

Me a yeas da gerc’hat ur skeul am boa gwelet a-ispilh 
dindan toenn an ti, e-pad ma skoen war brenestr stern 
an daol. Mont a raen d’ar red ; mall am boa da dennañ 
er-maez eus ar puñs ar c’hristen mat a yoa e-barzh. Ne 
deuas ket zoken em penn laosker 19 va mallozh war 
an Dispac’herien ; ur soñj all a yoa em spered. Ar 
c’hristen paour a yoa er puñs a roje marteze din keloù 
eus a Herve Soutre hag a Gatell Eukat. Kement-se a 
lakae ac’hanon da hastañ afo. Evel-se ne voen ket pell 
evit dispegañ ar skeul diouzh an ti ha dont ganti 
en-dro. Lezer a ris anezhi da riklañ goustadik er 
puñs : mes pa gouezhas er foñs oa ret dezhi da nebeu- 
tañ tri zroatad evit tizhout an nec’h. Ha me diaes va 
fenn o welet n’oa ket hir a-walc’h va skeul. Mes gwelet 

n reot bremaik eo mat an drougeur da un dra bennak. 

« Ac’hanta, ac’hanta », eme-ve e genoù ar puñs ; 
« savit er-maez, va den mat. 

— Re zinerzh on : ret eo deoc’h diskenn da sevel 
ac’hanon er skeul. 

— Ha ! daoust ha forbuet omp hon-daou ? Gorto- 
zit evelato, me a ya da ziskenn d’ho kaout. » 

Edon o vont er puñs hep va fuzuilh ; mes un dra 
a deuas em penn hag he c’hasis ganen. — Gwelet a 
reot em boa graet mat. — He stagañ a ris en-dro 
d’am skoaz kleiz. Goude-se e lakis va daou zorn unan 
a bep tu d’ar vardell, hag e klaskis toulloù e diabarzh 
ar puñs evit lakaat va zreid. Neuze, en ur ziskenn bep 
eil, an eil troad war-lerc’h egile, hag en ur zerc’hel mat 
gant va daouarn, e c’hellis tizhout beg va skeul. 

Ha me d’an traoñ. 

Kentañ a ris goude bezañ lakaet va zreid e foñs ar 
puñs, voe tennañ tan hag elumiñ va fennad gouloù 
koar. Pebezh vad a rae din fenoz ar pennad gouloù 
koar-se, deuet ganen diwar fae, hag hep gouzout perak, 
eus a goad Kermenguy ! Siwazh, ne dlee sklerijennañ 
nemet gwall draoù. Marteze e kavot iskis va c’hlevet, 
gwir eo evelato ar pezh a lavaran. Evidon da vezañ 
dindan an douar, e rae avel-dro e foñs ar puñs, hag 
e voen, n’eo ket aes gouzout pegeit, oc’h esa kaout 
sklerijenn ; an avel-dro a vire ouzh an tan da gregiñ 
em fennad gouloù. Klevet a raen em c’hichen unan 
bennak o ronkonennañ 20 hag o tennañ e alan gant kalz 
a boan. Dont a ris, evelato, a-forzh da boaniañ, a-benn 
eus va stal, hag e c’hellis kaout un tamm sklerijenn. 

« Aotrou Krenn, kure Gwinevez ! 

— Yann Pennorz ! » 

Setu an daou c’her kentañ a leverjomp, va c’henseurt 
ha me. Ya, an hini a gavis e foñs puñs kozh Maner al 
Liorzhoù, oa an aotrou Krenn, kure Gwinevez. Daou 

zervezh a-raok edo ganeomp-ni e Kergidu, ampart ha 
skañv e c’har, o klask ar re vac’hagnet, ha bremañ eo 
beziet e-bev : Hag eñ a yoa drouklivet ! Truezus oa 
sellet outañ ! 

« Piv ’ta, Aotrou Krenn, en deus stlapet ac’hanoc’h 
en toull-mañ ? 

— Soudarded ar Republik. 

— Dre amañ int deuet ivez ’ta ? 

— Ya, siwazh ! 

— E pelec’h emañ Herve Soutre ? » 

An aotrou Krenn a lakeas e zaou zorn war e zaou- 
lagad. 

« Ha Katell Eukat ? Hag Ivonig ? Hag an Did, va 
filhorez ? » 

An aotrou Krenn n’oa evit lavaret ger ; gouelañ a 
rae ken na zifronke, ha me ne ouien petra da ober ; 
va c’halon a vihanae o welet daeloù an aotrou kure. 
Treiñ a ris kein dezhañ evit miret outañ da welet 
an daeloù a rede eus va daoulagad va-unan. Ur paz am 
boa graet evit pellaat, pa voen strobellet gant un dra 
bennak a yoa war an douar. Distreiñ a ris, izelaat a 
ris va gouloù, plegañ a ris va fenn da sellet ... hag e 
laoskis ur griadenn, ur griadenn skrijus !... Abaoe eus 
pell ; mat, n’on ket evit miret da gaout nec’hamant, 
ha da vezañ bec’hiet va c’halon bep tro ma ya va spered 
da soñjal en traoù trubuilhus a welis en nozvezh-se. 

Dirazon oa c’hwec’h korf marv, drouklivet ha leun- 
wad ! Anaout a ris diouzhtu Herve Soutre, flastret e 
benn, ha Katell Eukat, he daou vugelig ganti etre he 
divrec’h. E-kichen, a-dreuz-kof, an eil war egile, edo 
Yon an Deniel, toullet e benn, ha Goulc’hen Abolier, 
torret e livenn-gein. 

An aotrou Krenn a hirvoude atav oc’h esa lavaret 
pedennoù ar re varv, ha lec’h en doa da bediñ. Evi- 
don-me, n’oan ket evit mont ken. Va divesker a hor- 

jelle, va izili a grene, va fenn a voudinelle, va c’halon 
a deuze em c’hreiz ... Kouezhañ a ris semplet e-kichen 
Herve Soutre ... 

Pegeit e chomis semplet ? N’on ket evit her lavaret 
deoc’h. Me ’gred n’oan ket bet gwall bell, rak an avel- 
dro hag ar yenien a yoa e foñs ar puñs a dlee, e berr 
amzer, divoudinellañ va fenn ha degas din va skiant-vat. 

Pa deuis ennon va-unan, oa marv va fennad gouloù : 
edon o taoublegañ evit sevel em sav : 

« Peoc’h, Yann Pennorz ! » eme an aotrou Krenn 
goustadik. « Peoc’h, ar soudarded a zo adarre e Maner 
al Liorzhoù. » 

Pa glevis an dra-se, e teuas buan va skiant-vat din ; 
ar gwad a savas d’am penn, ha, panevet an aotrou 
Krenn, e vijen savet eus ar puñs, ha torret gant va 
zenn fuzuilh, e benn ouzh unan bennak. Lazhet e vijen 
bet goude va-unan, hep mar ebet, mes ne raen forzh. 

Nag e tlee bezañ rok ar Republik gant soudarded 
n’oant mat nemet da zeviñ manerioù an aotrounez 
ha tiez al labourerien vat hag a zoujañs Doue, da deuler 
e puñsoù beleien, merc’hed ha bugale ! O ! ya, ret eo e 
ve ur varnedigezh all war-lerc’h ar vuhez-mañ, rak anez 
e ve re vrav, e gwirionez, bezañ dispac’her, pe republi- 
kan, mar kavit gwell. 

Ac’hanta ! gwelit petra vijemp deuet da vezañ, an 
aotrou Krenn ha me, ma ’m bije lezet va fuzuilh war 
bardell ar puñs, ma vije bet ar skeul re hir pe hir 
a-walc’h zoken. Ar soudarded o divije gwelet diouzhtu, 
an dra-se a zo anat, oa tud er puñs-se, ha neuze ne 
vijent ket bet pell evit klask mein pe draoù all da 
deuler warnomp, d’hor flastrañ ha d’hor c’has d’ar bed 
all da gaout Herve Soutre ha Katell Eukat. 

Klevet mat a raemp ar pezh a lavare ar soudarded 
el leur. Klemm 21 a raent abalamour ne gavent en ti na 
gwin na traoù all da evañ, nag arc’hant nag aour da 

gas ganto. Ar re all a yoa bet en o raok, o doa lonket 
ha laeret kement a yoa en ti. 

« Peseurt bro an Diaoul eo houmañ », emezo, 
« ne gaver enni nag ur banne gwin fall zoken, nag un 
diner toull ? » 

« Ya », eme-ve ouzhin va-unan, « abaoe m’oc’h-c’hwi 
deuet enni eo houmañ bro an Diaoul, gwir eo ; a-raok 
n’oa ket, avat. » 

Unan, dreist ar re all, a glevemp o jarneal ; hen 
envel a raent Brutus an Normant. Brutus ! Ha c’hwi a 
glevfe ? Brutus ! Daoust ha biskoazh hoc’h eus gwelet 
an anv-se e Buhez ar Sent ? Daoust ha biskoazh an 
aotrou person en deus komzet deomp eus a sant Brutus 
en e sarmonioù ? Mat, hennezh, ar Brutus-sc, en doa 
c’hoant da lakaat an tan en ti a-raok mont war-zu Les- 
neven, evit diskouez, a lavare, d’ar c’houeriad ne dleer 
ket lezer soudarded ar Republik da vervel gant ar 
sec’hed. 

« Ya, ya ; lakeomp an tan en ti », eme an holl 
a-bezh. 

Un hantereur goude-se ne glevemp nemet an tan o 
rostañ, an treustoù o sklakal 22 , an toennoù o koue- 
zhañ en o foull ... Ar soudarded a yoa aet en o 
hent. — Graet oan evit gwelet tanoù-gwall en noz- 
vezh-se ! hemañ eo an eil din. 

Elumiñ a ris adarre va fennad gouloù koar ; ur 
sell a druez a ris c’hoazh ouzh Herve Soutre, ouzh 
Katell Eukat hag ouzh o bugale. Ur c’henavezo doanius 
a leveris ivez da Yon an Deniel ha da C’houlc’hen 
Abolier. Ret oa deomp mont er-maez eus ar puñs ha 
gedal ken na vije deiz evit tennañ er-maez ar c’hwec’h 
korf marv, rak n’oamp ket hon-daou evit ober an dra-se. 
An aotrou Krenn a lavaras ur wech c’hoazh a vouezh 
uhel : 

« Requiescant in pace ! 

— Atnen », a respontis, an dour em daoulagad. 

Sikour a ris an aotrou Krenn da zont er-maez : poan 
am boe, rak gouzout a rit oa re verr ar skeul : a-forzh 
da boaniañ, e teuis evelato a-benn eus va zaol. 

E1 lec’h m’oa bet tiegezh Maner al Liorzhoù n’oa 
ken nemet ur bern glaou ... Azezañ a rejomp dirak, an 
aotrou Krenn ha me, evit tommañ hon izili a yoa hanter 
skornet gant yenien ar puñs. E-pad m’edomp o tom- 
mañ, e c’houlennis digant an aotrou Krenn penaos oa 
kouezhet e puñs Maner al Liorzhoù, rak me ’grede oa 
aet eus a Gergidu gant Paol Inizan, ha, dre-se, e tlee 
bezañ, evel m’oa boazet a-raok, kuzhet e Lanzeon pe e 
Kervern, pe da vihanañ un tu bennak dre eno. Setu 
amañ ar pezh a gontas din hag ar pezh a ziskouezas 
din em boa graet mat dont da Vaner al Liorzhoù e-lec’h 
mont da Lanzeon, rak amañ e raen vad, e-lec’h e Lan- 
zeon e vijen kouezhet e-kreiz ar soudarded. 

UGENTVET PENNAD 


Lanzeon * 


Goude emgann Kergidu, Gwineveziz, hag an aotrou 
Krenn ganto, a c’hellas treiñ dreist soudarded ar Prat 
ha dont da vourk Trezilide. Eno e chomjont ur pennad 
e ti Visant Kadiou ; ha pa deuas an noz ec’h en em 
lakejont en hent evit dont d’ar gêr. Anaout mat a 
raent an hentoù distro, hag er c’hiz-se n’en em gavas 
droug ebet ganto hag e tegouezhjont e Lanzeon war- 
dro un eur goude an hanternoz. 

Eno ec’h en em gavas ivez diouzh ar mintin an aotrou 
Goachet, kure Gwitevede. Hemañ, er penn diwezhañ 
eus a emgann Kergidu, a yoa bet dispartiet diouzh e 
genseurted hag en doa ranket, evit dont da Lanzeon, 
ober an dro dre e-biou Ploueskad. Lavaret a rejont 
o-daou an oferenn, an eil war-lerc’h egile, evit ar re 
a yoa marvet ac’hanomp e Kergidu, hag evit pediñ 
Doue da bellaat pep droug diouzh ar vro. 

Antronoz vintin, war-dro eizh eur, goude bezañ lava- 
ret an oferenn, edo an daou veleg, Paol Inizan hag 

(*) Mar deu 23 an hini en deus skrivet istor Yann Pennorz da 
goraz keit diwar-benn e dad-kozh, n’eo ket evit en em veuliñ nag 
evit fougeal 23 eo, evit lavaret an traoù evel ma’z int c’hoarvezet 
eo avat. Tud kozh a Winevez hag a dro-war-dro a c’hel)fe kontañ 
muioc’h c’hoazh eget na lavarer amañ. 

Anna Roue, e wreg, o-fevar er solier, o tiviz diwar- 
benn ar pezh a yoa c’hoarvezet er vro, ha diwar-benn 
ar pezh a c’helle c’hoarvezout c’hoazh. Pep hini 
a lavare e soñj, mes hini anezho ne wele an traoù war 
an du vrav. En un taol e klevjont Laouig Appere o tont 
en ti d’an daoulamm, en ur grial : 

« Paol Inizan ! Paol Inizan ! 

— Petra eo, Laouig ? 

— Diwallit. Buan ha buan ar veleien en hent ! 
Amañ eo leun al leur a soudarded. » 

Ne voe ket ret her lavaret div wech : an aotrou 
Krenn hag an aotrou Goachet a ziskennas d’ar red an 
delezioù, ha, dre an nor en tu all e lammjont er-maez. 
An aotrou Goachet a droas war-zu ar menezioù da 
glask kuzh e-touez al lann. An aotrou Krenn ne deas 
ket war e lerc’h : mont a reas dre guzh d’an Atil Vras, 
hag ac’hano, war e soñj, e c’hellas mont a-hed ar 
c’hleuzioù betek Leskoad. Mont a reas da di Yann 
ar Mest, un den a relijion vat hag a zoujañs Doue. Kon- 
tañ a reas dezhañ ar pezh a yoa c’hoarvezet e Lan- 
zeon. Yann ar Mest a voe glac’haret-meurbet o klevet 
an traoù-se, rak en em zaremprediñ kalz a raent, Paol 
Inizan hag eñ, dreist-holl abaoe ma rae an Dispac’herien 
kement a zroug er vro. N’eo ket marzh an dra-se, 
rak daou zen a relijion hag a goustiañs eeun oant o-daou. 

Yann ar Mest n’oa ket evit chom e peoc’h er gêr, 
re nec’het oa ; re a c’hoant en doa da c’houzout petra 
a yoa c’hoarvezet gant e vignon Paol Inizan ; marteze 
edod war-c’hed anezhañ e Lanzeon zoken, rak pa vezer 
e poan eo e c’hortozer ar gwir vignon. Abalamour da 
se, war-dro teir eur, ez eas da Lanzeon war zigarez 
klask Paol Inizan da ober dezhañ un dervezhiad kerc’hat 
bezhin-torr 24 eus an aod. Ha setu amañ penaos, e voe 
lavaret dezhañ, oa tremenet an traoù e Lanzeon. 

Mestr ar soudarded, hag a yoa ur c’habiten, a savas 


50 



d’ar solier, e-lec’h m’oa chomet Paol hag Anna Roue, 
hag a c’houlennas gant un aer griz : 

« E pelec’h emañ Paol Inizan, perc’henn Lanzeon ? 

— Me va-unan eo », eme Baol. 

— A ! c’hwi eo ? Soudarded, diwallit mat an 
dorioù ; kavet eo va louarn ganen ; emañ-eñ amañ. » 

Hag en ur zistreiñ ouzh Paol : 

« Deuet omp d’ho kerc’hat a-berzh ar Republik, ha 
d’ho kas d’ar prizon da Lesneven, da c’hedal mont 
da Vrest, hag eus a Vrest da n’oun dare da belec’h. 

— D’am c’herc’hat da vont d’ar prizon ! Na perak ? 
N’em eus graet droug da zen, a gav din da vihanañ. 

— An traoù-se ne sellont ket ouzhin-me 25 . N’eus 
ket gourc’hemennet din lavaret deoc’h perak on deuet 
d’ho kerc’hat, n’em eus ken urzh nemet d’ho kas da 
brizon Lesneven. Evelato e c’hellan lavaret deoc’h oc’h 
tamallet diwar-benn gwall draoù. Klevet am eus lod 
anezho gant ar jeneral Canclaux, a ra stad bras ac’hanon. 

— Na peseurt gwall draoù ? Me 'garfe o c’hlevet 
hag o anaout. 

— Peseurt traoù ?... C’hoant hoc’h eus, a welan, da 
ober goap ac’hanomp-ni. Daoust ha n’edoc’h ket e 
Kergidu, e penn Gwineveziz ? 

— Me ? 

— Ya, c’hwi, den fall. 

— Me, den fall ? 

— Ya, c’hwi. 

— Biskoazh den n’en deus lavaret din kemend-all ; ha 
c’hwi a zislonko ar ger-se, pe me ’welo. » 

Ha Paol a savas en e sav evit kregiñ e kolieroù ar 
c’habiten. 

« Hola ! hola ! Soudarded, savit buan d’an nec’h ! » 

Ha daouzek soudard sevel d’ar solier. 

Neuze, ar c’habiten, dinec’het, a savas mouezh dezhañ 
adarre. 

« N’hoc’h eus graet droug da zen ebet, eme- 
c’hwi ? Hag e c’heller lavaret gevier ken divezh ? 
N’hoc’h eus graet droug da zen ebet ? Piv a oar pet eus 
hor breudeur hoc’h eus lazhet pe lakaet da lazhañ ? 
N’hoc’h eus graet droug da zen ? Nag a zaeloù kouls- 
koude a vezo skuilhet en hor bro-ni p’en em gavo ar 
c’heloù eus a varv ar re hoc’h eus lazhet e Kastell hag e 
Kergidu ? Pet mamm a ranno o c’halon pa glevint n’o 
deus mab ebet mui ? 

— Ne ouien ket oa ker genaouek, ken diot, ken diver- 
gont kabitened ar Republik. Mammoù ho soudarded- 
c’hwi a ouelo d’o bugale marv dre amañ ? Ha mammoù 
hon tud yaouank-ni, lazhet ganeoc’h, petra livirint ? 
Daoust ha mammoù Breizh-Izel n’eus ket a galon en 
o c’hreiz ? Ni a zo er gêr, a zifenn hor bro ; ne glas- 
komp trabas ouzh den, e-lec’h c’hwi a deu dre amañ da 
esa lakaat ac’hanomp da zilezer hor roue ha zoken 
hon Doue ; n’her graimp biken. Hag e fell deoc’h hon 
defemp-ni 26 truez ouzh mammoù tud ho pro pa ne rit, 
c’hwi, van ebet evit lazhañ hon tud-ni ? 

— Daoust hag ober ur gentel din-me 27 hoc’h eus 
c’hoant ? 

— Nann, rak ne gav ket din e talvezfe ar boan. 

— Mat a rit, ha lavaret a ran deoc’h oc’h tamallet 
da vezañ bet e penn Gwineveziz e Kergidu. 

— C’hwi a c’hell lavaret ar pezh a girit ha tamall 
kement ha ma kirit. Mar dedon e Kergidu, bezañ kroget 
ennon eno ; lealoc’h e vije bet. Mes marteze n’oa ket ken 
aes deoc’h eno evel ma ’z eo amañ, rak eno oa gwazed 
ha ne grenent ket dirazoc’h, hag amañ n’eus nemet 
merc’hed... » 

Ha Paol a reas ur sell ouzh Anna Roue, e bried. 

« Rok an tamm ac’hanoc’h, a gav din. 

— An neb a 20 eeun e goustiañs, ne dle kaout aon 
nemet rak Doue. 

— Ho Toue ! ho Toue ! Ni ne gredomp ken er 
spontailhoù diskiant-se. 

— Doue koulskoude a varno ac’hanoc’h hag a stardo 
warnoc’h mar kendalc’hit da ober fall, evel ma rit 
bremañ. 

— Lezit anezhañ ganeomp, ni her lakaio war e du, 
a-raok ma ’z aimp kuit eus ar vro-mañ. 

— Touer Doue, serrit ho kenoù gant aon na gouezhfe 
warnomp tan an neñv. 

— Lezomp ’ta an traoù-se a-gostez. Ha n’oc’h ket bet 
ivez dilennet da vaer e parrez Gwinevez ? 

— Eo, gwir eo kement-se. Daoust hag un torfed 
e ve ivez, hervez ho kiz, bezañ dilennet da vaer ? 

— Nann, n’on ket evit lavaret an dra-se. 

— Hag e lavarec’h bremaik on un den fall ! Daoust 
hag un den fall a dle bezañ lakaet da vaer en e bar- 
rez ? 

— Da vihanañ, pa vezer maer e ranker bezañ maer 
e gwirionez, hag ober penn-da-benn ar garg a vaer ; ha 
c’hwi, petra hoc’h eus graet eus ho karg a vaer ? Fae 
hoc’h eus graet warni, ha pa raer fae war ur garg roet 
gant ar Republik, e raer fae war ar Republik. 

— N’em beus graet fae war den, na war baour na 
war binvidik, her goulenn a c’hellit digant an holl. Mes 
n’on ket evit chom e karg da ober an traoù diskiant, dis- 
leal ha disakret gourc’hemennet gant ar Republik. Me 
am beus c’hoant da heuilhañ lezenn Doue ha da zilezer 
e enebourien ; me ’gred e c’hellan ober kement-se ? 

— Petra ? C’hoant hoc’h eus da lavaret ne rit ket 
a fae war ar Republik ? Koulskoude, n’oc’h bet nemet 
ur wech hepken e ti-kêr 28 , un dervezh m’oac’h bet lakaet 
da sinañ oac’h anvet maer ; abaoe n’oc’h ket bet war- 
dro. Ha n’eo ket an dra-se ober fae war ar Republik ? 

— Ar pezh a livirit a zo gwir. Va c’hredenn, va 
feiz, va c’houstiañs a zifenn ouzhin bale dre ar memes 
hent ganeoc’h ; her lavaret am beus dirak an holl en 
ti-kêr : c’hwi ne falveze ket deoc’h kemeret diganen an 
dilez eus va c’harg : abalamour da se on chomet hep 
mont war ho tro. 

— Ha neuze, ur gwall dra all a zo c’hoazh war ho 
kont. Ne nac’hot ket oc’h aet da gred evit an Aotrou 
Borgne de la Tour, eus a vaner Keraouell, rak kement- 
se a zo skrivet zoken war baperoù ti-kêr Gwinevez ? 
Bezañ e rankit ivez ’ta, bezañ mignon bras d’an aotrou- 
se. Hogen hennezh a zo er prizon, ha gwall damallet 
eo zoken. Gouzout a rit ivez e leverer a bep amzer, e 
pep bro : Livirit din piv a heuilhit, ha me a lavaro 
deoc’h petra oc’h. Daremprediñ a rit enebourien ar 
Republik, dre-se oc’h ivez enebour deomp. 

— Gwelet a ran n’emaon ket e doare vrav etre ho 
taouarn. Evelato n’on ket evit miret da vousc’hoar- 
zhin ouzh ho klevet. Kaout a ra deoc’h e c’hell bezañ 
kement-se a vignoniaj etre un aotrou a ouenn uhel, evel 
an Aotrou de la Tour, ha me, labourer-douar diwar ar 
maez ? 

— Mousc’hoarzhit keit ha ma raio vad d’ho kalon : 
n’her refot ket atav. — Gouzout a reer n’oc’h ket 
c’hwi kennebeut eus a ouenn ar re zisterañ : ho tud- 
kozh a yoa lakaet e Gwinevez, hag e tro-war-dro, e 
renk an noblañs. Na dit ket ’ta d’en em izelaat, pa ne 
dal ket ar boan. A-raok an traoù-mañ e tarempredec’h 
an Aotrou de la Tour ha kalz a re all, bremañ holl ene- 
bourien ar Republik. — Ha neuze, ma ne vijec’h ket 
bet mignoned, ha mignoned vras zoken, daoust ha 
c’hwi a vije bet diskiant a-walc’h evit en em lakaat 
e-tal da goll hoc’h arc’hant hag hoc’h holl danvez evit 
an aotrou-se ? Nann, traoù evel-se ne vezont graet 
nemet evit ar brasañ mignoned. Ha c’hoazh... ne vez 

ket kavet bemdez tud ker kalonek, pe, evit lavaret 
gwell, ker sot ha c’hwi. 

« Mes ne ouzon ket perak e choman keid-all da 
gomz ouzh tud hag o deus kollet o fenn ; hag ho ti, 
ha ne vez ket ivez noz-deiz leun a veleien hag a seu- 
rezed ne fell ket dezho soublañ d’ar Republik ? 

— Emaoc’h e doare da c’houzout. 

— Ya, her gouzout a rin a-barzh nebeut, hag a-raok 
mont kuit, me ’gred em bezo, ouzhpenn, da vont ganen 
an aotrou Krenn hag an aotrou Goachet. E Kergidu 
edont ganeoc’h, amañ e tleont bezañ ganeoc’h ivez. 

— Mar demaint, c’hwi o c’havo. 

— Ya, me ’gred her graimp, rak an ti a zo diwallet 
mat a bep tu, ha den ne dec’ho anezhañ. Mes a-raok ez 
eomp da viret ouzhoc’h-c’hwi da gemeret an tec’h, pe 
da reiñ dorn dezho e ken kaz ma teufent da enebiñ. » 

Ha diouzhtu e voe staget, gant ur chadenn hag ur 
potailh-houarn, e zaouarn a-dreñv e gein, da Baol Inizan. 

Paol a soublas hep lavaret ger : na petra a raje ken ? 
N’oa ket evit herzel... Ar pezh en doa lavaret dezhañ ar 
c’habiten a yoa gwir ; eñ a gave en doa graet mat, mes 
ar Republik a lavare en doa graet fall, hag evel-se e 
ranke koll, rak ar Republik oa ar c’hreñvañ. Gwashoc’h 
evit an traoù-se a gave dezhañ a yoa c’hoazh war e gont. 
Ar Republik he doa atav ezhomm arc’hant. Hogen, 
evit kaout arc’hant, evel am beus her lavaret deoc’h, 
he doa lakaet e gwerzh leveoù ar sent, leveoù ar 
c’houentoù ha re an noblañs. Kinniget oa bet lod anezho 
da Baol Inizan a ouied en doa arc’hant mat ha n’eo 
ket arc’hant paper oa. Mes Paol n’en doa ket a c’hoant 
da vezañ laer : ne brenas ket ur bomm leve zoken 
digant ar Republik. Mat, an dra-se a vije rebechet 
dezhañ c’hoazh, ouzhpenn ar pezh a lavare ar c’habiten. 
Gwelet a rae ivez ’ta oa graet gantañ, hag e kave gwel- 
loc’h plegañ e benn didrouz pa n’oa ket evit herzel. 


55 



Da ziwall Paol hag Anna Roue, rak, da houmañ 
ivez, oa gourc’hemennet chom er solier, oa lezet pevar 
soudard, o fuzuilhoù karget, gant urzh da dennañ 
didruez, mac’h esaje Paol mont kuit, pe re all dont 
d’her c’herc’hat. 

Soudarded kalonek ! Pevar ! hag int-i armet-kloz, da 
ziwall ur vaouez hag un den staget e zaouarn dezhañ 
a-dreñv e gein !... 

Ar re all hag o c’habiten a yeas da furchañ kement 
a yoa en ti, adalek an traoñ betek ar c’halatrez : ar 
gweleoù a voe freuzet, an arbelioù 29 a voe divarc’het... ; 
betek e toull ar geuneudeg oant bet o klask, ha netra 
n’o doa kavet. 

Goude bezañ furgutet dre bevar c’horn an ti, a-dreuz 
hag a-hed, ez ejont diwar herr d’ar c’hrevier M , d’ar 
grañjoù ha d’ar sanailhoù : klask a rejont e-touez ar 
foenn hag e-touez ar c’holo : kement a yoa a voe fur- 
chet, mes ne voe ket kavet muioc’h er-maez eget en ti. 
Evel a ouzoc’h, ar veleien o doa gellet kemeret an tec’h, 
rak Laouig Appere a yoa bet lemm e lagad ha skañv e 
c’har, ha n’oa ket bet ret lavaret div wech d’ar veleien 
mont en hent. 

An dra-mañ a c’hoarveze diouzh ar mintin, un tamm 
a-raok mare merenn. Lanzeon a yoa unan eus ar gwellañ 
tiegezhioù a yoa er vro ; meur a vevel ha meur a blac’h 
a yoa ennañ. Evit merennañ kement all a dud oa ret 
kaout ur podad mat a yod ; hag evit aozañ ur podad mat 
a yod, eo ret kaout un tantad mat a dan. Hogen Janed 
ar Go ha Manuel Conseil a yoa, er mare-se, plac’hed-ti 
e Lanzeon. P’en em gavas ar soudarded en ti, Janed ar 
Go a yoa oc’h aozañ merenn. Glac’haret-bras oa ker- 
koulz hag ar re all, o welet he mestr o vont gant tud 
ken disakret, hag o klevet lavaret oa anat e vije lakaet 
d’ar marv. 

Ar soudarded n’oant ket lent, ha perak e vijent ? 

Mont ha dont a raent dre an ti, rok hag hep aon ebet. 
Unan anezho a yeas zoken betek Janed, a yoa war ben- 
noù he daoulin war an oaled oc’h aozañ he fodad yod. 
Kregiñ a reas en he bazh-yod en ur c’houlenn diganti 
evit pe rumm eus he loened e rae ar gwelien-se. Janed 
ne respontas ger, mes treiñ a reas ouzh ar soudard en ur 
blantañ gantañ ur stafad a-dreuz e c’henoù. 

Setu ar c’hoarzh e-touez ar re all. 

Ar soudard a deuas da vezañ mezhek, koll a rae gant 
ur vaouez !... Evit en em sevel a-enep ar c’hoarzh, e tis- 
troas da gaout Janed, da flourañ he fenn dezhi, evel evit 
ober goap. 

« Livirit din, maouez », emezañ, « ha mat eo ho 
kwelien ? 

— Sell, tañva anezhañ », eme Janed, en ur den- 
nañ he bazh er-maez eus ar pod, hag en ur frotañ he 
fenn leun a yod ouzh barv ar soudard. 

Mar doa bet a-raok c’hoarzh e-touez ar soudarded, 
bremañ ez eus muioc’h c’hoazh. — Ha n’oa ket farsus 
ivez gwelet ur soudard kaotet e varv dezhañ a yod gant 
ur vaouez ? Ne ouzon ket penaos e vije aet an traoù, 
ma ne vije ket deuet ar c’habiten da c’hervel e soudar- 
ded ha da lakaat ar peoc’h e-touez an holl. 

Tregont soudard oant en ti. E-pad m’oa lod oc’h esa 
goapaat Janed ar Go, lod all ne ehanent da duriañ 
kement kogn a yoa en ti. C’hoant kaout beleien o 
doa ; ne gavjont ket a veleien, mes kaout a rejont ar pezh 
a blije meurbet dezho. Kavet o doa ur varrikennad gwin 
kozh er c’hav, hag ar c’habiten a deue da glask ar re 
all da vont da evañ gantañ. Aes oa dezhañ reiñ ban- 
neoù, marc’had-mat oa ar gwin, rak ne gouste netra 
dezhañ. — Ar c’heloù-se a laoueneas ar soudard kaotet e 
varv gant yod, ha mont a reas gant ar re all d’ar c’hav. 

Ar varrikenn a yoa divoulc’h : lakaat un duellenn 
enni a yoa re hir : savet e voe en he sav, ha ker buan 

didalet. Unan eus ar soudarded a yeas da lost an ti da 
gerc’hat ar parailher leun a skudelloù, ha neuze, pep 
hini a yae d’ar varrikenn gant e skudell hag a eve kement 
ha ma kare. 

Janed ar Go yoa dija barbouellet he fenn : ar gwel 
a gement-se a droas naet he gwad. 

« Manuel Conseil », emezi d’ar plac’h all, « gwelet a 
rez ar pezh a ra al laeron korfek-mañ ? 

— Ya, gwelet a-walc’h. O ! ma vijen-me bet ur 
gwaz ! 

— Ha ret eo bezañ gwaz evit kaout kalon ? 

— Ha petra ’fell dit a rafemp-ni hon-div ? 

— Petra ? Sell, ne welez ket nag a dan a zo a-zin- 
dan va fodad yod-me ? 

— Eo, gwelet a-walc’h. Ha goude ? 

— Goude ? ne zivinez ket ’ta petra am beus c’hoant 
da ober ? 

— Nann, ne zivinan ket. Mes ar pezh a ri, me a 
raio, hag e ve mont d’ar marv e ve. 

— Marteze, evit gwir, ez aimp d’ar marv ; n’eus 
forzh, ober a ri ar pezh a rin ? 

— Ya, hen ober a rin, her lavaret a ran dit. 

— Mat, kemeromp pep a gef-tan eus a zindan ar 
pod, an daou vrasañ a zo en oaled, ha deomp d’ar c’hav 
da rbstañ o barv d’ar soudarded, pe d’o c’has er-maez. 

— Deomp, Janed. » 

Ha Janed ar Go, ha Manuel Conseil, skoelf o fenn, 
entanet o daoulagad, pep a gef-tan en o dorn, o-div 
d’ar c’hav... Ar soudarded a chomas mantret... Ne ouient 
ket petra 'glaske ar merc’hed-se. Ne voent ket pell evit 
her gouzout, rak Janed ha Manuel a lamme, hep aon, 
warnezho, a roste e varv da unan, a zeve e vlev da un 
all hag a lakae an holl da gizañ ha da dec’het... En un taol 
e voe goullonderet ar c’hav, ha Janed ar Go a brennas 
an nor war he lerc’h. 

Pe gounezet oa bet ar soudarded o welet div vaouez 
ker kalonek, pe leun oa o c’hof, ne oufen ket her 
lavaret ; da vihanañ, hini anezho ne c’hoanteas dis- 
treiñ ken d’ar c’hav. 

Meuliñ a reer e Pariz, am eus klevet, ar pezh he deus 
graet Priñsez Lambal, ha n’eo ket Yann Pennorz a 
lavaro ne reer ket mat. Hounnezh, ar briñsez-se, a yoa 
en he falez gant ar Rouanez Marie-Antoinette. Ar roue 
Louis XVI, ar rouanez hag o bugale, o doa en em 
glevet gant tud a fiziañs hag a galon evit kemeret an 
tec’h eus a Frañs, rak war var da goll o buhez edont e 
Pariz. Salv o divije gellet dont a-benn eus o zaol, rak 
neuze, Frañs n’he divije ket bet da ruziañ da vezañ 
lakaet d’ar marv ur roue hag ur rouanez ker mat ha ker 
karantezus e-keñver an holl ! Hogen, Marie-Antoinette 
ha Louis XVI a yeas dre un tu, hag a voe diarbennet ; 
Priñsez Lambal a yeas dre un tu all hag a c’hellas mont 
da Vro-Saoz, e-lec’h ma ne c’helled ket kregiñ enni ken, 
rak edo er-maez eus he bro. Mat, pa glevas n’he doa 
ket gellet ar rouanez dont a-benn eus he zaol, e tis- 
troas e Frañs, dre garantez ouzh he mestrez, er riskl da 
goll he buhez. Ouzhpenn risklañ he buhez, siwazh ! 
he doa graet, rak paket e voe. Muntret eo bet ; ha 
goude he marv e voe distaget he fenn diouzh he c’horf, 
lakaet e beg ur berchenn hir, ha gantañ ez ejod dre 
gêr Bariz betek prizon ar roue hag hini ar rouanez 
evit hen diskouez dezho. 

Meuliñ a reer ivez ’ta, ha mat a reer, kalon ha karan- 
tez ar briñsez-se ; ha kaout a ra deoc’h eo kalz biha- 
noc’h kalon ha karantez Janed ar Go ha Manuel Con- 
seil ? Evit gwir, n’oant ket priñsezed ha ne risklent ket 
o buhez evit ur roue hag ur rouanez ; mes ker c’hwek 
eo o buhez da ziv blac’h paour a Vreizh-Izel evel ma 
’z eo da ur briñsez eus a Bariz, ha ken talvoudus e tle 
bezañ ar galon hag ar garantez a ziskouezer e-keñver 

ul labourer diwar ar maez, evel e-keñver ur roue bras 
war e dron. Talvoudusoc’h eo marteze, rak ur roue bras 
ha pinvidik a c’hell paeañ ar vad a reer evitañ, e-lec’h 
ul labourer paour n’eo ket evit hen ober. Ar c’hemm 
a zo etrezo, marteze, eo m’en deus Doue degaset ar 
marv d’ar briñsez ha lezet an div blac’h e buhez. 

Doue, me ’gred, en doa c’hoant da baeañ diouzhtu 
Priñsez Lambal evit ar garantez he doa diskouezet, ha 
d’he c’has gantañ war-eeun d’ar baradoz, e-lec’h eo plijet 
gantañ lezer e buhez Janed ar Go ha Manuel Conseil, 
evit reiñ ar bae eus o c’harantez hag eus o c’halon 
kreñv ha nerzhus d’o zud war o lerc’h. Da vihanañ, 
merc’h Janed ar Go, Anna Gwegen, dimezet da Yann 
Kerbrat eus a Lannener, he deus bremañ daou vab 
beleg : unan anezho a zo person, hag un all a zo tost 
da vezañ. Manuel Conseil a zimezas da Baol ar Moan 
eus a Leskoad. He bugale a zo holl hirio er vad ; 
pinvidik int zoken, hag unan eus he bugale vihan, mab 
da Ber ar Moan, a zo ivez beleg. Ha ne gav ket deoc’h e 
ve an Aotrou Doue, abalamour d’o mammoù kozh, o 
skuilhañ e vennozh hag e drugarez war an dud-se ? 
Kement-mañ ne vir ket ouzh an Aotrou Doue da vezañ 
digoret gant laouenidigezh dor e varadoz da Janed ha da 
Vanuel, eñ hag a lavar ar pezh a zo graet d’an dud 
ezhommek a zo evel graet dezhañ e-unan. 

Goude bezañ furchet Lanzeon hep kaout den all 
nemet Paol Inizan, goude bezañ debret hag evet leun o 
c’hof, lod eus ar soudarded a yeas da Gervern Vras, 
rak eno ivez e veze kuzhet beleien. 

Ar re a yoa chomet en ti a savas d’ar solier da lava- 
ret da Baol oa mall mont en hent. Paol a ziskennas, 
Anna Roue war e lerc’h, en ur ouelañ dourek. P’oa 
deuet d’an traoñ e tistroas ouzh e bried evit kimia- 
dañ diouti, evit reiñ dezhi ar pok diwezhañ... Anna a 
semplas, re a vec’h a yoa war he c’halon. Janed ar Go 

ha Manuel a grogas enni hag he lakeas da azezañ war 
ur skaoñ : teuler a raent dour dezhi ouzh he fenn, mes 
kaer o doa ober, Anna ne deue ket enni he-unan. Paol 
a ranke ivez ’ta mont kuit hep gellout lavaret kenavezo 
er bed all d’e bried, rak gouzout a rae ez ae evit ar 
wech diwezhañ er-maez eus a Lanzeon, er-maez eus 
an ti m’oa bet ganet ennañ, er-maez eus an ti m’oa bet 
ken eürus ennañ... — Er mareoù-se, mont d’ar prizon a 
yoa mont d’ar marv. — Abalamour da se, en em gavet 
e-kichen an treuzoù, e tistroas truezus war-zu ar penn 
uhelañ da sellet ur wech c’hoazh da vihanañ ouzh Anna 
Roue, astennet war barlenn Janed ar Go, hag e chomas 
ur pennad mantret ha dilavar. Gwiskañ a reas liv ar 
marv ; krediñ a raed edo, eñ ivez, o vont da gaout 
ur fallaenn. Mes ur soudard, kalon ker kriz hag an 
dir, a roas dezhañ ur buntad ker kreñv, m’hen taolas, 
dreist an treuzoù, war e benn er porzh, e-touez an teil. 
Evel m’oa stag e zaouarn a-dreñv e gein, n’oa ket evit 
sevel anezhañ e-unan, hag ar soudarded, hanter vezv, 
her goapae hag her ruilhe a daolioù treid e-touez an teil. 

Ar vevelien 31 , o tont eus ar park d’o merenn, a 
chomas mantret o welet o mestr war an teil hag an ti 
leun a soudarded. — Ne ouient ket petra a yoa c’hoar- 
vezet. — Olier ar Stumm, unan anezho, o welet e 
vestr astennet war an teil, kailharet e zilhad, e benn er 
c’houer hañvouez, a savas ar gwad d’e benn, hag a 
lammas, gant e falz, etre Paol hag ar soudarded. Kre- 
giñ a reas e dorn e vestr, her sevel a reas en e sav, hag, 
en ur zistreiñ ouzh ar soudarded, e sellas outo gant un 
aer ker rok, ma lavare dezho dre e daol-lagad : « Deuit 
’ta bremañ adarre da ober poan d’am mestr-me. » 

Ar c’habiten, me ’gred, a welas oa mall dezhañ mont 
kuit, rak, panevet-se, mevelien Lanzeon a vije lammet 
warnezhañ ha war e soudarded, hag, hep gounit war- 
nezho, marteze, o divije graet un distro fall da baotred 

ar Republik. Hogen ar soudarded ne garient ket chom 
el lec’h ma vije stourmet outo : gwelloc’h e kavent 
debriñ, evañ ha laerezh didrouz hag hep bec’h ebet, 

— aesoc’h oa ivez, evit gwir. 

P’edo Yann ar Mest o vont en ti e Lanzeon dre un 
tu, daou vevel a yoa o tont e-barzh dre un tu all, ha 
ganto, Krist ar Groaz Ruz, torret e zivesker, e zivrec’h, 
ha diskolpet e benn. Soudarded ar Republik o doa droug 
ouzh kement tra a ziskoueze dezho ez eus un Doue 
ha ne ankounac’haio nag al laeroñsioù nag ar gwallo- 
beroù. — Daoust ha n’eus ket en deiz a hirio war an 
douar tud heñvel ouzh soudarded ar Republik kozh ? 

— Marteze ivez, ar c’habiten en doa c’hoant da zisec’hañ, 
ar muiañ ar gwellañ, kalon Paol Inizan, rak hounnezh 
ar groaz-se a yoa savet eno gant e dud-kozh, e penn o 
douar, a du Lokrist, hag a yoa ivez anvet kroaz Inizan. 

E-pad m’edont, evel paotred ar sabad, o tañsal, o 
youc’hal hag o pec’hiñ, evel pa vije kollet o fenn ganto, 
en-dro da dammoù ar groaz bruzunet, ec’h en em gavas 
a du Bretouarne ar re a yoa aet da Gervern, ha ganto, 
en o zouez, seur Kervern, Mari Kemener, staget gant 
ur gordenn he daouarn a-dreñv he c’hein. — Soudarded 
kalonek ! Liammañ he daouarn da ur vaouez ! Aon 
hoc’h eus ? Rak petra ? Rak ur vaouez ? Alo ’ta, mezhus 
e ve evit soudarded !... 

Evel ma komzent e galleg, mevelien Lanzeon, a yoa 
aet war o lerc’h, n’o doa ket gellet gouzout petra a 
lavarent. Laouen oant, da vihanañ, ha, diouzh an neuz 
anezho, oa fouge enno o vezañ deuet, ken aes ha ker 
brav, a-benn eus o zaol. Hag e gwirionez, n’eo ket un 
dra vrav gwelet tregont soudard o tont a-benn eus a 
ur gwaz hag eus a ur vaouez ! ha c’hoazh ar re-mañ 
n’edont ket war evezh ! 

Ne zalejont ket da vont en o hent ha da stampañ 
kaer war-zu Lokrist ; mall o doa da vont da Lesneven 

da lavaret peger brav taol o doa graet. — Mevelien 
Paol Inizan a hastas afo dastum an tammoù eus ar 
groaz bruzunet evit o degas ganto da Lanzeon, hag eno 
emaint c’hoazh en deiz a hirio. 

Yann ar Mest a gavas Anna Roue deuet enni he- 
unan, mes drouklivet-meurbet. Daoulinet oa, hi, Janed 
ha Manuel, o-zeir o lavaret o chapeled evit Paol Inizan. 
Kregiñ a reas e dorn Yann, hag, en ur ouelañ, e lavaras 
dezhañ : 

« Bennozh Doue deoc’h, Yann ar Mest, da vezañ 
deuet da welet un intañvez rannet he c’halon ; ho 
mignon Paol a zo aet d’ar marv. 

— N’en em chalit ket re, Anna Roue : an traoù ne 
droint ket marteze ker fall ha ma soñj deoc’h. N’eus 
forzh penaos ez ay an traoù, gouzout a rit hoc’h eus ur 
mignon kalonek e Leskoad. Na ankounac’hait ket d’am 
gervel, an disterañ ezhomm ho pezo. 

— Bennozh Doue deoc’h, Yann ar Mest. » 

Yann ne zaleas ket pell : n’oa evit ober vad ebet, hag 
ur ranngalon oa bezañ en dervezh-se e Lanzeon. N’oa 
nemet gouel ha kañv. Hini eus ar mitizhien ne rae netra : 
mantret oant holl ha ne raent nemet sellet an eil ouzh 
egile hep gouzout na petra da lavaret na petra da ober. 
A-raok mont kuit e lavaras c’hoazh da Anna Roue en 
doa gellet an aotrou Krenn en em gaout dizroug e 
Leskoad, mes ne ouie ket petra oa deuet da vezañ 
an aotrou Goachet ; krediñ a rae e tlee bezañ kuzhet 
e menez ar Bod Onn e-mesk al lann. 

Yann ar Mest a deuas d’ar gêr eus a Lanzeon dre 
vourk Lokrist-an-Izelved, da c’houzout hag ur c’heloù 
bennak a glevje dre eno. Klevet a reas, gwelet a reas 
zoken ar pezh o doa graet, en ur vont e-biou, paotred 
ar Republik, rak n’o doa ket daleet. Diskaret o doa an 
Aotrou Krist binniget hag ar sent, diframmet o doa 
an aoter. Ar c’habiten a yoa aet zoken gant e varc’h 

er chapel hag en doa her lakaet da evañ an dour binni- 
get a yoa er piñsin kozh. Ar gwel a gement-se a 
lakeas kement a zroug e Lokristiz, ma kemerjont pep a 
bennad-bazh da skeiñ war ar soudarded en ur grial : 

« Soudarded disakret, hon tud-kozh-ni a soube o 
bizied er piñsin-se evit kemeret dour binniget, ha c’hwi 
a laka ho kezeg da evañ ennañ ? Gortozit, bremaik, ni 
hen talvezo deoc’h. » 

Ar soudarded, evel emaon o paouez lavaret deoc’h, 
ne garient ket enebiñ ouzh ar re en em save outo. 
Abalamour da se ec’h en em zastumjont buan, hag ec’h 
en em lakejont en hent da vont war-zu Lesneven. 
Evelato, a-raok mont kuit, evit heskinañ Lokristiz hag 
ober aon dezho, e leverjont e vije graet ur marchosi eus 
o chapel, ha savet speurinier enni evit lakaat o c’hezeg 
pa deujent en-dro, rak dont e dleent war o c’hiz, emezo. 
Keleier glac’harus oa an traoù-se da glevet. Kouezhet 
etre daouarn tud ker kriz, oa anat deomp ne zalejent 
ket da gas Paol Inizan d’ar marv. — Aotrou Doue, 
digorit ho paradoz d’ar re vat ha digorit o daoulagad 
d’ar re fall ! 

Diouzh an abardaevezh, e teuas an aotrou Krenn eus 
a Leskoad da Vaner al Liorzhoù dre Gastell Fur, Traoñ- 
julien ha Langidiac’h. Aet a-walc’h e vije da Lezvaeog, 
da di Renan Eukat, rak eno ivez e veze roet degemer 
mat ha golo d’ar veleien, mes ezhomm dont war-zu 
Mailhe en doa. Mari Mark, gwreg Kervinot, a yoa klañv, 
toc’hor zoken oa, hag e ranke mont d’he c’hofes. Ur 
vadeziant 32 en doa ivez da ober da Herve Goaok, a 
Boull ar Foennog, hag ouzhpenn, an oferenn a dlee da 
lavaret en nozvezh-se en un toull mengleuz, e-kreiz koad 
Mailhe. 

Degemeret-mat e voe gant Herve Soutre, a grede, ha 
mat a rae, tennañ bennozh Doue war e di en ur zige- 
riñ e zor d’ar veleien. 

Deuet oa an noz, debret oa koan, edod e-kreiz ar 
pedennoù diouzh an noz pa zirollas e Maner al Liorzhoù 
ur strollad soudarded dispac’herien. Kentañ rejont 
voe eren start ha stagañ ouzh treid ar gweleoù hag an 
armelioù kement hini a yoa en ti. Goude-se e tegasjont 
war an daol kement tra a gavjont da zebriñ ha da 
evañ. Bep eil ez aent da zebriñ. E-pad ma lonke lod, 
lod all a zigore, a zivarc’he, pe a dorre, a daolioù 
bouc’hal, an armelioù evit klask enno arc’hant pe 
draoù all talvoudus. Dre-holl o doa klasket, ha kement 
tamm arc’hant o doa kavet a yoa aet ganto, betek Aotrou 
Doue Katell Eukat, me 'lavar he c’hrusifi, evel em eus 
her lavaret deoc’h. 

Pa voe leun o c’hof hag o godelloù, e tivizjont da 
c’houzout petra da ober eus a dud an ti. Pemp vras ha 
daou vihan a yoa : Herve, Katell, Yon an Deniel, 
Goulc’hen Abolier, an daou aelig bihan hag an aotrou 
Krenn, ar pezh a rae seizh den krouet gant Doue. Me 
’gred ne ouient ket anaout an aotrou Krenn, rak anez 
o divije her c’haset ganto. Ne espernent beleg ebet, ha 
fouge a veze enno pa c’hellent kaout ur beleg bennak 
da verzheriañ. Lavaret a raent oa evit reiñ skouer vat 
ha kentel d’ar bobl eo e raent an dra-se. Na pebezh 
skouer, o va Doue !... Me ’gred e rae vad d’o c’halon 
griz gwelet ar gwad o ruilhañ dre-holl. 

Edont ivez ’ta o tiviz, ha ne ouient ket petra da 
ober pa deuas unan anezho eus ar maez en ti en ur 
lavaret oa ur puñs don er penn all d’al leur, hag oa 
brav teuler an holl e-barzh, bugale hag all. 

« Ya, ya », eme ar re all, « ar berrañ eo : hag eno 
e vezint didrouz diouzh tud ar bed evit lavaret o 
fedennoù. 

— Mat a leverez », eme ar re all ; « a-raok ma 
’z eor d’o c’hlask di o devezo bet amzer da uzañ o zeod 
en ur bediñ o Doue. » 

Ker buan e voe kroget en Herve Soutre, e Katell 
Eukat, en o daou vugel 33 , en daou vevel hag en aotrou 
Krenn da ziwezhañ, hag e voent taolet war o fenn e 
goueled ar puñs. Katell Eukat a yoa bev c’hoazh pa 
deuas an aotrou Krenn eus e fallaenn, rak en ur 
gouezhañ er puñs oa semplet, ha n’eo ket souezh : ur 
gwall lamm oa ivez hennezh, kouezhañ war ar penn en 
ur puñs don ; meur a hini a vije semplet evit nebeu- 
toc’h. An tri all hag ar vugale a yoa marv. 

Pegeit oa padet fallaenn an aotrou Krenn ? Ne ouzon 
ket. Komz a reas ouzh Katell, mes siwazh n’oa evit 
lavaret ger, ne rae nemet fichañ he dorn. — E-pad 
m’edont an eil e-kichen egile en ti, stag ouzh treid ar 
gweleoù, an aotrou Krenn en doa kofesaet an holl, ha 
roet dezho, en anv Doue, ar pardon eus o fec’hedoù. 
Reiñ a reas c’hoazh bremañ da Gatell induljañsoù ar 
marv mat. 

C’hwec’h den muntret, merzheriet er memes noz- 
vezh ! C’hwec’h sant e baradoz an Aotrou Doue ! ! 

Setu aze ar pezh a yoa c’hoarvezet gant an aotrou 
Krenn hag e Lanzeon abaoe emgann Kergidu. Setu 
aze penaos oa kouezhet er puñs hag e vije marvet 
ennañ, ma n’en divije ket va ael-mat-me va degaset en 
noz-se da Vaner al Liorzhoù, e-lec’h va c’has da Lanzeon 
evel am boa c’hoant. 

KENTAN PENNAD WARN-UGENT 


Trefalegenn e Lanouame 


Va gwad a verve dre ma konte an aotrou Krenn 
fallagriezh ha krizder soudarded ar Republik ; va izili a 
grene, va spered a yae tanav ; ar gwad a savas d’am 
penn, aet oan er-maez ac’hanon va-unan ; ankounac’haat 
a ris en un taol an troc’h a yoa em morzhed, sevel a ris 
em sav : 

« It atav, dispac’herien fallakr ha digalon, eme-ve 
din va-unan, m’hen talvezo deoc’h ! » 

Hag evit gwir, ne c’houlennen ket gwell eget ober 
dezho ar muiañ droug a c’helljen. Marteze ne raen ket 
mat, rak ar veñjañs a zo da Zoue hepken, mes n’oan 
ket evit miret ; hag ouzhpenn, e brezel edomp, hag, er 
brezel, pep hini a ra d’e enebour muiañ ma c’hell a 
zroug. Ret oa, mont a ranken da veñjiñ ar c’homper 
Herve Soutre, Katell Eukat hag o bugale ; ya, ret oa. 

Kontañ a ris ar boledoù en doa roet din an Aotrou 
de Kerbalanek : teir ha tregont a yoa anezho, un all a 
yoa em fuzuilh ; mat oa. 

« Kenavezo, Aotrou Krenn », eme-ve en ur gre- 
giñ em fuzuilh. 

« Mont a rez kuit, Yann Pennorz ? 

— Ya, Aotrou Krenn. 

— Ha da belec’h ? 

— An dra-se ne sell nemet ouzhin. Ne lavarin ket 
deoc’h-c’hwi zoken ar pezh am beus c’hoant da ober. 
Ar pezh hoc’h eus da ober c’hwi, goude bezañ bet o 
welet Mari Kervinot, gant aon da vezañ paket ur wech 
all c’hoazh, eo mont da goadoù Kermenguy da gaout an 
Aotrou de Kerbalanek. Eno emañ hor mignoned. N’ho 
pezo da ober nemet hopal teir gwech, evel ar gaouenn, 
hag e klevfot e pelec’h e vezint. Grit dezho va gourc’he- 
mennoù. A-raok ma vezo tremenet an deiz a zo erru, 
o devezo klevet anv eus a Yann Pennorz, pe Doue en 
devezo lamet e vuhez digantañ. 

— Kenavezo, Yann Pennorz, pa fell dit mont kuit. 
Ra deuio Doue da baeañ ac’hanout d’am bezañ tennet 
eus ar puñs a zo du-hont. 

— Bennozh Doue, Aotrou Krenn, ha kenavezo. » 

Treiñ a ris kein kentañ ma c’helljen, rak gwelet 

a raen an daeloù o tiverañ eus a zaoulagad an aotrou 
Krenn. An dra-se a rae poan din, ha n’em boa ket a 
c’hoant da zigalonekaat. Ne voen ket pell evit lammat 
eus al leur el liorzh, hag ac’hano er park bras. Mont 
a ris war-eeun a-dreuz ar parkeier betek an hent bras 
a ya eus a Gastell, dre Verven, da Lesneven, rak, 
diouzh ar gont a rae Brutus an Normant, e-pad m’edon 
er puñs, e tlee ar soudarded mont war-zu eno. 

Ne ouzon ket pe ar banneoù o doa pounneraet o 
zreid, pe bet oant bet en ul lec’h all bennak oc’h ober ar 
pezh o doa graet e Maner al Liorzhoù, da vihanañ aet 
oant, e feson, goustadik, rak en o raok edon en hent a 
deu eus a Geryann Vihan d’an hent bras. Trouz ha 
chaok a yoa ganto kement, ma vezent klevet, e-kreiz 
sioulder an noz, un hantereur vale diouzh an hent bras. 
Me ’gred edont o fougeal 34 da c’houzout pehini 35 
anezho en doa graet ar muiañ droug. 

En tu all d’an hent bras oa ur parkad balan da Yann 

Bertou, eus a Trefalegenn. Er park-se em boa c’hoant da 
vont. Chom a ris da c’hedal. Ar soudarded a yeas 
e-biou, ha, kerkent ha m’oa tro o c’hein, me a dreuzas 
an hent bras hag a lammas er park balan. Ur c’harzh 
lann daou vloaz a yoa war ar c’hleuz hag a guzhe ac’ha- 
non pa vezen o sellet war an hent bras. Sklaer oa an 
noz, mes n’em boa nemet soublañ e-touez ar balan, ha 
den ne c’helle va gwelet. 

Dre ma ’z ae ar soudarded, me ’yae d’o heul, a-hed 
ar c’hleuz, evel pa vijen bet unan anezho. Ne ouzoc’h 
ket petra am boa c’hoant da ober en ur vont ken tost-se 
d’ar sitoianed ? O c’hontañ em boa c’hoant da ober 
evit gouzout pet oant. Bezañ oa anezho c’hwec’h warn- 
ugent, hag ouzhpenn un tammig ofiser bihan, divarv, 
displed, an aer a driwec’h pe naontek vloaz, hag a yoa 
e-kreiz ar re all. 

Gouzout a raen bremañ ar pezh em boa c’hoant da 
c’houzout ; edon e-touez ar balan ; sevel a ris va 
fuzuilh dreist ar bleñchoù, bizañ a ris e-pad m’edo Bru- 
tus an Normant o komz en ur sakreal hag en ur bec’hiñ 
ouzh unan eus e gamaraded ; an tenn a strakas, ha 
pec’hed Brutus a voe troc’het dre an hanter. An Nor- 
mant a gouezhas, torret e benn, etre treid e gamara- 
ded... — Hennezh ne deuio ken da lakat an tan e ti 
va c’homper Herve Soutre. 

Pebezh dispac’h ha pebezh freuz a reas va zenn 
e-touez ar soudarded ! Lod anezho a chomas souezhet ha 
mantret ; lod all a bec’he hag a gomze a-dreuz hag 
a-hed ; holl oant distroet war-zu al lec’h m’edon-me 
ennañ o klask gwelet an hini en doa tennet. Re ziwezhat 
edont ; me a yoa en em daolet a-c’hourvez e-touez ar 
balan hag a garge adarre va fuzuilh. 

« Peoc’h ’ta », eme an tammig ofiser. 

Chom a rejont sioul en o sav da selaou ; mes ne 
glevjont netra, rak dija em boa karget adarre. 

« Diouzh pelec’h an Diaoul », eme ur soudard, « eo 
deuet an tenn ifern-se ? Kozh bro fall ! » 

Bizañ a ris evit an eil gwech, hag, e feiz, eñ eo an 
hini a yoa aet da fall. Kouezhañ a reas marv-mik... 
— Hennezh ne deuio ken da lavaret eo ur c’hozh bro 
fall hor bro-ni a Vreizh, bro an dud kalonek a gar o 
Doue hag o roue. 

« Letanant », eme ar soudarded all, « evit hennezh, 
an tenn-se, a zo deuet ac’halenn, eus a-dreñv ar vodenn 
lann-mañ. 

— A gav dit ? 

— Ya, rak gwelet em beus ar moged. 

— Gwir eo an dra-se », eme ar re all. 

— Mat, it ’ta neuze er park dreist ar c’hleuz ha 
dineizhit alese al laeron. » 

Ar c’hentañ a savas war ar c’hleuz a reas lamm- 
choug-e-benn ; an eil hag an trede a reas ar memes tra ; 
a-vec’h ma veze o zroad war ar c’hleuz, ma kouezhent 
war o fenn en hent... Ne skoen tenn ebet e-biou. 

Setu dija pemp d’an traoñ ! Mes n’edo ket c’hoazh 
va c’hont eno... Kaer am boa bezañ lazhet lod anezho, 
ne voen ket evit miret ouzh ar re all da zont er wa- 
remm 36 ; eizh pe nav a lammas en un taol war ar 
c’hleuz, ha me n’em boa nemet un tenn em fuzuilh. 
Neuze e soublis hag ec’h en em ruzis kant paz lar- 
koc’h e-touez ar balan, hag e lezis anezho da furchañ 
ar c’harzh kement ha ma kerent, a daolioù fuzuilh hag 
a daolioù kleze. — Kounnaret oant, rak ne gavent 
netra. — A-benn ur pennad e tiskennjont adarre en 
hent bras en ur sakreal kement, m’am boa aon na vije 
kouezhet an neñv war hor penn. — War ar pec’hiñ 
oant tud dibab, an Dispac’herien. 

O c’hedal ma ’z ajent kuit edon. Tostaat a ris 
diouzhtu ouzh ar c’hleuz ; bizañ ha tennañ a ris 

adarre... Pevar a ziskaris ne voen ket pell, hag an dra-se 
a rae nav ; mes eus a nav da c’hwec’h warn-ugent, eus 
meur a hini da gontañ. 

« Tonerr-de-tonerr », eme un all, un tamm kaporal 
oa hennezh, a gav din, « an Diaoul e-unan a rank bezañ 
war hor lerc’h ! » 

Hennezh voe an dekvet da vont d’an traoñ, hag hen- 
nezh na deuio ken da gemeret Yann Pennorz evit an 
Diaoul. 

Tennañ a ris un tenn all c’hoazh goude hennezh, hag 
adarre em boa diskaret va den. Ne raen tenn gwenn 
ebet. Ar soudarded ne ouient e pelec’h treiñ, diboellet 
oant. Eus ar park balan e teue an tennoù, her gwelet a 
raent, mes ne welent den ebet... Ouzhpenn, nec’het 
oant. — Me a yoa atav va lagad o parañ warnezho e-pad 
m’edo va daouarn o kargañ va fuzuilh. 

En un taol, e welis seizh pe eizh o lammat er park 
o tont war-zu ennon hep m’am boa gellet, en dro-mañ, 
reiñ va zenn da hini anezho. Me, d’am zro, a soublas 
va fenn a-zindan ar balan hag a belleas diouzh ar c’hleuz. 
Gourvez a ris ha chom a ris evel-se da c’hortoz ma vijent 
aet kuit evel en dro all. Mes en dro-mañ avat, oa bet 
darbet din bezañ tizhet va-unan. Daou soudard, ar 
gounnar ganto, n’oant ket aet en hent gant ar re all. 
Skeiñ ha bazhata a raent ar balan gant baionetez o 
fuzuilh : ha me n’em boa ket o c’hlevet o tont warnon ; 
me a yoa o sellet ouzh ar re all o vont kuit. Edont 
warnon, ha me, buanañ ma c’hellen, plegañ va fenn. 
Mont a raent a-hed ar valaneg en ur furchañ a daolioù 
baionetez a-gleiz hag a zehou. Ken tost edont din ma 
kouezhas taol unan anezho war beg va skoaz. Ur boan 
griz a reas an taol-se din, mes ne fiñvis ket muioc’h 
eget pa vijen bet marv. Mes pemp munutenn goude-se, 
p’oa un tamm pellaet, me em boa her c’haset d’ar bed 
all da gaout e gamarad Brutus an Normant. Egile a 

gemeras aon hag a lammas dreist ar c’hleuz en hent, evel 
pa vije kroget an tan en e lost ; ha mat a reas. 

Va c’hrediñ a c’hellit, me n’edon ket em aez. Va 
gwad a rede a-hed va c’horf, adalek va skoaz betek va 
zreid, ha koulskoude n’em boa ket re a wad da goll : 
gwadet oan bet dija e Kergidu. Harpañ a ris mat 
evelato, rak un dra am boa lakaet em penn : ret oa din 
veñjiñ va c’homper Herve Soutre, e wreg, e vugale, 
Paol Inizan, seur Kervern, Mari Kemener, hor c’hama- 
raded hag hor c’herent marv e Kergidu ; c’hoant em boa 
da lazhañ kement soudard he doa degaset ar Republik 
e Breizh. Ne oan ket evit ober kemend-all ; mes da 
vihanañ ar re-mañ, ar re a zo amañ etre va daouarn, e 
beg va fuzuilh, a baeo ker evit ar re all. 

Int-i ne ouient ket petra da ober. Me o c’hleve o 
pec’hiñ hag o kounnariñ war an hent bras evel un van- 
denn ziaouloù. 

« Ur rejimant laeron a-bezh a zo ivez ’ta er waremm- 
se, » eme unan. 

— Ya, d’an nebeutañ ur rejimant, eme un all. 

Ha me va-unan em bije c’hoarzhet kalonek o klevet 
kement-se, ma n’em bije ket bet kement a boan. Daoust 
ha ret eo kaout ur rejimant Bretoned evit kas d’ar bed 
all div zousenn Dispac’herien ? Nann, Yann Pennorz 
e-unan a zo a-walc’h evit ober kement-se. 

Ya, ker gwir oa an dra-se, ma ne chome, da c’hou- 
loù-deiz, nemet an tamm ofiser bihan am boa espernet 
ha dalc’het da ziwezhañ. Yaouank ha ruz e benn oa, 
p’oan-me lammet e park balan Yann Bertou ; bremañ 
eo distronk evel ur c’hi klañv, gwenn evel ul lienenn, 
diskabell, fuilhet e vlev, skerj e zaoulagad ha divouton 
e zilhad. E gleze a yoa gantañ en e zorn ; kas ha digas 
a rae anezhañ, a-gleiz hag a-zehou, a-eeun hag a-viziez, 
dirak e zaoulagad, evel p’en divije c’hoant da viret ouzh 
an avel zoken da vont da gaout e benn. — Aon en doa, 

me 'grecl, rak boledoù Yann Pennorz a dorre ar penn. 

Goude bezañ sellet pizh outañ, e lammis, dreist ar 
c’hleuz en hent, pemp paz warn-ugent en e raok ; ha me 
d’her bizañ d’e dro. Eñ a chomas krenn a-sav, droukli- 
vetoc’h c’hoazh eget a-ziagent ; un tamm skrijadenn a 
reas. Evelato e klaskas en em zerc’hel eeun ha sonn war 
e dreid, evel ur soudard kalonek a ya da vervel hag en 
deus c’hoant da ober fae war ar marv, evel ma tere ouzh 
ur gwir soudard. 

Goulaouet oa an deiz ; tostaet oan outañ, hag en ur 
sellet pizh, e welis ur seizenn en-dro d’e c’houzoug, ha 
war e galon ur vedalenn. Edo va biz war bluenn va 
fuzuilh, ur sachadenn hag oa graet gantañ... Chom a 
ris a-sav. Ar gwel eus ar vedalenn a dorras va droug. 

Ur vedalenn a ra atav ur vad d’an neb he dougen. 

« Ma karfen », eme-ve, « me a c’hellfe ho lazhañ 
evel m’am beus lazhet ar re all ». 

— Lazhit ac’hanon », emezañ ; hag e c’hoantae 
kreñvaat e vouezh ; « lazhit ac’hanon, n’em beus ket 
a aon. 

— Komz mat a rit aze, va c’hamarad yaouank ; ya, 
ya, komz mat evit gwir. C’hwi a vije mat da vezañ 
a-untu ganeomp-ni. 

— Me a zo e tu ar Frañs. 

— Frañs a zo el lec’h m’emañ Doue hag ar roue, 
va faotr ; ha c’hwi, kerkoulz hag ar re a zo a-du 
ganeoc’h, ne rit nemet lazhañ merc’hed ha bugale, tud 
ha ne reont droug da zen ; ne rit nemet laerezh ilizoù 
ha deviñ tiez dre ma ’z it. C’hwi etrezoc’h, divroidi ha 
Dispac’herien, a lavar ne deus e Breizh nemet laeron 
ha tud fallakr, abalamour ma tifennont o Doue, o roue, 
o bro hag o zud ; mat, me a lez ganeoc’h ho puhez ; 
it da gaout ho kamaraded, ha lavarit kement-se dezho ; 
lavarit dezho ivez en deus ur Breizhad, e-unan, en un 
nozvezh hepken, lazhet dezho c’hwec’h soudard warn- 

ugent a dennoù fuzuilh, hag en doa o lazhet abalamour 
m’o doa merzheriet, gant ar c’hrizder ar c’hrisañ 37 , un 
tiad tud n’o doa graet droug da hini anezho. Kenavezo, 
den yaouank. » 

Lezer a ris ivez ’ta, abalamour d’e vedalenn, e vuhez 
gant an tammig ofiser, ha dont a ris dre an hent berrañ 
da goadoù Kermenguy da rentañ kont eus va beaj d’an 
Aotrou de Kerbalanek. — Eno e tleen kaout ivez an 
aotrou Krenn ha va holl gamaraded. 

« Diouzh ar pezh am boa klevet, ne dalie ket ar boan 
din mont da glask tud da harpañ ouzh soudarded Can- 
claux e kostez Lanzeon nag e kostez an Arvor, pa ’z oa 
gwir oa aet Paol Inizan d’ar prizon. 

— Allas ! paour kaezh Yann Pennorz », eme Maoriz 
Magerez, pa welas ac’hanon o tont leun-wad, « n’emañ 
ket doare ar friko warnoc’h ! Ur gwall dro a zo en em 
gavet ganeoc’h en noz-mañ, diouzh ma welan ? 

— A gav deoc’h, Maoriz ? 

— Ya, pe ne welan ket sklaer ; koulskoude eo savet 
an heol. 

— Mat, it war hent Lesneven, dirak park balan 
Yann Bertou, o chom e Trefalegenn, hag e welfot tro 
piv a zo bet en noz-mañ. » 

Neuze e kontis ar pezh am boa graet. An aotrou 
Krenn a reas un tamm sarmon din, hag evelato, va 
c’halon n’oa ket glac’haret ouzh her c’hlevet ; mes an 
Aotrou de Kerbalanek a grogas em dorn hag her star- 
das kalonek, en ur reiñ din un taol-lagad hag a lavare : 
« Mat ’c’h eus graet, Yann Pennorz, ur gwaz out. » 

Hag, evit gwir, n’em bije ket roet va nozvezh evit 
arc’hant. 

An aotrou Krenn a lavaras c’hoazh : 

« Soudarded ar Republik int, evit gwir, Yann Pen- 
norz, ar re hoc’h eus lazhet en noz tremenet ; gwall 
araoù o deus graet, hen anzav a ranker, ha ma vije aet 

an traoù hervez o youl, me n’edon ket amañ bremañ. 
Evelato int tud, ha ne c’heller ket o lezer, evel chatal ha 
gagnoù, da vreinañ war gorre an douar. Ar bleizi hag 
ar brini a deufe da grignat o eskern, ar pezh a ve evit 
hor bro Breizh un dra zivalav dirak an dud, hag a ve 
tamallet deomp gant Doue. Deomp daouzek ac’hanomp 
d’o lakaat en douar. Ne c’hellimp ket o c’has d’an douar 
binniget, rak e riskl e vefemp da vezañ paket gant sou- 
darded all. E lec’h ma c’hellimp, ni o lakaio en douar. » 

Ha ker buan, ar beleg dizrouk a gemeras penn an 
hent da vont war-zu Lanouarne. Loeiz Gwilhou, Gien an 
Han, Glaoda ar Map, Job ar Boulc’h, Tangi Lagadek, 
Herve Magerez, Denez Rozek, ha kalz a re all c’hoazh 
a yeas war o lerc’h. Me va-unan ne voen ket evit miret 
da vont d’o heul ; ret oa din mont da ziskouez dezho 
e pelec’h em boa douaret soudarded ar Republik. 

Ne ’c’h ejomp ket e Maner al Liorzhoù en ur vont. 
P’edomp war an hent bras, dirak an ti, an aotrou 
Krenn, e-unan, ne reas nemet sin ar groaz ; di e tleemp 
dont en ur zistreiñ. 

Kentañ a gavjomp war an hent, e voe Brutus an Nor- 
mant ; war hennezh, a ouzoc’h, em boa tennet da 
gentañ. Ar re all a yoa, hini amañ, hini ahont, demdost 
evelato an eil d’egile. N’oa den war an hent. Ne ouzon 
ket e pe du oa troet va zammig ofiser n’em boa ket ten- 
net warnezhañ. 

E park balan Yann Bertou Trefalegenn, e-tal ar 
c’hleuz, a-dreñv ur vodenn drez ha spern, e rejomp un 
toull don hag hir, rak binviachoù evit se a yoa aet 
ganeomp, hag ennañ e taoljomp soudarded ar Republik, 
o-c’hwec’h warn-ugent, er memes toull. 

Pa voent taolet holl en toull, an aotrou Krenn, war 
bennoù e zaoulin, a lavaras pedennoù an Anaon : 

« De profundis clamavi ad te, Domine, Domine, 
exaudi vocem meam. » 

Ni a yoa dizolo hor penn. 

Pa glevis ar pedennoù-se, e ris ur skrijadenn, ne 
voen ket evit miret, rak diouzhtu e teuas em spered ar 
spontadenn am boa bet en nozvezh a-raok e Maner al 
Liorzhoù. Va spered a yeas da glask Herve Soutre, 
Katell Eukat hag o bugale. Allas ! n’o gwelin birviken 
er bed-mañ ! 

Goude ma voent taolet en toull, e lakejomp douar 
warnezho ; ha goude ?... Setu echu evito er bed-mañ. 
Ra blijo gant Doue ankounac’haat o gwalloberoù, kaout 
truez outo er bed all ha reiñ dezho lod en e varadoz ! 

Goude-se e teujomp da Vaner al Liorzhoù da den- 
nañ eus ar puñs Herve, Katell, o bugale hag an daou 
vevel. N’em beus ket a galon da gontañ deoc’h pegen 
truezus oa bet deomp tennañ an dud paour-se er-maez 
eus ar puñs. O lienañ a rejomp ; pep a arched a voe 
graet dezho holl. Hini Katell a voe graet kalz brasoc’h, 
rak lakaat a rejomp ganti, er memes arched, he daou 
grouadur, unan a bep tu, etre he divrec’h, evel ma edo 
pa varvas e foñs ar puñs, e-pad m’edo an aotrou Krenn 
o reiñ dezhi induljañsoù ar marv mat. 

Pa deuas an noz, ec’h ejomp d’o c’has d’an douar 
binniget, e bered Gwinevez-Lokrist, o farrez. 

EIL PENNAD WARN-UGENT 


Tour Berven 


Un dervezh hag un nozvezh a yoa edomp e koad 
Kermenguy hep oher netra nemet diskuizhañ ha purañ 
hon armoù. An Aotrou de Kerbalanek a yae hag a deue 
en hon touez, teñval e benn. Ne lavare ger ha ne ouiemp 
ket petra a yoa o tiaezañ e spered, mes anat oa deomp 
ne dae ket an traoù hervez e c’hiz. Nec’het oamp hon- 
unan o welet hor mestr glac’haret hag ankeniet. Etre- 
zomp e kaozeemp, ha c’hoant hor boa da c’houlenn 
petra a rae kement a nec’hamant dezhañ ; mes hini ne 
grede goulenn. Holl e kave deomp e soñje en dud a 
yoa marvet e Kergidu, ha, mar doa gwir an dra-se, komz 
dezhañ a gement-se, oa neveziñ e boan hag e c’hlac’har. 

A-wechoù, pa veze o vont pe o tont e-biou deomp, 
unan bennak a lavare : 

« Aotrou de Kerbalanek, peur e skoimp adarre war 
soudarded Canclaux ? Diskuizh omp bremañ, ha ne 
c’houlennomp ket gwell eget mont adarre en hent. 

— Gortozit, gwazed », a lavare. « Diwezhatoc’h, 
me a roio krog deoc’h ; bremañ omp re nebeut a dud. 

— Re nebeut ? Daoust ha Yann Pennorz amañ n’en 
deus-eñ ket e-unan diskaret, en un nozvezh, c’hwec’h 
soudard warn-ugent war hent bras Lanouarne ? 

— Ya, Yann Pennorz a zo un den, her gouzout a ran. 

— Ha paotred Landeboc’her, daoust ha n’o deus-i 
ket ivez skubet ur guchenn all diwar douar Breizh-Izel ? 

— Ya, gwir eo an dra-se », eme an Aotrou de 
Kerbalanek, en ur huanadañ. 

Hag e tec’he dioc’h ouzhomp. 

Daou zervezh goude taol Trefalegenn, e-pad m’edomp 
o tommañ en-dro d’un tamm tan hor boa elumet, war- 
dro peder eur diouzh an abardaevezh, e teuas en hon 
touez an Aotrou de Kerbalanek, atav un aer nec’het 
dezhañ. Evelato, en dro-mañ oa anat deomp ez ae da 
ziskargañ e galon. Azezañ a reas en hor c’hichen : pep 
hini ac’hanomp a droas outañ, digor hon divskouarn. 

« Gwazed », emezañ, « gouzout a rit omp bet tizhet 
e Kergidu hag hor beus ranket kemeret an tec’h ha 
dont amañ da guzhat e-mesk al lann, pell diouzh hon 
tud. N’edomp ket war-c’hed a gement-se, mes, her 
gouzout a rit, mar domp bet trec’het, n’eo ket e vankje 
kalon deomp ; nann, a drugarez Doue. M’hor beus 
ranket tec’het, eo abalamour ma n’oa ket a armoù 
etre hon daouarn, evel a zo etre daouarn soudarded 
Canclaux ; anez, hag e vijent bet pevar ouzh unan, e 
vijemp deuet a-benn anezho. 

— Ya, gwir kement-se », eme-ni a-unan, « rak ni en 
em gann evit hor relijion, hor roue, hor bro hag hon 
tud, e-lec’h soudarded Canclaux n’int deuet e Breizh-Izel 
nemet evit lazhañ, laerezh hag ober hudurerezh. 

— Gwir a livirit. Me a gave din, gant tud eveldoc’h- 
c’hwi, em bije douaret Canclaux hag e soudarded etre 
Kastell ha Kergidu ; hag her graet em bije ivez, ma 
ne vije ket degouezhet warnomp ar Prat gant e gano- 
lioù. 

Goude bezañ trec’het Canclaux, va menoz oa mont 
war-zu Brest evit kas eus ar gêr vras-se an divroidi 
deuet di, hag a laka kement a spont da redet dre ar 
vro gant o lezennoù dizoue hag o c’hrizder. Mes, evit 

ober kement-se, evit bezañ trec’h da gêr Vrest, evidomp 
da gaout enni meur a hini a-du ganeomp, e rankemp 
bezañ kalz tud, rak anat eo deoc’h n’eo ket aes mont en 
ur gêr war soudarded hag a zo mogerioù uhel a-dro- 
war-dro dezho. Abalamour da se em boa lakaet kemenn 
d’an holl dud a galon a Vro-Leon, hag eus a Gerne 
zoken, dont d’hor c’haout da vourk Berven. Warc’hoazh 
hag antronoz, e tleont en em gaout. Dont a dle tud a 
Blouneour-Menez, a Gomanna, a Blouziri, eus an Dre- 
Nevez, eus ar Merzher, a Wimilio, a Lambaol, a Wini- 
venter, a Vodiliz, hag eus a veur a lec’h all. Dont a dle 
zoken eus ar Fouilhez, eus a Vrasparzh hag eus ar par- 
rezioù all eus ar vro-se. Evel a welit, kalz tud e tleemp 
bezañ evit bale war-zu Brest, hep kontañ ar re hor 
bije kavet en hent en ur vont. 

Siwazh, n’eo ket deuet an taol da vat ganeomp. 

Er brezel, e ranker soñjal e pep tra, er c’holl ker- 
koulz hag er gounid, ha bezañ e tu da harpañ ouzh ar 
c’holl kerkoulz ha da lakaat ar gounid da vezañ talvou- 
dus. Mar kollit, klaskit ho tro da dec’het hep bezañ re 
dizhet ; mar gounezit, it a-raok ha flastrit muiañ ma 
c’hellfot hoc’h enebour. 

« An dra-se am beus graet, hag, evidon da vezañ 
glac’haret-bras da vezañ kollet e Kergidu, e c’hellan 
lavaret em beus tennet va zud a-zindan ar bec’h, gwel- 
lañ ma c’helled hen ober. 

— O ! Aotrou de Kerbalanek, piv a glemm ac’ha- 
noc’h ? Poan a rit deomp o komz er c’hiz-se. 

— N’eo ket abalamour deoc’h-c’hwi eo e komzan 
evel-hen, rak me hoc’h anavez mat. 

— Ma n’eo ket abalamour deomp-ni eo, eo da viha- 
nañ abalamour d’hor mignoned a zo marv en emgann. 

— N’eo ket kennebeut. Selaouit. 

— Eo, eo. Bremañ e c’houzomp perak oc’h ker 
glac’haret, ha ne gredec’h ket her lavaret deomp. 

— Selaouit ac’hanon, a lavaran deoc’h, ha bremaik e 
welfot n’eo ket gwir ar pezh a soñjit. 

— Lavarit deomp ’ta neuze ma klevimp. 

— Mat, selaouit. Lavaret em beus deoc’h e tle dont 
d’hor c’haout da Verven, tud eus a gostez Menez Are 
evit mont war gêr Vrest. 

— Ya, an dra-se hoc’h eus lavaret ; ha goude ? 

— Ma teu an dud keizh-se war-eeun betek Berven, 
hep kaout keloù ebet, e kouezhint etre daouarn ar 
Republikaned, rak n’emaint ket war-c’hed da gaout, e 
Berven, soudarded Canclaux. 

— Deomp d’o diambroug, ha, mar demaint a-walc’h 
hag armet-mat, e tistroimp ganto en-dro da lakaat 
Canclaux da baeañ ker an droug en deus graet deomp 
e Kergidu. 

— C’hwi a zo aes deoc’h lavaret, va zud paour ; 
c’hwi ne c’houlennit nemet emgann. Mes me, ho mestr, 
a rank sellet a-bell ha diwall a bep tu ; me a rank bezañ 
atav war evezh, rak, dirak Doue, me a zo karget 
ac’hanoc’h, hag e vezo ret din rentañ kont dezhañ 
eus ho puhez, mar ho lakaan, dre va fazi, war var d’he 
c’holl. 

— Bezet dinec’h war gement-se. Ni hoc’h anavez 
mat, hag hor fiziañs a zo ennoc’h. 

— Mat, neuze, selaouit ac’hanon, ha sentit ouzhin. 
En derc’hent dec’h n’oa soudarded nemet e Berven, e 
Gwitevede hag e Sant-Nouga ; mes abaoe, ha n’int-i ket 
aet donoc’h er vro ? Ha n’eus ket bremañ anezho e 
Plouvorn, e Gwikourvest, e Gwikar, e Bodiliz, ha zoken 
marteze e Landivizio ? Hini ac’hanomp n’her goar, hag 
ar re a zegas bevañs deomp, ne ouzont ket kennebeut, 
her goulenn em beus graet diganto. Penaos ivez ’ta 
e c’hellfemp-ni mont da ziambroug paotred Menez Are, 
a zo erru d’hor c’haout ? Bep kammed a raimp emaomp 
e riskl da gouezhañ e-mesk ur strollad Republikaned. 

— Koulskoude n’omp ket evit lezer hor breudeur da 
gouezhañ etre pavioù bleizi ker kriz ha soudarded Can- 
claux. 

— N’eo ket hennezh eo ivez va menoz, hag an dra-se 
eo a lakae teñval va fenn. 

— Ret eo, kousto pe gousto, da unan bennak ac’ha- 
nomp, daou pe dri ma ranker, mont a-dreuz ar vro, dre 
an hentoù-distro, da lavaret d’an dud kalonek-se, e pe 
zoare stad emañ an traoù ganeomp. » 

O klevet ac’hanomp o komz er c’hiz-se, an Aotrou de 
Kerbalanek a reas ur mousc’hoarzh, hag a lavaras : 

« Fouge a zo ennon o klevet ac’hanoc’h hag o welet 
ac’hanoc’h ker kalonek. Bennozh Doue deoc’h ! — 
Bremaik e lavaren deoc’h e tlee an hini a ra brezel 
bezañ war evezh a bep tra, war ar c’holl kerkoulz ha 
war ar gounid : setu ivez ar pezh am beus graet. En 
ur gas tud da gostez Menez Are, em beus lavaret dezho 
evel-hen : a-raok ma viot distro eus ar Menez d’an Arvor, 
ni hon devezo bet ur stokad ouzh Canclaux hag e sou- 
darded ; me ’gred e teuimp a-benn anezhañ. Mat, neuze, 
ma vezomp ar vistri ^ 8 , e vezo war beg tour Berven, a zo 
war an uhel, a weler a-bell hag a bep tu, ur banniel pe 
un drapo gwenn-kann o nijal laouen gant an avel ; ha 
mar kollomp, e-lec’h ur banniel gwenn, ur riblennad 
lien du ne vezo ken, evit dougen kañv d’ar re a vezo 
marv. Evel a welit, e soñjen er c’holl kerkoulz hag er 
gounid. 

— Ya, gwelet a reomp hon deus ur mestr hag a zo 
e lagad e pep lec’h, a oar diwall ouzh an droug hag a 
gemer poan gant e dud. 

— Mat, ha n’eo ket gwelloc’h deomp lakaat ur ban- 
niel du war beg tour Berven eget ne deo mont betek 
enno da lavaret da baotred ar Menez mont d’ar gêr, 
rak tizhet omp bet e Kergidu ? 

— Koulskoude, Aotrou de Kerbalanek, ma vije aet 

unan bennak ac’hanomp betek enno, en divije gellet 
komz outo ha lavaret dezho n’omp ket digalonekaet ha 
ne c’houlennomp ket gwell eget en em gannañ adarre 
ouzh Canclaux. 

— Gwir eo an dra-se ; mes nebeut a dud omp, ha 
dre amañ e c’heller kaout ezhomm ac-hanomp-holl. Hag 
ouzhpenn-se, ha n’hoc’h eus-hu ket soñjet en dra- 
mañ : Eus a bep tu e tle dont tud d’hor c’haout : ret 
e ve ivez ’ta kas d’an nebeutañ dek den e kefridi evit 
lakaat unan hepken war bep hent, ha c’hoazh marteze 
n’en em gavo ket war an hent mat. 

— Ar wirionez a livirit adarre, Aotrou. Paotred ar 
Menez, e-lec’h dont dre an hent bras, a c’hell kemeret 
an hentoù a-dreuz, ha pet hent-treuz n’eus ket ac’ha- 
lenn da Landivizio ? 

— E-lec’h ma lakeomp hor riblennad lien du war 
beg tour Berven, hervez m’omp en em glevet, e c’hello 
bezañ gwelet a bell hag a bep tu, hag er c’hiz-se e 
lakaio an holl da vezañ war evezh. 

— Mat ar pezh a livirit, Aotrou. Ni a ya da stagañ 
ar riblennad lien du war beg tour Berven ; gwelloc’h 
e vije bet ganeomp, e gwirionez, stagañ banniel gwenn 
hor roue. 

— Komz a rit evel tud a galon, mes ne gomzit ket 
avat evel tud a benn. Kaout a ra deoc’h e c’hellfot sevel 
e tour Berven ken aes ha m’her lavarit ? Daoust ha ne 
ouzoc’h ket eo bourk Berven leun a soudarded ? 

— Sell, ya, Aotrou ; gwir a livirit adarre. 

— Lezit ac’hanon da gomz deoc’h ha sentit ouzhin. 

— Lavarit, Aotrou ; ni a vezo sentus. 

— Mat, ar riblennad lien du am beus da stagañ ; 
mar deo hir, n’eo ket pounner. N’eo ket ret dek den 
evit he dougen : unan hepken a zo a-walc’h. 

— Nann, nann ; n’eo ket a-walc’h unan hepken ; ha 
mar kouezh bec’h warnezhañ ? 

— Selaouit ’ta ac’hanon ; c’hwi ne selaouit nemet 
mouezh ho kalon. Me a oar ervat n’em beus nemet 
lavaret deoc’h : Paotred, eomp a-raok, baleomp war 
soudarded Canclaux, ha pep hini ac’hanoc’h, sonn e 
benn, tan en e lagad, a grogo en e fuzuilh hag a valeo 
ganen. Mes n’eo ket an dra-se am beus c’hoant da ober, 
rak ne c’hellan ket hen ober, siwazh ! Ar pezh am beus 
c’hoant da ober, ar pezh a rankan zoken da ober, eo 
kas unan ac’hanoc’h da ober ar gefridi. Souezhet oc’h, 
a welan, rak treiñ ha distreiñ a rit en ur sellet an eil 
ouzh egile. 

— Souezhet omp un tamm, evit gwir, rak un den 
hepken a c’hell bezañ lazhet buan a-walc’h. Kasit daou 
da vihanañ. 

— Kas daou ! Petra eo daou zen a-enep ar vandenn 
soudarded a zo e Berven ? 

— N’int ket kalz a dra ; mes, evelato, ma vez lazhet 
an hini a zougo an tamm lien du, petra ’refot ? 

— Ma vez lazhet hennezh, ne vezo staget netra ouzh 
beg tour Berven, anat eo, rak ar Republikaned a zalc’ho 
ganto va banniel du ; mes ma vez lazhet hennezh, egile 
a vije lazhet ivez ker buan, sklaer eo, rak bezañ e vezint 
an eil gant egile, hag, e-lec’h unan, daou zen paour 
eo a vezo marv. Ha mat eo kas daou zen d’ar marv pa 
’z eo a-walc’h unan, re zoken ? 

— Nann, gwir a livirit. 

— Mat, setu amañ petra ez an da ober. Da unan 
ac’hanoc’h ez an da reiñ ar riblennad lien du ; evel ur 
gouriz hel lakaio en-dro d’e groazlez. Pa vezo savet e 
beg tour Berven, hel lammo kuit hag e stago anezhi eno, 
gwellañ ma c’hello, evit bezañ gwelet a bell hag a bep 
tu. 

— Mat a-walc’h eo ar pezh a livirit, Aotrou. Me 
eo a yelo da Verven », eme an holl a-unan. 

— Mar da kement hini a c’houlenn mont, ez efot 

holl », eme an Aotrou de Kerbalanek en ur vousc’hoar- 
zhin, rak vad a rae d’e galon gwelet n’o doa ket e dud 
kollet fiziañs ennañ, evitañ da vezañ kollet e Ker- 
g idu. 

An holl a dosteas ouzh an Aotrou de Kerbalanek oc’h 
en em hortañ an eil egile ; holl o doa c’hoant da vont 
da risklañ o buhez war beg tour Berven. 

O klevet kement-se, unan bennak a lavaras : 

« Pa ’z eo gwir o deus c’hoant an holl da vont, 
tennomp plouz berr, hag an hini en devezo ar blouzenn 
verrañ pe hirañ, hervez ma vezimp en em glevet 
a-raok, hennezh a yelo en hent. 

— Nann, eme an Aotrou de Kerbalanek, ne fell ket 
din ez afe an traoù er c’hiz-se. Ar plouz berr a zo 
evel an tennañ da sord, dall-put, a c’hell lakaat un den 
kamm el lec’h ma tlefe bezañ un den lijer, hag unan 
bihan el lec’h ma vije ret kaout unan bras. Diskouez 
hoc’h eus graet din bete vremañ hoc’h eus fiziañs 
ennon. 

— Ya, ya, hag hor bezo atav. 

— Neuze, lezit ac’hanon da ober va bolontez, kre- 
dit mat e rin gwellañ ma c’hellin, hep lavaret e tal 
muioc’h an eil ac’hanoc’h evit egile, rak holl oc’h tud a 
galon. 

— Alo ! grit ar pezh a gerfot ; ar pezh a reot a vezo 
graet mat. Hini ac’hanomp ne gavo abeg er pezh ho 
pezo graet. Anvit ho ten. 

— Mat, Yann Pennorz eo am beus c’hoant a yafe da 
stagañ va riblennad lien du war beg tour Berven. » 

O klevet va anv, ret eo din hen anzav ouzhoc’h, ez 
eas fouge ennon. D’ar mareoù-se, me a yoa yaouank, 
hag e koad Kermenguy, gant an Aotrou de Kerbalanek, 
oa tud koshoc’h egedon-me ha startoc’h an tamm anezho 
ivez ; ha koulskoude, en o zouez holl, me eo a yoa diba- 
bet evit sevel war beg tour Berven. 

N’em boe ket kalz a amzer da chom da fougeal 39 ; 
an Aotrou de Kerbalanek a zistroas ouzhin hag a lavaras 
din : 

« Yann, ha mont a ri a galon vat da stagañ ar 
riblennad lien du-mañ ouzh beg tour Berven ? 

— Ha war var a se e c’hellit bezañ, Aotrou de Ker- 
balanek ? 

— Gouzout a ran, Yann », emezañ din adarre, 
« ec’h eus graet traoù burzhudus en dervezhioù treme- 
net ; mes gwashoc’h, a gav din, eo ar pezh ec’h eus da 
ober en noz da zont eget kement tra ec’h eus graet 
betek-hen. 

— Doue hag ar Werc’hez o deus va diwallet ; va 
diwall a raint adarre, fiziañs am beus enno. Roit din 
ho kourc’hemennoù, ar pezh a leverfot a vezo graet 
a-raok warc’hoazh vintin, pe Yann Pennorz a vezo aet 
da varadoz an Aotrou Doue. 

— Doue hag ar Werc’hez a ziwallo ac’hanout, Yann, 
her c’hrediñ a ran ; mes ret e vezo dit ivez lakaat da 
holl skiant da c’hoari. 

— Bezit dinec’h, mestr ; Yann Pennorz n’en devezo 
ket a c’hoant kousket fenoz. 

— Arabat en defe kennebeut. Setu amañ petra ez 
pezo da ober. E-berr, pa vezo erru an abardaevezh-noz, 
e vezo lakaet dit, e-giz ur gouriz, ar riblennad lien du 
en-dro d’az kroazlez' 10 , evit miret na vezo gwelet gant 
den. Er c’hiz-se, hag e ves gwelet war an hent, ne vezo 
ket taolet evezh ebet ouzhit, ha ne vezi ket anavezet. 

— Petra, eme-ve, ne daio ket va fuzuilh ganen ? 

— Da ober petra, da fuzuilh ? 

— Da ober petra e vez roet e fuzuilh da un den a 
vrezel ? 

— Neuze, evel-se, ma vezez gwelet war an hent 
gant soudarded Canclaux, emañ graet ganez. 

— Marteze... War hent Lanouarne eus chomet meur 
a hini, ha me a zo amañ. 

— C’hoant ec’h eus ’ta da gas da fuzuilh ganez ? 

— Ya, ha c’hoant bras. Ma n’am beus ket anezhi 
zoken, e vezo du va fenn en ur vont war-zu Berven. 

— Mat, lezet e vezo da vont ganez. 

— Bennozh Doue deoc’h, Aotrou de Kerbalanek. 
Lavarit din bremañ, pa gerfot, ar pezh am bezo da ober. 
Yann Pennorz, gant e fuzuilh, a yelo war-zu Berven 
kel laouen evel ma ’z ae warlene da bardon Lokrist. 

— Pa vezi kempennet ganeomp-ni er c’hiz-se, ar 
riblennad lien du oc’h ober gouriz dit, ez i war-zu 
Berven dre ar c’hoadoù, dre al lanneier hag ar par- 
keier, a-hed ar c’hleuzioù, ur park pe zaou diouzh an 
hent bras. Dre ma’z i e selaoui, ha, keit ha ma ne glevi 
netra dre an hentoù nag a-dreuz an douaroù, e c’helli 
bale dinec’h. N’eo ket ret lavaret dit, mar klevez trouz 
a-gleiz, e ranki treiñ a-zehou, ha ma rankez chom a-sav 
tammoù, e chomi. An traoù-mañ a ri diouzh ar pezh a 
c’hoarvezo ganez. 

— Ar pezh a livirit a vezo graet, Aotrou de Ker- 
balanek, ha skouarn ar c’had ne deo bet james tana- 
voc’h eget na vezo va skouarn-me fenoz. 

— Gwashañ ma vezo, eo p’en em gavi e bourk 
Berven. Penaos treuziñ an hent bras evit mont da gaout 
an iliz ? Penaos mont en iliz ? Penaos sevel en tour ? 
Setu aze, Yann Pennorz, kudennoù diaes da zibunañ, 
ha ne c’helli o dibunañ nemet pa vezi war al lec’h. 
A-raok treuziñ an hent bras, kae war bennoù da zaou- 
lin, sav da galon war-zu Doue, en em erbed ouzh an 
Itron Varia, ha ma kavez brav da dro, bale a-raok. » 

Deuet eo an abardaevezh ; ret eo mont en hent. Ar 
re all o doa an aer glac’haret ; evidon-me, me ’lavar 
deoc’h ar wirionez, a yoa ken dinec’h va c’halon o 
vont kuit, ha m’oa skañv va gar o lammat dreist ar 

c’hleuz kentañ a gavjon 41 dirazon. Ar pezh en doa lava- 
ret din an Aotrou de Kerbalanek, a ris penn-da-benn. 
Mont a ris a-dreuz an douaroù, selaou a raen ur wech 
an amzer ; mes ne glevis netra, ne welis den, hag en em 
gaout a ris treuz ur park hepken diouzh tiez bourk 
Berven. 

A-raok mont larkoc’h ec’h en em daolis war bennoù 
va daoulin hag e pedis Doue hag ar Werc’hez c’hwekañ 
ma c’helljon. Goude-se e savis em sav, hag en em lakis 
da welet ha karget-mat oa va fuzuilh, ha chomet oa 
start a-walc’h, evit ober ur c’haloupadenn, va gouriz 
lien du. 

Ya, pep tra a yoa mat ; neuze e ris sin ar groaz, hag 
e teuis betek ar c’hleuz a sko war an hent bras, d’ar 
c’huzh-heol, war-zu Lanouarne, e lec’h m’emañ bre- 
mañ ar Post. 

Sevel a ris ouzh ar c’hleuz, gourvez a ris war e 
c’horre, astenn a ris va gouzoug evit taoler un taol- 
lagad a bep tu war an hent bras. 

Ne welen den nag o tont nag o vont : klevet kaozeal 
a raen avat er penn all eus ar bourk ; e ti Bielon e 
kave din e oa. 

Chom a ris ur pennad er c’hiz-se da c’houzout penaos 
tennañ ar bravañ va fleg evit mont betek an iliz. 

Meur a wech oan bet mennet da vont betek enni en 
ur redadenn, mes trouz am bije graet, ha klevet e 
vijen bet. 

Sevel a ris goustadik war ar c’hleuz, diskenn a ris 
goustadikoc’h c’hoazh, ha setu-me war an hent bras. 
Teñval oa an noz, ha n’oa ket aes gwelet a-bell. Evelato 
e kavis gwelloc’h treuziñ diouzhtu, war-eeun, an hent 
bras, ha mont a-hed an tiez penn-da-benn, e tu ar 
c’hreisteiz, betek ar vered. 

Mont a raen er c’hiz-se war-zu an iliz, ha, pa gleven 
an avel o sourral kreñvoc’h, pe ur griadenn skiltrusoc’h 


87 



o tont eus a di Bielon, e chomen a-sav, ec’h en em eeu- 
nen sonn ouzh an ti evel pa vijen bet ur maen-benerezb 
lakaet er voger gant ar mañsoner. 

An avel a sourre dreist kein an tiez, ar Republikaned 
a youc’he er penn all d’ar bourk, ha me a yae atav. En 
em gavet oan e penn an ti diwezhañ ; n’oa, etre ar vered 
ha me, nemet hent bras Landivizio ; mes penaos treu- 
ziñ an hent-se hep bezañ gwelet ? N’edon ket daou- 
ugent paz diouzh an tiez m’oa kement a drouz enno ! 

Ne ouzon ket kalz penaos e ris ; ar pezh a zo gwir, 
eo en un taol edon en tu all. Va c’halon a zisam- 
mas un tamm, rak edon harp ouzh ar vered, sellet 
a c’hellen enni ha ne welen ha ne gleven den en-dro 
d’an iliz. 

Itron Varia Berven, eme-ve, me ho trugareka a-greiz 
va c’halon. » 

Kaout a rae din oan deuet a-benn eus va c’hefridi. 
Me ’grede n’em boa ken da ober nemet sevel war beg 
an tour, stagañ va riblennad lien du, dont d’an traoñ 
ha mont da lavaret d’an Aotrou de Kerbalanek oa graet, 
ha graet-mat, ar pezh en doa gourc’hemennet. Abala- 
mour da se e lammis skañv er vered, hag ez is war-eeun 
da gaout an nor a zo e tu ar c’hreisteiz d’an iliz. Serret 
oa... E pelec’h edo an alc’houez ? N’oan ket evit mont 
d’her c’hlask dre an tiez, anat oa, rak an tiez a yoa 
leun a soudarded. Koulskoude oa ret din mont en iliz 
evit gellout pignat en tour. Petra da ober ’ta ? Treiñ a 
ris va c’hein ouzh an nor, harpañ a ris va daou zorn 
war bennoù va glin, hag, er c’hiz-se, daoubleget, ec’h 
en em lakis da hortañ ken na oan skuizh. Mes kaer em 
boa hortañ an nor, ne zigore ket. 

Ret oa din klask un digor all. Treiñ a ris da sellet 
ouzh an iliz, hag e welis, torret ar gwer warnezhañ, 
ar prenestr a zo d’ar sav-heol d’an nor. Kavet oa va 
c’hrog ganen, a gave din. Mes siwazh ! n’oan ket evit 

tizhout betek ennañ ! En dro-mañ avat ne chomis ket 
d’en em skuizhañ ; gwelet a ris oa ret din ur skeulig 
vihan pe ur c’hravazh da nebeutañ evit gellout mont en 
iliz dre ar prenestr. 

O welet ne deue den war va zro, ec’h hardishaen, hag, 
oc’h en em hardishaat, e teue va skiant da sklaeraat. 
Dre se, n’eo ket en tiez tostañ ez is da glask va skeul, 
rak en tiez-se e c’helle bezañ soudarded ; mont a ris er- 
maez eus ar bourk, war hent Gwitevede, da Gervino- 
jenn, e-lec’h ma kavis un tammig skeul, dalc’het a-ispilh, 
a-zindan toenn soul kraou ar saout, gant daou beul 
koad sanket er voger. He distagañ a ris buan, ha 
dont a ris ganti d’ar red da gaout an iliz. 

Ne voen ket pell evit he lakaat dirak ar prenestr tor- 
ret ar gwer warnezhañ, ha sevel enni evit mont en 
iliz. Edon a-c’haoliad war ar voger o vont da ober ul 
lamm en diabarzh, pa soñjis oan genaouek o lezer va 
skeul er-maez, rak, ouzhpenn ma rankjen he c’haout evit 
dont adarre kuit, e tiskouezje c’hoazh d’an neb a deuje 
da sellet, oa aet unan bennak dre eno. Sachañ a ris anezhi 
ganen, ha me en iliz Itron Varia Berven. 

Saotret oa bet an iliz gant ar Republikaned, me ’gred ; 
n’eus forzh, mont a ris evelato war bennoù va daoulin, 
hag ur bedenn galonek a gasis d’ar Werc’hez evit he zru- 
garekaat ha goulenn diganti an nerzh hag ar skiant am 
boa ezhomm evit dont a-benn eus va zaol. 

Anaout mat a raen iliz Berven, meur a wech oan bct 
enni ; n’oa ket ivez ’ta diaes din kaout dor an tour. 
Mont a ris war-eeun war-zu enni. Siwazh ! serret oa... 
Alc’houezet oa zoken. Hag e pelec’h e kavin-me an 
alc’houez ? E neblec’h, hep mar ebet, rak bezañ e tle 
bezañ etre daouarn ar soudarded, ha me ne gaven 
ket yac’hus evidon, en noz-mañ da vihanañ, mont d’her 
goulenn pe d’hen tennañ diganto. Koulskoude e ranken 
pignat en tour, n’eus ket da lavaret eno. Terriñ pe 

divarc’hañ an nor a rankan da ober ’ta neuze. N’em 
boa ket gellet terriñ dor an iliz, kaer am boa bet en em 
dortañ outi ; diaesoc’h oa din c’hoazh terriñ dor an tour, 
rak houmañ a zo un nor vihan, derv tev oc’h ober 
anezhi, ha ne blego ket ar pleñch enni. Esa a ris he di- 
varc’hañ en ur lakaat va dorn dehou a-zindani ha va 
dorn kleiz d’an nec’h. En aner ec’h en em skuizhen, rak 
an nor a yoa kloz ha ne fiñve tamm ganen. 

Neuze ez eas diaes va fenn ; sevel a ranken da veg an 
tour, an Aotrou de Kerbalanek en doa her gourc’he- 
mennet din, ha n’oan ket evit mont e-barzh ! Gwelloc’h 
ijin eget nerzh, hoc’h eus klevet meur a wech. Dont a 
reas em penn e c’helljen kaout dre an iliz ur varrenn 
houarn pe un dra all bennak hag a sikourje ac’hanon da 
zivarc’hañ an nor. Perak, penaos hag e pelec’h e kavjen 
an dra-se, ne ouien ket. Evelato, ar Republikaned a yoa 
bet en iliz meur a wech, hag a c’helle bezañ ankou- 
nac’haet enni meur a venveg. En em lakaat a ris da 
glask. 

Div wech em boa graet tro an iliz, furchet em boa 
pep kogn ha ne gaven netra. Edon nec’het, nec’het- 
meurbet, hag ar c’hwezenn a yoa pizennet war va zal... 
Soudarded Canclaux a c’helle kouezhañ warnon en 
iliz ; ha penaos stourm outo va-unan, ha penaos tec’het 
en o raok ? 

An dud a ra a-wechoù traoù ha ne ouzont ket perak 
e reont anezho. Me a deuas, evel en ur huñvreal, adarre 
da gaout dor an tour. Un dra bennak a lavare din e 
kavjen an nor digor. Doue hag ar Werc’hez, anat eo, 
a sklerijenne va skiant hag a roe nerzh d’am c’halon. 
En ur vont e-biou, n’oun dare perak, e tigoris ur gofe- 
sion gozh a yoa etre an nor-dal ha dor an tour. Dige- 
riñ a ris anezhi atav hep gouzout kalz perak ; en em 
lakaat a ris da furchañ anezhi, ha da bavata gant va 
daou zorn kement kogn a yoa enni. En un taol, o 

burzhud ! e kouezhas va dorn war ur bern alc’houezioù 
a yoa kuzhet a-zindan ar skaoñ ma vez ar beleg azezet 
warnezhi. 

« Sell ’ta », eme-ve, « setu amañ e-tal an nor, an 
alc’houez ez aen da glask dre bevar c’horn an iliz. » 

Ar sakrist, me ’gred, en doa gellet kuzhat eno an 
alc’houezioù evit miret ouzh soudarded Canclaux da 
sevel en tour. — N’eo ket un alc’houez hepken em boa 
kavet, pevar a yoa. Pehini oa an hini mat ? 

« Ne vezin ket pell », eme-ve ouzhin va-unan. 
« N’em beus nemet o esa, an eil war-lerc’h egile, hag e 
welin pehini anezho a zibrenno an nor. » 

An alc’houez kentañ a reas kazeg, ne dae na ne 
deue ; a-vec’h zoken ma ’z ae er potailh. An eil a reas 
ivez tro-wenn, ha setu va enkrez o tont en-dro. 

C’hoarzhin a rit marteze ouzh va c’hlevet, yaouankiz 
an amzer-mañ ; mes me ’garfe ho kwelet en un iliz, 
e-kreiz an noz, hep gellout tec’het, en-dro deoc’h a bep 
tu soudarded n’o deus ken c’hoant nemet d’ho lazhañ. 
Brav eo kaozeal pa vezer pell, mes n’eo ket brav bezañ 
er stad m’edon-me en nozvezh nec’hus-se. 

Doue en deus krouet pep den hervez m’en deus bet 
c’hoant, me ’gred. Roet en deus da bep hini e skiant 
hag e benn ; mat, da Yann Pennorz en deus roet ur 
penn kalet, ne zigaloneka james. En e greiz eus lakaet 
ur galon atav leun a fiziañs en e Grouer hag en e vade- 
lezh. 

P’edon krog en trede alc’houez, e liviris adarre ouzhin 
va-unan : 

« Yann Pennorz, amañ ez ez da c’hoari da vuhez. 
Mar gellez mont en tour, e teui a-benn eus da daol, 
hag e c’helli distreiñ da goadoù Kermenguy ; mes ma ne 
c’hellez ket, emañ graet ganez, rak ne di ket kuit 
ac’halenn kerkoulz marc’had ha ma ’z out deuet. Hag 
evel-se, dalc’h mat. » 

Me a zo pell o kontañ an traoù-mañ deoc’h. P’edon 
etre unnek eur hag hanternoz, va-unan, e-tal tour Ber- 
ven, pevar alc’houez, daou fall anezho, etre va daouarn, 
ez ae buanoc’h ar soñjoù dre va fenn, hag e teue tam- 
moù enkrez din, hag e krene va izili, ret eo hen anzav. 
Kaout a reot glabouserien ha n’o deus bet james aon, 
war o meno ; ar re-se a zo gaouiaded. Me am beus kle- 
vet tennoù fuzuilh, tennoù kanol ; me am beus klevet 
ar boledoù o sutal dreist va fenn hag e-biou din, ha 
n’em beus ket tec’het. Ma ’m beus graet ur skrijadenn 
bennak, n’em beus ket krenet. Mat, koulskoude, en iliz 
Berven, me am beus bet un tamm enkrez, un tamm aon 
pa ne gaven ket an alc’houez a zigore an tour. 

Pevar alc’houez ’ta a yoa stag ouzh ar memes kor- 
denn ; daou anezho a yoa fall... 

« Alo, Yann », eme-ve, « daoust ha te 'chomfe 
nec’het ? Daoust ha koll a ri fiziañs e Doue hag er 
Werc’hez ? Amañ e ranker neuñv pe veuziñ ; esa un 
alc’houez all c’hoazh da welet, ha goude-se e ri ar pezh 
a c’helli. » 

Kemeret a ris va zrede alc’houez, hel lakaat a ris en 
nor..., mont a reas er potailh evel pa vije teuzet diou- 
tañ. Va c’halon a laouenaas, hag, a gav din, a ledanaas 
em c’hreiz. Deuet oa an taol ganen da vat... Treiñ a 
ris va alc’houez ; ar gleizenn a deuas ganen, evel un 
dudi, war he c’hiz en ur wigourat evelato kement, ma 
krozas an iliz evel pa vije laosket enni un tenn fuzuilh. 
Ne daolis ket a evezh ouzh kement-se, re a fouge a 
yoa ennon. Digeriñ a ris ; an nor, en ur dreiñ war he 
mudurun 42 , a c’hrigoñsas kement, ma rae muioc’h a 
drouz c’hoazh eget gwigour an alc’houez. Ne daolis ket 
muioc’h a evezh ouzh grigoñs ar vudurun eget n’am boa 
graet ouzh gwigour ar gleizenn. Mont a ris war-eeun 
en tour. 

Savet oan daouzek pe drizek delezenn pa liviris ouzhin 
va-unan : 

« Yann Pennorz, un dra sot ec’h eus graet : lezet 
ec’h eus an alc’houezioù e dor an tour, ha, ma teu 
unan bennak en iliz, n’en devezo nemet reiñ un taol 
alc’houez hag emaout paket er sac’h. Dre be hent ez 
i kuit ? » 

Diskenn a ris d’an traoñ, tennañ a ris an alc’houez 
eus an nor ; potailh an tour ne dae ket diouzh an daou 
du, hag evel-se n’oan ket evit prennañ an tour war- 
non. Kas a ris an alc’houezioù ganen. 

Edon o kuzhat anezho e kambr an horolaj, pa gle- 
vis tud o krial hag o redet dre an iliz evel tud koun- 
naret. 

« Daoust ha klevet e ven bet ? » eme-ve. 

Hag e teuas da soñj din e gwigour ar gleizenn hag 
e grigoñs ar vudurun. 

Anat oa din oan dizoloet hag edo ar c’hlask war va 
lerc’h ; n’oa ket brav an traoù ganen. 

Hag e gwirionez, bezañ en un tour, n’eus nemet 
ur skalier ennañ, hag ur vandenn soudarded war ho 
lerc’h, ha n’eus ket eno peadra da lakaat meur a hini 
da goll o fenn ? 

Lavaret em beus deoc’h ne ouzon ket penaos on graet 
gant Doue, biskoazh n’em beus kollet fiziañs penn-da- 
benn. Sevel a ris buanañ ma c’hellis d’ar garidoù gant 
ar soñj da sevel war-eeun war beg an tour, ma ’m bije 
amzer, evit stagañ va riblennad lien du, ha da vervel 
goude, ma vije ret. 

Edon er garidoù, hag e kleven, dre c’henoù ar skalier, 
ar soudarded o tont d’an nec’h. Ne deuent ket re vuan, 
a gave din ; n’o doa ket ’ta neuze kavet an tres ac’ha- 
non. Gwell a se ! 

E Berven, a oar an holl, e saver eus ar garidoù da veg 
an tour dre an diabarzh. Va menoz kentañ oa pignat 

d’an nec’h, ha chom eno neuze speg ouzh ar mein-bene- 
rezh, ken na vije aet ar soudarded kuit, evel ma peg 43 
an askell-groc’hen ouzh ur voger pa deu en un ti ben- 
nak. A-raok skrimpañ 44 evelato, e teuis c’hoazh da 
selaou e genoù ar skalier ha dont a raed war va lerc’h. 
Siwazh ! trouz a gleven atav, hag ouzhpenn, gwelet a 
ris ul luc’hedenn hag a deue eus an traoñ. 

« Gouloù a zo ’ta », eme-ve, « gant ar soudarded ? 
Neuze ne vezo ket diaes dezho gwelet ac’hanon e 
nec’h an tour : ha mar gwelont ac’hanon, ne vezo ket 
diaes dezho va diskar d’an traoñ gant un tenn fuzuilh. 
Hogen Yann Pennorz n’en deus ket a c’hoant da vezañ 
diskaret eus a veg tour Berven evel ma tiskar ar chaseer 
ar vran-louet eus a veg ar wezenn-fav. » 

Petra da ober ? N’em boa ket amzer da soñjal kalz. 
Sellet a ris en-dro din, hag e welis, berniet ouzh ur 
voger a ra div lodenn eus an tour, er garidoù, ur bern 
kerdin kozh. Ar c’hleier a yoa aet gant ar Republikaned 
da ober kanolioù, hag ar c’herdin bet stag outo evit 
o seniñ, a yoa lezet er garidoù. En em silañ a ris a-zin- 
dano da guzhat. 

A-vec’h oan aet a-zindan ar c’herdin, p’en em gavas 
er garidoù daou soudard. Komz a raent an eil ouzh egile. 

« Ha n’eo ket bezañ sot ha diskiant hon degas 
amañ d’an nec’h da glask tud ? 

— Te 'lavar ; piv a ve sot a-walc’h evit dont da 
guzhat e beg un tour ? 

— Den ebet. Deomp-ni, en hor bro, oa lavaret n’oa 
tud ar. vro-mañ nemet bugale ; n’oa nemet mont en o 
ziez, komz rok outo, ha ker buan e vije degaset deoc’h 
da zebriñ ha da evañ leizh kof. N’oa neuze nemet 
bezañ rustoc’h, ha mestr an ti en divije degaset deoc’h 
e arc’hant war an daol ha n’ho pije da ober nemet o 
c’hargañ en ho sac’h. 

— Ya, gwir a leverez ; mes tud ar vro-mañ n’int 

ket bet diotoc’h eget ar re all. Evidon-me, a gav din 
o deus zoken betek re a skiant. 

— Ouzhpenn skiant o deus. En em gannañ a reont 
ivez evel bleizi, ha deomp-ni oa lavaret oant ken aonik 
hag ar merc’hed bihan a zu-mañ. 

— Aonik, paotred Breizh-Izel ? Ken aonik ma n’o 
deus aon rak netra, ha ma ’z eont d’an emgann ha d’ar 
marv kel laouen ha ma ’z aemp-ni da evañ ur picherad 
sistr p’edomp er gêr. 

— Gwir eo an dra-se. Sell ’ta, peogwir e komzez 
eus a emgann, n’em beus ket da welet abaoe Kergidu, 
petra eo deuet da vezañ da gamaraded, ar re a zo eus 
da barrez ? 

— Petra int deuet da vezañ ? Pemp oamp a-raok 
Kergidu, ha bremañ n’omp mui nemet daou. 

— Mat, ni a yoa deuet pevar, ha n’eus lazhet nemet 
unan ac’hanomp. Mes eus ar barrez a-gichen avat oant 
deuet nav ; eizh a zo bet lazhet ; an navet a yoa aet 
dec’h en un ti aze e-kichen, da esa digeriñ un armel, 
hag en deus bet un taol pal diwar e benn ken don, 
ma weler e empenn dre ar faout ; me ’gred eo graet 
gantañ ivez. 

— Ya, ya, gevier a yoa lavaret deomp diwar-benn 
tud ar vro-mañ. 

— Mat, kaer zo, me n’on ket evit o c’hlemm. Ma 
vijent-i deuet en hor bro-ni da ober ar pezh a reomp-ni 
dre amañ, petra ez pije graet ? 

— Gwir a leverez : me am bije graet dezho ar pezh 
a reont deomp-ni, gwashoc’h zoken, me ’gred. 

— Krediñ a ran ac’hanout 45 , rak tud ar vro-mañ, 
kaer zo, n’int ket gwall dud. 

— Nann, e gwirionez ; hag a-wechoù, me am beus 
truez outo o welet petra a reer dezho. 

— Evidon-me a gav din n’emañ ket ar gwir ganeomp. 

— Me da gred. Selaou, pa ’z eo gwir n’eus amañ 

nemedomp hon-daou, ha ne c’hellomp bezañ klevet 
gant den, lez ac’hanon da lavaret daou c’herig dit. 

— Lavar hep aon : gouzout a rez, en hor bro, oamp 
amezeien, hag amañ omp kamaraded. 

— Mat, me am beus c’hoant da dec’het, pa gavin va 
zro, ha da vont d’ar gêr. Skuizh on o welet ober 
kemend-all a fallagriezh. Dont a rafes ganen ? 

— Ya, a galon vat. 

— Mat, neuze klaskomp hon tro pep hini eus e du : 
an hini a gavo un dro vat da gentañ a gemenno d’egile, 
ha bezomp sioul war gement-mañ. 

— Evidon-me em beus mall da vont kuit. Gwel, 
degas ac’hanomp da glask tud e beg un tour, ha n’eo 
ket diskiant an dra-se ? 

— Hor c’habiten a gred eo tud ar vro-mañ ken 
dibenn hag ar piged a ya da guzhet o neizh e beg ar 
gwez. 

— Hor c’habiten, klev, a zo e ti Bielon oc’h evañ 
gwin tomm, hanter anezhañ gwin-ardant, ha ne oar 
ket peger yen eo an avel. 

— O, hag her gouezfe, daoust ha teneraat a rafe e 
galon ? Selaou, diskennomp ac’halenn, deomp d’an 
traoñ d’ar goudor ; an avel a zo put e beg tour Berven. 

— Mont d’an traoñ ? Te a lavar a-walc’h. Gouzout 
a rez eus lavaret deomp furchañ mat an tour, ha, mar 
deomp d’an traoñ diouzhtu, e vezo lavaret n’hor beus 
ket graet mat hor labour. Sell, amañ eus ur bern kerdin, 
azezomp warnezho ur pennad, er goudor, ha goude-se 
e tiskennimp. » 

Hag an daou soudard da azezañ war ar c’herdin 
m’edon-me kuzhet a-zindano. 

Meur a vec’h lann hag a vec’h geot a zo bet war va 
c’hein, mes n’eus bet biskoazh ker pounner bec’h. Daou 
republikan azezet war Yann Pennorz ! Evelato n’em 

boa ket re a zroug ouzh an daou zen-mañ, rak komz 
mat o doa graet etrezo eus a Vreizh-Izel. Kaer a yoa, 
ne greden ket tennañ va alan, rak, ouzhpenn m’oa daou 
soudard azezet warnon, e kleven c’hoazh re all o krial 
er skalier, ha n’oan ket evit harpañ ouzh outo holl, 
hag an Aotrou de Kerbalanek en doa c’hoant e vije 
staget ouzh beg an tour ar riblennad lien du. O ! ma 
oufec’h pegement a gounnar a yoa ennon-me ! Ha kouls- 
koude e ranken moustrañ va c’halon ha reiñ peoc’h 
gant aon da vezañ klevet. 

Edon o vont da bifigañ, n’oan ket evit harpañ ken, 
rak n’oan ket evit kaout va alan pa glevis, ur serjant 
a gredan oa, o krial e genoù ar skalier : 

« Ac’hanta, hag unan bennak hoc’h eus kavet dre 
aze ? » 

Ker buan, va daou soudard a savas en o sav ; unan 
a yeas a-gleiz hag un all a-zehou, prez warnezho, evel 
pa vijent bet o c’haloupat abaoe m’oant savet d’ar 
garidoù. 

« Nann, dre amañ n’eus den ebet. Deuit da welet 
hag e welfot. 

— Ne dan ket da, re but eo an avel aze ; ho kre- 
diñ a ran. 

— Ya, c’hwi lavar, put eo an avel. Skornet omp, 
ha koulskoude n’hor beus graet nemet redet, klask 
ha furchañ dre-holl abaoe m’omp savet amañ. 

— Deuit d’an traoñ. En iliz e rankimp lojañ fenoz, a 
lavar hor c’habiten. Ur gwele kalet hor bezo eno war 
an douar, da vihanañ goudoroc’h e vezo eno eget 
amañ. » 

An daou soudard a ziskennas gant o serjant, ha 
me a savas a-zindan ar bern kerdin. 

« Itron Varia Berven, eme-ve o vont war bennoù va 
daoulin, me ho trugareka. Roit nerzh din c’hoazh da 
ober va c’hefridi, ha me a breno deoc’h ur piled koar 

a bevar droatad, kentañ ma vezo gellet, e Breizh-Izel, 
deviñ ur c’houlaouenn dirazoc’h. » 

Aet oa ar soudarded kuit, diskennet oant en iliz. 
O c’hlevet a raen c’hoazh evit gwir, mes n’em boa ket 
a aon e savjent ken d’ar garidoù ; ridet a-walc’h oant 
bet en dro gentañ gant ar riv. Pignat a c’hellen ivez 
’ta dinec’h bremañ da veg an tour. 

Ne voen ket pell evit hen ober, rak n’eo ket diaes. 
Stagañ a ris va riblennad lien du ouzh beg ar groaz, ha 
nijal a reas diouzhtu gant an avel. Vad a rae d’am 
c’halon soñjal e vije gwelet a-bell antronoz hag e virje 
ouzh hon tud a-gostez Menez Are da gouezhañ etre 
daouarn soudarded Canclaux. 

Diskenn a ris d’ar garidoù hep soñjal larkoc’h, mes 
en em gavet eno, ec’h en em lakis adarre da skrabat 
va fenn. Savet oan en tour, edon e-barzh ; mes penaos 
mont kuit ? An iliz a yoa leun a soudarded ... Ha 
koulskoude n’oan ket kennebeut evit chom en tour ... 
Petra da ober ? 

Edon o klask an tu da dec’het pa gouezhas va daou- 
lagad war ar bern kerdin oan bet kuzhet a-zindano. 

« Kavet an dro », eme-ve gant laouenidigezh. 
« Tec’het a rin c’hoazh, ha mont a rin da lavaret d’an 
Aotrou de Kerbalanek en deus graet mat degas Yann 
Pennorz da Verven da ober goap eus ar Republikaned. » 

Ne ouzoc’h ket petra am boa soñjet ? Setu-eñ amañ : 
ar c’herdin-mañ, eme-ve, a zo bet evit seniñ ar c’hleier 
a-raok m’oant laeret gant ar Republik. N’em beus nemet 
stagañ ouzh ar garidoù an hini a yoa stag ouzh bazhou- 
lenn ar c’hloc’h da ober kloc’h-galv, hag ez ay betek 
an traoñ. N’em bezo nemet kregiñ enni, mont a-ruz 
ganti, ha goustadik e tiskennin er vered. Goude-se, me 
a dec’ho evel ma’z on deuet, dre guzh, a-rez an tiez hag 
ar c’hleuzioù. 

Ne voen ket pell evit diroufennañ va c’hordenn hag 

he stardañ start ouzh unan eus gwerzhidi maen ar 
garidoù. P’am boe koulmet-mat va c’hordenn ha graet 
enni ur c’houlm-par, e lakis va fuzuilh en-dro d’am 
divskoaz, a-dreñv va c’hein. A-raok mont er-maez eus 
an tour, e ris sin ar groaz oc’h en em erbediñ adarre 
ouzh an Itron Varia hag ouzh sant Yann, va faeron. 
Goude-se, leun a fiziañs, e krogis em c’hordenn, ha 
setu-me o tiskenn d’an traoñ ... Dont a raen goustadik, 
krog-mat gant va daou zorn hag ar gordenn etre va 
divesker. An avel a c’hwezhe a-dreuz-vor hag am c’hase 
hag am digase eus an hanternoz d’ar c’hreisteiz, hag eus 
ar c’hreisteiz d’an hanternoz, en ur stekiñ ac’hanon en 
ur vont hag en ur zont ouzh moger an tour. An dra-se 
ne rae netra, tostaat a raen ouzh an douar. 

En un taol-kont e santis lost ar gordenn, a yoa ur 
c’houlm tev ennañ, o riklañ e-biou va botoù hag o 
tont betek pennoù va glin. Aet oa ar gordenn en he 
hed, ha me sellet d’an douar. Siwazh ! edon c’hoazh 
da nebeutañ pemzek pe ugent troatad ! Chom a ris ur 
pennad da soñjal ; ur gwall lamm am boa da ober... Hag 
an avel a c’hwezhe atav, am c’hase hag am digase 
muioc’h bremañ eget a-raok, abalamour m’edon e lost 
ar gordenn. Taolet ha distaolet e vezen ouzh an tour ; 
bloñset ha bronduet e veze va c’horf ; ne raen ket a 
van. Ar soudarded a yoa skornet bremaik er garidoù, 
ha me, an dour a zirede diouzh va zal evel pa vijen 
bet o varrat. Nec’het-bras oan. 

N’oan ket evit chom pell er stad-se, rak gwelet e 
c’hellen bezañ gant an hini a vije aet e-biou, hag ouzh- 
penn, skuizhañ a raen ; marv oa dija va daouarn. 

« Alo ! eme-ve, neuñv pe veuziñ, unan a zaou ! 
Gwerc’hez Vari, bezit truez ouzhin ! » 

Ha me leuskel ar gordenn ha kouezhañ er vered, 
dirak an nor-dal ... 

Marteze oan kouezhet d’an douar war va c’hein, 

marteze ivez, ar stroñs a yoa bet kaoz, evidon-me ne 
ouzon ket ; ar pezh a zo gwir da vihanañ eo ez eas an 
tenn er-maez eus va fuzuilh, a ouzoc’h ervat a yoa stag 
ouzh va c’hein, en-dro d’am divskoaz. An tenn a grozas 
dre bevar c’horn bourk Berven, hag a lakeas en un 
taol war-sav holl soudarded Canclaux. Kaout a rae 
dezho, me ’gred, edo erru warnezho kement gwaz 
a yoa e Bro-Leon. Ha n’oa nemet Yann Pennorz hepken 
o lakaat kemend-all a gemmesk. 

Abafet e voen ur pennadig gant va lamm, mes ne 
zaleis ket da zont ennon va-unan. Ar Werc’hez Vari, a 
gav din, a sklerijennas ac’hanon. A-raok m’oa degouezhet 
soudard ebet, edon o vont dreist ar skalier er-maez eus 
ar vered, war-zu Gwitevede. Kerkent ha m’oen deuet 
er-maez, e-lec’h kenderc’hel da vont war-eeun war-zu 
ar c’hreisteiz, e trois, diouzhtu m’oan aet er-maez, a-hed 
moger ar vered, en ur souchañ va fenn, war-zu ar 
sav-heol. Lammat a ris er park tostañ ha chom a ris 
eno da guzhat e-mesk ur vodenn drez. Ar soudarded a 
gleven o vont d’ar red dre an hent bras war-zu Gwi- 
tevede, en ur grial, oc’h en em c’hervel an eil egile hag 
en ur leusker tennoù fuzuilh. 

Ha me em c’huzh a lavare : 

« Glabousit atav, paotred ar Republik, ma ra vad 
d’ho kalon ; devit poultr ar Republik muiañ ma c’hell- 
fot ; Yann Pennorz n’emañ ket en tu-se. » 

Evelato, evel a dleit da soñjal, n’edon ket re em 
aez. Pa gavas din oa aet ar soudarded ur pennad war 
hent Gwitevede, e savis eus va c’huzh hag e lammjon en 
hent bras, hag hen treuzis d’ar red evit mont, e-biou 
penn ti Bielon, a-dreuz an douaroù, war-zu koadoù 
Kermenguy, e-lec’h m’edo an Aotrou de Kerbalanek 
ha va c’hamaraded. 

Treuzet em boa an hent bras, graet em boa kant paz 
en hent-karr a zo e penn ti Bielon, disammet oa dija 


100 



va c’halon, p’en em gavis penn-ouzh-penn gant ur 
vandenn soudarded a deue eus n’oun dare pelec’h. Me 
’gred e teuent da c’houzout petra a yoa a-nevez e 
Berven gant kement all a dennoù fuzuilh. 

En dro-mañ n’oan ket evit tec’het. Mont a-raok pe 
chom a-sav, oan paket ; dont war va c’hiz, tec’het 
a-zehou dre ar park e vije tennet warnon, hag a-gleiz 
oa ur voger. E penn ar voger-se e welis un draf hag a 
yoa digor. An draf-se a skoe war leur Bielon ; eus al 
leur ez aer er porzh, n’oa ken digor ; mont a ris dre 
eno. Mes ar porzh a zo ur porzh kloz, ha n’oan evit 
mont er-maez anezhañ nemet dre zor an ti a welen 
digor. Amañ n’oa ket da varc’hata, klevet a raen o 
tiridignat armoù ar soudarded a rede war va lerc’h ; 
mont a ris a-benn-herr en ti. 

Evit kaout kemend-all a brez, ne gollen ket va fenn. 
Gouzout a raen e tlee bezañ kalz soudarded e ti Bielon, 
rak n’oant ket aet holl d’am c’hlask-me war hent 
Gwitevede ; krediñ a raen ivez, evel m’oa yen an amzer, 
e tleent bezañ o tommañ ouzh an tan, er penn uhelañ. 
Abalamour da se e trois krenn war-zu ar penn all, da 
lost an ti. Mes eno ne welen kuzh ebet, ha koulskoude, 
ar soudarded a yoa war dreuzoù an ti. Un taol-lagad 
a voe a-walc’h din. Ha c’hwi a zivino e pelec’h ez is 
da guzhat ? Er siminal, ya er siminal. Ur pod houarn 
bras, bet o tommañ lijou 45 da ober ar c’houez, marteze 
ivez ar soudarded o doa graet o soubenn ennañ, a yoa 
war an oaled ; lammat a ris war e c’horre ha diwarnañ 
e c’hellis, en ur groaziañ va divrec’h, tizhout daou gostez 
ar siminal. En em zibradañ a ris a-nerzh va divrec’h, hag, 
en ur astenn va divesker a bep tu, e c’hellis sevel 
uhel a-walc’h evit bezañ e kuzh a-raok m’oa deuet ar 
soudarded d’am c’hlask, rak bet oant da gentañ er 
penn uhelañ, abalamour ma kave dezho e vijen aet er 
penn-se da c’houlenn golo digant Bielon. 

Setu-me evel un anduilhenn e siminal Bielon. Mes an 
anduilh a vez stag, ha me ne raen nemet riklañ a 
damm-a-damm, rak genoù ar siminal a zo ledanoc’h eget 
e veg. E-pad ma kleven trouz ha grozmol 46 dre an ti, 
ha ma kave din n’oa den tost d’ar siminal, e lakis va 
fuzuilh, a yoa atav ganen, evel a ouzoc’h, eeun a-dreñv 
a-hed livenn va c’hein. Er c’hiz-se oan deuet evel da 
vezañ tevoc’h hag e c’he)len en em harpañ diouzh an 
daou du hep skuizhañ re na va divrec’h na va divesker. 
Chom a ris evel-se sioul ha didrouz. 

Ar soudarded a yae hag a deue dre an ti ; pec’hiñ ha 
sakreal a raent ; kas ha digas a raent ar paour kaezh 
Bielon, ne ouie ket edon en e di, rak evel ur skeud oan 
pignet er siminal. N’eo ket d’an traoñ, e lost an ti, 
e-lec’h m’edon koulskoude, oa ar muiañ klask din, er 
c’hambroù d’an nec’h, er solieroù oa. E feson, oan savet 
e uhelded ar solier, rak klevet a raen anezho ker 
splamm evel pa vijen o kaozeal ganto ; hag evit gwir, 
un hanter droatad moger hepken, me er siminal hag 
int-i er solier, a yoa etrezomp. N’edo ket brav an traoù 
ganen, ha koulskoude oa fouge ennon o lakaat kement 
a gounnar er Republikaned. 

E-pad m’edont o tournial hag o krial diwar-benn 
Bielon, me a save atav goustadik hag a damm-a-damm 
er siminal ; dre ar beg e ranken mont er-maez pe oa 
graet ganen. Da gentañ, va fuzuilh he doa graet vad 
din, abalamour m’oa re frank ar siminal ; bremañ e 
ra droug abalamour m’eo re strizh ; ne c’hellomp ket 
mont hon-daou a du-ha-tu, va fuzuilh ha me. Petra da 
ober ? He distagañ a ris diouzh va divskoaz evit he 
stagañ ouzh va gouriz hag he lezer a-ispilh. Er c’hiz-se, 
en ur sachañ anezhi d’am heul, e c’hellis sevel betek 
an nec’h. 

E c’helle bezañ war-dro div eur hanter, pe deir eur, 
pa c’hellis sevel va fenn er-maez eus ar siminal ; yen 

oa atav, evelato, me a gave gras kaout un tamm aer ; 
leun oa va fronelloù a huzil, hag an avel, evitañ da 
vezañ fresk, a rae vad din. 

Pa’m boa gellet sevel va divskoaz er-maez, e chom- 
jon ur pennad, brankodet en daou du, evit diskuizhañ 47 . 
Selaou a raen ha me a glevje c’hoazh un trouz bennak ; 
sellet a raen a bep tu da welet hag ur soudard bennak 
a vije chomet da rodal en-dro d’an ti. Ne welen den, 
ne gleven netra. Neuze, goustadik, sioul ha didrouz, e 
savis er-maez war beg ar siminal ; sachañ a ris va 
fuzuilh ganen, diskenn a ris war livenn-gein an ti. Eno 
e c’hourvezis ur pennadig all evit selaou adarre ha 
sellet en-dro din. Evel m’oa mut ar vro, e kargis va 
fuzuilh, a yoa diskarg abaoe al lamm am boa graet 
eus a veg va c’hordenn, ha goude-se, a-hed an tal- 
benn e tiskennis betek penn ar c’hraou-saout a zo 
harp ouzh an ti. U1 lamm a ris war ar c’hraou a zo e 
soul, ha d’ar red ez is a-hed an doenn hag e lammis 
er park en tu diavaez d’ar porzh kloz. Edon bremañ 
war ar maez, hent em boa da redet ma vijed deuet war 
va lerc’h ; un tenn a yoa ivez em fuzuilh evit diarbenn 
an neb en divije bet re a c’hoant da dostaat ouzhin. 
N’oa riskl ebet ken evidon ... 

Edo an deiz o vont da c’houlaouiñ ; a-raok m’oa re 
sklaer, edon e koad Kermenguy o kontañ d’an Aotrou 
de Kerbalanek penaos em boa graet va zro. 

Hag antronoz vintin pa savjont, soudarded Canclaux 
a welas ar riblennad lien du o nijal gant an avel war 
beg tour Berven. 

Ne gontan ket deoc’h ar meuleudioù a roas din an 
Aotrou de Kerbalanek ; ne dal ket ar boan. Ar pezh am 
boa graet a yoa, er gwel a Zoue, evit paotred Breizh, 
va c’henvroidi, hag evit Breizh-Izel, va bro. 

TREDE PENNAD WARN-UGENT 


Taole. Paolig ar Sann. 

Lavaret em beus deoc’h, pa rankjomp tec’het e Ker- 
gidu, tud ar memes bro hag ar memes parrez en em 
vode, gwellañ ma c’hellent, evit mont a-unan d’ar gêr. 
Mat, eus a gostez Treger oa div vandenn ha ne raent 
nemet evel unan. E penn ar gentañ edo an Aotrou de 
Keryann, eus a vaner ar Mesgouez, ha gantañ paotred 
Plougasnou, e barrez ; re Sant Yann ar Biz ha re Gwi- 
maeg. E penn eben edo an Aotrou de Kersauson, eus 
a vaner Trodibond, pemp troatad ha seizh meutad, blev 
brun war e benn, hag, en e dal, daoulagad c’hlas hag 
a verve dirak soudarded Canclaux. Gantañ edo paotred 
Plouezoc’h, Lanneur, Garlan ha Plouiann. Mat, at 
re-mañ a deuas d’ar gêr dre Vespaol, Penzez ha Taole. 
Mes gwelet e voent o vont kuit, ha Canclaux, bremañ 
dibrez, a gasas ur guchenn soudarded war o lerc’h. 
Mes, pe re ziwezhat oant aet en hent pe gollet o doa 
an tres, da vihanañ ne voent ket paket. 

An dra-se ne rae ket kalz a chal d’ar soudarded, rak, 
ma o divije o faket, o divije ranket en em gannañ 49 
adarre, hag ar soudarded ne vezent ket o klask an 
tennoù fuzuilh. Kreñvoc’h oant war an debriñ hag 
an evañ, eget n’oant war an emgann. Abalamour da 
se, p’en em gavjont, etre c’hwec’h ha seizh eur, e 

bourk Taole, e chomjont a-sav. — Taole a zo ur 
bourk bras ; eno ivez ’ta e kavjont peadra da gorfata. 
Mont a rejont en tiez gwellañ, degas a rejont ganto 
ar pezh a blije ar muiañ dezho, ha lakaat a rejont 
aozañ dezho, e ti Laou ar Floc’h, a zalc’he an ostaleri 
vras, ur goan eus ar re wellañ gant banneoù a-forzh. 

Tommet oa dezho ; evelkent o doe skiant a-walc’h 
evit lakaat pevar soudard en-dro d’an ti m’edont 
ennañ, evit eveshaat hag o diwall, rak aon o doa na 
vije en em savet ar vourkiz 50 en o enep. Mes den na 
fiñvas, an holl a yoa mantret ; brud emgann Kergidu 
en doa sebezet ar vro. Ober a rejont ivez ’ta pep a 
gofad mat. Pa veze re dommet dezho, ez aent da ober 
ur c’housk da uzañ o banne, ha goude-se e teuent 
adarre da evañ. Er c’hiz-se e veze atav tomm ar forn 
ganto hag e choment hanter vezv. 

P’edont diouzh ar mintin oc’h en em lakaat e doare 
da vont kuit, e voe klevet en un taol ur youc’hadenn 
skiltrus e lost an ti. Kerkent, pep hini a grogas en e 
fuzuilh hag a yeas da c’houzout petra yoa a-nevez. Ha 
petra weljont ? Ur soudard torret e fri, leun a wad e 
benn. 

« Amañ ez eus trubarderezh », eme ar c’habiten ; 
« amañ emeur oc’h esa lazhañ, e kuzh, soudarded ar 
Republik. Deus amañ, Laou ar Floc’h, te a zo pennkaoz 
a gement-mañ ; da groc’hen a baeo. 

— Penaos e vefen-me kaoz, eme Laou ? Me a yoa 
er penn all o tiskargañ deoc’h da evañ ! 

— Ma n’eo ket te eo, ec’h eus da vihanañ kuzhet 
tud aze da ober an taol. 

— Emaoc’h e tu da welet. Klaskit hag e kavfot, me 
’gred, an hini en deus skoet gant ho soudard. 

— Gwir a leverez. Soudarded, furchit an ti, ha 
furchit-eñ mat. » 

Ker buan, ar soudarded en em lakeas da glask. 

Ne voe ket pell an abadenn. Unan anezho a grias : 

« Emañ-eñ amañ ! emañ-cñ amañ ! » 

Hag an holl, o baionetez e beg o fuzuilh, a-raok 
war-zu al lec’h ma krie ar soudard. Hemañ a yoa krog 
e brec’h ur baotrezig a zek vloaz hanter, Glaodina ar 
Faou, a yoa plac’h-saout gant Laou ar Floc’h. 

Pa voe tennet ar baotrezig eus a-zindan ar gwele, 
e-lec’h m’oa kuzhet, e chomas ar soudarded souezhet da 
sellet an eil ouzh egile. 

« Daoust », emezo, « hag ur plac’hig ker yaouank a 
c’hellfe bezañ roet un taol ker start ? 

— Ma n’he deus ket skoet he-unan, e lavaro deomp 
da vihanañ », eme ar c’habiten, « piv en deus skoet ». 

Hag e voe Glaodina sachet d’ar penn uhelañ eus 
an ti ha lakaet e-kreiz ar soudarded. 

« Lavar deomp, plac’h bihan », eme ar c’habiten, 
« piv en deus skoet gant va soudard hag her lakaet 
leun-wad ? » 

Glaodina ne lavare ger ; ne rae nemet krenañ. 

« Klevet a rez ac’hanon ? » eme ar c’habiten en ur 
sevel e vouezh hag en ur hejañ Glaodina. 

« Ya », eme houmañ, « m’her lavaro deoc’h. 

— Lavar ’ta, diouzhtu. 

— Ho soudard a yoa azezet war ar skaoñ. Mezv oa, a 
gav din ; c’hoant kousket en doa da vihanañ, ha, dre 
e gousk, e plege hag e save e benn ; ec’h horjelle 
a-gleiz hag a-zehou, evel ma ra an dud a gousk war ur 
skaoñ disharp a bep tu. Mat, e-pad m’edo, er c’hiz-se 
oc’h horjellañ e benn, ar maout kozh, deuet eus e graou, 
ho poa lezet digor, en em gavas en ti. Dont a reas betek 
ar soudard, hag, ouzh her gwelet er c’hiz-se o sevel 
hag o plegañ e benn, e kavas dezhañ edo oc’h ober 
penn dezhañ. Ar maout a reas daou pe dri baz 
a-dreñv hag a deuas a-benn-herr war ar soudard p’edo 
o plegañ e benn, hag a roas dezhañ un taol-tourt ken 


107 



krenn, ma torras e fri dezhañ ha m’hen diskaras d’an 
douar. Pa vezen-me o tiwall va saout, me, evit tremen 
an amzer hag evit c’hoari, a lakae va dorn er c’hiz-se 
d’ar maout hag em boa her boazet da dourtal evel-se. 
Ar maout a gave dezhañ, me ’gred, edo ivez ar soudard 
o c’hoari gantañ, hag abalamour da se en deus roet 
dezhañ un taol-tourt hag her lakaet leun-wad. » 

O klevet se, e savas c’hoarzh e-touez ar soudarded 
all ; ar c’habiten e-unan a rankas treiñ e gein da c’hoar- 
zhin. Ne c’helle, e gwirionez, tamall fri torret ar 
soudard nemet dezhañ e-unan, ha d’ar maout, ha n’oa 
ket evit barn ar maout d’ar marv dindan boan da vezañ 
goapaet gant an holl, rak re sot e vije bet. Abalamour 
da se, gant aon na vije savet ar c’hoarzh d’an holl e 
bourk Taole, e roas urzh d’an holl d’en em lakaat en 
hent evit distreiñ da Gastell. 

Etre Taole ha Penzez, n’eus ket ouzhpenn un han- 
tereur vale ; evelato, an tamm hent-se en doa adarre 
roet sec’hed d’ar soudarded. Mont a rejont da di Vari 
Pichon, an ostaleri vras a zo e-kichen ar pont, hag e 
leverjont degas dezho da evañ. Sentet e voe outo, rak 
aon a yoa n’en em gavje gwazh. Eno ne rejont droug 
ebet ; goude bezañ evet hervez o faltazi, ec’h en em 
lakejont adarre en o hent en ur ganañ, en ur youc’hal 
hag en ur sakreal evel p’o divije c’hoant da ober goap 
eus an Aotrou Doue, evel ma raent eus an dud paour 
diwar ar maez, a grene dirazo. Bremañ int rok, n’o 
deus ket a aon, gwelet a reont peger soubl ha pegen 
aonik eo an dud. 

War-dro dek eur hanter edont o tiskenn da Bont 
Eoun ; chom a rejont ur pennad a-sav a-raok diskenn, 
evit kanañ ha youc’hal holl a-bezh ; rak banneoù a 
yoa bet, an tan a yoa er gouzoug, ar gwad a yoa savet 
d’ar penn, ezhomm a yoa da vragal. Eno e voe ur 
jabadao ker gwazh ma n’o deus biskoazh paotred ar 

sabad graet kemend-all. Traonienn Pont Eoun a groze 
hag a dregerne ganto betek an aod. 

Amañ e rankan anzav ouzhoc’h un dra hag en deus 
graet kalz a boan d’an holl dud a galon e Breizh ; 
n’her lavaran nemet en ur ruziañ gant ar vezh. 

En em gavet eus bet war douar Breizh, bro an dud 
leal koulskoude, un den hag en deus gwerzhet e gen- 
vroidi. Judaz, an trubard bras, en amzer gozh, a werzhas 
e Zoue ; hemañ n’oa ket evit hen ober, rak pell a yoa 
oa marvet Jezuz-Krist evidomp war ar groaz, mes 
gwerzhet en deus gwad tud vat, tud hag a heuilhe 
lezenn Doue. N’em beus bet biskoazh c’hoant da 
c’houzout e anv ; emañ bremañ dirak Doue e varner ; 
pouezet eo bet dezhañ e oberoù ... Ra vezo bet Doue 
madelezhus en e geñver, evitañ da vezañ graet droug, 
ha droug bras war an douar. Chañs dezhañ da gaout 
e lod e baradoz an Aotrou Doue. 

Kereour-ler oa dre vicher, pa laboure ; mes ne laboure 
ket alies ; al labour hag eñ n’oant ket ostizien gaer. Va 
c’here a gave gwelloc’h chom didalvez eget labourat ; 
gwelloc’h e kave daremprediñ an tavarnioù eget iliz 
an Aotrou Doue ; muioc’h a blijadur a gave o lavaret 
hag o kanañ traoù hudur gant kozh kanfarded, eget 
o klevet meuleudioù an Aotrou Doue ha prezegennoù 
e berson. 

Meur a wech, an Aotrou Gall, person Plouenan, e 
barrez, en doa her gourdrouzet. Meur a wech oa bet 
en e di ouzh her c’hlask da vont, evel pep kristen mat, 
da gofes ha da ober e bask ; mes en aner e komze ; 
ar c’here ne rae van, kenderc’hel a rae e vuhez fall 
ha direizh. Alies, pa vije aet an aotrou person er-maez 
eus e di, e veze klevet o lavaret, en ur sellet a-gorn war 
e lerc’h, hag en ur ober dorn dezhañ : 

« Kae atav, person Gall, m’hen talvezo dit ... Paeañ 
a ri din-me 51 , mar gellan, da sorc’hennoù ... » Hag e 

vousc’hoarzhe evel ma tle mousc’hoarzhin an Diaoul 
pa vez oc’h hualañ unan bennak er pec’hed, hag ouzh 
hen hortañ war hent an ifern. 

Pa glevas ar c’hereour traonienn Pont Eoun o tre 
gerniñ gant youc’hadennoù ar soudarded, e teuas en ul 
lamm er-maez eus e di. Klevet en doa abred oamp-ni bet 
flemmet e Kergidu, hag hor boa ranket kemeret an 
tec’h. Dre se e ouie edo ar soudarded-se o redet bro 
hag oc’h ober klask war an dud vat. U1 luc’hedenn a 
fallagriezh euzhus a yeas dre e benn, e zaoulagad a 
lugernas : 

« D’am zro ! » emezañ. Hag e galon a dride en e 
greiz. — « D’am zro, Aotrou person Gall ! A-barzh ma 
vezo noz e-berr, me ’gred ho pezo paeet din-me ho 
tle. En dro-mañ e vezo din-me da brezeg !... » 

P’edo ar soudarded oc’h erruout e-kichen e di, ar 
c’here a yeas e kreiz an hent ; hag eñ komz ouzh ar 
c’habiten a yoa e penn ar vandenn : 

« Ac’hanta, paotred ar Republik, gwall gempennet 
ho poa, en dervezh all, koueriaded Breizh-Izel, diouzh 
am beus klevet ? 

— Daoust hag an dra-se a sell ouzhit-te ? 

— Ya, rak evidon da vezañ o chom amañ va c’ha- 
lon a ya d’hoc’h heul. Va brasañ levenez eo klevet 
hoc’h eus kaset d’ar bed all unan bennak eus ar pilpou- 
zed panenn-se ne reont nemet tregasiñ hag enoeiñ, 
pa ne reont gwazh, ar re n’int ket sot a-walc’h evit 
krediñ o holl sotonioù, ha ne fell ket dezho mont 
da gontañ, er gofesion, o holl doareoù. 

— Ha perak e teuez da gomz din-me er c’hiz-se ? 

— Abalamour m’emaon a-du ganeoc’h ; abalamour 
ne garan nag ar veleien, nag o Doue ; hag hirio e 
c’hellan hen diskouez deoc’h, da vihanañ ma klaskit 
beleien. 

— Ha piv a c’hell touiñ din-me n’emaout ket o 

lavaret gevier, oc’h esa ober goap ac’hanomp ? Ni a zo 
bet tizhet c’hoazh gant gaouiaded eveldout, mes ne 
vezimp ken. 

— Sellit eeun ha pizh ouzhin, ha gwelit ha c’hwez 
ar gevier a zo ganen ? » 

An arvest ne voe ket hir ! un taol-lagad a zizoloas 
d’ar c’habiten goueled kalon ar c’here. Anaout a reas 
oa dirazañ un den, hag, evit arc’hant pe ur banne, en 
divije krouget e Zoue, gwerzhet e dad hag e vamm. 
Un den er c’hiz-se a yoa ur benveg ha n’oa ket evit 
paeañ re ger. Evelato mar gellje her c’haout evit netra, 
e vije gwelloc’h-marc’had dezhañ. Abalamour da se e 
lavaras dezhañ, evel dre fae : 

« Mat, petra ec’h eus da lavaret deomp ? 

— Kalz traoù, e berr gomzoù, kabiten. 

— Na petra ? Hast afo, rak ni n’hor beus ket a 
amzer. 

— Ur vandenn vat a dud oc’h aze ; armet-kloz oc’h 
ivez, mes oc’h ober petra eus bet kement all a dud ? 
Ne welan den ganeoc’h. » 

Hag ar c’here a c’hoarzhe yud en ur sellet ouzh ar 
c’habiten. Me ’gav din en doa divinet finesa ar c’habiten. 
Ar re fall ne soñjont nemet fall ; n’int ket evit kaout 
fiziañs an eil en egile. 

« Bete vremañ n’eus ket, evit gwir ; mes a-raok 
en em gaout e Kastell e kavimp. 

— E kavoc’h ? Ya, mar dint sot a-walc’h evit dont, 
evel ur penn-gwazi mezv, d’en em deuler en ho touez. 
Na dit ket da grediñ e ve tud ar vro-mañ ken diskiant- 
se. Me a c’hell ober vad deoc’h, me a c’hell lavaret 
deoc’h e pelec’h ez eus tri beleg penn-fall ha disent 
ouzh al lezenn. 

— Ne c’houlennomp ket gwell », eme ar c’habiten, 
fouge ennañ o klevet kemend-all. Rak, evitañ da 
vezañ graet mat e zever o vevañ hag oc’h evañ diwar- 

goust e nesañ, hep paeañ gwenneg, e kave dezhañ e 
vije deuet gwelloc’h d’e jeneral Canclaux, hag e savje 
buanoc’h e karg, mar gellje kas dezhañ ur beleg ben- 
nak hag a vije tamallet, e gwir pe e gaou, an dra-se 
ne rae netra, da lakaat ar goueriaded d’en em sevel 
a-enep ar Republik. 

« Mat, pegement a rofot din ? Ret eo da bep den 
bevañ diouzh e vicher, eñ hag e vugale. 

— Ha pegement a c’houlennez, kere, evit lavaret 
deomp e pelec’h emañ ar veleien-se, hag evit hor c’has 
betek an ti m’emaint ennañ ? Rak dalc’h soñj mat e 
ranki dont da-unan ganeomp ; ha ma leverez gevier, 
hemañ, ar c’hleze-mañ, da zivouzello rak, klev mat, 
ne reer ket en aner goap a dud eveldomp-ni. 

— N’am beus ket a aon rak ho kleze, kabiten, 
rak ne lavaran ket a c’hevier. 

— Mat, lavar din neuze pegement a c’houlennez. 

— Deuit amañ en ti, hon-daou ni en em glevo. » 

Ar marc’had ne voe ket pell evit bezañ graet ; eno 

oa paotred dichipot. Unan en doa c’hoant da werzhañ, 
dre zroug ouzh ar veleien, egile en doa c’hoant da 
brenañ, dre zroug ouzh Doue ivez, me ’gred, da 
vihanañ evit uhelaat e karg ; unan en doa c’hoant da 
gaout arc’hant, egile ne rae ket a forzh pegement paeañ, 
rak ar Republik eo a bae. 

« Graet ar stal », eme ar c’habiten en ur zont da 
gaout e soudarded. « Deomp da evañ bep a vanne 
c’hoazh en ostaleri a zo ahont, ha deus ivez ganeomp, 
kere, rak ret eo kaout nerzh ha kalon a-raok ober un 
taol evel hemañ. » 

Goude ur banne e voe ur banne all c’hoazh, ha, 
goude-se, meur a hini all. Pa deujont er-maez oa anat 
a-walc’h o banneoù warnezho. Lagad ar c’here a 
steredenne en e benn, evel ur c’hef-tan en oaled e-kreiz 
an noz. 

« Bremañ, kere », eme ar c’habiten, « e pe du e 
tleomp treiñ, ha bale en hor raok. 

- — N’eus ket a-bell da vont », eme ar c’here. 
« Gwelet a rit aze, a-zioc’h ho penn, un ti toenn-sklent, 
ur prenestr bras en e bignon ? 

- — Ya. Petra ! ken tost-se ? 

— Ya, ken tost-se. En ti-se, anvet Penn an Neac’h, 
ez eus tri beleg, pe, pa lavarin mat, daou veleg hag ul 
lastez beleg, rak unan anezho n’eo ket beleg c’hoazh, 
ne deo nemet ar pezh a leveront, avieler anezhañ. Bem- 
dez e vezont dre aze, hag, er mintin-mañ, me va-unan 
am beus o gwelet. 

— Hag eus a be vro eo ar veleien-se ? 

— Unan anezho a zo anvet an aotrou Gall, person 
ar barrez-mañ, person Plouenan. Egile eo an Aotrou 
Koarigou, person Kouent an Ursulinezed, e Kastell, 
person ar feneantezed-se hoc’h eus kaset kuit evit 
kemeret o zi evidoc’h, ha mat hoc’h eus graet. Egile 
all, an hini all, an hini yaouank, al lastez beleg, eo 
an aotrou Go, ginidik ivez eus ar vro-mañ. 

— A ! Gwell a se ! Ar jeneral Canclaux a vezo fouge 
ennañ, rak da veleien ar vro-mañ e tamall stourma- 
deg an dud yaouank a dlee tennañ d’ar sord, penn-kaoz 
eus a emgann Kergidu hag eus a varv kalz ac’hanomp-ni. 
Deomp en hent, hag afo ! 

- — Ker buan ha ma kerfot », eme ar c’here. 

Hag ar c’here trubard a valee, skañv e droad ha 
sonn e benn, a-raok ar soudarded, evel ma ’z ae gwe- 
chall Judaz a-raok ar Yuzevien p’edont o vont da gre- 
giñ e Jezuz, hor Salver. 

« Deomp dre amañ, dre an tu dehou, eme ar c’here, 
a-dreuz dre ar c’hoad, evit miret na vezimp gwelet, rak 
an disterañ diskred a lakaio ar veleien daonet-se da 
dec’het kuit. Kredit ac’hanon, ar re-se a zo tanav o 

skouarn, ha c’hwi hoc’h eus graet kement a drouz en ur 
ziskenn da Bont Eoun. » 

Oant en em gavet demdost da Benn an Neac’h, pa 
glevjor ur soudard o krial, a-bouez e benn, war ar 
c’hleuz : 

« Hola ! hola ! kabiten, me am beus gwelet unan 
bennak o vont d’ar red ha dre guzh ahont, er c’horn 
all, er-maez eus ar waremm-mañ. Hennezh a dle 
bezañ unan eus ar veleien a glaskomp. 

— Kae ivez ’ta buan war e lerc’h, kas ganez pemp 
pe c’hwec’h all. » 

Evel chas chase pa santont tres ar c’had, ar soudarded 
a redas buan er waremm, a c’haloupas d’ar red d’ar 
penn all, a lammas a-lamm-plom war ar c’hleuz ... Sellet 
a rejont a-gleiz hag a-zehou, a-bell hag a-dost ; furchañ 
a rejont ar girzhier lann a dro-war-dro, mes ne gavjont 
netra. 

Dont a rejont war o c’hiz da gaout o c’habiten a 
yoa ouzh o gortoz. 

« N’hoc’h eus kavet eta netra ? 

— Nann, kabiten. Koulskoude hor beus klasket 
mat. 

— Marteze ivez n’eus aet den dre aze. 

— Eo, bezañ sur eus aet unan bennak, dre ar 
c’horn-sont 52 , er-maez eus al lanneg-mañ. 

— Mar deo gwir, eo aes a-walc’h deomp her gou- 
zout, rak amañ eus ur paotrig bihan o tiwall e saout 
hag her lavaro deomp. — Kere, deus amañ d’am c’haout. 
Goulenn digant hennezh, ar c’hrouadur-se, piv eo an 
hini a zo aet bremaik, d’ar red, dre al lanneg-mañ. 

— Allas ! kabiten, aon am beus n’her c’hlevfomp ket 
gantañ. 

— Na perak ? Ur c’hrouadur ker yaouank ne c’hell 
ket diskrediñ warnomp, ha ne lavaro ket a c’hevier. 

— Ma ne lavar ket a c’hevier, ne lavaro ket kenne- 

beut ar wirionez ; me hen anavez, eñ hag e dud. 
Hennezh a zo mab da Laorañs ar Sann, eus a Lopreden ; 
hag an tiad tud-se a zo stag kenañ ouzh falskredennoù 
ar veleien. Kentoc’h e lezint ac’hanoc’h da lakaat an 
tan-gwall warno, en o zi, eget diskleriañ ur beleg 
hepken. 

— Ya, ar re gozh, marteze ; mes hemañ n’en deus 
ket a skiant a-walc’h evit anaout ar pezh hor beus 
c’hoant da c’houzout. 

— A gav deoc’h, kabiten ; bremaik e welfot. Me 
a ya da c’houlenn digantañ. » 

Ar c’here a dosteas ouzh ar c’hrouadur, a yoa dinec’h 
o vrañskellat war an draf, ur foet blañsonet-kroaz gan- 
tañ en-dro d’e c’houzoug, hag eñ touchennet-hir, evel 
ma tere ouzh pep paotr-saout a ra mat e vicher. 

« Paolig, lavar din-me piv a zo aet bremaik, d’ar 
red, amañ dre al lanneg, hag a zo lammet er-maez dreist 
ar c’hleuz er penn all ahont. 

— Ne oufen ket her lavaret deoc’h. N’am beus ket 
a amzer da sellet en-dro din. Poan a-walc’h am beus 
gant va saout, rak aze, sellit, emañ ar vuoc’h vrizh hag 
a zo laer evel an dour. Ouzhpenn-se, kas a ra d’he heul 
va ounner Min-du, hag e tesk anezhi da vezañ ker 
gwazh hag hi. Sellit, ha n’he gwelit ket, diouzhtu ma 
vez tro va fenn, o sevel war gleuz koad tud an ti 
all ? ... Dont a ri en-dro du-mañ, Min-du ! » 

Ha Paolig a sklake 53 e foet da ober aon d’e ounner. 

« Ac’hanta, kabiten, n’am boa ket lavaret deoc’h ? 
Me ’ouie ervat n’ho pije klevet netra gant hemañ. Ar 
re-se, tud ar Sann, a veze atav gwechall er memes tu 
gant ar veleien, ne heuilhent, e pep tra, nemet aviz 
hag ali ar veleien ; touellet oant ganto. Hag hemañ, ar 
mec’hiog bihan-mañ, en deus graet e bask kentañ, dre 
guzh, bremañ eus un teir sizhun bennak, hag a zo four- 
ret hep arvar, forzh diotachoù dezhañ en e benn. 

— Koulskoude n’en deus ket an aer da gaout ouzh- 
penn unnek vloaz. 

— A-vec’h m’en deus an oad-se. 

— Ha ne fell ket dezhañ lavaret netra ? 

— Nann, her gwelet a rit. 

— Gortoz, kere ; bremaik e weli, rak n’em beus ket 
amzer da goll. » 

Hag ar c’habiten da gaout Paolig. 

« Penaos, marmouz », emezañ, en ur daoler e gra- 
ban war e benn hag en ur gregiñ en e vlev », ne lavari 
ket din-me piv a zo aet dre amañ, p’edomp-ni o tont 
dreist ar c’hleuz ? 

— Lavaret em beus da gere Pont Eoun em boa 
a-walc’h da ober oc’h eveshaat va saout. 

— C’hoant ec’h eus, tamm kozh tra, da ober goap 
ac’hanomp-ni, a welan ; mes an dra-mañ ne bado ket 
pell. Lavaret a ri, ya pe nann, piv a zo aet dre amañ ? 

— Va zad en deus degaset ac’hanon amañ da ziwall 
va saout, ha n’eo ket da sellet ouzh an dud eo. 

— Ur wech c’hoazh, lavaret a ri, tamm-ar-foultr », 
eme ar c’habiten, en ur sachañ war blev ar c’hrouadur 54 
ken na vezent gwelet o nijal gant an avel, « lavaret a 
ri ? 

— Ne lavarin ket, groñs. 

— Ha ne lavari ket ? 

— Nann, nann ! biken. 

— Mat, dit ar gwashañ. — Soudarded, buan war 
evezh. Kargit ho fuzuilhoù ; daou ac’hanoc’h, stagañ 
hemañ aze ouzh an draf, ha, daou all, daou denn fuzuilh 
dezhañ en e benn, evit diskouez ne reer ket a c’hoap 
er c’hiz-se eus a soudarded ar Republik. » 

Ker buan lavaret, ker buan graet. Krapet e voe er 
paour kaezh Paol ; staget e voe ouzh an draf ; daou 
soudard a deuas dek paz war o c’hiz, edont o vizañ ar 
biz war bluenn ar fuzuilh... 

Paolig a gollas un tamm e liv ; dont a reas da vezañ 
drouklivet... Evelato, den ne lavarje en divije aon... 
Ober a ra sin ar groaz en ur sevel e zaoulagad war-zu 
an neñv, hag e chom sonn en e sav, sonn evel ur peul, 
dinec’h evel ur sant : Doue, me ’gred, a roe nerzh 
dezhañ... Ur vunutenn c’hoazh hag oa graet gantañ, 
pa lavaras ar c’habiten : 

« Chomit a-sav, soudarded. Me ’gav din e reomp 
fall o tennañ war ar marmouz-mañ, rak an tennoù a 
vezo klevet, hag ar veleien a gemero an tec’h. N’eo ket 
gwir, kere ? 

— Gwir eo », eme ar c’here. « Koulskoude, hemañ, 
an tamm mec’hiog-fall-mañ, a ra goap ac’hanomp. » 

Daoust ha youl an Diaoul a yoa e kalon ar c’here ? 

« Kemer da amzer, ne gollo netra. Ouzhpenn an dra- 
se c’hoazh, ne dal ket ar boan deomp deviñ poultr ar 
Republik war gozh tammoù traoù evel hemañ. Dis- 
tagit-eñ, soudarded, ha degasit anezhañ amañ. Me a ya 
da ober berroc’h tro, ha kalz didrousoc’h ; me a ya 
d’her c’hrougañ, hag, e-pad ma vezo a-ispilh, en devezo 
amzer da c’houzout ne reer ket en aner goap eus a 
ur c’habiten republikan. » 

Ker buan e voe distaget ar paour kaezh Paolig ha 
stlejet da gichen ur wezenn-fav gozh a yoa war an hent, 
er-maez eus al lanneg. Ne voed ket pell oc’h ober ur 
c’houlm-lagadenn er gordenn, hag ouzh he lakaat en-dro 
da c’houzoug ar c’hrouadur. 

« Ur wech c’hoazh, laouenn-dar », eme ar c’habiten, 
« lavaret a ri deomp-ni piv ac’h eus gwelet bremaik o 
kemeret an tec’h ? 

— Nann, nann », eme Baol. 

— Buan, buan, ur soudard er wezenn da stagañ ar 
gordenn ma vezo krouget an hoc’h bihan-mañ. Alese e 
c’hello brañskellat gwelloc’h eget na rae bremaik war 
e zraf. 

Ar wezenn n’he doa ket a skourroù izel. Kaer o 
doa ar soudarded en em skoaziañ, en em lakaat daou, 
tri, bern-war-vern, n’oant ket c’hoazh uhel a-walc’h evit 
tizhout ar skourr izelañ da stagañ ar gordenn da grou- 
gañ Paolig ar Sann. Ar c’habiten a skoe, dre gounnar, 
gant seul e votez war an douar, a en em chale hag 
a bec’he... Paol avat, ar gordenn en-dro d’e c’houzoug, 
a yoa didrouz ha sioul evel un oan o vont gant ar 
c’higer. En e galon e pede Doue. 

« Hastit afo, eme ar c’here, koll a reomp hon amzer ; 
trouz a reomp ivez ha n’emaomp ket ouzhpenn tri 
c’hant paz ken diouzh Penn an Neac’h. Mar bezomp 
klevet e kavimp ti goullo. » 

Ar c’here en doa mall da welet krougañ Paolig ar 
Sann. 

« Gwir a lavar ar c’here », eme ar c’habiten, en ur 
bec’hiñ gwashoc’h-gwazh hag en ur skeiñ muioc’h-mui 
taolioù botoù war an douar. 

N’en doa ket a c’hoant da dennañ, ar c’habiten diga- 
lon, gant aon rak an trouz ; n’oa ket evit krougañ, 
rak ne gave ket a speg d’e gordenn, hag, evelato, n’oa 
ket evit chom hep lakaat d’ar marv ur c’hrouadur unnek 
vloaz, rak e soudarded o divije graet goap anezhañ. 
Petra eta da ober ?... Sellet a ra en-dro dezhañ evit 
klask ur wezenn all aesoc’h sevel outi... Ne wel hini... 
En un taol e kouezh e zaoulagad war ur poull-dour 
graet, gant tud ar Veneg, a Lopreden, evit dastum an 
dour-glav a zired eus an nec’h, hag a lakeont da 
zourañ ar foenneier o deus graet ouzh an dorgenn. 
Gouzout a rit edod, er mare-se, e-kreiz miz Meurzh ; ar 
goañv a yoa rust, yen oa an amzer, ar poull a yoa skor- 
net. 

« Kavet eo ganen ar pezh a glasken », eme adarre 
ar c’habiten ; « deuit amañ, soudarded, ha lezit aze ar 
wezenn. » 

Hag en ur astenn e gleze a yoa en e zorn war-zu 
ar pouli-dour : 

« Buan, unan ac’hanoc’h, da derriñ ar skorn ahont, 
e-kreiz ar poull, ma taolimp an hoc’h bihan-mañ e-barzh. 
Eno e kavo, kement ha ma karo, gwelien yen da evañ 
evit distanañ e benn. » 

Ar soudard ne voe ket pell evit ober e gefridi. 

Graet an toull... 

Daou soudard a grogas er paour kaezh Paolig. Ene- 
biñ a reas outo, fringal a rae... Ar vuhez a zo c’hwek 
d’an holl !... Mes petra eo ur bugel etre daouarn daou 
soudard, daou zen en oad ? Douget e voe... 

Aet oant, o-zri, Paolig hag an daou soudard, tri pe 
bevar baz war ar skornenn ; edont e-kichen an toull... 
Mes ar skornenn, kalet a-walc’h evit dougen ur soudard 
hepken, ne c’hellas ket dougen tri. Sklakal, faoutiñ, 
terriñ a reas... Hag en un taol, tri ene a yeas dirak Doue, 
daou vuntrer hag ur merzher... Un ael... Doue ra 
gresko e levenez er baradoz ! 

Ar c’habiten hag e soudarded a chomas sebezet da 
sellet, hep lavaret ger, an eil ouzh egile. Daoust hag en 
em lakaat a rejont da dennañ o daou genvreur er-maez 
eus ar poull-dour ? Nann. En em lakaet o divije e-tal da 
goll ivez o buhez, rak ar skornenn a c’helle terriñ ganto 
kerkoulz ha m’oa torret gant an daou all, ha tud difeiz, 
er c’hiz-se, n’en em lakeont ket war var da goll o buhez 
evit saveteiñ o nesañ. Chom a rejont ur pennad da sel- 
let ouzh an toull m’oa kouezhet ennañ Paolig hag an 
daou soudard, da c’houzout ha dont a raje unan ben- 
nak anezho war-gorre an dour. Mes aet oant a-zindan 
ar skornenn, e feson, rak hini anezho ne deuas er-maez. 

C’hwi a gav deoc’h oa bet nec’het ar c’habiten o 
welet marv an daou soudard-se ? Tamm ebet. Treiñ 
a reas ouzh e soudarded all, en ur lavaret dezho : 

« Daou zen muioc’h da lakaat war gont tud ar vro- 

mañ, rak ma karje hennezh, an hoc’h bihan penn- 
kalet-se, bezañ lavaret deomp ar pezh a c’houlennemp 
digantañ, ne vije ket c’hoarvezet kement-mañ. — Bre- 
mañ, deomp d’hor labour, ar Republik hor galv ; buan 
en hent. Âmañ, en ti-mañ, ez eus tri beleg hag a 
c’hellfe kemeret an tec’h ma taleomp ken. Ar re-se a 
baeo evit hor breudeur a lezomp er poull-dour-mañ. » 
Hag i en o hent. 

PEVARE PENNAD WARN-UGENT 


Penn an Neac'h, e Plouenan. An aotrou Gall. 
An aotrou Koarigou. 


Ar c’habiten hag e soudarded ne zalejont ket d’en 
em gaout dirak dor-borzh Penn an Neac’h, rak, evel 
ma’m beus her lavaret deoc’h, n’edont ket ouzhpenn tri 
c’hant paz diouzh an ti. 

Ar c’habiten a c’hourc’hemennas d’e soudarded en em 
rannañ a vandennoù a c’hwec’h, evit kelc’hañ an ti tro- 
war-dro. Eñ a zalc’he ugent gantañ evit mont e-barzh. 

Digeriñ a reas an nor, treuziñ a reas ar porzh, mont a 
reas betek dor an ti ; serret oa. Trouz ha kabal a gleve 
en diabarzh ; e feson oa bet gwelet o tont. 

« Digeriñ », emezañ a vouezh uhel ha rok, « ha dige- 
riñ buan, pe ni a zivarc’ho, pe ni a dorro an nor war- 
noc’h. » 

An nor a voe digoret, ha kentañ welas ar soudarded, 
’voe an aotrou Gall, person Plouenan, en e sav sonn 
dirazo, an aer dinec’h ha dispont dezhañ. 

« Deuit e-barzh an ti », emezañ ; « n’ho pezet ket 
aon. Me a oar petra 'glaskit ; beleien ha ne fell ket 
dezho sentiñ ouzh ho lezennoù diroll ha difeiz. Mat, 
amañ e kavfot daou veleg ha ne blegint biken. Me, an 
aotrou Gall, gwir berson Plouenan, hag an aotrou Koa- 
rigou, beleg kozh leanezed kouent Santez-Ursula, e 
Kastell. A galon vat, evit difenn hor feiz kozh, hor beus 

kinniget hor buhez da Zoue abaoe m’eo deuet an Dis- 
pac’h bras-mañ. Setu-ni amañ, darev da vont d’hoc’h 
heul. Deuit hep aon en ti, ne harzimp ket, ne dec’himp 
ket kennebeut. Mes, mar deo ni a glaskit, na rit droug 
ebet da hini eus a dud an ti-mañ. » 

Beleg Doue, ha ne gomze ket evel e vestr Jezuz pa 
voe gwechall gwerzhet gant Judaz ? 

Hep lavaret ger, ar soudarded hag o c’habiten a 
lammas en ti a-daol, a grogas en daou veleg hag a 
stagas o daouarn dezho a-dreñv o c’hein. 

Hag int-i a yoa aonik, paotred ar Republik ! 

« N’eo ket a-walc’h kement-mañ », eme ar c’habiten, 
pa wele n’oa ket an daou veleg evit ober droug ebet 
dezhañ, « c’hoazh a vank deomp. 

— Pa’z eo gwir eo ni a glaskit », eme an aotrou 
Gall, « lezit e peoc’h tud an ti-mañ. Ni hon-daou, an 
aotrou Koarigou ha me, a zo kaoz m’emaomp amañ. 
Deuet omp en ti-mañ da c’houlenn un tamm bara da 
derriñ hor naon, hag an dud-mañ a zo bet madelezhus 
a-walc’h evit reiñ deomp. E pelec’h emañ an droug e 
kement-se ? D’ar brasañ torfedourien e vez roet o 
boued, ha difennet e ve reiñ deomp-ni ? 

— N’eo ket ouzh tud an ti-mañ e sellan bre- 
mañ, eme ar c’habiten. Un all heñvel ouzhoc’h-c’hwi 
eo a glaskan. Ha n’oac’h ket tri amañ, er mintin- 
mañ ? 

— Klaskit », eme an aotrou Koarigou, d’e dro. 
« Amañ n’eus bremañ nemedomp-ni hon-daou, div 
vaouez, pemp krouadur hag ur mevel kozh. Ar vevelien 
all a zo aet da gerc’hat lann da bilat d’ar chatal. 

— Me a ya da c’houzout. — Kere, deus amañ, er 
penn d’an nec’h eus an ti, ha lavar hag ar re-mañ eo ar 
re a gomzes anezho deomp. » 

Ar c’here a yoa chomet e-kichen an nor ; n’en doa ket 
kredet sevel d’ar penn uhelañ. Daoust hag un tamm 

kalon a zo c’hoazh en e greiz ? Daoust ha c’hoant en 
deus da zont war e giz d’ar gêr a-raok peurechuiñ e dru- 
barderezh ? Nann, rak diouzhtu ma voe galvet, e teuas 
a-raok, hag en ur sellet yud ouzh an aotrou Gall : 

« Me am boa lavaret », emezañ, « hen talvezjen 
deoc’h d’am zro. A-barzh ma teufot da glask ac’hanon- 
me da ober va fask, he devezo, me ’gred, kanet ar gou- 
koug. 

— Lez da chaok », eme ar c’habiten, « ha lavar 
deomp hag ar re-mañ eo ar re ac’h eus diskuliet deomp. 

— Ya, ar re-mañ int, e-leal 55 . 

— Tri a yoa, a lavares ? 

— Ya, an aotrou Go n’emañ ket amañ. 

— Lavar deomp, sitoian beleg », eme ar c’habiten 
d’an aotrou Gall, « lavar deomp e pelec’h emañ egile, 
pe, bremaik, me a lakaio an tan en ti-mañ, ha mar 
demañ kuzhet amañ, e vezo rostet mesk-e-mesk gant al 
logod hag ar razhed. » 

Gwelit penaos e komze ar seurt tud-se ouzh ur 
beleg ! 

An aotrou Gall en doe aon, rak, her gouzout a rae, ar 
sitoianed ne varc’hataent ket kement-se evit lakaat an 
tan e tiez ar goueriaded. Abalamour da se e respontas 
raktal : 

« Me her lavaro deoc’h : un eur zo eo aet ac’halenn 
da ober ur gefridi. 

— A ! tonnerr ! eme ar c’habiten ; hennezh a rank 
bezañ an hini hon deus gwelet du-hont er waremm. 
Ma’m bije gouezet ! ... Mes lezit-eñ, ne gollo netra evit 
gortoz, ni her c’havo abred pe ziwezhat. » 

Nann, an aotrou Go ne voe ket paket ; chom a 
c’hellas a-zindan guzh, ha, pa deuas ar peoc’h, e voe 
beleget. Marvet eo person iliz katedral Kastell. Lod 
ac’hanoc’h o deus hen anavezet kerkoulz ha me. 

« Bremañ, perc’henn an ti-mañ, degasit deomp da 

zebriñ ha da evañ, rak, abaoe Taole, n’hor beus bet 
tamm, na banne abaoe Pont Eoun. — C’hwi, va sou- 
darded, kasit an daou veleg-mañ aze, er gambr 
a-dreñv, ha stagit anezho mat ouzh ur strapenn 
greñv evit miret outo da gemeret an tec’h. Daou ac’ha- 
noc’h a chomo d’o diwall ; ni amañ a ya da zebriñ ha 
da evañ ; pa vezo leun hor c’hof, daou all a yelo en ho 
lec’h. Alo ! traoù war an daol ! » 

Amañ e rankan lavaret deoc’h ur gomz bennak diwar- 
benn tud Penn an Neac’h. 

Savet ez-yaouank e doujañs hag e karantez Doue, Per 
hag Anna ar Sant a gollas abred o zad hag o mamm, 
sammet, o-daou, en ur ober eizh dervezh, gant ur bar- 
rad kleñved tomm. Per, e-unan, a chomas klañv, toc’hor 
zoken oa bet. Ur pennad a-raok mervel, terzhienn o 
mamm a gouezhas ; gervel a reas he merc’h d’he 
c’haout : 

« Anna », emezi, « gouzout a ran eo ho prasañ 
« c’hoant mont da leanez e kouent Kastell ; aotreet 
« hor boa, ho tad ha me, e vijec’h aet goude an eost a 
« zeu ; bremañ e rankan en em zislavaret. Anna, cho- 
« mit gant ho preur, n’hen dilezit ket ; n’en deus tad 
« ebet mui, a-barzh nemeur n’en devezo mamm ebet 
« kennebeut ; lezet e viot evel daou vinor paour war 
« an douar. C’hwi eo ar goshañ, eveshait ho preur. 
« Klevet a reer gwallvrud eus ar broioù uhel ; tud fall 
« a zo en hon touez ha ne c’houlennont ket gwell eget 
« sachañ ar yaouankiz d’o heul. Eveshait ivez ’ta ho 
« preur, kelennit-eñ e ken kaz ma teufe da faziañ 
« war e hent ; skiant ha deskadurezh a-walc’h hoc’h 
« eus evit-se. Chomit gantañ. Na it d’ar gouent nemet 
« a-benn ur bloavezh bennak amañ, goude m’ho pezo 
« her gwriziennet start er mad. Ober a refot ar pezh 
« a c’houlennan diganeoc’h, ha neketa, Anna ? » 

— « Ya, va mamm », eme houmañ, en ur ouelañ. — 

« Deuit da reiñ ur pok din, va merc’h. Bennozh Doue 
« ra gouezho warnoc’h, va merc’h Anna ! Poanius eo 
« da ur vamm lezer war he lerc’h he bugale, evelato, 
« bremañ e c’hellan mervel e peoc’h... Klaskit din va 
« c’hroaz vinniget, evit ma vezo va zaol-lagad kerkoulz 
« ha va huanad diwezhañ evit Jezuz va Salver. » 

Ar marv ne zaleas ket da zont da ober e dro, ha setu 
daou vinor e Penn an Neac’h. — Anna he doa naontek 
vloaz, ha Per seitek hanter. — Ne oufec’h gouzout ar 
c’hañv a voe e Penn an Neac’h pa skoas ar marv e daol ? 
An amezeien zoken a gave truezus-bras gwelet un tie- 
gezh evel hini Penn an Neac’h o chom etre daouarn tud 
ker yaouank. 

An interamant a voe graet antronoz e bered Ploue- 
nan. Rannet e vije bet ho kalon m’ho pije klevet an 
hirvoud hag ar c’hañv a voe eno ! Ar barrez a-bezh a 
yoa en em zastumet en-dro d’ar vinorez kaezh, evit lava- 
ret a-unan ganti ur bedenn war bez he mamm ha keme- 
ret perzh en he glac’har. Per, siwazh ! skoet gant ar 
c’hleñved, en doa ranket chom er gêr war e wele. Ar 
barrez a yoa, en e lec’h, en-dro d’e c’hoar. 

Anna, gant he c’herent hag he amezeien, a zistroas 
da Benn an Neac’h. Pebezh taol en he c’halon kaout he 
zi goullo !.... C’hwi, hag am selaou, ha kollet hoc’h eus 
unan bennak eus ho tud-nes ? Neuze ec’h ouzoc’h, 
gwell eget na oufen hen diskleriañ deoc’h, ar pezh a 
samme hag a c’hlac’hare kalon ar vinorez-mañ, pa en 
em gavas distro eus an iliz d’he zi ; pa welas goullo ar 
skaoñ m’oa boazet he mamm da vezañ azezet warni, 
he mamm edo o paouez lakaat er bez ! . . . 

Kalon ur Breizhad a c’hell bezañ ankeniet, glac’ha- 
ret, brevet ; mes ne vez james diskaret ; e feiz hen 
dalc’h en e sav en ur ziskouez dezhañ an neñv, e-lec’h 
m’emañ e vro. Gouzout a ra eus un Doue, un Tad, 
a-zioc’h e benn, ha ne sko nemet evit hor brasañ mat. 

En ur zont en ti, Anna a yeas war-eeun d’ar gambr da 
gaout gwele he breur Per, hag, en ur gregiñ en e zorn 
gant un aer kalonek hag hanter laouen : 

« Me ’gred, va breur Per », emezi, « eo echu hon 
dizeur. Me am beus pedet Doue ker kalonek, ma ne 
zaleot ket da bareañ. Da c’hedal ma c’hellfot sevel, me 
a gaso an traoù en-dro, gwellañ ma c’hellin. Na dit ket 
d’en em zoaniañ re, me ne din ket bremañ d’ar 
gouent, me a chomo ganeoc’h, ha me ’gred e roio Doue 
deomp c’hoazh aes, hor bara er bed-mañ, da c’hortoz 
mont d’ar baradoz da gaout hon tad hag hor mamm. » 

Per a bareas. Kenteliet gant e c’hoar Anna, ha, 
dreist-holl, gant an aotrou Gall, e berson, e teuas da 
vezañ skouer ar vro. Ne gleved ken anv nemet eus e 
aer vrav hag eus e vrud mat. Ne veze ket gwelet, evel, 
siwazh ! ma weler bremañ re alies tud yaouank, o redet 
an ostalerioù hag an tavarnioù, oc’h evañ banne gant 
hemañ, banne gant henhont ; ne veze ket gwelet o tis- 
treiñ kartoù nag o ruilhañ dominoioù, pell en noz, 
evel ma weler en amzer-mañ, bugale a renk uhel zoken, 
war o meno. Nann : goude an oferenn hag ar gouspe- 
roù, goude e foar pe e varc’had, e tistroe diouzhtu d’ar 
gêr da eveshaat e diegezh hag e labour. — Goude 
gousperoù, bep sul, ez ae da lavaret e Ze Profundis war 
bez e dad hag e vamm, hag ac’hano e teue war-eeun 
da Benn an Neac’h. Eno e tremene an abardaevezh, o 
kaozeal gant e c’hoar hag e amezeien. 

Na dit ket da grediñ evelato e vije tiegezh Penn an 
Neac’h evel ur gouent ; nann. Eno e c’hoarzhed muioc’h 
ha kalonekoc’h eget e meur a lec’h. Per hag e amezeien, 
kelc’het en-dro d’an daol en hañv, a gonte pep hini e 
stropad, pep hini e fars, speredekañ ma c’helle ; ha 
meur a gofad c’hoarzhin a veze graet e Penn an Neac’h 
bep sul da bardaevezh. Antronoz vintin e saved yac’h eus 
ar gwele, ar spered skañv ha gae, ar c’horf didorr, ha, 

d’al lun, ec’h en em roed adarre d’al labour ker kalonek 
ha biskoazh. Ha n’eo ket gwelloc’h kement-se eget na 
deo sevel d’al lun vintin, ar gouzoug disec’h, ar penn 
pounner ha divoued, ar c’horf brevet ; evel ma c’hoar- 
vez gant ar re a dremen o nozvezhioù en ostalerioù 
oc’h evañ hag o c’hoari ? 

A-benn nebeut bloavezhioù, Per a gavas ur vaouez 
eus e zoare, ur vaouez leal hag a zoujañs Doue evel- 
tañ. He anv oa Mari Kreac’h, merc’h da C’hlaoda ar 
C’hreac’h, eus a vilin Kerc’hoant, e parrez Kastell. 

Anna ar Sant, o c’hoar, a chomas daou pe dri miz 
ganto, evit diskouez da Vari ar C’hreac’h doare ha giz 
Penn an Neac’h. Goude-se e c’houlennas digant he 
breur he lezer da vont d’ar gouent, evel m’edo he 
c’hoant pell a yoa. 

Per a garie e c’hoar, boazet oa diouti, kalz anaoude- 
gezh-vat en doa dezhi ; bihanaat a rae e galon pa soñje 
e rankje dispartiañ ; evelato, e feiz hag e relijion a voe 
kreñvoc’h eget e garantez hag e anaoudegezh-vat. Res- 
pont a reas dezhi : 

« Anna, c’hwi hepken a oar peger bras glac’har eo 
ganen ho kwelet o vont kuit ; evelato, e lavarin deoc’h : 
ho polontez ha bolontez Doue ra vezo graet ! » 

Eizh dervezh goude-se, Anna a yoa e kouent an Ursu- 
linezed e Kastell. 

Per ar Sant ha Mari Kreac’h a vevas er brasañ karan- 
tez an eil gant egile. Pemp bugel a roas dezho an Aotrou 
Doue, tri mab ha div verc’h. Bennozh an neñv a gouezhe 
warno, war o douaroù ha war o loened. Madoù ar 
bed-mañ a greske fonnus etre o daouarn ; pinvidik oant 
hervez giz ar vro. Siwazh ! eürusted ar bed-mañ a zo 
bresk ! 

Un dervezh, Per a yoa aet, gant e jav, da gerc’hat 
ur c’harrad bezhin degaset dezhañ da Dreizh ar Gordenn 
gant ur vag a Garanteg. Tri loen eus ar re wellañ a 

yoa stag gantañ ouzh e garr ; edo erru d’ar gêr gant 
e garrad, edo o sevel diouzh maner Kerlaodi, pa lam- 
mas en hent, en un taol krenn, diwar ar c’hleuz, ur 
c’hi-chase hag a ranke bezañ o redet war-lerc’h ur c’had 
bennak. A1 loen blenier, a yoa Roundell e anv, en doe 
aon hag a droas war e giz ; al loen kleür a reas ar memes 
tra. Per a zalc’he mat d’e siblenn hag a grie a-walc’h 
ouzh e gezeg. Mes en aner her grae ; kezeg spontet 
n’int ket aes da zerc’hel. Dont a rejont o-daou war ar 
gazeg limon ; Per a voe stropet 56 e-mesk ar sternaj, ar 
c’harr a droc’holias. Paket etre ar rod hag ar c’hleuz, 
edo hanter varv pa deuas tud, a gleve an trouz, d’hen 
tennañ ac’hano. Un druez 57 oa e welet ! Anat oa d’an 
holl ne daje ket a-bell. Ar gwad a rechete a-leizh e 
c’henoù ; a-vec’h ma c’hellas lavaret : « En anv 
Doue, klaskit ar beleg d’am c’haout da selaou va c’ho- 
fesion, da reiñ din va Sakramantoù diwezhañ. Lavarit 
da Vari, va fried, dont war va zremenvan. » 

Graet e voe e lavar. Person Plouenan a deuas war 
varc’h ha d’an daoulamm. Reiñ a reas dezhañ, en anv 
Jezuz-Krist, ar pardon eus e bec’hedoù... Mari Kreac’h 
en em gavas ivez, he daoulagad ruz gant an daeloù, 
hag he skiant evel hanter gollet. Per a yoa dilavar... 
En em deuler a reas warnezhañ en ur grial : 

« Per, Per, va fried paour, me a zo amañ en ho 
kichen. » 

Per, evel p’en divije klevet he mouezh, a zigoras e 
zaoulagad ; ur sell a garantez hag a deneridigezh a reas 
outi, mes n’oa evit lavaret ger. A-benn ur pennad, eve- 
lato, e tislonkas ur c’henaouad 58 all a wad, ha neuze e 
c’hellas lavaret : 

« Mari, va fried karantezus, kenavezo er bed all a 
rankan da lavaret deoc’h ; kelennit mat hor bugale ; 
pedit Doue evidon-me... » 

Hag e tennas e huanad diwezhañ. 

Mari Kreac’h a chomas ivez ’ta intañvez gant he 
femp krouadur. 

En amzer-se, an Dispac’h a rae freuz e Frañs ; ne 
zaleas ket d’en em skignañ e Breizh-Izel. An ilizoù a 
voe laeret, ar venec’h hag al leanezed a voe lakaet er- 
maez eus o c’houentoù ; an noblañs kozh a rankas kui- 
taat o bro, pe mont d’ar prizon, hag alies d’ar marv. 
Anna ar Sant, ken eürus koulskoude en he c’houent e 
Kastell, a rankas, evel ar re all, kemeret an tec’h. Dont 
a reas da di he breur, da Benn an Neac’h. 

Siwazh ! ur skabell c’houllo a gavas en ti, skabell 
he breur ! anaout a rae e varv, evit gwir, rak kemen- 
net oa bet dezhi penaos oa marvet ha pe zeiz oa bet 
lakaet er bez ; hag hi hag he c’hoarezed leanezed o 
doa pedet Doue a galon evit peoc’h e ene. Evelato, ar 
gwel kentañ eus an ti he doa tremenet ennañ he 
yaouankiz gant ur breur ker karet a yeas dre he c’ha- 
lon. Mes ne zaleas ket da zont enni he-unan. En em 
ouestlet oa da Zoue, ne dlee eta ober van ebet eus a 
draoù ar bed-mañ. Abalamour da se ec’h en em roas 
d’al labour kalonekoc’h ha gwashoc’h eget plac’h an ti ; 
ar pep diaesañ, ar pep poaniusañ a glaske atav da ober. 

N’oa ket a-walc’h c’hoazh kement-se : bemdez, goude 
merenn, e tastume ar vugale a dro-war-dro en he 
c’hambr, hag eno e teske dezho o fedennoù, e rae dezho 
katekiz hag ec’h alie anezho da bellaat diouzh an dud 
fall a rede ar vro en ur brezeg a-enep ar veleien hag 
a-enep relijion Jezuz-Krist. Ha den ne oar pegement a 
vad he deus graet en he c’harter e-pad m’eo bet lezet. 
— Paolig ar Sann a yoa unan eus ar re a heuilhe he 
skol, ha gwelet hoc’h eus graet gant pegement a nerzh 
en deus harpet ouzh an Dispac’herien ha peger kalonek 
eo aet dirak Doue. 

Pa rankas an aotrou Gall, person Plouenan, kemeret 
an tec’h, evit mat, hag en em zerc’hel strishoc’h a-zindan 

guzh, e kreskas c’hoazh he labour. He c’hoar-gaer Mari 
Kreac’h hag hi en em glevas evit ober un toull-kuzh 
da reiñ lojeiz d’ar veleien harluet. En em lakaat a 
raent e-tal da goll o madoù hag o buhez ; an dra-se ne 
rae mann ; gloar Doue, mad ar relijion, silvidigezh an 
eneoù, a glaskent a-raok pep tra. Ar gristenien gentañ, 
en amzer gozh, ha n’o doa-i ket graet ar memes tra 
evit ar verzherien ? 

Ar veleien a veze aliesañ e Penn an Neac’h, oa an 
aotrou Gall, person ar barrez, hag an aotrou Koarigou, 
a-raok an Dispac’h-mañ, beleg kouent leanezed Santez- 
Ursula, e Kastell, e-lec’h m’oa bet leanez Anna ar Sant. 
Eno e vezent kavet pa veze ezhomm anezho evit reiñ 
sakramant ar Vadeziant d’ar vugale, pe sakramant an 
Nouenn d’ar re glañv. Ne oufed biken lavaret pege- 
ment a vad o deus graet an daou veleg santel-se e 
Plouenan hag er parrezioù all a-dro-war-dro. Da bet 
n’o deus ket digoret dor ar baradoz ? Mil bennozh 
dezho ! 

An aotrou Go, nevez graet avieler gant an Aotrou 
de la Marche, eskob Kastell, a-raok m’en doa ranket 
kemeret an tec’h ha mont da Vro-Saoz, e-lec’h m’eo mar- 
vet, evel a ouzoc’h, a yoa deuet d’o c’haout evit en em 
guzhet e-unan, hag ivez evit o sikour, hervez e c’hal- 
loud, en o labouroù hag en o foanioù. 

Marteze e kavo deoc’h em beus kontet kalz re a draoù 
diwar-benn tiegezh Penn an Neac’h ? Pep hini a soñjo 
ar pezh a garo. Evidon-me, n’on ket enoeet ; va c’halon, 
a gav din, a astenn o komz a dud heñvel ouzh tud Penn 
an Neac’h. Marteze eo abalamour n’eus ken ar seurt 
tud-se bremañ war an douar, siwazh ! 

Setu aze petra eo tiegezh Penn an Neac’h ; setu aze 
an div vaouez a gase an traoù en-dro pa deuas kere 
Pont Eoun da lakaat ar spont hag ar ranngalon ennañ. 

Pa c’houlennas kabiten ar soudarded da zebriñ ha da 

evañ, Anna ha Mari a hastas afo degas dezhañ ar pezh 
a c’houlenne, evit miret ouzh droug da vont ennañ, 
gant aon na vije krisoc’h e-keñver an aotrou Gall hag 
an aotrou Koarigou. Goude bezañ debret hag evet, e 
voe graet un tamm enklask dre an ti ; mes an enklask 
ne badas ket pell, pe abalamour m’o doa kredet an 
aotrou Gall, pe abalamour ma vire o banneoù outo 
da welet sklaer. 

E-keit-se e tostae an noz ; poent oa en em dennañ 
d’ar gêr. Hag ouzhpenn, un dro vravik a-walc’h o doa 
graet. Ma n’o doa ket gellet pakañ paotred Treger, o 
doa da vihanañ da gas d’o jeneral daou veleg disent, 
kavet ganto kuzhet en un ti. A-raok mont er-maez eus 
an ti, ar c’habiten a zistroas ouzh Anna ha Mari, en 
ur lavaret dezho : 

« Krenañ a dle war e dreid an nep piv bennak a 
zisent ouzh ar Republik ; hag ar Republik a zifenn reiñ 
golo d’ar veleien pennoù-fall a ya enepti ha ne heuilhont 
ket he lezenn. » 

Goude se, leun o c’hof ha tomm d’o fenn, ar soudar- 
ded hag o c’habiten en em lakeas en hent da vont war-zu 
Kastell. Dek anezho a yoa a-raok, ar re all a yoa war- 
lerc’h. E-kreiz, o daouarn liammet start ha stag an eil 
ouzh egile, edo an aotrou Gall hag an aotrou Koarigou. 
Krediñ a c’hellit, an daou-mañ n’oant ket laouen ; 
gouzout a raent ar pezh a c’hoarvezje ganto ; n’oant ket 
a-zindan-zivin, n’o doa nemet ar marv da c’hortoz. Ne 
zigalonekaont ket evelato ; mes ar marv a zo yen d’an 
holl, hag abalamour da se, n’oant ket evit miret ouzh 
un tamm enkrez. Evit en em greñvaat en hent, e lava- 
rent o fedennoù, mes kerkent ha ma savent o mouezh 
un tamm uheloc’h, e vezent broudet a daolioù beg 
fuzuilh. 

Lavaret e vije e rae poan-galon d’ar soudarded klevet 
daou veleg o pediñ Doue. 

Edont o vont dre an hent bras war-eeun da vaner 
Kerandraoñ, e-lec’h m’oa bet o chom an Aotrou de 
Kermoysan, pa welas ur soudard un den diwar ar maez, 
e-kreiz ur park, oc’h esa tennañ panez a daolioù 
trañch, rak skornet-kalet oa an douar ha n’oad evit 
ober seurt gant ar bal. Ar c’houeriad a yoa gantañ ur 
rokedenn lien gwenn. Pleget war e labour, ne selle 
ket ouzh an dud a yae dre an hent bras. 

« Kabiten ! kabiten ! » eme unan eus ar soudarded, 
« ha ne welit-hu ket du-hont e-kreiz ar park ? 

— Petra ? 

— Ur banniel gwenn o sevel hag o tiskenn. 

— Ur banniel ! E pelec’h ? 

— Ahont, er park. 

— Hennezh a zo ur paour kaezh bennak o klask un 
tamm boued d’e loened. 

— C’hwi, kabiten, a zo re laosk an tamm ac’hanoc’h. 
Hennezh en deus lakaet ur rokedenn wenn evit goapaat 
ac’hanomp-ni. Daoust hag ar banniel gwenn hag eñ 
a dlefe parañ c’hoazh war douar Frañs ? Ha ne ouzoc’h 
ket eo barnet d’ar mallozh abaoe an deiz m’eo bet lakaet 
d’ar marv ar roue Louis XVI ? 

— Ha petra ’fell dit a rafen-me d’an den-se ? 

— Petra ? N’eo ket diaes her gouzout ; her c’has 
gant un tenn fuzuilh pe zaou da gaout e roue, perc’henn 
ha patrom ar banniel gwenn. 

— Ya, ya », eme ar soudarded a-unan, « gwir a lavar 
hor c’hamarad ; tennomp warnezhañ, evel d’ar gwenn, 
ha pa ne ve ken nemet evit diskargañ hor fuzuilhoù, 
ha dreist-holl, evit diskouez d’hor jeneral Canclaux 
hor beus ranket tennañ, evit en em zifenn. 

— Gwir a livirit », eme ar c’habiten. « Ret eo 
deoc’h diverglañ ho fuzuilhoù en ur dennañ war ar 
c’houeriad-mañ. Canclaux a welo dre gement-se hon 
deus bet bec’h en tu bennak. » 

Ker buan, ar soudarded a yoa a-renk, «-hed ar c’hleuz, 
war an hent bras. A1 labourer kaezh, dispont, dinec’h, 
a skoe, gwellañ ma c’helle, taolioù trañch en douar 
evit kaout ur banezenn bennak. Ne soñje ket edo ken 
tost ar marv dezhañ. 

Ar soudarded a vizas en ur c’hoapaat, o pariañ piv 
a skoje an eeunañ war ar penn ; ar vro a grozas gant 
trouz an tennoù fuzuilh, ar paour kaezh koueriad a 
gouezhas war e banez ; pemzek pe ugent boled en doa 
bet ... Un tamm ruilhadenn a reas, mes goude-se ne 
fiñvas ken ... 

Drailhet oa e gorf ! 

Hag an aotrou Gall, hag an aotrou Koarigou, a 
ranke chom war an hent bras hep gellout reiñ tamm 
sikour ebet d’o c’henvroad !... 

PEMPET PENNAD WARN-UGENT 


Ar soudard Fabian Croy 


Gwall draoù a gontan diwar-benn ar Republikaned, 
ha neketa ? N’eo ket me a zo kaoz, int-i o-unan eo, rak 
n’o deus ket graet kalz a draoù vat. Koulskoude ne 
lavaran ket deoc’h kement tra fall o deus graet. Evel-se 
n’em beus lavaret ger ebet deoc’h eus an dra skrijus 
a reas e Konk-Leon an Arme noar am beus komzet 
anezhi deoc’h el lodenn gentañ eus va istor. 

An Arme noar, oc’h ober he zro war ar maez, a-raok 
degouezhout e Lokrist, en em gavas en un ti, e-lec’h 
m’oa ur c’horf marv war ar varskaoñ. Ar gwel eus a 
ur c’horf marv, a laka pep den da ziskenn ennañ 
e-unan ; ha, dre ar bed holl, kerkoulz er broioù paian 
evel er broioù kristen, e touger doujañs d’ar marv. Mat, 
e Konk-Leon, soudarded an Arme noar a grogas 
didruez er c’horf marv hag hen degasas diwar an daol 
ouzh ur bank e-kichen an tan. Kinnig a voe graet dezhañ 
tammoù bara ha pastelloù kig da zebriñ, ha banneoù 
da evañ ... Hag an holl a c’hoarzhe ! Unan a roas un 
hortad dezhañ hag hen diskaras war an oaled, abala- 
mour ne zebre tamm ha ne eve banne. Un all, goude 
bezañ her savet en e sav, a roas dezhañ un taol dorn 
a-dreuz e c’henoù, abalamour ne grie ket : Bevet ar 
Republik !... 

Troomp hor penn, re heugus eo an traoù-mañ da 
gontañ. 

Ha c’hwi a gav deoc’h ivez em beus lavaret kement 
tra kalonek o deus graet va c’henvroiz, paotred Bro- 
Leon ? Nann, nann. Evel-se n’em beus lavaret ger ebet 
deoc’h diwar-benn Visant Kaer, eus a Gerfiad, e Kleder. 
Hennezh a veze noz-deiz o redet a-hed an aod. Taoler 
a rae evezh ouzh pep tra, ha lakaat a rae atav e dro da 
gaout bag d’an neb a ranke tec’het a-raok an Dispac’h, 
kerkoulz ha mar gouie kaout kuzh d’ar re a zistroe eus 
a Vro-Saoz d’hor bro. Pa veze ret ez ae zoken da gas 
ar c’heleier betek war-zu ar Morbihan. Doue hen 
diwalle, rak ne voe james tizhet. — Er bloaz 1815, 
p’en em savas adarre ar vro a-enep Bonapart, distro a 
enezenn Elb, an Aotrou markiz de la Boêssière, en doa 
hen anavezet mat e-pad an Dispac’h bras, a lavaras da 
unan eus e dud, a deue da Vro-Leon, mont da ober e 
c’hourc’hemennoù d’e vignon Visant Kaer, en doa ken 
alies roet bag dezhañ da dreuziñ ar mor. Komzoù an 
den-se a skoas un taol a joa ker pounner war galon 
Visant, ma kouezhas klañv ha ma varvas nebeut amzer 
goude-se. E bered Kleder eo bet beziet, hag an traoù- 
mañ a zo bet kontet din-me gant maer Kleder e-unan. 

Hennezh, ar Visant Kaer-se, a yoa pe dad, pe vreur 
da dad an aotrou Kaer, hoc’h eus anavezet person e 
Plouvorn. Ne ouzon ket difazi a-walc’h pehini anezho 
oa. 

N’em beus ket kontet deoc’h kennebeut an dro a 
reas, d’ar Republikaned, Paol ar Fourn, kloc’her Lam- 
baol-Gwitalmeze . 

An aotrou Kalvarin, ginidik a Borspoder, a yoa 
person eno, ha ne falvezas ket dezhañ kuitaat e barre- 
zianiz m . Chom a reas kuzhet en tiez, hirio amañ, 
warc’hoazh du-hont, diouzh ar c’heloù a zegase dezhañ 
an aotrou Karo, barner-a-beoc’h e Gwitalmeze. An 

aotrou Karo, evitañ da vezañ kemeret karg digant ar 
Republikaned, n’oa ket evelato evit an dispac’h hag an 
dizurzh ; c’hoant sevel dreist ar re all ha dastum madoù, 
marteze en doa, mes n’en doa ket a c’hoant, avat, da 
goll e ene. Abalamour m’edo e karg oa deuet-mat d’ar 
Republik, hag oa fiziañs ennañ, ha dre se e c’helle ober 
vad kenañ dre ar vro. 

Hogen an aotrou Kalvarin hag eñ a yoa bet er memes 
amzer er skolajoù ; en em anaout mat a raent. An 
aotrou Karo a ouie ervat edo an aotrou Kalvarin e 
Lambaol, hag e teue alies zoken da Witalmeze. Abala- 
mour da se, bep tro ma kleve anv a soudarded da zont 
er vro, e kemenne d’an aotrou Kalvarin, hag e lavare 
dezhañ e pe du ez aent. 

Kemennet kerkoulz-se, n’eo ket hep souezh e vije 
chomet an aotrou Kalvarin hep bezañ dizoloet. 

Ur dervezh, evelato, edo o tont eus an Arvor, 
e-lec’h m’oa bet o nouiñ Kolaz ar Born, gant Paol ar 
Fourn, e gloc’her, p’en em gavas, dirak Kerdivoret, 
war-hed tri-c’hant paz, tal-ouzh-tal gant ur vandenn 
soudarded. — An aotrou Karo ne ouie ket edont er 
vro, ha dre se n’en doa ket gellet kas kemenn. 

« Lammit er park, Aotrou person », eme Baol ar 
Fourn ; « buan dreist ar c’hleuz, pe emañ graet gane- 
oc’h. 

— Ha te, Paol, petra a ri ? 

— Me a dec’ho, n’ho pezet aon ebet. Lammit buan 
’ta er park ; amañ n’eus ket amzer da goll. » 

An aotrou Kalvarin a lammas er park hag a yeas 
goustadik a-hed ar c’hleuz oc’h ober an neuz da eveshaat 
ha diwanañ brav a rae ar gounidigezh en douar. Dilhad 
e-giz ar vro a yoa gantañ evel gant Paol ar Fourn ; n’oa 
ket ivez ’ta aes gouzout pe oa unan anezho beleg pe 
n’oa ket. 

Kerkent ha m’oa aet an aotrou Kalvarin er park, 

Paol a lammas e votoù eus e dreid hag a en em lakeas 
da c’haloupat war-zu an tevenn, evel pa vije bet an 
tan war e lerc’h. Ar soudarded a gredas oa hennezh 
ar beleg a glaskent. 

« Paotred ar Republik », eme ar mestr, « en ho 
raok e red ur beleg, enebour ar Republik : daou 
skoed hag ur banne sonn d’an hini a lakaio da gentañ e 
zorn warnezhañ. » 

Ar c’homzoù-se a roas divesker d’ar soudarded. Mont 
ha mont a raent ken na zistagent tammoù taouarc’h gant 
beg o botoù ; sur oant eus o zaol, rak n’oa na ti, na 
koad, na kleuz ebet zoken e nep tu, n’oa nemet aod ha 
tevenn ; n’oa ket ivez ’ta tamm kuzh ebet e neblec’h. 

Un hanter kardeur bale a zo kreñv eus a Gerdivoret 
d’ar mor. Paol ar Fourn a c’haloupe, ur votez gantañ 
e pep dorn ; ar soudarded, hanter dialanet, a c’haloupe 
ivez war e lerc’h. Dre ma tostae ouzh ar mor, Paol a 
chome goustatoc’h, ha dre ma tostaent outañ, ar sou- 
darded a yae gwashoc’h-gwazh. 

En em gavet kant paz diouzh ar mor, Paol a chomas 
krenn a-sav da sellet ; ha, goude bezañ sellet, e taolas 
e votoù war an douar, ha goude-se, ken dinec’h ha tra, 
e lakeas e dreid enno. 

Ar soudarded n’edont ket pell war-lerc’h. Ar c’hen- 
tañ en em gavas, a grogas en e gabiez. 

« A ! setu-te tizhet, beleg an Diaoul ! 

— Beleg an Diaoul », eme Baol, « n’on ket zoken 
beleg an diaoulez. 

— N’out ket beleg ? Petra out ’ta neuze ? 

— Me eo Paol ar Fourn, a vourk Lambaol-Gwital- 
meze. 

— Ha perak ’ta neuze e redes ker buan-se en hor 
raok-ni ? 

— Me redet en ho raok ? 

— N’ec’h eus ket redet marteze ? Ha lakaet ac’ha- 
nomp-ni da redet ivez war da lerc’h zoken. 

— Me a rede evit gwir, ha c’hoazh n’em beus ket 
redet buan a-walc’h. 

— N’ec’h eus ket redet buan a-walc’h, ha ni a zo 
dialanet o tont war da lerc’h ! Perak ’ta n’ec’h eus ket 
redet buan a-walc’h ? 

— Gwelet a rit. Me am boa antellet va higennoù 
etre Korneg ha Roc’h Ledan ; c’hoant am boa da vezañ 
a-raok ar mor, ha, kaer am beus bet redet, on en em 
gavet re ziwezhat, rak ouzhpenn pevar droatad dour 
a zo war va higennoù, ha kollet eo va mare. 

— Hag henhont, an den a yoa ganez ? 

— Hennezh a zo a Landunvez, a gav din, pe a 
Borspoder, marteze. 

— Ha petra a rae dre amañ ? 

— Ne ouzon ket kalz. Marteze oa deuet da c’houzout 
ha soudarded a yoa er c’hostezioù-mañ. 

— Paotred », eme ar c’habiten, o treiñ kein da Baol 
hag o tistreiñ ouzh e soudarded, « e Porspoder pe e 
Landunvez e tle bezañ traoù nevez fenoz. Henhont a ya 
d’ar gêr hag a lavaro emaomp e Gwitalmeze, pe dre 
amañ, ha koueriaded Landunvez, ha martoloded Porspo- 
der, a gavo dezho e c’hellint en em zastum dinec’h 
e-berr en un tu bennak ; an dra-mañ a zo un dra anat. 
Ni a glevo a-walc’h e pelec’h e vezint hag o flemmo 
a-raok ma vezo deiz warc’hoazh. Deomp da Witalmeze 
da leinañ, ha, diouzh an abardaevezh, ni a yelo en hent 
hag a gouezho war dud ha ne vezint ket war-c’hed 
ac’hanomp. » 

Hag en ur zistreiñ ouzh Paol : 

« Ha te, pesketaer lous, ur wech all ne 61 laka 
ket ac’hanomp da zialanañ evel-hen o c’haloupat war 
da lerc’h. Perak ne lavares ket deomp piv oas ? 

— Ne c’houlennec’h ket diganen, evel-se. 

— Bijes gortozet. 

— Ha va higennoù a yoa etru ar mor warnezho ? 

— Da higennoù ! da higennoù ! te a zo higenn 
a-walc’h », eme ar c’habiten en ur vont kuit. 

« Ya, eme Baol, outañ e-unan, gwelloc’h higenn eget 
na soñj deoc’h. » 

Tro Paol ar Fourn a zegas da soñj din eus a un dra 
hag a reas un den a yoa a-du gant ar Republik. Mont 
a ran d’her c’hontañ deoc’h, rak ne gaver ket alies da 
gontañ traoù brav ha mat graet gant ar Republikaned. 

N’oc’h eus ket ankounac’haet, me ’gred, en doa an 
aotrou Lejeune, person Plougouloum, ranket kemeret 
an tec’h ha mont da guzhat. Mat, mont a reas da glask 
golo da enezenn Siek. 

Edont, Jañ-Mari ar Floc’h hag eñ, o klask ul lec’h 
bennak goudor a-walc’h da ober ti da reiñ golo ha kuzh 
d’an aotrou Lejeune. Jañ-Mari a yoa gantañ ur sac’had 
dilhad war e gein, gant an aotrou Lejeune n’oa nemet ur 
vazhig skañv en e zorn hag ul levr, a anver brevier, 
a-zindan e gazel. Kaout a rae dezho ne vijent gwelet 
gant den, p’en em gavjont tal-ouzh-tal gant Biel an 
Doenn. 

A-raok mont larkoc’h e rankan lavaret deoc’h ur 
ger diwar-benn an den-se. 

Biel an Doenn a yoa un den hag a yae war e dri- 
ugent vloaz : drant oa war e dreid, sonn en e sav ; e 
zremm a yoa duet gant aer ar mor. Ne oufen ket lava- 
ret a be vro oa ginidik. En ur zegouezhout e Breizh-Izel 
oa maltouter er Porzh Gwenn ; ac’hano oa bet anvet 
da vrigadier e Rosko. Pa deuas war an oad e tilezas e 
garg hag e teuas da chom da enezenn Siek. Eno e kavas 
ur riboul etre div roc’h vras, hag, e-lec’h sevel ti, ne 
reas nemet mont da vaner Kerouzere da gerc’hat, hep 
goulenn na diskenn, skourroù gwez da ober toenn war 
e riboul. Abalamour da se n’her galved dre ar vro 

nemet Biel an Doenn. War e skourroù en doa lakaet 
tanoualc’h 62 e-lec’h kolo pe sklent, hag evel-se e c’helle 
ober goap eus a c’hlav pe avel. 

Biel an Doenn ne dae na war-dro iliz na war-dro 
beleg. Ma ne rae vad da zen ne rae droug ebet 
da zen kennebeut. Evelato oa aon razañ dre ar 
vro, rak lavaret a rae d’an holl edo a-du gant an 
Dispac’herien hag e kave mat kement tra a raent a-enep 
ar relijion hag a-enep ar veleien. Pa glevas oa tec’het 
kuit an Aotrou de la Marche, eskob Kastell, e lavare 
d’an neb a garie her selaou en ur frotañ e zaouarn : 

« Alo ! a-barzh nemeur amañ, ne deuio ken ar veleien 
da gontañ deomp o sorc’hennoù diskiant, ha da lavaret 
deomp eus un ifern, tan ennañ da zeviñ an dud. » 

Bep meurzh ha bep gwener, ez ae da Gastell da 
brenañ ar pezh a yoa ret dezhañ evit bevañ. E feson 
en doa pae vat, rak ne brene nemet bara gwinizh. Dre 
ma ’z ae ha dre ma teue, an holl a dec’he en e raok ; 
ar vugale, abalamour m’o doa aon rak e varv hir, hag 
ar re vras abalamour d’ar pezh a lavare, hag abalamour 
m’oa un divroad. 

Ne dan ket da esa kontañ deoc’h e vuhez a-hed ar 
sizhun : o vrinika pe o pesketa 63 e veze bemdez, ha 
james ne lavare ger ouzh den p’en em gave unan bennak 
gantañ. 

Mat, tal-ouzh-tal gant an den-se ec’h en em gavas 
an aotrou Lejeune ha Jañ-Mari Floc’h. Mar o doa 
c’hoant da gaout unan bennak war o hent, e gwirionez, 
n’eo ket Biel an Doenn oa. Evel-se e chomjont mantret. 
N’oant nag evit tec’het nag evit kuzhat, rak, d’ar 
mareoù-se, n’oa na tamm pin, na gwezenn all ebet en 
enezenn Siek. Biel an Doenn a welas o nec’hamant, 
chom a reas krenn en e sav, hag en ur dreiñ ouzh an 
aotrou Lejeune : 

« C’hwi, a gav din, eo person Plougouloum. 

— Ya, me eo », eme an aotrou Lejeune n’oa ket 
evit lavaret gevier. 

— Anzavit ouzhin », eme Viel en ur vousc’hoarzhin, 
« oc’h deuet amañ, en enezenn-mañ, da glask kogn da 
guzhat, pe bag da vont da Vro-Saoz. 

— Klask bag da vont da Vro-Saoz, n’eo ket hennezh 
eo va menoz : ne garfen ket pellaat diouzh Plougouloum. 

— Neuze ’ta hoc’h eus c’hoant da glask ur c’hogn 
da guzhat ? 

— Ya, e gwirionez, hennezh eo va menoz. Gouzout 
a ran n’emaoc’h ket a-du ganeomp-ni, kristenien Breizh- 
Izel, hag emaoc’h bremañ e doare da ober poan din, 
evelato ec’h anzavan ar wirionez ouzhoc’h. 

— Mat a rit ; Biel an Doenn, evel mac’h anvit 
ac’hanon, ne gred ket en ho sorc’hennoù diskiant, mes 
n’en deus biskoazh evit-se graet droug d’an disterañ 
bugel, na deoc’h-c’hwi ne raio ket kennebeut. 

— Bennozh Doue deoc’h. 

— Me ne ran forzh eus ho pennozh. Abalamour 
m’oc’h un den, hag abalamour ma ’m beus klevet e 
raec’h vad d’an holl, paour ha pinvidik, e-pad m’edoc’h 
e Plougouloum, ez an da ober ur c’hinnig deoc’h. Ha 
dont a rafec’h da guzhat da riboul Biel an Doenn ? » 

An aotrou Lejeune a reas ur sell ouzh Biel, hag a 
lavaras dezhañ : 

« Ya, fiziout a ran va buhez ennoc’h. » 

Mat, eno, en enezenn Siek, e chomas e kuzh an aotrou 
Lejeune, ken na deuas ar peoc’h. Mar boe klask dezhañ, 
Biel an Doenn n’hen disklerias ket. Her bevañ a reas 
zoken evit netra pa ne zegase ket Plougouloumiz boued 
dezhañ. Pa deue tud d’her c’hlask da welet re glañv pe 
da ober badeziantoù 64 , Biel her galve hag a leze 
anezhañ da ober hervez e faltazi ; pa gare ez ae, pa gare 
e teue. Atav e kave dor zigor e riboul Biel an Doenn. 

Ne ouzon ket nag e pelec’h, na peur, na penaos eo 
marvet Biel an Doenn. Me ’gred en deus graet an 
Aotrou Doue ur sell a druez outañ, evit bezañ kuzhet 
an aotrou Lejeune, hag en deus bet ur marv mat, hag 
emañ bremañ en e varadoz. 

Ne vefen ket souezhet hag e teufe pennoù-bras ar 
Republik da nac’h an traoù a gontan amañ, ha d’o 
lakaat war gein tud all n’emaint ket, war o meno, 
a-du ganto. Nac’h a zo aes ! Mat, me a ya da ziskouez 
dezho eo int-i o-unan eo a rae hag a lakae ober an 
traoù kriz a gontan deoc’h. Hag evit hen diskouez 
sklaer hag anat d’an holl, ez an da lakaat dirak ho 
taoulagad un tamm skrid, skritur-moul. An tamm 
skrid-se a zo ur varnedigezh d’ar marv, douget gant ar 
re a rae lezennoù, hag evel-se gant mistri ar Republik. 

Un den yaouank, anvet Fabian Croy, a yoa soudard 
e Montroulez ; kavet e voe gantañ ur groaz vinniget. 
— Mammoù kristen a Vreizh-Izel, pa rank ho mab mont 
da soudard, ha ne stagit-hu ket dezhañ war e galon, 
medalenn 65 santez Anna, patronez hor bro ? Plac’hed 
yaouank, ha ne roit-hu ket d’ho preur, a-raok kuitaat 
ti e dad, medalenn ar Werc’hez Vari, evit m’hen 
diwallo e pep lec’h, diouzh pep droug, he m’hen degaso 
d’ar gêr, ar c’hentañ ar gwellañ, yac’h ha divac’hagn ? 

Mat, ar soudard Fabian Croy a zo bet barnet d’ar 
marv, a-berzh lezennoù ar Republik, abalamour ma 
touge, en e gerc’henn, ur groaz roet dezhañ, marteze, 
a-raok kuitaat e vro, gant e vamm pe gant e c’hoar. 

Evit miret ouzh pep unan da nac’h ar pezh a lavaran, 
ez an da lakaat amañ war-lerc’h, ar varnedigezh-se, ger 
evit ger. Troet em beus anezhi e brezhoneg, mes diaes 
kenañ eo lakaat en hor yezh-ni traoù ker kriz. Gant 
aon n’am befe ket troet mat, rak n’em beus ket a c’hoant 
da dromplañ den, e lakaan ar galleg en un tu, hag ar 
brezhoneg en un tu all. Evel-se, ma ne intentit 66 ket 

mat ar brezhoneg, n’ho pezo nemet sellet ouzh ar 
galleg evit sklerijennañ ho spered. 

Ma vefe unan bennak hag en defe diskred war ar 
varnedigezh-se, n’en deus nemet dont d’am c’haout, 
ha me he diskouezo dezhañ, skrivet e skritur-moul, rak 
etre va daouarn emañ. 


BARNEDIGEZH 

Kador-Varn an Dispac’h 

Dalc’het e Brest war skouer hini Pariz, hag a zoug, 
war lavar juri ar varnedigezh : 

1° Eo anat eus bet graet skridoù hag a denn da 
ziskar ha da zispartiañ kuzulierien ar vro, ha da adlakat 
ur roue e Frañs ; 

2° Ha Fabian CROY a zo bet kendrec’het da vezañ 
graet ar skridoù-se ; 

3° Ha ma ’n deus o graet gant e holl anaoudegezh- 
vat, hag evit stourm ouzh an Dispac’h ; 

A varn d’ar marv Fabian CROY, anvet amañ diaraok, 
hervez an artikl kentañ eus al lezenn eus an 29 a 
Veurzh 1793 ; 

A lavar e vadoù dastumet evit ar Republik. 

An 13 floréal (miz ar bleuñ), an eilvet 
bloaz eus ar Republik a Frañs. 

En anv ar bobl a Frañs, 

Ar gador-varn he deus roet ar varnedigezh a zo amañ 
war-lerc’h : 

Kador-varn an Dispac’h dalc’het e Brest, goude bezañ 
gwelet ar skrid-tamall graet gant an diskulier publik 
ar gador-varn-se, enep Fabian Croy, korporal en eil 
rejimant soudarded war droad, galvet diagent sou- 
darded war-droad-ar-mor, oadet a seizh vloaz warn- 

JUGEMENT 

du Tribunal révolutionnaire 

Etabli â Brest â Vinstar de celui de Paris, qui, sur 
la déclaration du jury du jugement, portant 

1° Qu’il est constant et qu’il a été composé des 
écrits tendant â Pavilissement et â la dissolution de la 
Représentation nationale, et au rétablissement de la 
royauté en France ; 

2° Que Fabien CROY est convaincu d’avoir composé 
ces écrits ; 

3° Qu’il est convaincu de les avoir composés dans 
toute la plénitude de sa raison et avec une intention 
contre-révolutionnaire ; 

Condamne â la peine de mort ledit Fabien CROY, 
conformément â 1’article 1" de la loi du 29 mars 1973 ; 

Déclare ses biens acquis â la République. 

Du 13 floréal, l’an second 
de la République frangaise, 

Au nom du peuple frangais, 

Le tribunal a rendu le jugement suivant : 

Vu par le tribunal révolutionnaire établi â Brest, 
1’acte d’accusation dressé par 1’accusateur public près 
icelui, contre Fabien Croy, caporal du T régiment d’in- 
fanterie de la ci-devant marine, âgé de vingt-sept ans, 

ugent, ganet e Sant-Per-Montier, departamant ar Menez- 
Gwenn, o chom e Brest. 

Er skrid-tamall-se e lenner ar pezh a zo amañ war- 
lerc’h : 

Joseph-Frañsez-Ignaz DONZE-VERTEUIL, tamaller 
publik e-kichen kador-varn an Dispac’h, dalc’het e Brest 
war skouer hini Pariz. 

A ziskouez, an daou pluvioz (miz ar glav) diwezhañ, 
komandant an div vatailhon volontierien an nasion, 
neuze o chom e Montroulez, en deus graet kemer ha 
kas, da di-kuzul-kêr, ar soudard Fabian Croy, evit 
bezañ diskouezet kentelioù ha menozioù a-enep an Dis- 
pac’h. 

An den-se, o vezañ bet kaset eus a Vontroulez da 
gastell Brest, ha lakaet etre daouarn kador-varn an 
Dispac’h, ar skridoù a gomz anezhañ a zo bet roet d’an 
tamaller publik. 

Ac’hano e c’hoarvez : 

1° Croy a zo bet kavet warnezhañ ur groaz bastet 
a bep tu gant kregin ha perlez, ha daou damm paper, 
a vije lavaret skrivet gantañ, hag a yoa warnezho an 
traoù diskiantekañ diwar-benn ar relijion hag an tamall 
ar pounnerañ war le ar veleien ; 

2° An 21 a viz c’hwevrer 1794, Croy a skrive 
e-unan d’e gomandant evel-hen : « Sitoian, pevar bloaz 
« a zo ez omp heskinet gant un dispac’h hon taol en 
« diroll hag hon doug d’en em gannañ an eil enep 
« egile (brezel sivil). O welet n’int ket c’hoazh kontant 
« da vezañ lakaet ar roue d’ar marv, o deus ouzhpenn 
« diskaret an Aoter ha degaset an idolatriach e Frañs ; 
« abalamour da se e tianzavan al lezenn nevez-se, hag 
« e c’houlennan bezañ diskarget eus va bili a gorporal, 
« ha servijañ hepken evel fuzuilher simpl en armeoù 
« ar Republik. » 

Ar pezh a ziskouez e kaver el lavar-se eus an 21 eus 
a viz c’hwevrer, gwir menozioù Croy, eo e talc’h d’o 
diskouez c’hoazh d’an 22 pluvioz (miz ar glav), dre 

natif de Saint-Pierre-de-Montier , département du Mont- 
Blanc, demeurant â Brest ; duquel acte d’accusation 
la teneur suit : 

Joseph-Frangois-Ignace DONZE-VERTEUIL, accusa- 
teur public près le tribunal révolutionnaire séant â 
Brest, établi â 1’instar de celui de Paris, 

Expose que, le 22 pluviôse dernier, le commandant 
des deux bataillons de volontaires nationaux, alors can- 
tonnés â Morlaix, a fait arrêter et conduire â la muni- 
cipalité de la même commune, le nommé Fabien Croy, 
pour avoir manifesté des principes contre-révolution- 
naires. 

Ce particulier ayant été transféré de Morlaix au châ- 
teau de Brest et traduit au tribunal révolutionnaire, les 
pièces audit Croy ont été remises â 1’accusateur public. 

11 en résulte : 1° que Croy a été trouvé nanti d’un 
christ, garni des deux côtés en nacre de perle, et de deux 
pièces paraissant être de son écriture, lesquelles respi- 
rent partout le fanatisme religieux le plus absurde et 
renferment la critique la plus forte de la constitution 
civile du clergé ; 

2° Que, le 21 février 1794, Croy écrivait de sa 
main â son commandant en ces termes : 

« Citoyen, depuis quatre ans, nous sommes travaillés 
« par une révolution qui nous a conduits â 1’anarchie et 
« â la guerre civile. Et considérant que, non contents 
« d’avoir fait mourir le roi, ils ont encore renversé 
« 1’autel et introduit 1’idolâtrie en France, ainsi je désap- 
« prouve cette nouvelle constitution ; je demande ma 
« démission du grade de caporal, et ne servir que 
« simple fusilier dans les troupes de la République. » 

Ce qui annonce que cette déclaration du 21 février 
renfermait les véritables sentiments de Croy, c’est 
sa persistance â les manifester encore, le 22 pluviôse, 
par une déclaration adressée au même commandant, 
également de la main de Croy et congue dans les mêmes 
termes. 

D’après cet exposé, 1’accusateur public a dressé la 
présente accusation contre ledit Fabien Croy, caporal 

un anzav kaset d’ar memes komandant, skrivet evel 
diaraok dre zorn Croy, hag er memes komzoù. 

Diouzh an traoù-se, an tamaller publik en deus lakaet 
war baper ar skrid-tamall-mañ a-enep Fabian Croy, kor- 
poral e-barzh ar rejimant anvet diagent an eil a dud 
a vor, dalc’het bremañ e kastell Brest, evit bezañ, 
— an 21 a viz c’hwevrer, ha an 22 a viz pluvioz, 
dre zaou skrid eus e zorn, sinet gantañ, hag en deus 
anzavet er goulennoù a zo bet graet dezhañ evit 
bezañ e labour, — anzavet en deus c’hoazh ar meno- 
zioù ar brasañ a-enep an Dispac’h ; ankeniet eo ivez a 
varv an diwezhañ tyrant a Frañs, dizanzavet en deus al 
lezenn nevez, ha tamallet ar vro da vezañ diskaret an 
Aoter ha da vezañ degaset an idolatriach e Frañs. Ar 
pezh a zo, a-berzh Fabian Croy, mont a-enep liberte ha 
galloud ar bobl, ha gervel a-nevez ar roue evit gwas- 
kañ ha mac’hañ adarre ar vro ; torfed hag a dle 
bezañ punisset hervez al lezennoù hag evit silvidigezh ar 
Republik. 

Abalamour da se, an tamaller publik a c’houlenn 
ma teufe ar gador-varn unanet da reiñ dezhañ diskarg 
eus an tamall-mañ a-enep Fabian Croy, korporal er 
rejimant anvet diagent an eil a dud a vor, dalc’het er 
prizon anvet Kastell Brest ; ra vezo, abalamour da se, 
gourc’hemennet gant urcher ar gador-varn, douger ar 
gourc’hemenn da zont, e vezo kemeret Fabian Croy, 
dalc’het ha miret er prizon-se, evit chom eno evel en 
un ti a justis, hag e vezo ar gourc’hemenn-se roet da 
anaout da guzulierien Brest ha d’an hini tamallet. 

Graet e kambr an tamaller publik, an 10 floreal, 
eilvet bloavezh a Republik Frañs, unan ha dirannek. 

Sinet : DONZE-VERTEUIL . 

Ar gourc’hemenn da gregiñ e Fabien Croy a zo bet 
roet er memes deiz gant ar gador-varn ; 

au ci-devant 2° régiment de la mari-ne, actuellement 
tenu au château de Brest pour avoir, les 21 février et 
22 pluviôse derniers, par deux écrits de sa main et 
signés de lui, lesquels il a reconnus par son interro- 
gatoire, pour être son ouvrage, professé les principes 
les plus contre-révolutionnaires, regretté la perte du 
dernier tyran frangais, désapprouvé la nouvelle consti- 
tution, accusé la nation d’avoir renversé l’autel et intro- 
duit l’idolâtrie en France. Ce qui est, de la part dudit 
Fabien Croy, avoir attenté â la liberté, â la souveraineté 
du peuple et provoqué le rétablissement de la royauté, 
et, par conséquent, de la tyrannie ; crime dont les 
lois et le salut de la République sollicitent également 
la punition. 

Pourquoi 1’accusateur public requiert que, par le 
tribunal assemblé, il lui soit donné acte de la présente 
accusation qu’il porte contre Fabien Croy, caporal au 
ci-devant 2 e régiment de la marine, détenu dans la mai- 
son d’arrêt dite le Château de Brest ; qu’en conséquence, 
il soit ordonné que, par 1’huissier du tribunal, porteur 
de 1’ordonnance â intervenir, ledit Fabian Croy sera pris 
au corps, arrêté et écroué en ladite maison d’arrêt pour 
y rester comme en maison de justice, et que ladite 
ordonnance sera notifiée tant â la municipalité de Brest 
qu’â 1’accusé. 

Fait au cabinet de 1’accusateur public, le 10 floréal, 
l’an deuxième de la République frangaise, une et indi- 
visible. 

Signé : DONZÉ-VERTEUIL. 

L’ordonnance de prise de corps rendue le même jour 
par le tribunal contre ledit Fabien Croy ; 

Le procès-verbal d’écrou de sa personne au château 
de Brest comme maison de justice ; 

La déclaration du jury, portant qu’il est constant qu’il 

Ar prosez-verbal — an danevell dre skrid — ez eo 
dalc’het e kastell Brest, evel ti ar justis ; 

Diskleriadurezh ar juri a zoug eo anat eus bet skrivet 
traoù hag a denn da izelaat ha da zispartiañ kuzulierien 
ar vro ha da zegas adarre ar roue e Frañs ; 

Eo bet kendrec’het Fabian Croy da vezañ o skrivet 
gant e holl anaoudegezh-vat, hag evit mont a-enep an 
Dispac’h ; 

Ar gador-varn, goude bezañ klevet an tamaller publik, 
hag evit heuilh al lezenn, 

A varn d’ar marv Fabian Croy, hervez an artikl 
kentañ eus a lezenn an 29 a vis meurzh eus ar bloaz 
1793, a zo bet lennet hag a lavar : 

« Piv bennak a vezo bet kendrec’het da vezañ graet 
« pe moulet labouroù pe skridoù hag a denn da 
« zispartiañ kuzulierien ar vro, da lakaat adarre ur 
« roue, pe ur mestr all bennak a-enep galloud ar bobl, 
« a vezo lakaet etre daouarn barnerien extraordinal, 
ha lakaet d’ar marv. » 

Lavaret a ra e vadoù dastumet ha kemeret evit mad 
ar Republik, hervez lezenn an 10 a viz meurzh, artikl 
2, bet lennet, hag a lavar evel-hen : 

« Madoù ar re a vezo barnet d’ar marv a zo miret 
« evit ar Republik, hag o intañvezed hag o bugale a 
« vezo maget diwar-goust ar c’houarnamant ma n’o deus 
« ket a vadoù eus a ur perzh all bennak. » 

Gourc’hemenn a ra ma vezo, dre aked an tamaller 
publik, heuliet ar varnedigezh-mañ a-barzh peder eur 
warn-ugent, war blasenn Gounid ar Bobl eus ar gêr- 
mañ, ma vezo moulet, embannet ha lakaet dirak daou- 
lagad an holl e pevar c’horn douar ar Republik. 

Graet ha diskleriet e lez publik ar gador-varn, 
an 13 floreal, eilvet bloaz eus a Republik Frañs, 
e-lec’h m’oa dirak ar sitoianed Per-Loeiz Ragmey, stu- 
rier ; Moriz ar Barz, mab, ha Joseph Palis, barnerien, 

a été composé des écrits tendant â 1’avilissement et â la 
dissolution de la Représentation nationale et au rétablis- 
sement de la royauté en France ; 

Que Fabien Croy est convaincu de les avoir compo- 
sés dans toute la plénitude de sa raison et avec une 
intention contre-révolutionnaire ; 

LE TRIBUNAL, après avoir entendu l’accusateur 
public sur l’application de la loi, 

Condamne ledit Fabien Croy â la peine de mort, 
conformément â 1’article l* r de Ia loi du 29 mars 1793, 
dont lecture a été faite, lequel est ainsi congu : 

« Quiconque sera convaincu d’avoir composé ou 
« imprimé des ouvrages ou écrits qui provoquent la 
« dissolution de la Représentation nationale, le rétablis- 
« sement de la royauté ou de tout autre pouvoir atten- 
« tatoire â la souveraineté du peuple, sera traduit au 
« tribunal extraordinaire et puni de mort. » 

Déclare ses biens acquis et confisqués au profit de la 
République, conformément â la loi du 10 mars, arti- 
cle 2, dont lecture a été faite, ainsi congu : 

« Les biens de ceux qui seront condamnés â la peine 
« de mort seront acquis â la République, et il sera 
« pourvu â la subsistance des veuves et des enfants, 
« s’ils n’ont pas de biens d’ailleurs. » 

Ordonne qu’â la diligence de 1’accusateur public, 
le présent jugement sera mis â exécution dans les 
vingt-quatre heures, sur la place des Triomphes-du- 
Peuple de cette commune, imprimé, publié et affiché 
dans toute 1’étendue de la République. 

Fait et prononcé en l’audience publique du tribunal, 
le 13 floréal, l’an deux de la République frangaise, où 
étaient présents les citoyens Pierre-Louis RAGMEY, 
président ; Maurice LE BARS fils et Joseph PALIS, 
juges, qui ont signé la minute du présent jugement avec 
le greffier. 

hag o deus sinet da gentañ war ar varnedigezh-mañ 
gant ar grefier. 


En anv ar bobl a Frañs, 

Eo gourc’hemennet d’an holl urcherien kemennet evit 
se, lakat ober ar varnedigezh-mañ, da bep komandant 
ha da bep ofiser ar galloud publik, kennerzhañ, pa 
vezint goulennet hervez al lezenn, d’ar gomiserien eus 
ar galloud da genveilhat. Evit testeni a gement-se eo 
bet sinet ar varnedigezh-mañ gant ar sturier hag ar 
grefier : 

Sinet : RAGMEY, sturier. 

Sinet : QUEMAR, grefier. 

Au nom du peuple frangais, 

II est ordonné â tous les huissiers, sur ce requis, de 
faire mettre ledit jugement â exécution ; aux comman- 
dants et officiers de la force publique de prêter main- 
forte lorsqu’ils en seront légalement requis, et aux 
commissaires du pouvoir exécutif d’y tenir la main. 

En foi de quoi le présent jugement a été signé par 
le président et le greffier. 

Signé : RAGMEY, président. 

QUEMAR, greffier. 

A Brest, chez Audran, imprimeur de la Commission 
des Représentants et du Tribunal révolutionnaire. 

C’HWEC’HVET PENNAD WARN-UGENT 


An aotrou Branellek. An Itron Le Guen. 


Setu-me aet, ha neketa, pell diwar hent bras Kastell. 
Petra ’fell deoc’h ? N’on ket evit miret ouzh va spered 
da vont da redet pa gomzan a draoù ker kriz, ken diga- 
lon ha marv ar paour kaezh koueriad a yoa o tennañ 
panez en e bark. Deuomp en-dro da welet petra a 
c’hoarvezo gant an aotrou Koarigou hag an aotrou Gall. 

Kerkent ha m’o doa graet o muntr, ar soudarded a 
en em lakeas adarre en hent. 

Dirak ar Vadalen, a-raok mont e kêr, e voe graet 
un ehan. Eno e voe lakaet ar soudarded war div renk, 
a-hed an hent bras, ar c’habiten en tu kleiz, e gleze 
noazh en e zorn ; er penn a-raok, ur soudard gant e 
drompilh, hag e-kreiz, an daou veleg atav stag-ouzh- 
stag. Kerkent ha m’oe roet an urzh da vale adarre, ar 
soudard, er penn a-raok, a en em lakeas da drompilhañ 
ken na dregerne gantañ koadoù maner ar Gernevez. 

Pa glevas kêriz an drompilh o son, e voe enkrez e 
meur a galon ; trompilh ar sitoianed ne drompilhe nemet 
evit an droug. An dorioù hag ar prenestroù a voe ser- 
ret war bep ti ; ar gwel hepken eus a soudarded ar 
Republik, a rae poan ha glac’har d’ar galon. 

Dont a rejont gant ru ar Skolaj evit sevel dre ar 
Ru Vras war al leur-gêr, e-lec’h m’oa bet ar penn- 

kentañ eus a emgann Kergidu, deiz an tennañ d’ar sord. 

Pa glevas Canclaux son a drompilh, e teuas buan er- 
maez eus e di, evit gouzout penaos o doa ar re-mañ 
tennet o zaol ; abaoe ar mintin edo war-c’hed anezho. 
Ar c’habiten a yeas d’e gaout, seder ha laouen, evit 
lavaret dezhañ : ma n’o doa ket gellet pakañ paotred 
Treger, o doa da vihanañ, gant kalz a boan evit gwir, 
gellet lakaat o dorn war an daou veleg penn-fall a yoa 
gantañ. 

« Ya, jeneral », emezañ, « gwelit pegement a boan 
hor beus-ni bet ; daou ac’hanomp a zo chomet marv 
en hent ; ha, panevet kalon. dispar va soudarded, e 
vijemp bet lazhet holl ». — Ar gaouiad divezh, ni a 
oar penaos oa beuzet e zaou soudard ! — « Mes gou- 
zout a raemp e sellec’h a-bell ouzhomp ; gwelet hor 
boa penaos e skoec’h e Kergidu war ar goueriaded, ha 
c’hoant hor boa da ober eveldoc’h, evit kreskiñ hoc’h 
enor, hag ivez da vezañ hon-unan deuet-mat d’ar Repu- 
blik. 

— Mat hoc’h eus graet, kabiten », eme Canclaux, 
« hag ar Republik ne ankounac’haio ket nag ho kalon 
nag ho furnez. Meur a hini a renk uheloc’h egedoc’h 
a zo chomet war dachenn Kergidu ; mat, me ho lakaio 
en o lec’h. Kasit bremañ an daou benn-fall-se d’ar pri- 
zon da c’hedal bezañ barnet, ar pezh ne zaleo ket, a gav 
din, rak n’eo ket ret koll bara gant kozh traoù er c’hiz- 
se ». 

Ar prizon, d’ar mare-se, a yoa el-lec’h m’eus savet, 
n’eus ket pell, ur c’hoc’hu nevez. Eno e voe lakaet an 
aotrou Gall hag an aotrou Koarigou, da c’hedal bezañ 
kaset da Gemper, evel m’her gwelimp diwezhatoc’h. 

Bete vremañ, evel a ouzoc’h, n’em beus kontet 
deoc’h nemet traoù tremenet war ar maez, graet pe 
en em gavet gant tud diwar ar maez. N’emañ ket em 
menoz dont da gontañ deoc’h ar pezh a zo c’hoarvezet 

nag e Kastell nag er c’hêrioù all. Koulskoude n’eo ket 
traoù da gontañ eo a vank d’ar c’hêrioù ivez. Me ’gred 
e teuio unan bennak, un dervezh, d’o c’hontañ deoc’h 
gwelloc’h eget ne c’hellfen-me hen ober. Me a zo savet 
war ar maez, a blij din an dud hag an traoù diwar ar 
maez. Dudiusoc’h eo d’am skouarn klevet al labous o 
kanañ gae war beg e skourr, eget youc’herezh paotred 
kêr, savet ar banne d’o fenn. Muioc’h a levenez a ro 
d’am c’halon trouz ar mor-bras, a-hed an aod, o ruilhañ 
ar biliennoù an eil war-gorre eben, eget klevet taolioù 
pav marc’h an aotrou o krozal war bave kêr. Evelato 
n’on ket evit miret da gontañ deoc’h marv an aotrou 
Branellek. 

An aotrou Jañ-Mari Branellek a yoa ginidik a barrez 
Gwiseni. E Kastell edo kure. Pa deuas re a vec’h war 
ar veleien, e rankas, evel ar re all, pe tec’het da Vro- 
Saoz, pe mont a-zindan guzh, e riskl da vezañ dizoloet 
ha barnet d’ar marv. Re a boan a rae d’e galon kui- 
taat tud hag oa karget anezho gant e eskob, a-berzh 
Doue. Ha mar daje an holl kuit, piv ivez ’ta a roje o 
sakramantoù d’an dud ? An aotrou Branellek ne fal- 
vezas ket gantañ tec’het kuit ; klask a reas un ti da 
guzhat ennañ. 

Neuze kerkoulz ha bremañ ne deo na kalon na feiz a 
vanke e Kastell. Tud ar gêr-se a zo bet, hag a zo atav 
stag ha stag-mat ouzh o relijion. — Ra gendalc’ho ar re 
a zo bremañ da vale war roudoù o zud-kozh ! 

Pa voe klevet e chome an aotrou Branellek er vro, 
tregont e-lec’h unan a yeas da ginnig o zi dezhañ. 
Koulskoude, evel a ouzoc’h, n’oa ket brav reiñ golo 
d’ar veleien. Mont a reas da guzhat da di intañvez an 
Aotrou Le Guen. Hounnezh, an itron a galon-se, anvet 
Anna Roussel, ginidik a Vrest, a yoa bet dimezet d’an 
Aotrou Le Guen de Kerneizon, alvokad e Lesneven. Pa 
varvas he fried, e teuas, gant he femp krouadur, da 

chom da Gastell. N’eo ket ret din lavaret deoc’h oa ur 
gristenez vat pa ’z eo gwir e kuzhe beleien en he zi. 

Kuzhat tud en tiez, e kêr, a zo diaes, abalamour n’eus 
na krevier, na grañjoù, na sanailhoù, na bernioù kolo, 
na gwrac’helloù keuneud d’o lakaat enno. Petra a reas 
an itron Anna Roussel evit kuzhat an aotrou Branel- 
lek ? Freuzañ a reas, er solier, moger he zi ; ober a 
reas un toull don a-walc’h da un den da azezañ, uhel 
a-walc’h evitañ da sevel en e sav evit diskuizhañ. Da 
stankañ an toull, e voe lakaet ur pres ledan, daou 
stalaf warnezhañ ; eus a gein ar pres e voe lamet div 
banell evit ober un nor vras a-walc’h da vont er c’huzh 
ha da zont er-maez hep direnkañ netra er gambr. 

An div banell a voe berraet diouzh an daou benn 
evit ma vije aes o zennañ kuit pa vije c’hoant ; d’o 
harpañ, en diabarzh, e veze lakaet, war stal ar pres, tri 
bern liñselioù harp-ouzh-harp. 

N’eus forzh piv a vije aet er solier, n’en divije gwelet 
netra, n’eus forzh piv en divije digoret ar pres, n’en 
divije james soñjet e vije un den kuzhet er voger 
a-dreñv. 

Eno oa kuzhet an aotrou Branellek. Fouge a yoa en 
Itron Le Guen de Kerneizon, o kaout en he zi ur beleg 
hag a c’helle digeriñ da veur a hini dor ar Baradoz. 
Fouge a yoa enni, siwazh ! ne badas ket pell. 

E kêrig vihan Rosko oa un den klañv, ha dre eno 
n’oa beleg ebet, rak leun oa an tiez a soudarded. Aon 
o doa, paotred ar Republik, na vije kouezhet dre eno 
ar Saozon warnezho. Koulskoude, an den klañv en doa 
c’hoant da gomz ur ger ouzh ur beleg a-raok kuitaat ar 
beg douar-mañ. Gouzout a raed dre eno oa chomet an 
aotrou Branellek e Kastell, gouzout a raed zoken edo 
e ti an Itron Le Guen de Kerneizon ; mes piv da zegas 
da Gastell ? Kerkent ha ma veze gwelet unan bennak 
o tont eus a Rosko, e teue dek soudard war e lerc’h da 

c’houzout da belec’h ez ae. Un den, anvet Jerom 
Salaun, a soñjas skrivañ ul lizher hag her reiñ da ur 
c’hrouadur yaouank, Lan ar Moal, ne vije ket diskre- 
det warnezhañ. Her gervel a reas d’e di : 

« Lan », emezañ, « ha mont a rafes hep aon ebet 
da Gastell ? 

— Ya, mont a rafen ! Meur a wech dija on bet o 
werzhañ pesked e Kastell, ha n’em beus ket bet a aon. 

— Bremañ evel-se ez eus soudarded dre eno. 

— Dre amañ ez eus ivez, hag, hep aon ebet, on meur 
a wech tremenet e-biou dezho hag hep tennañ va c’ha- 
labousenn zoken. 

— Ur paotr a galon out, Lan ; dont a ri, a gredan, 
a-benn eus da gefridi. 

— Ya, Aotrou Salaun, pe ne deuio den. 

— Mat, sell, setu amañ ul lizher hag a gasi da di an 
Itron Le Guen de Kerneizon, a zo o chom e ru Karmez. 
Ne’z pezo nemet reiñ al lizher d’an Itron ha dont kuit 
diouzhtu. 

— An dra-se n’eo ket diaes da ober, bag, a-barzh un 
hantereur amañ, emañ ho lizher e Kastell. 

— Gwell a se ! A-raok mont en hent, deus da geme- 
ret un tamm bara hag amann ; an dra-se a lakaio bole 
en da zivesker. 

— Ne raio ket a zroug din, evit gwir, Aotrou 
Salaun, rak moan eo va c’hof. 

— Petra ? Ha n’ec’h eus ket debret da lein ? 

— Eo, mes n’eo ket bet ul lein druz evel-se. 

— Ha perak ’ta ? 

— Perak ? P’edo va zad, va mamm, va div c’hoar ha 
me o vont da zebriñ hor lein, eus degouezhet en ti 
pevar soudard. Ranket eus bet reiñ dezho o lod, rak 
naon o doa, a lavarent, ha n’eo ket al lodennoù biha- 
nañ a zo aet ganto. Me am boa c’hoant da lavaret un 
dra bennak, mes va zad a luche ouzhin ; gwelloc’h e 

kave reiñ peoc’h, rak gant tud ken divergont, n’eus netra 
da c’hounit. 

— Mat, troc’h un troc’had mat a vara, laka amann 
warnezhañ, ha bale da Gastell da gas al lizher-mañ d’al 
lec’h ma’m beus her lavaret dit. » 

Lan ar Moal a deuas eus a Rosko hep na daolas den 
ebet evezh outañ. 

Ken na en em gavas e Kastell ne voe ket nec’het. 
Anaout mat a rae ru Karmez, mes er ru-se eus tiez en 
daou du, ha meur a hini a bep tu ; pehini anezho eo 
ti an Itron Le Guen de Kerneizon ? M’en divije 
c’hoazh anavezet, dre sell, an Itron ? Siwazh ! ne ouie 
ket he anaout. 

Teir pe beder gwech oa aet ha deuet a-hed ru Kar- 
mez hep kaout ar pezh a glaske ; kaout a reas avat ar 
pezh ne glaske ket. 

Lan ar Moal n’en doa ket taolet evezh ouzh ur gwaz 
hag a yae v/ar e lerc’h, abalamour ma wele anezhañ 
o vont goust,’dik a-hed ar ru, o sellet en-dro dezhañ, hag 
o chom a-sav pa gleve un nor pe ur prenestr bennak o 
tigeriñ. Hennezh, ar gwaz-se, en doa divinet e ranke 
Lan ar Moal kaout ur gefridi bennak da ober. 

P’edo o vont gant ar ru evit ar bedervet gwech, e 
teuas ar gwaz-se d’e gaout hag e lavaras dezhañ : 

« Me ’gav din, diouzh ar gwel ac’hanoc’h, va faotr 
yaouank, emaoc’h o klask unan bennak hag hoc’h eus 
ur gefridi da ober. 

— Me ? N’am beus ket, da. Me a zo amañ o c’he- 
dal va zad. 

— O c’hedal ho tad n’emaoc’h ket, anat eo. N’eo 
ket din-me eo deoc’h dont da lavaret gevier. Selaouit 
ac’hanon : c’hwi a zo a Rosko, diouzh ho kwiskamant eo 
aes her gouzout ; me a zo eus a Gastell, — n’oa ket, ar 
gaouiad ! — hag evel-se omp eus ar memes bro. Me a 
oar ervat n’eo ket brav doare an dud vat dre an amzer 

a ra, abalamour da se lavarit din petra a glaskit ha 
me a sikouro ac’hanoc’h da zont a-benn eus ho 
menoz. » 

Hag en ur gomz er c’hiz-se en doa aer ur santig. 

Lan ar Moal her c’hredas. Tennañ a reas eus e 
vruched lizher an aotrou Salaun, hen diskouez a reas 
dezhañ. 

« Va bugel », eme ar gwaz fallakr, « hemañ, al 
lizher-mañ, a zo d’an aotrou Branellek, beleg, kuzhet e 
ti an Itron Anna Roussel, intañvez an Aotrou Le Guen 
de Kerneizon. Ti an itron-se eo an hini a zo du-hont, 
en tu dehou, ur skalier maen evit mont e-barzh. Kasit 
al lizher d’an ti. Arabat eo deoc’h lavaret ho pezo kom- 
zet ger ebet ouzhin-me, rak ur gwall dro a c’hellfec’h 
ober din ; bremañ n’eo ket brav fiziout e den. » 

Lan a droas kein ker buan, hag, en ur vont war-zu 
ti an Itron Le Guen, e lavare outañ e-unan : 

« Mat, mar deus tud fall er vro, eus ivez tud vat ! » 

Ar paour kaezh Lan ne ouie ket en doa gwerzhet e 
genvroiz. 

An Itron Le Guen a savas raktal d’ar solier, a zigo- 
ras ar pres war an aotrou Branellek hag a roas dezhañ 
al lizher. 

A-vec’h en doa an aotrou Branellek digoret e lizher, 
m’oe klevet dor an ti o tigeriñ ken na strake, ha 
boteier ar soudarded o toumpal war mein-glas al leur- 
zi. Kentañ a rejont voe prennañ an nor war o lerc’h, 
ha gervel mestrez an ti a ouient da anaout mat, rak pell 
a yoa e taolent evezh outi abalamour m’oa bet dis- 
kuilhet dezho evel kuzherez beleien ha noblañs disent 
ouzh lezennoù ar Republik. 

An Itron Le Guen, o klevet an trouz, a ziskennas 
d’an traoñ. O komz outi, ar c’habiten a lavaras : 

« Te, sitoianez, eo intañvez ar Gwenn, bet alvo- 
kad e Lesneven ? 

— Ya, me eo Anna Roussel, intañvez an Aotrou Le 
Guen de Kerneizon. 

— Lez da noblañs a-gostez, hag ivez da Aotrou, bre- 
mañ n’eus nemet sitoianed. 

— Me a zo bet desket din komz er c’hiz-se. 

— Mat, me a ya da zeskiñ dit traoù all. Amañ, en 
da di, e kuzhez ur beleg ? 

— Me, Aotrou ? » eme an intañvez, glac’haret ha 
nec’het en he c’halon, hep hen diskouez evelato. 

« Ya, te ; ha zoken, me a lavaro e anv dit, mar 
kerez. 

— Mar gouzoc’h kement all a draoù, perak dont 
d’o goulenn diganen-me ? 

— Pebezh maouez divergont ! Lavar deomp rak- 
tal e pelec’h ec’h eus kuzhet da veleg. 

— Pa ouzoc’h zoken e anv, e tleit gouzout ivez 
’michañs e pe gorn eus an ti emañ. 

— A ! ne fell ket dit, pezh lous, hen diguzhat 
deomp ! Bez dinec’h, ni her c’havo, ha dit-te e vezo 
gwashoc’h. » 

An Itron Le Guen n’oa ket dinec’h, evit gwir ; eve- 
lato n’oa ket re nec’het kennebeut ; meur a wech oa 
bet a-ziaraok, en he zi, furch ha klask da veleien, ha 
bep tro he doa gellet tennañ he spilhenn eus ar c’hoari. 
En dro-mañ e kave dezhi he divije gellet ober ar memes 
tra. Siwazh ! ne ouie ket en doa Lan ar Moal diskoue- 
zet e lizher da unan a yoa war ar ru. 

Klasket e voe er gegin, en div sal, er porzh, e-touez ar 
c’heuneud hag e klud ar yer. Ne voe kavet den, rak 
gouzout a rit n’eo ket eno edo an aotrou Branellek. 

« Ma n’emañ ket d’an traoñ, emañ d’an nec’h », 
eme an hini en doa gwelet al lizher, « rak en ti-mañ 
emañ. 

— Savomp d’an nec’h, eme ar c’habiten, ha te, sitoia- 
nez, sav a-raok. » 

An Itron Le Guen a savas d’ar solier ; ar soudarded 
a savas war he lerc’h hag o sabrinier a ziridigne, dre 
ma ’z aent, en ur stekiñ ouzh o divesker. 

Seizh kambr a yoa ; o-seizh e voent furchet kerkoulz 
hag ar c’halatrez, hag atav ne gaved den ebet. Kouls- 
koude oa freuzet an holl gweleoù, digoret an holl arme- 
lioù ! Ar c’habiten a skrabe e benn, nec’het oa... 

« En ti-mañ emañ kouslkoude », eme adarre an 
hini en doa gwelet al lizher ». Ne c’hell ket tec’het na 
dre an doenn na dre ar prenestroù, rak soudarded a 
zo er-maez o tiwall tro-war-dro d’an ti. Daoust hag 
eñ a ve kuzhet a-dreñv un armel bennak ? Distagomp 
anezho diouzh ar voger ha degasomp anezho e-kreiz ar 
c’hambroù. 

— Greomp ’ta », eme ar c’habiten, ne ouie ket petra 
da ober ken. 

En dro-mañ, an Itron Le Guen a gollas he liv : he 
c’halon a lamme a lammoù pounner en he c’hreiz ; he 
divesker a blege a-zindani ; graet oa gant an aotrou 
Branellek, ha ganti ivez, siwazh ! 

Er gambr kentañ ne voe kavet netra, nag en eil 
kennebeut. En drede, p’edod o tiloc’h ar pres m’oa 
kuzhet an aotrou Branellek a-dreñv dezhañ, an Itron 
Le Guen a rankas azezañ war ur gador ; he c’halon a yoa 
o vont da vankout dezhi ; evel ul luc’hedenn a dreme- 
nas dirak he daoulagad... 

« Kabiten, kabiten », eme ar soudarded en ur 
grial, « amañ emañ, amañ emañ ar beleg a glaskomp ! 

— Diwallit na dec’hfe. 

— Ne raio ket », eme daou soudard, en ur sachañ 
an aotrou Branellek e kreiz ar gambr. 

« Ac’hanta, den fall, beleg milliget », eme ar c’ha- 
biten o reiñ ur buntad d’an aotrou Branellek, setu-te 
dizoloet ! Bremañ e ranki rentañ kont eus da wallo- 
beroù. 

— Eus va gwalloberoù ? Ne gredan bezañ graet 
netra fall ebet. 

— Ne ’c’h eus graet netra fall ebet ? Diskouezet e 
vezo dit. — Soudarded, stagit e zaouarn a-dreñv e 
gein d’ar beleg fallakr-se ha kasit-eñ war-eeun d’ar 
prizon. » 

Pevar soudard a grogas en aotrou Branellek hag her 
c’hasas ganto. 

« Ha te, maouez penn-fall », emezañ o treiñ ouzh an 
Itron Le Guen, « te a deuio ivez ganeomp-ni dirak al 
lez-varn, rak mar deo difennet d’ar veleien disent chom 
er vro, eo ivez difennet d’an holl reiñ kuzh ha golo 
dezho ; al lezenn her lavar. » 

An Itron Le Guen de Kerneizon he doa pemp kroua- 
dur, c’hoazh yaouank-flamm, pevar mab hag ur verc’h. 
Lamet 67 ur vamm digant he bugale, o ! na krisañ tra ! 
Gouzout a rae he doa graet un torfed bras hervez pao- 
tred ar Republik, ha n’he doa nemet ar marv da c’hedal. 
Ne fallgalonas ket evit-se. A-raok mont kuit eus he 
zi, e c’halvas he bugale d’he c’haout evit kimiadañ 
diouto ha reiñ dezho he bennozh diwezhañ ; mes ar 
c’habiten ne lezas ket ar vugale da dostaat ouzh o 
mamm ! Ur galon houarn ha dir a yoa en e greiz ! 

Prosez Anna Roussel, intañvez an Aotrou Le Guen 
de Kerneizon, ne badas ket pell. He madoù a voe lamet 
diganti ha roet d’ar Republik ; hi a voe barnet da 
vezañ kaset da ur vro a-bell, anvet Kaienn, d’al lec’h 
ma kaser bremañ ar galeourien 68 . 

Edo en Oriant o c’hedal ul lestr da vont en hent, 
pa deuas ar marv da Robespierre, spontailh an dud 
vat. 

Robespierre a voe diskaret gant re all n’oant ket 
kalz gwelloc’h evitañ hag o doa c’hoant da gaout e 
garg. Hounnezh eo giz ar Republik : c’hoari kas ar 
fallañ er-maez. — An holl a oar peger buan e redas 

dre bevar gorn Frañs keloù marv an den kriz-se, en 
deus lakaet skuilhañ kement a wad en hor bro. 
Keloù ar marv a vez atav ur c’heloù a gañv ; en dro- 
mañ oa ur c’heloù a laouenidigezh dreist-holl en hor 
bro-ni, rak edod o paouez dibennañ, e Montroulez, 
Mari-Juliana Jigant, leanez e Landreger ; an dimezell 
Kerlean, a Daole ; Perina ha Juliana Demaret, he 
c’hoar ; Barba Jago ha Modesta de Forsañs, evit bezañ 
hepken kuzhet beleien. 

An Itron Le Guen a voe laosket da vont kuit eus 
he frizon. Distreiñ a reas da Gastell da gaout he buga- 
ligoù... 

P’en em gavas en he zi, e-lec’h an arrebeuri pinvidik 
a yoa ennañ p’oa aet d’ar prizon, ne gavas nemet tam- 
moù kozh gweleoù ; evel e ti ar re baour, hag e-kreiz 
al leur-zi, Mari Toullek, he flac’h, o kas, buanañ ha 
gwellañ ma c’helle, he c’harr-nezañ en-dro, evit gounit 
boued d’he femp krouadur. 

Ne dan ket da esa kontañ deoc’h distro an Itron Le 
Guen d’ar gêr, traoù a zo hag a sant ar galon, mes ne 
c’heller ket o c’hontañ. Goude bezañ komzet en ur oue- 
lañ gant joa ouzh he bugale, stardet anezho war he 
c’halon, ha roet dezho pep a bok karantezus, e cho- 
mas ur pennad, evel sebezet, da sellet outo. Bec’h he 
doa krediñ he daoulagad. Distro oa adarre ’ta da 
Gastell ! ! ! — Goude-se e lammas a-dro-vriad en-dro 
da c’houzoug Mari Toullek ; hag ar plac’h hag ar ves- 
trez a chomas ur pennad hep gellout lavaret ger, ker 
gounezet oa o c’halonoù. Na pebezh maouez oa ivez 
hounnezh, ar Vari Toullek-se ! 

Evel emaon o paouez lavaret deoc’h, hag evel m’her 
gwelfot bremaik e barnedigezh an aotrou Branellek, 
holl madoù an Itron Le Guen de Kerneizon a dlee mont 
gant ar Republik. Ar soudarded ne zalejont ket da ober 
ti goullo. Kerkent ha m’oant aet er-maez eus an ti, 

Mari Toullek a gemeras ar pemp krouadur en-dro 
dezhi hag a lavaras dezho : 

« Bugale, ne vezit ket nec’het 69 , me a c’hounezo 
boued deoc’h ken na deuio ho mamm en-dro. Ho 
mamm a deuio d’ar gêr, kredit ac’hanon, rak ni ne 
ehanimp da bediñ Doue eviti, ha Doue a selaouo ouzh 
hor pedenn. Eñ en deus bet ur vamm ivez, ar Werc’hez 
Vari, hag evel-se e oar pegement a garantez a zo e 
kalon ur bugel ouzh e vamm. Sec’hit ivez ’ta ho tae- 
loù, hag en em daolomp diouzhtu d’an daoulin. » 

Peger kaer taolenn eo taolenn Mari Toullek, ha 
pemp krouadurig yaouank en-dro dezhi, o pediñ Doue 
evit o mamm, en un ti ne deus ennañ nemet ar peder 
moger 70 e-noazh 71 ! 

A-raok ma teuas an noz, Mari Toullek he doa klasket 
ur guchenn golo hag ur pallenn bennak evit ober gwe- 
leoù da vugale an Itron Le Guen de Kerneizon. 

Antronoz vintin, mintin-mat, a-raok m’oa dihunet 
ar vugale, Mari Toullek a yeas da di Renea Riou, he 
amezegez. 

« Renea », emezi, « c’hwi a zo ur vaouez a relijion, 
rak, a-raok ma rankas hon Aotrou ’n Eskob tec’het da 
Vro-Saoz, c’hwi a veze o renkañ ar c’hadorioù er gate- 
dral a-barzh an oferenn, hag ouzh o dastum en ur 
bern goude gousperoù. Abalamour da se e c’hellan 
komz ouzhoc’h hep aon ebet. 

— Ya, o va Doue ! » eme Renea ; « goulennit 
diganen ar pezh ho pezo ezhomm. Kement a zo em zi 
a roin deoc’h a galon vat, rak gouzout a ran ar pezh 
a zo en em gavet gant an Itron Le Guen de Kerneizon, 
ho mestrez. 

— C’hoant am beus da c’hounit o boued d’ar pemp 
krouadur a zo chomet ganen. C’hwi a c’hounid ho 
para en ur nezañ gant ar c’harr ; mat, me am beus 
c’hoant da ober eveldoc’h. 

— En ur nezañ gant ar c’harr n’eus ket kalz a 
c’hounidegezh, evelato e c’heller bevañ. 

— Ya, mes n’em beus karr ebet, hag e teuan da 
c’houlenn unan diganeoc’h mar hoc’h eus daou ; ar 
fallañ a vezo mat a-walc’h evidon. 

— Daou garr am beus, a drugarez Doue, ha n’eo 
ket ar fallañ a roin deoc’h, rak muioc’h a dud hoc’h 
eus da vevañ egedon-me. 

— Doue r’ho pinnigo, Renea Riou, c’hwi hag ho 
tud ! 

— Ouzhpenn-se, degouezhet-mat kenañ oc’h. Dec’h 
diwezhañ, merour an Aotrou de Kermoysan, a vaner 
Kerandraoñ, a yoa bet o tegas din samm e loen a lin 
da nezañ, ar c’hentañ ar gwellañ. Me ’gred eo evit ober 
dilhad d’an aotrou, a zo kuzhet dre eno en tu bennak. 

— O ! roit peoc’h, Renea, gant aon da vezañ klevet. 

— N’ho pezet ket a aon, den n’hor selaou. Mat, 
bremañ pa vezimp div o nezañ, ez ay an hanter bua- 
noc’h al labour en-dro. 

— Bennozh deoc’h, Renea, ha meuleudi da Zoue, 
ne zilez ket va femp krouadurig. Selaouet en deus dija 
ouzh va fedenn ! » 

Mari Toullek a sammas he c’harr-nezañ war he skoaz, 
a gemeras un hordenn lin a-zindan he c’hazel, hag a 
deuas d’ar gêr. 

Pa zihunas ar vugale, ez ae ar c’harr en-dro, ha diia 
peder gwerzhid 72 goloet a neud a yoa war marc’h ar 
c’harr ... 

Ne dan ket da gontañ deoc’h petra soñjas ha petra 
lavaras ar vugale o welet o flac’h o nezañ, hag i en ur 
gwele ken dister ; re yaouank oant evit gouzout mat ar 
pezh a yoa c’hoarvezet ganto. Pa c’houlennent o mamm, 
Mari a lavare dezho lavaret o fedennoù evit he degas 
en-dro, hag ar vugale a bede Doue. 

N’emañ ket em menoz kontañ deoc’h kennebeut 

deiz evit deiz buhez Mari Toullek hag ar pemp minorig. 
Teir gwech bemdez, d’an nebeutañ, e teue ar vugale 
da zaoulinañ en-dro d’ar c’harr ; pediñ a raent evit o 
mamm. Mari a gase atav e-pad an amzer-se ar c’harr 
en-dro ; ezhomm nezañ he doa ; ne ehane ken na deue 
an noz. Neuze d’he zro ec’h en em strinke d’an daoulin 
hag e pede kalonek evit he mestrez. 

Tud fall, tud digalon, degouezhet e Kastell e-pad 
an Dispac’h, a wele gant poan Mari Toullek o c’hounit 
bara d’ar pemp krouadur, hag a ginnigas dezhi bra- 
soc’h pae, gwelloc’h bevañs, ma karje dilezer ar pemp 
minor ha mont d’o c’hêr da labourat. Tud kriz ! N’oant 
evit barn da boan ebet ar pemp krouadur, rak re 
yaouank oant ; c’hoant o doa, avat, d’o lakaat da vervel 
gant an naon. Mari Toullek, krediñ a c’hellit, ne 
selaouas ket anezho ; kenderc’hel a reas da nezañ ha da 
chom gant ar vugale, ken na en em gavas o mamm er 
gêr. 

Na vezit ket ivez ’ta souezhet o welet karantez etre 
an div vaouez-se. 

Pa zistroas d’ar gêr an Itron Le Guen de Kerneizon, 
ar Republik a zistaolas dezhi ul lodenn vras eus he 
madoù hag evel-se ne voe ken, ken tenn war Mari 
Toullek, hag ar vugale o devoe gwelloc’h bevañs ha 
boukoc’h gwele. 

Dembrest goude m’oa en em gavet e Kastell, an 
itron galonek-mañ en em lakeas adarre da guzhat 
beleien, hag he devoe, en dro-mañ, an eurvad da chom 
hep bezañ tizhet. Ar Republikaned a yoa torret war- 
nezho marteze, o c’hrizder n’oa ket ivez marteze ker 
garv ; mes me ’gred, ar pennkaoz eus an eurvad-se, 
eo Doue hepken he c’hase hag he digase, diouzh m’oa 
ret, evit he miret diouzh ar soudarded, hag a lakae 
anezhi da vezañ en ul lec’h, pa vijed oc’h ober klask 
dezhi en ul lec’h all. Ar pezh a zo gwir eo e talc’has ar 

vicher risklus-se, ker risklus ma c’helle he c’has d’ar 
marv, betek ar peoc’h. 

An Itron Le Guen a roas da Vari Toullek peadra da 
vevañ en he aez ; evelato, houmañ ne falvezas ket 
dezhi kuitaat ar vugale he doa bevet ; mont a reas da 
Vrest gant unan anezho. En he c’hozhni, brevet he 
c’horf gant ar remm, e c’hoanteas kaout ganti he nizez 
Frañseza. Ar pezh a c’hoanteas a voe graet. Marvet eo 
dre gozhni. 

An Itron Le Guen de Kerneizon he deus bevet ivez 
betek ar gozhni an hirañ. 

« N’em beus ket a aon rak ar marv », emezi, « rak 
an aotrou Branellek, merzheriet evit ar feiz, a deuio da 
zigeriñ din dor ar baradoz. » 

Nann, n’he doa ket a ezhomm da gaout aon rak ar 
marv, rak digor, ha digor-bras, e kavje dor ar bara- 
doz. — Ha n’oa ket ivez hi he-unan merzherez ? 

Bugale-vihan an Itron Le Guen de Kerneizon a zo, 
evit an darn vuiañ, o chom e Brest. Unan anezho a zo 
chaloni e Kemper, e c’hoar a zo leanez : o-daou war 
hent eeun ar baradoz. 

An aotrou Branellek ne voe ket pell e abadenn. Ne 
zaleas ket da vezañ kaset da Vrest, e-lec’h m’oe barnet 
d’ar marv. Merzheriet eo bet, war leur-gêr Brest, d’ar 
Yaou-Gamblid, 17 a viz Ebrel, er bloaz 1794. — Kae- 
rañ deiz evit ur beleg da vont d’an neñv gant an 
Aotrou Doue !... 

En dervezhioù a-raok oa bet c’hoazh lakaet d’ar 
marv e Brest, an aotrou Koz hag an aotrou Drevez, 
kure Rekourañs. War leur-gêr Lesneven, er sizhun 
war-lerc’h, e voe dibennet an aotrou Habask, kure 
Plourin, hag an aotrou Guillou Petoun, kure Kerlouan. 

Ne dan ket da gontañ deoc’h merzherinti an aotrou 
Branellek. Leun a nerzh hag a feiz, ne grenas ket dirak 
ar marv. Ar ganaouenn a zo amañ war-lerc’h, savet 

gantañ en e brizon, en dervezhioù a-raok mervel, hen 
diskouezo deoc’h gwelloc’h eget va c’homzoù, rak 
kanaouennoù evel-se ne c’hellont ket bezañ savet 
gant tud hag o deus aon. 

Mes a-raok kanañ deoc’h kanaouenn an aotrou Bra- 
nellek, ez an da lakaat dirak ho taoulagad e varnedigezh 
d’ar marv. Ar varnedigezh-mañ a ziskouezo deoc’h ur 
wech c’hoazh pegement a garantez o deus ar Repu- 
blikaned ouzh relijion Jezuz-Krist. He reiñ a ran deoc’h 
ger evit ger, gant he brezhoneg fall, evit diskouez em 
beus c’hoant da gontañ ar wirionez. Ha mar deus unan 
bennak ha ne gredfe ket va lavar, n’en deus nemet 
dont d’am c’haout, ha me he diskouezo dezhañ, ger 
evit ger, evel m’eo skrivet amañ. 

BARNEDIGUEZ 

Rentet dre an Tribunal revolutionner 


litablisset e Brest hevel ouc’h hini Paris, dre pehini 
ii disclceryet Yan-Mary Branellec, bcelecq, rebell, beza 
l)et sujed d’an deportacion (casset ha dalc’het en ul 
leac’h merquet) ; dre gonsequang a ordren e vezo 
livryet diouc’h-tu d’an executer euz ar barnediguezou 
criminal evit beza laqueat d’ar maro ebars ar 24 heur ; 

Condaoni a ra Anna Roussel, intanves Le Guen, 
cuzereus eus al lavaret Branellec, d’an deportacion ; 

Ha disclceria a ra o madou acquisytet d’ar Republik. 
Eus an 28 germinal (mis ar sean), ar bloas 2 
eus ar Republik Fran?, unan ac indivisibl. 

En hano ar bobl a Frang, 

AN TRIBUNAL en deveus rentet ar barnediguez 
a heul : 

Guelet dre an tribunal revolucionner, etablisset e 
Brest, an act a accusasion dresset dre an accuser publiq 
en e guichen, 

A enep Yann-Mary Branellec, bcelecq, oaget a 
37 bloas, guinidicq eus a Guisseny, o chomm e Porz- 
Leon, hag a enep Anna Roussel, intanves Le Guen, 
oaget a 44 vloas, pehini a vef eus e leve, guinidicq eus 
a Vrest, o chomm e Porz-Leon, departamant a Finistère. 

Eus a behini act a accusacion e heul ama an tenor : 

Josef-Frances-Igneau DONZÉ-VERTEUIL, accuser 
publiq e quichen an tribunal criminal dreist-ordinal ha 
revolucioner asezet e Brest, 

a espos penaus, ar C’homite a surveillan? eus a 
goumunen Sant Pol a Leon, en eur beza bet dalc’het 
klos an hanvet Branellec, hag intanves Le Guen, var- 
lerc’h un denonciacion great en o enep ; ar c’henta 
evel boeleq rebell nan deportet ha cavet var terouer ar 
Republiq ; an eil, evel e beza cuzet en e zy : digouezout 
a ra eus ar pegziou roet d’an accuser publiq hag a 
sellont oud an afïer-se : 

1° Penaus, an decq nivôse diveza (mis an erc’h), ur 
membr eus al lavaret Comite a surveillang, compagnu- 
nequeet eus a ur goard eus ar municipalite, en eur beza 
antreet e demeurang an intanves Le Guen, o deveus 
arretet ur particulier suspedet da veza eur bcelecq rebell, 
pehini en deveus disclceriet dezo en em henvel Yan- 
Mary Branellec, ama diaraucq cure eus ar Minihi, ha 
beza abavoue tri dervez e ty an intanves Le Guen, en 
ur gabinet ; 

2° Penaus, ebars en enterrogator subisset dre an 
intanvez Le Guen, yvez diracq unan euz ar barneuryen 
eus an tribunal, hi e deveus anzavet ec’h anaveze Bra- 
nellec abars ar revolucion ; penaus e houye n’en devoa 
ket great he lé ; penaus oa chommet en e zy abavoue 
ar sadorn, beteg al lun da beder heur diouc’h ar par- 
daêz ; ha penaus ez oa er moumend-se ez oant bet 
arretet assambles. 

Dioud hac hervez an espos-mâ, an accuser publiq en 
deveus dresset ar presant accusacion, quen a enep al 
lavaret Yan-Mary Branellec, quen a enep al lavaret 
Anna Roussel, intanves Le Guen ; ar c’henta, evit, 
pa voa bcelecq, nan great e lé, nan beza oboïsset d’al 
lesenn var an deportacion, hac en dispris anezi beza 
chommet var terouer ar Republiq, ha beza hi bet cavet 
cuzet ebars ty al lavaret intanves Le Guen. Pe evit tra 
an accuser publiq, en em reserf goude ma en devezo 
great certenya ar paridiguez, da requedi a enep al lava- 

rct Branellec an execucion eus al lesenn eus an tregont 
vendemiaire (mis ar vendaich). Hac al lavaret Anna 
Koussel, intanves Le Guen, evit beza miret dre guz 
cn e zy, al lavaret Branellec, en eur anaoud aneza evit 
htclecq rebell. 

Pe evit tra an accuser publiq a requed penaus, dre 
un tribunal assamblet, e vezo roet act dezan euz ar 
presant accusacion-ma pehini a zoug a enep Yan-Mary 
Branellec, ama diaraucq bcelecq accustumet euz a barrez 
nr Minihi, euz a Sant Pol a Leon ; hac Anna Roussel, 
intanves Le Guen, e demeurany e Sant Pol, dalc’het en 
ty a arret, lavaret ar C’hastell e Brest ; ha dre gonse- 
quan?z, e vezo ordrenet penaus, dre an hucher an 
iribunal, dougueur eus an ordrenany da zigouezout, 
al lavaret Branellec hac intanves Le Guen bez e vezint 
quemeret dre gorf, arretet hac ecrouet el lavaret tv 
a arret, evit chomm enna evel en ty a justiy : ha 
penaus al lavaret ordrenang a vezo roet da c’houzout 
quen d’ar municipalite eus a Vrest, quen d’an nep 
accuset. 

Great e cabinet an accuser public, ar pemp var- 
n’ugent germinal (mis ar séan), an eil bloaz eus a 
Republiq Frang, unan hac indivisibl. 

Sinet : DONZE-VERTEUIL . 

An ordrenan? a grog-korf rentet er memès deiz dre 
an tribunal a enep Yan-Mary Branellec hag Anna 
Roussel, intanves Le Guen. 

Ar procès-verbal eus a ecrou o phersonnaichou e 
castell Brest, evel ty a justiy. 

An disclceracion eus an testou, pehini a zoug penaus 
an accuset a zo presantet dezo en audiany dindan an 
hano a Yan-Mary Branellec, a so ervad en eur feyounn 
real Yan-Mary Branellec ama diaraucq bcelecq e Sant- 

Pol-a-Leon, ha nan great e lé ha penaus ec’h anavezont 
aneza evit-se. 

An discloeracion eus ar jury pehini a zoug ez eo 
certen penaus epad nivose diveza (mis an oerc’h), ez 
eus bet coumettet eur c’huz euz a veleyen rebell, ebars 
communen Sant-Pol a Leon, penaus Anna Roussel, 
intcuivez Le Guen a so quendrec’het da veza autor 
ha quendorfetourez eus an drouc-ober-se. 

An tribunal, goude beza clevet an accuser publiq war 
an application eus al lesenn. 

Discloerya a ra al lavaret Branellec quendrec’het da 
veza bcelecq rebell, hag er c’hiz-se beza bet sujed d’an 
deportacion ; dre gonsequang ordren a ra penaus e 
vezo livryet diouc’htu d’an executer euz ar barnidigue- 
zou criminal evit beza laqueat d’ar maro ebars er peder 
heur var-n’uguent var plagzenn Triomphlou ar bobl 
eus ar goumunen a Vrest, hervez an articlou 5, 10, 
14 ha 15 eus a bere eus bet great lennadur, hac ez 
int concevet en termenyou-ma : 

« ART. X. — Bez int disclceryet sujed d’an depor- 
« tacion, barnet ha punisset en hevelep guiz-se, an 
« esqibyen, an diaraucq-ama arc’hesqep, ar persouned 
« conservet en o fonccionou, ar viqeled eus an esqi- 
« byen-se, ar superyoled hac an directored euz ar semi- 
« neraou, ar viqeled eus ar c’hureed, ar professored eus 
« ar semineraou hac eus ar c’hollaichou, an institu- 
« teuryen publiq, hac an nep o deveus prezeguet, 
« ebars e nep peb ilis eve, abavoue al lesenn eus ar 
« pemp c’huevreur 1791, pe ré n’o devezo quet great 
« al lé ordrened dre an articl nao ha tregont eus an 
« decred an 24 gouere 1790, ha reglet dre an articlou 
« unan var-n’ugent hag eiz ha tregont eus ha hini an 
« daouzecq eus ar memès mis, ha dre an articl daou 
« eus a lesenn an nao var-n’uguent mis du eus ar 
« memès bloas, pe o deveus en em dislavaret aneza, 

« ha pa o deflEe memès prestet ho lé abavoue o disla- 
« var ; an oll tud a ilis quen cloér quen dindan reiz, 
« breudeur licq, pere n’o d’eus quet satisfyet d’an 
« decregeou eus ar 14 eaust 1792 hac 21 ebreul diveza, 
« pe pe re o deveus dislavaret o lé ; hac er-fin an nep 
« oll pe re a zo bet dinonced, pe disculyet evit caus a 
« zroug-oberyou a enep ar vam-bro, pa vezo bet cavet 
« mad an dinonciacion, hervez al lesenn eus al lavaret 
« deiz 21 ebreul. 

« ART. XIV. — An dud a Ilis eus a bere ez eus bet 
« parlantet en articl X, pe re, cuzet e Frang, n’int quet 
« bet ambarquet evit ar Guyanne eus a Frang, bez 
« e vezint dalc’het, ebars an decq dervez eus a bubli- 
« cacion, pe a embann eus ar presant decred-naa, d’en 
« em renta d’an administracion eus an departamanchou 
« a sell oud-ho, pe re a guemero ar musurajou necesser 
« evit o arrestacion, ambarqamant ha deportacion, 
« hervez an articl daouzecq. 

« ART. XV. — An tremen-se achuet, an nep pe 
« re a vezint cavet var an terouer eus ar Republiq, 
« bez e vezint cunduet d’an ty a justiy, eus an tribunal 
« criminal eus o departamant, evit beza eno barnet 
« hervez an articl V. 

« ART. V. — An nep eus an dud a ilis-se pe re a 
« deui da antren adarre, an nep a so dija antreet var 
« terouer ar Republiq, bez e vezint casset d’an ty 
« a justi? eus an tribunal criminal eus o departamant 
« ebarz e spayz pehini e vezint bet arretet, ha goude 
« beza souflret an enterrogator, eus a pehini e vezo 
« dalc’het remerq, bez e vezint ebars ar 24 heur, 
« livryet d’an executer eus ar barnidiguezou criminal, 
« ha laqueat d’ar maro, goude ma o devezo ar bar- 
« neuryen disclceryet penaus ar re dalc’het ez int 
« quendrec’het da veza bed sujed d’an deportacion. » 

Condauni a ra al lavaret Anna Roussel, intanvez Le 

Guen, d’ar boan eus an deportacion, hervez an articl 1 9 
eus al lesenn an 30 vendemiaire (mis ar vendaich 
diveza) eus a behini ez eus bet great lennadur hac a so 
concevet evel-hen : 

« ART. XIX. — Holl citoyan pehini a roï digue- 
« mer e cuz da ur bcelecq sujet d’an deportacion, a vezo 
« condaunet d’ar memès poan. » 

Discloerya a ra ar madou eus al lavaret Branellec hac 
eus al lavaret intanves Le Guen acquisytet ha soeziset 
da profid ar Republiq, hervez an articl 16 eus al lesenn 
an 30 vendemiaire eus a behini ez eus bet great lenna- 
dur, ha pehini a zo concevet evel-hen : 

« An deportacion, an dalc’h hirbadus, hag ar boan eus 
« ar maro, prononcet hervez an disposicionou eus 
« ar presant lesenn, a zougo confiscacion eus ar 
« madou. » 

Ha c’hoazh hervez an articl II eus al lesenn an 10 
meurs, eus a behini eus bet great lennadur, pehini 
a so concevet evelhen : 

« Ar madou eus an nep a so condaunet da boan 
« ar maro bez e vezint asquisytet d’ar Republiq, hac 
« e vezo pourveat da vevang an intanvezet hac ar 
« bugale, ma n’o deveus ket a vadou a leac’h-all. » 

A ordren penaus e diligeangz an accuser publiq ar 
presant barnidiguezou-ma, bez e vezint executet, da 
c’houzout : a enep al lavaret Branellec ebars ar peder 
heur var-n’uguent var ar blagzenn publiq eus a Driom- 
phlou ar bobl eus ar goumunen-man, hac a enep al 
lavaret intanvez Le Guen ebars ar berra dilès, ha 
penaus e vezint emprimet, embannet ha placardet e 
gallecq ebars ar Republiq en-oll d’an-oll, hac e brezou- 
necq ebars an departamant a Finistère. 

Great ha prononcet an 28 germinal (mis ar séan) 
eus ar bloas daou eus a Republiq Fran?, unan hac 
indivisibl, en audiang publiq eus an tribunal, dre ar 

citoyanet Per-Loys RAGMEY, presidant ; Josep PALIS 
ha Yan-Corneille PASQUIER, barneuryen, pe re o 
deveus sinet an original eus ar presant-ma gant ar 
greffier. 


En hano ar bobl a Frang, 

Bez eo ordrenet d’an oll hucheryen, requeret var 
guement-ma, da ober laqaat ar barnidiguez-ma da 
execucion ; d’ar goumandantet ha d’an officeuryen euz 
an nerz publiq da rei sicour pa vezint requeret hervez 
al lesennou, ha d’ar gommisseret eus ar galloud executif 
da zerc’hel an dourn varneza. E feiz a be tra ar presant 
barnidiguez-ma a so bet sinet dre ar presidant eus an 
tribunal, ha dre ar greffier. 


RAGMEY, presidant. 
QUEMAR, greffier. 

E Brest, et ty Audran, imprimer eus ar Represantantet. 


Setu amañ bremañ kanaouenn an aotrou Branellek. 
Ne gav ket din o defe ar verzherien gentañ savet kae- 
roc’h kanaouenn a-raok mont d’ar marv. An aotrou 
Branellek n’eo ket nec’het gantañ e-unan ; dilenn a ra 
ar marv, e vuhez a ro a galon vat evit difenn e gre- 
denn. Ne deo nec’het nemet abalamour d’an intañvez 
he deus roet degemer dezhañ ; ne deo glac’haret nemet 
abalamour d’e vreudeur o deus dilezet lezennoù an 
Aviel. 

Kanaouenn an aotrou Branellek a vez kanet war don 
hymm ar verzherien : Sanctorum meritis. 

KANAOUENN 

An Aotrou BRANELLEK 

Ar varn a 20 douget 
Ne ’2 eus mui a dermen ; 

Dilenn 20 din roet 
A 2aou gant al le2enn : 

Pe dinac’hañ ar fei2, 

Pe be2añ dibennet. 

O kinnig ha kri2 ha kalet ! 

Me ’2ilenn ar maro, 

Eus a-grei2 va c’halon ; 

Ha me a gemero 
Ar gwir relijion, 

’Lec’h heuilh le2enn direñh 
Ur Gambr * kontammet-holl, 

Ha mat da gas ar vro da goll. 

Va gwall ha va 2orfed 
Dirak an nasion, 

Eo ma em beus pre^eget 
An Aviel gwirion, 

Tamallet al le2enn 
Da ve2añ chismatik, 

Hag ou^hpenn ive2, eretik. 

Ne bre^egan netra, 

N’eo ket gwir, kristenien ? 

Gant va gwad her sinañ 
Me her raio laouen ; 

Mes, enep ur c’hontamm 
Hag ur c’hontamm gwallus, 

A ro ar marv peurbadus. 

(*) An Deputeed a yoa e Pariz oc’h ober lezennoù. 

Pobl, ou^hit ’m beus truez, 

Ur wech c’hoazh kent mervel, 
Kuita da zallentez, 

Dalc’h mat d’an Aviel. 

Gwa ! gwa ! ha mil gwech gwa 
D’an neb n’hen heuilho ket, 
Rak, hep mar, e vezo kollet. 

Digor da zaoulagad 
Krenn, ha deus da euzhiñ, 

Me a ya gant va gwad 
Da ziskouez da fazi. 

Ya, ya, evit va feiz, 

Difenn ar wirionez 

Tud direizh, me ’ro va buhez. 

Lavar c’hoazh, mar kerez, 

Den diboell ha digar, 

Ez eo, war digarez 
Kaout madoù an douar, 

Am beus bet dinac’het 
Da douiñ lealded, 

Ha gouzañv poanioù ker kalet 

Mes perak, va Doue, 

Klaskout en em wennañ, 

Dirak tud didrue, 

Tud an dislealañ, 

Eretiked direizh, 

A zismantr gant drougiezh 
An Uiz hag ar gristeniezh. 

Selaou, te, breur divat, 

Breur difeiz ha diboell, 

Krial a ra va gwad 



Evel hini Abel, 

Veñjañs en da enep, 

A-enep da zis-fe, 

Betek tron an Aotrou Doue. 

Breur kri ha disleal, 

Ha te ’c’hell c’hoazh difenn 
Ur gelenn 73 ker gadal, 

Ha ker garv lezenn ? 

Gant Satan ’out trec’het, 

Mar deuez c’hoazh da heuliañ 
Mac’herien a deu d’am lazhañ. 

Ur wech c’hoazh, va breur ker, 
Saveta da ene : 

Heuilh Iliz hor Salver, 

Ha dilez prim da le, 

Mammenn eus da zizeur 
Ha da zaonedigezh, 

Ha kevret dizeur ar bobl kaezh. 

Pet mil a eneoù 

’C’h eus a-vremañ kollet, 

Dre hoc’h holl gwallskouerioù, 

Te ha da vignoned ! 

Touerien fall, direizh, 

Dre-holl e rit brezel 
Da Jezuz, d’e Iliz santel. 

Ur wech dilezet 

Gant ho kras, va Doue, 

Evel dour ’vez evet 
A bep seurt fallente : 

Erruet ’barzh al lonk 
Ar pec’her kaledet, 

A ! pet gwall a zo gantañ graet 

Sklaerait o daoulagad, 

Va Doue, d’ar re zall ; 

En abeg d’ar re vat, 

Espernit ar re fall : 

Lakit, mar plij ganeoc’h, 

Mar deo ho madelezh, 

Ar peoc’h en hor rouantelezh. 

Gant ho kras, va Jezuz, 

Me c’houzañvo laouen, 

Pep seurt poanioù grevus, 
Kounnar va bourevien. 

Me a varvo en Iliz, 

Va c’horf ’yel d’ar maro 
Hogen va feiz a c’hounezo. 

Ra zeuio va maro, 

Jezuz, Salver ar bed, 

Da reiñ ar peoc’h d’am bro 
Ha c’hoazh ar sioulded ; 

Ma vezo hoc’h ano, 

Keid-all ’zo blasfemet, 

E pep bro gant an holl meulet. 

Ya, dre wir, va Doue, 

Me ’ra gant levenez, 

Eus va c’horf, va buhez, 

An azeulidigezh : 

Bezet deoc’h dudius 
Pardoniñ, me ho ped, 

Tud kablus ha tud dirollet. 

Va brasañ kalonad 
O kuitaat ar bed-mañ, 

Eo ma ’z oar ken divat 

Ma ’z eer da gastizañ 
Va madoberourien, 

Va brasañ mignoned, 

’Vit va bezañ degemeret. 

Kalon hag habaskted, 
Intañvez, bugel paour, 

Doue en deus gouestlet, 
Evit ur banne dour, 

Roet en e ano, 

Gopr kaer ha dudius, 
E-barzh er vuhez peurbadus. 

Kimiad, pobl a Gastell ! 
Kimiad, penitanted ! 

N’en em welfomp ken pell. 
Dalc’hit d’ar feiz bepred : 
Neb a goll e vuhez 
'Balamour da Zoue, 

Hep mar ebet, he savete. 

Kimiad, va breur Gwilhou ! 
Kimiad, va breur Biel ! 
Dalc’hit war ho taeloù : 
'Barzh ’n holl lezenn santel 
E kavot abegoù 
A frealzidigezh : 

Heuilhit-hi gant gwirionez. 

Va breudeur beleien, 

Na gollit ket kalon, 

Labourit da zifenn 
Er vro, ar feiz wirion. 

’Vit gounit un ene 
Disprizit ar maro, 

Ha Doue kerkent ho paeo. 

Va breudeur beleien, 

Nevez merzheriet, 

O deus o c’hurunenn 
’Barzh an neñv kemeret : 

Me ho ped, va Jezuz, 

Da reiñ din o c’halon, 

Ma erruin 'kichen o zron. 

Evel ar Vadalen 
Dirazoc’h daoulinet, 

Gant glac’har hag anken, 

Me a wel va fec’hed : 

Va Doue, pardonit, 

Ha na zisprizit ket 
Ur galon uvel, glac’haret. 

Erruet eo eta 
Penn va firc’hirinded, 

Kuitaat a ran gant joa 
Ar bed-mañ milliget 
Evit monet d’ar c’hloar, 

En deus Doue gouestlet 

D’an neb en devo kendalc’het. 

O dervezh dudius ! 

O laouenidigezh ! 

Mont da gaout Jezuz 
En e Rouantelezh ! 

Bezañ a-barzh nemeur 
Er baradoz gantañ, 

Da virviken oc’h ehanañ ! 

Ha n’eo ket gounezet ho kalon ? Ha ne deu ket 
an dour en ho taoulagad o klevet kanañ ur ganaouenn 
ken doanius ? 

SEIZHVET PENNAD WARN-UGENT 


Anna ar Sanf. 


Distroomp bremañ da Benn an Neac’h da welet 
penaos ez a an traoù dre eno. 

Goude m’oa aet ar soudarded en o hent gant an 
aotrou Gall hag an aotrou Koarigou, Anna ar Sant 
ha Mari Kreac’h a chomas o-div mantret ha sebezet. 
Hini anezho ne lavare ger ; n’oant ket evit lakaat en o 
fenn e vije gwir ar pezh a yoa c’hoarvezet. Ker pounner 
kroaz n’oa ket evit kouezhañ war Benn an Neac’h ; an 
traoù-se n’oant nemet huñvreoù ... A ! siwazh ! gwir 
oant koulskoude, ha re wir zoken ! 

Goude bezañ skuilhet forzh daeloù ha disammet 
he c’halon Anna a deuas enni he-unan da gentañ. Dont 
a reas da azezañ e-kichen Mari. 

« Klevet hoc’h eus, va c’hoar », emezi, « ar pezh 
en deus lavaret a-raok mont kuit kabiten ar soudar- 
ded : “Krenañ a dle an neb a zisent ouzh lezennoù 
ar Republik”. Hogen, gouzout a rit kerkoulz ha me, 
e tifenn ar Republik reiñ golo d’ar veleien. Me ’gred 
ivez ’ta ec’h en em gavo amañ adarre, warc’hoazh 
abred, ar c’habiten gant e soudarded, da c’houlenn 
digant perc’henn an ti-mañ perak e talc’he e kuzh an 
daou veleg a zo aet gantañ hirio. Mat, me ’gav din, 

va c’hoar, eo ret deomp en em glevet, rak erru an noz ; 
n’hor beus ket ivez ’ta re a amzer. 

— Ya, va c’hoar Anna, ho klevet a ran ; mes ne 
ouzon e pelec’h treiñ. Va c’halon a zo glac’haret-holl, 
n’am beus tamm nerzh. 

— Doue a roio nerzh deomp. Daoulinomp 74 hon- 
div da c’houlenn sklerijenn ha kalon digantañ. » 

Hag an div vaouez a en em daolas o-div d’an daoulin 
evit pediñ Doue. — Peger c’hwek pedenn e tlee 
bezañ hounnezh ! 

Pa voent savet en o sav, Mari a lavaras : 

« Doue a zo un tad mat, her gouzout a ran ; ne ra 
netra nemet evit hor brasañ mad, her gouzout a ran 
ivez. Mes evelato, re eo an dra-mañ ... O ! koll a rin 
va fenn. » 

Ha Mari d’en em lakaat adarre da ouelañ gwashoc’h 
eget a-raok. 

« Na zigalonekait ket, va c’hoar ; ni ne welomp 
nemet ar pezh a zo dirak hon daoulagad ; mes Doue a 
wel larkoc’h hag a oar ar pezh a zo gwellañ da ober evit 
hor brasañ mad. 

— Ya, traoù brav eo kement-se hag aes da lavaret, 
mes pa ranker tremen drezo 75 , int c’hwerv-meurbet. 

— Hag hor Salver, Mari, pa rankas pignat, gant e 
groaz, war menez Kalvar ? Hag ar Werc’hez Vari, 
e vamm, pa wele he mab Jezuz barnet d’ar marv, staget 
ouzh ar groaz dirak he daoulagad, ha brav oa he doare ? 

— Gwir an traoù-se, va c’hoar ; mes evidon-me 
n’am beus ket a nerzh a-walc’h evit tremen ar barr- 
mañ. 

— Mari, na dit ket da bec’hiñ. Ret eo deomp 
plegañ da volontez an Aotrou Doue, hag hen ober a 
galon vat. 

— Plegañ da volontez an Aotrou Doue, ret eo evit 
gwir, mes plegañ a galon vat, n’on ket evit hen ober. 

Ha penaos lezer amañ pemp minorig paour war va 
lerc’h ? O ! Anna, va c’halon a zisec’h em c’hreiz. 

— Lezer pemp minor war ho lerc’h ? N’eus anv 
ebet a gement-se. 

— Penaos, n’eus anv ebet a gement-se ? Her gouzout 
mat a rit, siwazh ! Per, ho preur ha va fried karantezus, 
a zo aet gant Doue, tremen daou vloaz a zo ; ha 
warc’hoazh, pa vezin-me aet d’ar prizon, va bugale a 
c’hello lavaret n’o devezo mui na tad na mamm, rak 
en amzer, evel a zo bremañ, ne vezer ket pell, evel a 
ouzoc’h, evit ober barnedigezh war ar re a ro golo 
d’ar veleien. 

— Gwelet a ran n’en em intentomp ket, va c’hoar ; 
n’eo ket c’hwi eo a yelo d’ar prizon. 

— Piv ’ta ? 

— Me, va c’hoar Mari. 

— C’hwi, Anna ? 

— Ya, me. 

— Allas ! nann ! Me eo mestrez Penn an Neac’h. 
Warnon-me ivez ’ta e kouezho ar bec’h. Hag ouzhpenn, 
un dra leal eo. 

— C’hwi, va c’hoar, a zo mestrez Penn an Neac’h 
en ur c’hiz ; c’hwi a ra ar marc’hadoù ; c’hwi a bren hag 
a werzh hervez ho faltazi ; evelato n’eo ket amañ deoc’h 
kement tra a zo. Va c’hoar, plijet ganeoc’h va selaou. 
En un amzer all, birviken n’am bije lavaret deoc’h 
kement-mañ ; fenoz e rankan her lavaret : n’eo ket 
evit ho klemm nag evit ho tamall, na kennebeut evit ho 
tiskar e giz ebet eo her lavaran. C’hwi a gav deoc’h 
oc’h mestrez e Penn an Neac’h, marteze e faziit. P’oan- 
me aet d’ar gouent, an tiegezh amañ hag an holl 
vadoù a yoa chomet dirann etre va breur ha me. Va 
lod a chome ganeoc’h amañ da lakaat e talvoudegezh, 
ha c’hwi a dlee reiñ, bep bloaz d’ar gouent, ugent 
poezellad winizh ha daou-ugent skoed en arc’hant. 

Bremañ, abaoe m’on deuet d’ar gêr, ne rankit 
paeañ netra ken evidon. Dre se ivez ’ta e teu va zra 
din ker gouestl ha da bep hini. 

— O ! va c’hoar, n’her nac’han ket ouzhoc’h, pell 
ac’hano ; ho tra a zo deoc’h. 

— Gouzout mat a ran ne nac’hit ket va danvez 
ouzhin ; n’eo ket ivez evit her goulenn diganeoc’h eo e 
komzan evel a ran. 

— Na petra hoc’h eus c’hoant da lavaret ’ta ? 

— C’hoant am beus da lavaret deoc’h ez on ker 
bras mestrez ha c’hwi e Penn an Neac’h, hag abalamour 
da se eo ken nes din-me mont d’ar prizon gant ar 
soudarded evel ma ’z eo deoc’h-c’hwi, rak kement ha 
c’hwi em beus roet golo d’ar veleien, pa ’z eo gwir eo 
an hanter din amañ. 

— A ! va c’hoar », eme Vari en ur lammat a-dro- 
vriad en-dro da c’houzoug Anna ; « nann, ne reot ket 
an dra-se ; re a garantez hag a galon eo kement-mañ. 

— Ha perak, va c’hoar ? 

— Abalamour m’eo din-me eo mont d’ar prizon. 
Her gouzout a rit kerkoulz ha me, amañ ne raec’h 
netra hep goulenn va ali-me. Dirak Doue, me eo ar 
vestrez, din-me eo ivez ’ta mont gant ar soudarded. 

— Nann, ne deot ket ; ma rank unan bennak 
ac’hanomp mont, me eo a yelo. » 

Mari a chome sebezet ; me ’gred oa stourmadeg en 
he c’halon ; c’hoant he doa da chom c’hoazh war an 
douar da sevel he bugaligoù — ha n’eo ket souezh — 
hag evelato he c’houstiañs a rebeche dezhi e oa laosk. 

Anna, ouzh he gwelet en arvar, a zalc’has startoc’h ; 
edo o vont da c’hounit. 

« Na vezit ket souezhet, va c’hoar », emezi, « ouzh 
va c’hlevet. P’oan aet d’ar gouent, ha n’am boa-me ket 
lezet holl draoù ar bed-mañ evit en em reiñ da Zoue 
hepken ? Ha n’oan-me ket marv evit ar bed ? Un 

dervezh ma voe digoret dor ar gouent ha graet din dont 
kuit, me am bije kavet gwell kaout taol ar marv digant 
unan bennak eget dont adarre e-touez ar bed. Ha 
bremañ e kav deoc’h e tec’hfen a-raok ar marv ? Nann, 
nann, va c’hoar. 

— Koulskoude, Anna, va c’houstiañs n’eo ket dire- 
bech dirak Doue ; me eo mestrez Penn an Neac’h. 

— Nann, Mari, ur wech c’hoazh, an dra-se n’eo ket 
gwir. N’oc’h ket muioc’h egedon-me mestrez e Penn 
an Neac’h, rak an hanter a zo din-me ; ker bras mes- 
trez on-me ivez ’ta ha c’hwi, ker kablus ha c’hwi on 
ivez ’ta da vezañ roet golo d’an aotrou Gall ha d’an 
aotrou Koarigou. Tavomp war gement-mañ, ha gwelomp 
a behini ac’hanomp hon-div e vezo ar brasañ dienez er 
bed-mañ. 

— Va c’hoar baour, roit peoc’h ; rannañ a rit va 
c’halon. Dispartiañ diouzh va bugale !... 

— Div gristenez vat omp hon-div, me ’gred ; neuze 
e c’houzomp ar bed-mañ ne deo nemet ur skeud, ur 
bouilh moged. Ur bloavezh muioc’h pe nebeutoc’h war 
an douar, petra a ra se ? Hor gwir vro a zo gant 
Doue en e varadoz ; ar c’hentañ mont kuit ac’halenn 
eo ar gwellañ. Evelato ez eo ret, evit darn, chom war 
ar beg douar-mañ, keit ha ma c’houlenn o stad. Ha 
c’hwi, va c’hoar, hag ho stad ha ne c’houlenn ket e 
chomfec’h c’hoazh er bed-mañ evit sevel ho pugale ? 
Bremaik e ranne ho kalon, ha n’eo ket iskis, o soñjal 
e rankec’h o lezer war an douar, evel pemp minor 
paour, dilezet gant an holl, gant Doue zoken, marteze ; 
ha bremañ, pa c’hellit chom ganto direbech ha dibec’h, 
ne fell ket deoc’h ? O ! soñjit peger bras dienez e ve 
ar c’holl ac’hanoc’h ! 

— Nann, Anna, ho kinnig a zo re vras. Kemeret 
diganeoc’h ho puhez !... Nann, ne c’hellfen goude-se 
kousket berad. Bep sourrad avel a glevfen, en noz, 

a gav din a ve hoc’h ene o tont da rebech din va laos- 
kentez ha va nebeud a galon. » 

Edo Mari oc’h echuiñ he c’homz, pa glevjor trouz 
er porzh. 

« Erru ar soudarded en-dro », eme Anna, « din-me 
eo mont ganto, ha mont a rin. 

— Nann, nann », eme Vari, « me eo am beus roet 
lojeiz d’ar veleien. » 

N’eo ket ar soudarded a yoa erru er porzh, bugale 
Mari oa. 

Pa voe gwelet ar soudarded o tont en ti gant kere 
Pont Eoun, Mari a lavaras d’he £lac’h, gant aon n’en 
em gavje droug gant he bugale, kemeret anezho buan 
ha mont ganto da guzhat e ti un amezeg bennak. Ar 
plac’h a yoa aet, ha, bremañ p’oa deuet an abardaevezh- 
noz, pa ouie oa aet ur pennad a yoa, ar soudarded en 
o hent, oa erru d’ar gêr d’o degas d’o mamm. 

Ar vugale a deue er porzh en ur c’hoari, en ur 
c’hoarzhin, o redet an eil war-lerc’h egile, evel m’oant 
boazet d’hen ober bemdez. Daoust hag int-i a anaveze 
ar c’hlac’har a yoa en o zi ! Ar c’hoshañ anezho a yoa 
o ren e unnek vloaz hepken ! 

« Va c’hoar », eme Anna, evel sklerijennet en un 
taol eus an neñv, « setu amañ ho pugale ; ha c’hoant 
hoc’h eus d’o c’huitaat ha d’o lezer war an douar hep 
den d’o c’helenn, d’o lakaat war an hent mat ? 

— C’hwi, Anna, a raio em lec’h. 

— Nann, n’on ket evit hen ober. Den ne c’hell 
derc’hel plas ur vamm e-keñver he bugale ; ur vamm 
a dle chom gant he bugale keit ha mar plij gant Doue 
he lezer, ha c’hwi a dle chom gant ho re. Greomp 
gwelloc’h, goulennomp diganto petra da ober : ar wirio- 
nez a glever alies a c’henoù ar c’hrouadur. » 

Ha ker buan Anna, hep gortoz respont he c’hoar, 
da c’hervel mab koshañ Mari. 

« Deus amañ, Yannig, ha selaou mat ac’hanon. 
Warc’hoazh vintin e tle soudarded dont amañ adarre 
da gerc’hat da vamm pe me da vont ganto d’ar prizon, 
evel m’int bet, ergentaou, o kerc’hat an aotrou person 
ha beleg ar gouent ; mat, lavar din pehini ac’hanomp 
hon-div a yelo ganto. » 

Na penaos e vez penn an den, mareoù a vez ! Daoust 
ha n’oa ket nes da Yannig goulenn e chomje gantañ e 
vamm ? Mes, nag Anna, na Mari, n’o doa soñjet e 
kement-se. C’hoant o doa o-div da reiñ o buhez an 
eil evit eben. 

Ya, ken nes oa o mamm d’ar vugaligoù baour, ma 
teuas pevar anezho d’en em deuler e barlenn o mamm 
en ur ouelañ hag en ur grial : « Nann, va mamm, 
c’hwi ne deot ket gant ar soudarded, c’hwi a chomo 
ganeomp-ni. — N’hon eus tad ebet », eme Yannig, 
« ha, mar dit gant ar soudarded, n’hor bezo mamm 
ebet kennebeut ! » 

« Ac’hanta, klevet a rit, va c’hoar ? » eme Anna, 
evel disammet. 

Mari ne respontas ger : dont a reas da vezañ drou- 
klivet ; he daeloù a sac’has ; he daoulagad a droas 
en he fenn ; kouezhañ a reas semplet e stern an daol ... 
Re bounner bec’h oa ar c’homzoù-se evit kalon ur 
vamm. 

Anna hag ar plac’h he savas war ar skaoñ. He 
daeloù a deuas da redet a-nevez, mes ne lavare netra ; 
ne rae nemet difronkañ ; he c’halon a lamme en he 
c’hreiz evel p’he divije 76 c’hoant da strinkañ er-maez. 
Un druez oa he gwelet 77 !... He c’hoar Anna, evel 
kreñvaet gant Doue, ne zigalonekae tamm. Trec’h oa 
d’he c’hoar, gounit a rae ; hi eo a dlee mont antronoz 
gant ar soudarded d’ar prizon, ha goude-se d’ar marv. 
Ne glaskas ken komz eus an dra-se d’he c’hoar, rak 
aon he doa da ober poan dezhi a-nevez. 

Gervel a reas da zont d’he c’haout ur mevel kozh 
a yoa mevel e Penn an Neac’h p’edo o zad ouzh o 
sevel, he breur Per hag hi, hag a yoa evel unan eus a 
gerent an ti. — Ar vevelien all a yoa aet, ur pennad 
a yoa, pep hini anezho d’e wele hep tamm d’e goan, 
ker glac’haret oant o welet ar pezh a yoa c’hoarvezet 
hag o klevet ar pezh a c’hoarvezje antronoz vintin. — 
O-zri, Anna, Moriz hag ar plac’h, a grogas e Mari 
evit he lakaat en he gwele, er penn uhelañ eus ar 
gambr, rak n’oa ket evit chom ken war he zreid. 
Ar plac’h a chomas en he c’hichen gant aon n’he divije 
ur fallaenn all. Anna ha Moriz a deuas kuit. 

Moriz, e galon rannet, a azezas war ur skabell e 
korn an oaled. An daeloù a rede dourek eus e 
zaoulagad a-hed e zivoc’h roufennet gant ar gozhni. 
Anna, evit bezañ dare da vont en hent kerkent ha 
ma teujed d’he c’hlask, a en em lakeas diouzhtu da 
lakaat an traoù en urzh vat, ha da zastum an traoù 
a dlee bezañ kuzhet a-raok ma teuje ar soudarded 
en-dro da furchañ a-nevez an ti, rak an disterañ tra 
a yoa a-walc’h evit lakaat deviñ antronoz tiegezh Penn 
an Neac’h en e bezh. Goude-se e lakeas en ur baner un 
tammig dilhad eviti ; nebeudig, rak diskrediñ a rae n’he 
doa ket ezhomm a galz. P’he devoe graet an traoù-se, 
e teuas da gaout he mevel kozh. 

« Moriz, deuit d’am c’haout », emezi. 

— Petra eo, Anna ? 

— N’emaon ket en arvar diwar ho penn. Va gwelet 
hoc’h eus bihanik, pa ne c’hellen ket c’hoazh bale ; 
abaoe ma’m beus skiant, n’em beus gwelet ganeoc’h 
nemet pep seurt giz vat. Doujañs Doue a zo en ho 
kalon, fiziañs am beus ennoc’h, hag ez an d’hen diskouez 
deoc’h. Deuit amañ ganen em c’hambrig. » 

Ha Moriz a yeas war-lerc’h Anna. 

« Gwelet a rit ar c’houfr bihan-mañ ? 


192 



— Ya, Anna. 

— Mat, en hennezh emañ arc’hantiri ha traoù sakr 
an iliz. Setu amañ an alc’houez hen digor, ennoc’h-c’hwi 
e fizian anezhañ. Va c’hoar-gaer n’eo ket deuet c’hoazh 
a-walc’h enni he-unan, n’em beus ket a c’hoant da 
neveziñ goulioù he c’halon en ur lavaret dezhi e ran 
an dra-mañ. Hennezh, ar c’houfr-se, a ranker da guzhat 
a-raok ar soudarded. Evit se n’eus nemet un dra da ober : 
kemerit ho pal, ha bremañ p’eo noz, pa ne c’hell den 
ho kwelet, it du-hont da gorn ar jardin, e tu ar sav- 
heol, grit en douar, a-zindan ar wezenn-lore, un toull 
bras ha don a-walc’h evit her lakaat. Warc’hoazh, 
diouzhtu ma vezin-me aet kuit, lavarit d’am c’hoar-gaer 
e pelec’h eo kuzhet ha petra a zo ennañ. Roit ivez an 
alc’houez dezhi. Lavarit ivez ar memes tra da Laorañs 
ar Sann, a Lopreden ; hennezh a zo ivez un den eeun 
hag a zoujañs Doue ha ne werzho ket ac’hanomp. 
Gwelloc’h eo e c’houfe daou pe dri e pelec’h emañ 
traoù an iliz eget o gwelet o vont da goll, rak ne oar 
den petra ’c’hell c’hoarvezout c’hoazh dre amañ. Mar- 
teze, siwazh ! e ranko ouzhpenn unan dont war va 
lerc’h-me. » 

Moriz a grogas en e bal hep lavaret ger ; ne rae atav 
nemet gouelañ... Ar paour kaezh kozh ! 

Graet an toull, ar c’houfr a zo e-barzh, war-gorre eus 
taolet douar, a-rez douar ar jardin. 

« Bremañ, Moriz », eme Anna, « e c’hellit mont 
d’ho kwele da ziskuizhañ ha da gousket un tamm. 

— Graet eo va c’housk evit fenoz, Anna gaezh ! » 
eme Voriz, oc’h huanadañ. 

Evelato e kemeras ur pennad gouloù rousin, hag e 
savas d’ar solier, e-lec’h m’edo e wele. 

Anna a chomas c’hoazh war vale evit lakaat pep 
tra en e renk, war he meno ; mes, e gwirionez, evit 
lavaret kenavezo oa, evit ar wech diwezhañ, da gement 

tra a yoa en ti hag a yoa bet test, en he bugaleaj, eus 
he c’hoarioù kentañ. Piv a c’hellfe lavaret petra ’yae 
neuze dre galon ar vaouez paour-se ? Den ; rak ur c’hi- 
miad evel hennezh a santer er galon, mes n’hen diskle- 
rier ket ; komzoù an den ne deont ket betek eno. 

Mont ha dont a rae dre an ti, goustadik hag evel war 
begoù he zreid, eus an eil penn d’egile en ur dennañ 
a-wechoù huanadennoù hir. Edo erru da lost an ti, pa 
voe galvet gant Ivonaig, he nizez, ha n’oa nemet 
c’hwec’h vloaz : 

« Va moereb Anna ! » emezi. 

— Petra eo, Ivonaig ? 

— C’hwi a zo aze ? 

— Ya, va merc’h vihan ; petra ’fell dit ? 

— Va mamm, ha neketa, n’eo ket aet gant ar sou- 
darded ? 

— Nann, nann, Ivonaig. Da vamm a zo en he 
gwele kousket-c’hwek. N’eo ket aet gant ar soudarded, 
ne daio ket zoken. 

— Ne daio ket ? 

— Nann, va merc’h vihan. 

— Mat, me am boa aon rak an dra-se, va moereb ; ha 
n’oan ket evit kousket. 

— Kousk dinec’h, Ivonaig, da vamm a chomo ganez. 

— Mat, gwell a se, ha bennozh Doue deoc’h, va 
moereb ; bremañ, me a gousko. » 

Ar c’homzoù-se a c’hounezas Anna. Dont a reas 
diouzhtu d’he gwele en ur ouelañ d’he zro, o klevet un 
aelig bihan o komz er c’hiz-se, hag en ur veuliñ Doue 
da vezañ roet dezhi nerzh a-walc’h evit trec’hiñ he 
c’hoar-gaer. 

« Bennozh deoc’h, Aotrou Doue », emezi, daou- 
linet e-keñver he gwele, « da vezañ roet nerzh d’am 
c’halon ha pouez d’am c’homzoù ! Setu aze un aelig hag 
am fae, er bed-mañ zoken, eus ar pezh am beus graet ; 

c’hwi, Aotrou Doue, am faeo er bed all. Bremañ e 
c’hellan kousket dinec’h etre ho taouarn ; bremañ e 
c’houzon e vezin, warc’hoazh vintin, nerzhusoc’h eget 
biskoazh e ken kaz m’he defe va c’hoar Mari c’hoant 
da vont a-enep he ger. » 

Va c’hrediñ a c’hellit, den ne gouskas c’hwek e 
Penn an Neac’h en nozvezh-se. 

Bep mare e kleved huanadennoù e gwele Mari, ha 
goude-se ar c’homzoù-mañ eus ar Bater : Dimïtte nobis 
debita nostra, sicut et nos dimittimus debitoribus 
nostris... 

N’oa ket c’hoazh goulaouet an deiz pa deuas Anna da 
aozañ dijuni da dud an ti, evel m’her grae a-ziagent. 
Den n’en doa naon, den ne zebras tamm... 

Mari a yoa sebezet, evel en noz a-raok. Chom a rae, 
evel mantret, da sellet ouzh he c’hoar-gaer, hep lavaret 
ger ebet outi. Anna a yae hag a deue hep komz ivez ouzh 
den. Anat oa e oa doaniet, mes n’he doa ket a c’hoant 
d’hen diskouez ; moustrañ a rae he c’halon. Nec’het oa 
ivez evit gouzout penaos lavaret kenavezo er bed all da 
Vari, pried he breur ; aon he doa da fallgaloniñ en 
taol diwezhañ. 

Mont a reas d’he zammig kambr, hag eno, daoulinet 
dirak ar grusifi he doa klevet he fedennoù ken alies 
a wech, e pedas Doue a oueled he c’halon. En em erbe- 
diñ a reas ouzh Jezuz en doa e-unan en em erbedet ouzh 
e Dad, er Jardin Olivez, hag a ouie peger kriz eo ar marv 
da bep den. 

Jezuz a selaouas he fedenn. Skuilhañ a reas en he 
c’halon ur berad eus an nerzh-se en doa bet e-unan digant 
Doue an Tad. 

Kreñvaet evel-se eus an neñv, Anna a zistroas, 
a-benn ur pennadig, ker seder ha ker mav, ma vije 
lavaret, ouzh he gwelet, ne dlee droug ebet c’hoarve- 
zout ganti. 

« Va c’hoar Mari », emezi, « goulaouet eo an deiz 
ur pennad a zo. Bremaik e teuio ar sklerijenn, rak 
gouzout a rit peger berr eo ar mintinioù er mareoù-mañ 
eus ar bloaz. Ret eo deomp en em guitaat. 

— Nann, nann », eme Vari, « n’on ket evit ho tile- 
zer. 

— Mari, en em glevet omp ; peoc’h war gement-se ; 
lezit ac’hanon da sturiañ ac’hanoc’h ; sentit ouzhin. 

— Disec’hañ a ra va c’halon em c’hreiz. 

— Savit-hi 77 war-zu an neñv : Doue a ro nerzh d’an 
neb a c’houlenn. Selaouit ac’hanon ; a-barzh nebeut, 
me ’gred, emañ ar soudarded amañ. Mat, ret eo deoc’h 
bezañ aet kuit a-raok ma teuint, abalamour din-me da 
lavaret, gant gwirionez, eo me mestrez Penn an Neac’h. 
Ar pezh hoc’h eus da ober ivez ’ta eo mont da di Lao- 
rañs ar Sann, da Lopreden ; eno e viot degemeret 
kalonek, c’hwi hag ho pugale. E-berr, pa vezin-me aet 
kuit, c’hwi a deuio en-dro, hag a raio gwellañ ma 
c’hellfot en ur fiziout e Doue. 

— Nann, nann, n’on ket evit ho tilezer, va c’hoar 
gaezh, ur vuntrerez e vefen ! Na petra a lavarfe ac’ha- 
non ho preur Per, va fried ? 

— Me a lavaro dezhañ, p’en em gavin gantañ dirak 
Doue, oc’h chomet war an douar da sevel e vugale, 
d’o c’helenn, d’o skorañ, evit m’en em gavimp holl, en 
ur gichen, a-benn ur pennad amañ, e baradoz an Aotrou 
Doue. 

— O ! va Doue, rannañ a rit va c’halon ! 

— Plegit a galon vat da volontez an Aotrou Doue, 
ret eo. — Bugale, deuit amañ, ho-pemp da lavaret kena- 
vezo d’ho moereb. — Kenavezo, Yannig ! Kenavezo, 
Goulc’henig ! Kenavezo, Laouig ! Kenavezo, Ivonaig ! 
Kenavezo, Janedig ! Sentit, bugale, ouzh ho mamm ; 
heuilhit bepred lezenn Doue, hag heuilhit-hi start, hag 

un deiz ec’h en em welimp er baradoz. Lavarit ivez, ur 
wech an amzer, ur bedenn evit ho moereb... » 

Amañ, mouezh Anna a gouezhas, uzañ a reas he 
nerzh. En em deuler a reas a-dro-vriad en-dro da c’hou- 
zoug he c’hoar-gaer en ur lavaret hepken : 

« Kenavezo, Mari ! ! ! » 

Hag an div c’hoar a chomas ur pennad stag-ouzh- 
stag an eil ouzh eben... O c’halonoù a lamme harp-ouzh- 
harp... O daeloù a en em veske... Siwazh ! evit ar wech 
diwezhañ ec’h en em welent er bed-mañ !... 

Ar vugale, o welet hag o klevet kemend-all, a 
ouele hag a grie... Ret a voe d’ar vevelien distagañ an 
div c’hoar an eil diouzh eben... 

Mari a semplas !... 

— Kasit-hi buan da di Laorañs ar Sann, en anv 
Doue », eme Anna. 

Ker buan, ar mestr-mevel, Tangi an Dero, a grogas 
enni ; n’oa buhez ebet enni ken, kel laosk oa he izili 
evel pa vije marv. Tangi a lakeas ur vrec’h a-zindan 
he divskoaz hag un all a-zindan pennoù he daoulin ; ar 
plac’h a harpe he fenn, ar vugale, o-femp, krog en o 
mamm, hini amañ, hini ahont, a deue da heul en ur 
ouelañ hag en ur grial, ma ’z oa ur gwir ranngalon o 
c’hlevet... Ne oufe den kontañ evel ma ’z eo dleet traoù 
ken doanius. 

Kerkent ha m’oa aet he c’hoar-gaer kuit, Anna a zaou- 
linas e-kreiz al leur-zi : 

« Me ho trugareka, o va Doue », emezi, « da vezañ 
roet nerzh d’am c’halon. Ur vamm vat hag eus ho 
toare a chomo gant he bugale. Ha me am beus fiziañs 
da vezañ a-barzh nebeut ganeoc’h en ho paradoz. Ben- 
nozh deoc’h, o va Doue ! » 

Goude-se e savas en he sav hag ec’h azezas war ar 
skaoñ e-kichen an daol. Eno, he daoulagad savet war-zu 
an neñv, ne lavare ger ouzh den ; lavaret e vije edo o 

kaozeal gant un ael bennak eus ar baradoz. — Tud an 
ti, holl, a ouele dourek o welet un hevelep karantez etre 
div c’hoar. Ar re all a vez o klask miret ha derc’hel o 
buhez, hag an div-mañ a zo o klask mont d’ar marv an 
eil evit eben. 

Ne chomjont ket pell er stad-se. Marteze un hante- 
reur goude m’oa aet Mari kuit, e teuas d’ar red hag en 
ur grial, en ti, ar mevel bihan a yoa er-maez oc’h ober 
diouzh e saout : 

« Erru ar soudarded en-dro », emezañ ; « div 
lodenn a zo anezho ; ul lodenn a zo erru dre an hent 
hag ul lodenn all e-biou Koad ar Forest. 

— Va Doue », eme Anna o vont adarre war ben- 
noù he daoulin, « nerzh ha galloud d’am c’halon, 
skiant d’am zeod ! Ho polontez ra vezo graet warnon 
ha war va buhez ! » 

A-barzh nemeur a voe klevet chaok ar soudarded, 
hag en un taol oa ul lodenn anezho a bep tu d’an ti, 
unan e-kichen pep dor. 

Kerkent, ar c’habiten a lamm en ti gant ur guchenn 
eus e dud. 

« Pelec’h », emezañ, « emañ mestr an ti-mañ, an 
den fall a ro degemer d’ar veleien, enebourien ar Repu- 
blik ? 

— Mestr an ti-mañ, Per ar Sant », eme Anna, « a 
zo marv, nebeut bloavezhioù a zo. 

— Unan bennak koulskoude a dle bezañ e penn an 
tiegezh ? 

— Ya, me eo bremañ ar vestrez ; her gwelet a 
c’hellit, rak ar re-mañ, an dud-mañ, a zo en-dro din, 
n’int nemet mevelien ha mitizhien, ha din-me eo d’o 
c’has ha d’o digas, d’o sturiañ hervez va faltazi. 

— Marteze, maouez, hoc’h eus c’hoant da lavaret, 
dre ar c’homzoù-se, e c’hellit lakaat anezho da enebiñ 
ouzhomp-ni ? 

— Nann, n’am beus ket a c’hoant d’o lakaat da 
enebiñ ouzhoc’h ; evit lavaret deoc’h eo, n’eus den 
amañ hag a ve e penn an tiegezh nemedon-me. » 

Anna a gomze er c’hiz-se gant aon n’en divije unan 
bennak eveshaet ; en dervezh a-raok, oant div vaouez 
en ti, ker mestrez ha ker mestrez, ha bremañ n’eus 
nemet unan. 

Ar c’habiten, evit doare, n’en doa ket taolet evezh 
ouzh kement-se, rak respont a reas : 

« Mat a rit chom hep stourm ha lezer ac’hanomp 
da ober hor giz, rak tud ho ti n’int ket a-bouez diou- 
zhomp-ni. Mar hoc’h eus c’hoant d’her gwelet anat, 
n’hoc’h eus nemet sellet e toull an nor er-maez, hag e 
welfot. — Mat, pa ’z eo c’hwi mestrez an ti-mañ, e 
rankot dont ganeomp da Gastell da lavaret d’hor jene- 
ral Canclaux perak e roit golo da veleien disent ouzh 
ar Republik. Mes a-raok eo ret deoc’h lavaret deomp 
e pelec’h o deus kuzhet, ar veleien a yoa aet ganeomp 
dec’h, an arc’hantiri hag an traoù da oferennañ, rak 
gourc’hemennet eo deomp o c’has da Gastell d’hor jene- 
ral. 

— Ar veleien a yoa aet ganeoc’h dec’h ac’halenn, a 
zo, me ’gred, etre ho taouarn ; ha n’hoc’h eus ket gou- 
lennet diganto e pelec’h o deus kuzhet o arc’hantiri ? 

— Nann, rak n’o divije ket lavaret deomp ; mes ni 
a oar emaint kuzhet amañ, en ti-mañ. 

— A veleien-se koulskoude a dle gouzout e pelec’h 
o deus kuzhet o zraoù. 

— C hoant hoc’h eus, a gav din, maouez, da ober 
goap ac’hanomp-ni. Fall a rit. Anzavit ouzhomp-ni ho 
torfed, hag ar Republik a vezo madelezhus en ho keñ- 
ver. 

— Ho Republik ha c’hwi, kabiten, a c’hell ober 
ac’hanon-me ar pezh a girint ; an nerzh a zo etre ho 

taouarn, mes n’on ket evit lavaret deoc’h e ve en ti-mañ, 
gant va gouiziegezh, ar pezh n’emañ ket. » 

Nann, e korn ar jardin edont, avat, kuzhet en douar. 

« A ! c’hoant hoc’h eus da ober ho penn-fall ? Mat, 
bremaik, ni her gwelo ; ni a ya da freuzañ kement tra 
a zo en ho ti, ha kaout a raimp ar pezh a glaskomp. 

— Freuzit ha furchit kement ha ma kerfot, goude 
se e welfot ne lavaran nemet ar wirionez, rak ne 
gavfot an ti-mañ netra eus ar pezh a glaskit. 

— Ni a ya da welet. Gwazh a se deoc’h mar kavomp 
an disterañ tra ; n’eo ket bravaat a raio ho toare. 

— Doue am selaou hag a oar ne lavaran ket a 
c’hevier. 

— Me ne ran ket a forzh eus da Zoue, kozh 
maouez ; me a ya da welet », eme ar c’habiten, droug 
ennañ. 

Ken buan e c’halvas da zont en ti ar soudarded a yoa 
er-maez ; ne lezas nemet daou e-kichen pep dor, en ur 
c’hourc’hemenn 78 dezho fourrañ didruez o baionetez e 
kof an hini a c’hoantaje kemeret an tec’h. — N’en doa 
ket a ezhomm da lakaat kement-se a evezh. E Penn an 
Neac’h e ouied petra a erruje, her gwelet hor beus graet. 

Anna ar Sant n’he doa ket a aon e kavje ar soudarded 
un dra bennak, rak ar gwenneien a yoa en ti a voa aet 
gant ar plac’h da di ar Sann da reiñ da Vari pa deuje 
enni he-unan, hag arc’hantiri ha traoù an iliz a yoa e 
korn ar jardin, kuzhet-kloz. N’he doa ket a aon e vijent 
dizoloet, rak un nozvezhiad rev ha barroù grizilh a yoa 
bet, ha toull-kuzh ar mevel kozh n’oa ket anat e 
pelec’h oa graet. Dinec’h oa ivez ’ta diwar-benn enklask 
ha furch ar c’habiten. 

Ar soudarded a en em lakeas da c’hwiliañ ha da 
furchañ kement tra a yoa en ti, eus an eil penn d’egile, 
eus an nec’h d’an traoñ ; an armelioù a voe divarc’het, 
an dilhadoù stlapet e-kreiz al leur-zi, an irc’hier 79 

didalet hag ar greun ingalet amañ hag ahont ; aon o 
doa paotred ar Republik e vije kuzhet unan bennak 
e-touez an dilhad pe e-kreiz un arc’had winizh. Mes 
kaer o devoe freuzañ ha difreuzañ, ober trouz ha pe- 
c’hiñ, ne gavjont netra nemet seizh pe eizh gwenneg 
moneiz a yoa ankounac’haet war stal armel ar mestr- 
mevel. Ha talout a rae ar boan da ober kement a drouz 
hag a freuz evit kennebeut a dra ? 

Ne voe ket a-walc’h dezho furchañ diabarzh an ti, 
mont a rejont c’hoazh er c’hrevier, er grañjoù, e log 
al ludu, ha zoken e klud ar yer. Kaer o devoe klask, ne 
gavjont netra. Droug a yae e lod anezho. 

« Ha n’eo ket ur vezh evit soudarded eveldomp-ni », 
eme unan fallakroc’h eget ar re all, me ’gred, « bezañ 
evel-hen o koll hon amzer, hag o reiñ lec’h d’hor goa- 
paat d’an toullad koueriaded a zo dre aze ? Lakeomp an 
tan en tiegezh en e bezh, er c’hrevier, er grañjoù, er 
bernioù kolo ; devomp saout ha kezeg. . . An dra-se a 
raio un tantad brav, hag e c’hellimp tommañ da viha- 
nañ, rak evidon-me a zo hanter skornet. 

— Ya, ya, devomp ar stal a-bezh ; an dra-se a raio 
aon d’ar goueriaded all. 

— Nann », eme ar c’habiten, ker mezhek hag ar re 
all, ha muioc’h, marteze, rak touet en doa da Ganclaux 
degas dezhañ, a-raok an noz, forzh traoù brav, forzh 
arc’hant, ha ne gave netra. « Nann, ne 80 lakeomp ket 
an tan, rak an ti-mañ a zo savet war an uhel ; an tan 
a ve gwelet a-bell, hag a-barzh nemeur e ve amañ 
ur vandenn gwazed hag a c’hellfe treiñ eneptomp buan 
a-walc’h. Ar sioulañ ma raimp hon tro eo ar gwel- 
lañ. Ar pezh hon deus da ober eo mont d’an ti da 
c’hwezhañ un tantad mat a dan en oaled da dommañ 
ha da boazhat hor lein er c’hiz ma ’z eo ret. Me am 
beus gwelet du-hont war ar c’hradailh un tamm brav 
a gig moc’h, hag er siminal un dousenn anduilh a-ispilh ; 

en ul laouer vaen, er gambr, em beus dizoloet boutailha- 
doù leun, a-walc’h evit kargañ hor c’hof deomp-holl ; 
me ’gav din e raio an traoù-se muioc’h a vad deomp 
eget lakaat an tan amañ da sachañ marteze ar c’harr 
war hor c’hein. Ha n’eo ket gwir, va soudarded ? 

— Eo, eo », eme ar soudarded. « Gwelloc’h eo 
deomp kaout dirazomp, war an daol, gwin da evañ ha 
kig da zebriñ, eget ne deo gwelet an ti-mañ o teviñ. 
Gwelloc’h eo tommañ ar c’horf gant banneoù leun ar 
c’hof, eget ne deo gant tommder an tan, n’eus forzh 
pegen tomm e c’hellfe bezañ, rak nav bloavezh kra- 
zañ a ya gant ur sourrad avel. » 

Diouzhtu e teujont d’an ti. An eil blac’h hag Anna 
a rankas kerc’hat ar c’hig hag hen naetaat ; ar vevelien 
a voe graet dezho mont da gerc’hat keuneud ha da 
c’hwezhañ an tan. 

Edod oc’h aozañ lein pa glevjor ul leue bihan o tont 
en ti en ur vlejal, rak lezet oa digor dor e graou war- 
nezhañ. 

« Gortozit, gortozit », eme ur soudard, « setu amañ 
un tamm kig dous da lakaat gant ar c’hig-sall. 

— Hennezh, al leue-se ? 

— Ya, hemañ, en e bezh. 

— C’hoant ac’h eus da ober goap ac’hanomp ; ret 
eo da vihanañ ma vezo poazh da leue. 

— Poazhet e vezo e berr amzer ; list, list, m’hen 
taolin en tan. 

— A-raok e ranki her lazhañ hag her c’hignat, me 
’gred. 

— An tan her lazho, hag her c’hignat n’eo ket ret. 

— Te ’gav dit e tebrimp-ni da leue kroc’hen hag all ? 
E vlev a stanko toull hor gouzoug. 

— A gav deoc’h. E-kichen Roazhon, n’eus ket pell, 
va c’hamarad ha me, en un ti evel hemañ, war ar maez, 

hor boa poazhet kroc’hen, blev hag all un ejen en e 
bezh-pikol. 

— Un ejen en e bezh ! C’hwez ar gaou a zo ganez. 

— Ganen-me c’hwez ar gaou ? 

— Ya, ken na flaerii treuz nav moger. 

— Pa lavaran deoc’h eo gwir, e c’hellit va c’hrediñ. 
Ouzhpenn an dra-se am beus graet c’hoazh. E-kichen an 
Naoned, ur wech all, n’eus ket tri miz abaoe, ur 
c’hamarad all ha me, divouedet gant an naon, hon 
deus debret un ebeul bloaz, poazhet ganeomp kroc’hen 
hag all, evel ejen Roazhon. 

— Gwashoc’h-gwashañ ez a ganez. Ne ouzomp ket 
betek pelec’h ez i ma vezez lezet. 

— Perak ne gredit-hu ket ac’hanon ? 

— Abalamour ma ’z out ur gaouiad. 

— Me gaouiad ? 

— Ya, ker bras gaouiad ha kêr Vrest en he fezh. » 

Hag an holl diroll da c’hoarzhin. 

« Lezit anezhañ da gontañ marvailhoù », eme ar 
c’habiten, o tont da lakaat ar peoc’h « Pa ’z eo gwir 
hor beus kavet ul leue, eo koulz terriñ e benn outañ 
hag her c’hignat buanañ ma c’hellor. — N’eo ket te, 
Aleksi, a zo bet kiger en da vro ? » emezañ, da ur 
soudard all. 

« Eo, va c’habiten. 

— Mat, hast afo lazhañ al leue-se hag her c’hignat. 
Gra div lodenn anezhañ. An hanter a lakaimp da ober 
kig-rost, hag an hanter all a vezo lakaet er pod gant 
ar c’hig-moc’h hag un tamm patatez. Kig dous ha kig- 
sall, an eil gant egile, a dle bezañ mat. 

— An dra-se ne vezo ket pell evit bezañ graet », 
eme Aleksi ; « biskoazh den n’en devezo debret kig 
freskoc’h. » 

Hag evit gwir, ne zaleas ket. A-benn ur pennadig e 
teuas da gaout an oaled gant daou bezhiad kig, hag 

e voe lakaet unan e pod ar yod silet, gant ur pilerad 
amann, egile e pod ar soubenn gant kig-moc’h ha pata- 
tez. Tan a-forzh a voe graet, hag a-barzh nebeut, lein 
ar soudarded a yoa aozet. 

Tud an ti a chome mantret, hini anezho ne grede 
lavaret ger. 

Lein a voe debret ; kement banne gwin a yoa en 
ti, a voe evet. Daoulagad ar soudarded a yoa skerj en 
o fenn, erru oa tomm dezho. Poent oa mont kuit, ar 
c’habiten her gwele, rak ne veze ket dinec’h gant e 
soudarded pa veze re dommet dezho ; neuze ne sen- 
tent nag ouzh urzh, nag ouzh lezenn. Abalamour da se 
e savas diouzh an daol hag e teuas da lavaret da Anna : 

« C’hwi ivez ’ta eo mestrez an ti-mañ ? 

— Gwelet a rit, ar re-mañ holl a sent ouzhin, rak 
n’int nemet mevelien. 

— Mat, neuze e rankit dont ganeomp da Gastell 
da gaout hor jeneral Canclaux. Eno e leverot perak 
hoc’h eus roet golo da veleien ; eno ec’h anzavot e 
pelec’h emañ arc’hantiri an iliz. » 

Hag en ur zistreiñ ouzh e soudarded : 

« Daou ac’hanoc’h stagañ start he daouarn d’ar 
vaouez-mañ a-dreñv he c’hein. » 

Ha n’oa ket brav gwelet hanter-kant soudard o 
kaout aon rak ur vaouez ? 

Goude ma voe staget he daouarn dezhi, Anna a 
c’houlennas komz ouzh ar c’habiten. 

« Petra eo ? » eme hemañ, o tont d’he c’haout. 

« Gouzout a rit ervat », eme Anna, « n’on ket evit 
mont eus ar gêr hep kas ganen un tamm dilhad. Ur 
gwaz lous a zo divalav da welet, ur vaouez lous a zo 
divalavoc’h c’hoazh. Lakaet em beus ur guchennig en 
ur baner ; gwelet a rit n’on ket evit o dougen, rak 
ereet eo va daouarn, abalamour da se e c’houlennan 

diganeoc’h lezer va mevel kozh d’o degas din betek 
Kastell. 

— Ya, evit kaout tud d’ho tennañ eus a dre hon 
daouarn, mar deu unan bennak da enebiñ ouzhomp war 
an hent. » 

Hag int-i a zo aonik, soudarded ar Republik ! 

« Nann, kabiten, ne stourmin ket ouzhoc’h ; ha ma’m 
bije c’hoant d’hen ober, n’eo ket hemañ, ar mevel kozh- 
mañ, eo a yaje ganen. C’hoant am beus her lezfec’h da 
zont ganen netra nemet evit dougen va faner din betek 
ar prizon. 

— Mat, grit hervez ho faltazi, ha kasit ganeoc’h ho 
mevel kozh. 

— Kabiten », eme ur serjant, « me ’gav din eo un 
tamm dismegañsus evidomp mont e kêr gant ur vaouez 
ereet he daouarn dezhi. Lavaret a rafe an holl hor befe 
aon razi, ni soudarded. 

— Gwir a lavar ar serjant », eme ar c’habiten. 
« Distagit dezhi he daouarn, ha neuze e c’hello dougen 
he faner er c’hiz ma karo. » 

Kerkent ha m’he devoe Anna kroget en he faner. ar 
c’habiten a lavaras d’e dud : 

« Bremañ, hastomp afo mont en hent, rak nemet 
re hir n’hor beus daleet dre amañ. » 

Betek amañ, Anna he deus bet kalon, mes, bre- 
mañ, pa rank kuitaat he zi, hag her c’huitaat evit 
biken, hen diskrediñ a ra, he c’halon a venn mankout 
dezhi. Betek amañ oa chomet start, n’he doa skuilhet 
berad daeloù, ha bremañ e ouel e-giz ur bugel. Ne 
vezit ket souezhet o welet kement-se. Mar hoc’h eus 
kuitaet ho kêr ha ranket lavaret kenavo d’ho tud ha 
d’ho pro evit mont a-bell da chom e-touez tud estren, 
mil gwech disheñvel diouzhoc’h ken dre o yezh, ken 
dre o gwiskamant ; mar hoc’h eus ranket mont da chom 
en ur vro yen ha digalon, en ur vro ha n’eus tamm 

menez en he c’hreiz na banne mor war he zro, neuze 
e c’houzoc’h gwell eget na c’hellfen her lavaret deoc’h, 
peger poanius ha peger kriz eo kuitaat tud hor bro. 
Ha koulskoude peger bras kemm a zo etre stad an 
hini a guita e vro evit ur pennad, gant ar c’hed da 
zistreiñ enni diwezhatoc’h, ha stad Anna ar Sant, 
a ya er-maez eus he zi evit ar wech diwezhañ, her 
gouzout mat a ra ? Na vezit ket ivez ’ta souezhet o we- 
let Anna o treiñ hag o tistreiñ en ur sellet en-dro 
dezhi ouzh kement a yoa en ti. An disterañ tra a 
zegase en he menoz he amzer dremenet. Amañ, biha- 
nik, e c’hoarie gant he breur ; ahont e tennas he mamm 
he huanad diwezhañ ; war an daol-se oa bet gourvezet 
korf he zad a-raok bezañ lakaet en e arched ; larkoc’h, 
du-hont, en he c’hambr, edo he gwerc’hezig Vari, he 
doa ken alies a wech daoulinet dirazi evit goulenn skle- 
rijenn ar Spered-Santel da anaout ar stad a vuhez m’oa 
galvet dezhi gant Doue. Ar gwel eus an traoù-se a ranne 
he c’halon. He faner ouzh he brec’h, e chome en he 
sav sebezet ha dilavar. Ne dae na ne deue. 

Ne chomas ket evelato pell evel-se, rak ar c’habiten, 
bremañ p’eo leun e gof, a zo mall gantañ mont kuit. 

« Ac’hanta, maouez », emezañ, « aze e chomfot da 
huñvreal ? Poent eo bale, buan en hent. » 

Ar c’homzoù-se a zegasas Anna enni he-unan. Treiñ 
a reas ouzh tud an ti, ne raent nemet gouelañ, en ur 
lavaret hepken : 

« Kenavezo er bed all ! Pedit Doue evidon ! » 

Hag he fenn pleget, an daeloù o redet dourek war 
he div voc’h, ez eas er-maez eus an ti. 

Diouzhtu, ar soudarded a voe renket, lod a-raok, lod 
war-lerc’h, hag Anna e-kreiz, evel m’oa aet, en der- 
vezh a-raok, an aotrou Gall hag an aotrou Koarigou. 
Ha kerkent e voe roet urzh da vont en hent. 

Oant en em gavet war un uhelenn a zo etre maner 

Kerlaodi ha bourk Plouenan, hag e weled diwar he 
gorre kalz bro, pa deuas Anna, en ur huanadañ, da 
dreiñ ouzh Penn an Neac’h en ur lavaret : 

« Kenavezo, va bro baour ! Kenavezo, va zud 
keizh ! » 

Hag en ur sellet ouzh bourk Plouenan : 

« Kenavezo va iliz parrez ! Ennoc’h on bet badezet, 
ennoc’h em beus graet va fask kentañ ! Kenavezo ivez, 
Itron Varia a Gereloun ! Dirazoc’h em beus pedet 
meur a wech ; na zilezit ket ho pugel, rak c’hwi eo 
va mamm. Roit nerzh d’am c’halon da herzel ouzh ene- 
bourien hor relijion, ha da vont d’ar marv eviti, mar deo 
ret... Digorit din dor ar baradoz ! 

— Na chomomp ket evel-se a-sav da huñvreal », 
eme ar c’habiten ; « baleomp e-dillo ». 

Hag int-i adarre en hent. 

Mar doa bet dec’h mantret Kastelliz o welet an aotrou 
Koarigou o tont e kêr gant ur vandenn soudarded, oant 
mantretoc’h c’hoazh hirio o welet ar memes soudarded 
o tegas d’ar prizon ur vaouez..., ur vaouez hepken. 

Dor ar prizon a zigoras adarre hag a serras kerkent 
ha m’oa aet e-barzh Anna ar Sant. Mezh o doa, me 
’gred, ar soudarded o vezañ bet kement all o kerc’hat 
d’ar prizon ur plac’h yaouank dinerzh ha diskoazell. 

Anna ne zaleas ket e Kastell. A-benn un nebeut der- 
vezhioù e voe kaset da Gemper gant an aotrou Gall, an 
aotrou Koarigou ha pemp pe c’hwec’h all eus an dud 
wellañ a yoa er vro. E Kemper e voent barnet o-zri d’ar 
marv ; o-zri o deus skuilhet o gwad evit o feiz, o reli- 
jion hag o Doue, e miz gwengolo 1794. 

N’emañ ket em menoz kontañ deoc’h ar pezh o 
deus gouzañvet e prizon Kemper da c’hedal mont d’ar 
marv ; traoù re zoanius eo an traoù-se da gontañ. 
N’em bije lavaret netra deoc’h ivez ’ta diwar-benn pri- 
zon Kemper, ma’m bije gellet miret da gontañ deoc’h 

ar pezh a reas eno daou zen kozh a-raok mont d’ar 
marv. 

Unan anezho oa an aotrou Riou, person Lababan. 
P’edod ouzh e varn, ar barner bras, hen anaveze mat, 
rak er memes amzer hag er memes skol oant bet desket, 
a lavaras dezhañ : 

« Aotrou Riou, c’hwi hoc’h eus tri-ugent vloaz, 
rak koshoc’h oc’h egedon-me. 

— Nann », eme ar beleg, « tri miz a vank din ». 

Ar barner bras en doa c’hoant d’hen tennañ er- 
maez ; mes an aotrou Riou ne falveze ket dezhañ lava- 
ret gevier. Ar re o deveze tri-ugent vloaz echu, ne 
vezent ket barnet d’ar marv. Lakaet e vezent en ur 
prizon bennak, evel e Brest, e Rochefort, en enezenn 
Re, pe en ur prizon all bennak e-lec’h ma varvent gant 
an dienez. Lod all a veze kaset da ur vro a-bell, ar 
Gwian, e-lec’h ma varvent a-barzh nebeut gant ar 
c’hleñved. 

D’ar Sul-Bleunioù, da greisteiz, e tlee bezañ diben- 
net an aotrou Riou. Evel ma tigore Pask en dervezh- 
se, e talc’has da gofes betek unnek eur hanter. Neuze 
e lavaras d’an dud a chome hep bezañ kofesaet : 

« N’eo ket re din kaout d’am zro un hantereur evit 
en em lakaat e stad da vont da gaout va Doue. Pedit 
evidon ! » 

Egile a yoa un den diwar ar maez, e anv oa Kaourin- 
tin, mes ne ouzon ket e lesanv ; klevet em beus oa a 
gostez Leuc’han pe ar C’hastell-Nevez. N’eo ket ret 
goulenn abalamour da betra ’oa bet dastumet gant ar 
sitoianed ; anat eo oa abalamour ma karie re e Zoue 
hag e roue, evel ar re all a yoa eno. Rak na dit ket 
da grediñ e vije, er mareoù-se, lakaet al laeron hag 
an dud fall er prizonioù ; unan bennak, marteze, mes 
nebeut. An darn vuiañ eus an dud fall hag eus al lae- 
ron a c’haloupe bro, a laere an ilizoù, ar manerioù, a 

zeve an tiez war ar maez, hag a gase, en o lec’h d’ar 
prizon, an dud vat hag a zoujañs Doue, pa n’o deveze 
ket o lazhet pe o devet. 

Mat, hennezh, ar c’houeriad kozh-se, Kaourintin, 
evitañ da vezañ barnet d’ar marv, a yoa eno ken aes 
ha ker mav evel pa vije bet en e gêr o tommañ e-kichen 
an tan. An neb en divije her gwelet, gant e zaoulagad 
habask ha laouen, gant e aer dinec’h, gant e vlev hir, 
e-giz Kerne, faoutet dre an hanter war greiz e benn, o 
kouezhañ a vouchadoù kordigellet war e zivskoaz ; an 
neb en divije gwelet peoc’h un den eeun ha leal war e 
dal, ha mousc’hoarzh un den dinamm war e vuzelloù, 
en divije lavaret edo o vont da ober, deiz eured e vab, 
un dro-zañs war al leur-gêr. — Ha neuze kroz an dabou- 
lin o tregerniñ dre gêr, en ur gas tud d’ar marv, a vije 
bet son ar biniou o c’hervel ar baotred da vont en dro. 

Ur vintinvezh edo o paouez mont diouzh an aotrou 
Gall ; azezet oa war un tamm koad en doa kavet 
e-mesk ar c’holo hanter vrein a yoa a-zindan ar brizo- 
nerien, pa deuas da vont e-biou dezhañ, unan eus an 
dud a garg a zo el lec’h enkrezus-se ; diouzh e stumm 
oa anat gouzout petra oa. 

« Va den mat », eme Gaourintin dezhañ ken aes 
lia tra, « selaouit ac’hanon ur pennadig. Da bet eur e 
vezin-me kaset d’ar marv ? 

— C’hwi ? Pe anv hoc’h eus ? 

— Me eo Kaourintin. 

— Kaourintin ? 

— Ya, Kaourintin, an hini a zo amañ pemzek der- 
vezh a zo, hag a dle bezan dibennet hirio. 

— Gortozit, ma ’z in da welet. » 

Hag eñ da gaout ar prenestr gant un tamm paper a 
yoa gantañ en e c’hodell. 

« Merket oc’h evit pemp eur e-berr. 

— Daoust ha ne c’hellfen ket mervel un tamm ken- 

toc’h ? Deoc’h-c’hwi e tle bezañ an dra-se ar memes 
tra, ha din-me n’eo ket. 

— Na perak ’ta ? 

— Abalamour me garfe mervel war-dro an eur ma 
varvas gwechall hor Salver Jezuz-Krist, evidomp-holl, 
er groaz, war menez Kalvar. 

— Ha da bet eur an dra-se ? 

— Da deir eur. 

— N’eo ket diaes reiñ deoc’h ho c’hoant. Unan 
bennak a vezo fouge ennañ o welet e vuhez astennet 
dezhañ a ziv eur. Me a ya da verkañ hoc’h anv evit 
an eil karrad e-lec’h an trede. 

— Gwell a se. » 

Gward ar prizon — ne ouzon ket pe anv da reiñ 
dezhañ ken, — a chomas ur pennad souezhet da sellet 
ouzh Kaourintin : 

« Ar re all o deus c’hoant da vevañ an hirañ ar 
gwellañ, hag hemañ en deus c’hoant da vervel div eur 
kentoc’h evit gellout mervel d’ar memes eur gant e 
Zoue !... » Daoust ha n’eo ket marv ar feiz c’hoazh en 
e galon ? Ne ouzon dare. Treiñ a reas e benn ha mont 
a reas kuit. An Diaoul, me ’gred, en doa her c’habes- 
tret pell a yoa, hag a reas neuze ur sachad war ar 
siblenn evit hen degas en e hent kozh. 

Kaourintin ne reas van ; en em lakaat a reas da lava- 
ret e chapeled war e vizied. Ya, war e vizied, abalamour 
da gontañ mat an dizenezennoù, ha da lavaret ar Gloria 
Vatñ hag ar Bater, pep hini d’e boent, rak n’oa lezet 
chapeled ebet gant hini eus ar brizonerien ; an dud 
difeiz a lavare n’oa an traoù-se nemet brizherezh. An 
aotrou Koarigou en doa desket d’ar vugale, e kouent 
Kastell, lavaret evel-se o chapeled war o bizied, en o 
gwele, en noz, pa ne c’hellent ket kousket, evit kas en e 
hent an droukspered, pa deue da c’houlenn digor en o 
c’halon ha da glask o sachañ er pec’hed. Mat, an aotrou 

Koarigou en doa desket ivez da Gaourintin ar c’hiz-se 
da bediñ Doue, ar pezh a rae ur vad vras d’e galon hag 
a verrae kalz hirder an amzer. 

War-dro kreisteiz e teuas unan eus a vevelien ar bou- 
rev, pe an dibenner-tud, da lavaret dezhañ oa mall 
bezañ kempennet evit mont d’ar marv da deir eur evel 
m’en doa c’hoant. 

« Bezañ kempennet ! » eme Gaourintin. « Ha petra 
am beus-me da ober evit an dra-se ? 

— Ret eo troc’hañ ho plev. 

— Pell bras a zo n’int ket bet troc’het ; ha perak 
o zroc’hañ hirio, pa ’z eo gwir, a-benn e-berr e vezin 
marv ? 

— Abalamour, gant ar blev hir-se e ve re ziaes 
deomp-ni ober hor micher warnoc’h. Hastit buan dont 
amañ er sklerijenn, rak ni n’hor beus ket kement-se 
a amzer, amañ ez eus labour. 

— C’hwi a oar ho micher ; mat, grit ar pezh a zo 
ret da ober. » 

Goude ma voe kempennet, Kaourintin a droas ouzh 
mevel ar bourev, hag a lavaras dezhañ : 

« Va den, c’hwi hoc’h eus kaset meur a hini da vara- 
doz an Aotrou Doue ; c’hwi ivez ’ta a oar penaos e 
ranker en em lakaat evit mervel evel ma ’z eo ret ; 
c’hwi hoc’h eus un aer vat, evidoc’h da gaout ur vicher 
zivalav ; ha bezañ ho pefe ar vadelezh da ziskouez din 
petra da ober, penaos en em lakaat evit kaout taol ar 
marv ? 

— O ! ya da. N’eo ket diaes ho kenteliañ. Deuit 
amañ da-gichen ar prenestr, ha me hen diskouezo 
deoc’h. » 

Kaourintin a yeas d’e heul. 

« Kentañ hoc’h eus da ober », eme mevel ar bou- 
rev, « eo en em astenn aze war an douar ». 

Kaourintin a yeas war bennoù e zaoulin. 

« N’eo ket a-walc’h kement-se, ret eo deoc’h gour- 
vez en hoc’h hed. » 

Kaourintin a c’hourvezas. 

« Bremañ, lakit ho taouarn war ho kein, rak er 
c’hiz-se e vezint 81 staget deoc’h. » 

Kaourintin a astennas e zaou zorn a-hed livenn e 
gein. 

« Ho taou benn-c’hlin a zo re hir an eil diouzh 
egile, ret eo o zostaat. » 

Kaourintin a reas ar pezh a yoa gourc’hemennet 
dezhañ. 

« Mat a-walc’h evel-se. — Tostait ivez ho treid an 
eil ouzh egile, rak war ar planken n’ho pezo ket kement- 
se a frankiz da fringal. » 

Kaourintin a dosteas e dreid an eil ouzh egile, ha 
setu-eñ eeun evel ur vazh. 

« Bremañ e rankit astenn ho kouzoug. » 

Ha Kaourintin da astenn e c’houzoug. 

« N’eo ket mat evel-se. Arabat eo deoc’h sevel ho 
penn war-zu an nec’h, ret eo her plegañ. Harpit ho 
tal ouzh an douar. » 

Kaourintin a sentas adarre. 

« Bremañ, astennit ho kouzoug muiañ ma c’hellfot... 
Muioc’h c’hoazh... » 

Ha Kaourintin a astenne e c’houzoug. 

« Mat a-walc’h evel-se. Bremañ e c’hellit sevel. 
N’hoc’h eus nemet ober er c’hiz-se e-berr, ha ne vezor 
ket pell evit ober ho stal deoc’h. » 

Kaourintin a savas en e sav ken dinec’h ha ma save 
a-ziagent diwar bennoù e zaoulin goude bezañ lavaret 
e bedennoù diouzh an noz pe diouzh ar mintin. 

Mevel ar bourev a chome da sellet outañ ; n’oa ket 
evit gouzout petra a yoa e penn Kaourintin. 

« Daoust », emezañ, « ha kollet en deus e benn ? 

Pe c’hoant en deus, dre ur brabañserezh diskiant, dis- 
kouez n’en deus ket a aon rak ar marv ? » 

C’hoant her gouzout en doa : abalamour da se e 
lavaras da Gaourintin : 

« Bremañ, me ’gred, e tle bezañ mav ho spered ha 
laouen ho kalon p’am beus ho kenteliet kerkoulz ? 

— Ya, va den mat », eme Gaourintin, « bremañ on 
dizoan ha dinec’h, bennozh Doue deoc’h evit ho made- 
lezh. Bremañ e c’houzon petra a rankin da ober pa 
deuio ho mestr d’am dibennañ, ha netra ne viro ouzhin 
da lakaat va spered da soñjal e Doue, ha va c’halon 
d’her c’haret betek va huanad diwezhañ. » 

Setu penaos e varve hon tud-kozh ! 

EIZHVET PENNAD WARN-UGENT 


Kere Pont Eoun 


Marteze e karfec’h ivez gouzout petra oa deuet da 
vezañ en e gozhni kere trubard Pont Eoun, en doa 
kaset d’ar marv an aotrou Gall, an aotrou Koarigou, 
Anna ar Sant, ha marteze re all c’hoazh ; ne oar den. 
Me ’garfe her lavaret deoc’h, mes n’on ket evit hen 
ober, da vihanañ gant gwirionez penn-da-benn. Setu 
amañ evelato ar pezh a c’hellan da gontañ deoc’h. 

E-pad ma chomas an drubuilh dre ar vro, ar c’here ne 
veze gwelet er gêr nemet dervezhiennoù. Bemdez e veze 
gant ar soudarded o c’haloupat bro, o tiskouez dezho 
an hentoù hag an tiez mat. Pa veze lakaet un tiegezh e 
skrab 82 , ar pezh a c’hoarveze alies, ar c’here ne veze 
ket da ziwezhañ oc’h ober furch. Evel ma ouie gwel- 
loc’h eget ar soudarded, n’oant nemet divroidi, giz ar 
vro ha boazioù an dud, e veze peurvuiañ da gen- 
tañ o lakaat e graban war yalc’h ar mestr. Pa c’helle he 
c’huzhat, he lakae buan-ha-buan en e c’hodell, hag e 
veze kuit da rannañ gant ar re all. N’eus forzh penaos 
ez ae an traoù, ar c’here en deveze atav ul lodenn ben- 
nak, bras pe vihan, rak ne ehane da grial ken na veze 
roet dezhañ. Evit netra en deveze e voued. Pa veze e 
Kastell, e Montroulez, e Brest pe e Lesneven gant ar 

soudarded, e veze bevet ganto, ha pa ’z ae war ar 
maez, e veze bevet, evel ar soudarded, diwar-goust an 
ti ma vezed ennañ. Er c’hiz-se, me ’gav din, en doa, 
dastumet meur a wenneg, ha, bep tro ma teue d’ar gêr, 
e teue evit kuzhat an arc’hant en doa laeret. 

A drugarez Doue, ar barrad gwallamzer-se a dreme- 
nas. Eus an neñv, Doue a reas ur sell a druez ouzh 
Breizh ; a-walc’h a bennoù a yoa bet diskaret, a-walc’h 
a wad skuilhet. Degas a reas ar peoc’h d’hor bro. An 
ilizoù a voe digoret, hor beleien a deuas en-dro, hag 
a-barzh nemeur, an traoù a yae er vro evel a-raok an 
Dispac’h bras. Neuze e kouezhas kerse war ar c’here. 

Anavezet gant an holl, den ne dae war e dro ; 
tec’het a raed diouzh outañ evel ma tec’her diouzh ar 
c’hi klañv. Nag eñ, kennebeut, ne dae war-dro den ; 
ne veze zoken na war-dro beleg, na war-dro iliz ebet. 
Chom a rae en e di ne oar den da ober petra. A-wechoù, 
pa veze kouezhet an noz, e veze gwelet o vont e-unan 
a-hed an hentoù-distro da aveliñ e benn. Mes kerkent 
ha ma wele unan bennak, e tistroe diwarnañ hag e teue 
d’ar gêr a-dreuz ar parkeier pe ar c’hoadoù. 

Evel a welit, n’oa ket brav doare ar c’here. Mes 
gwashoc’h en em gavas gantañ c’hoazh ur bloavezh 
bennak goude m’oa deuet ar peoc’h, rak kouezhañ a 
reas an dienez en e gêr. « Ar pezh a deu a-berzh an 
« Diaoul », a leverer, « a ya holl d’e houarnañ, ha 
« c’hoazh e chom dezhañ un troad dishouarn. » E ti 
kere Pont Eoun ec’h en em gavas gwir ar c’homzoù-se. 
Ar c’here en doa laeret meur a dra, meur a wenneg, 
meur a bezh daou skoed zoken ; arc’hant a-walc’h a 
yoa bet etre e zaouarn evit bezañ pinvidik bete fin e 
vuhez ; hag evelato, bremañ n’en deus gwenneg ; teu- 
zet eo e holl vadoù etre e zaouarn. Doue her gwele, 
Doue her gede, ha bremañ, Doue a sko, rak deuet eo 
e dro. 

N’eo ket gant kere Pont Eoua hepken eo c’hoar- 
vezet kement-se. An darn vuiañ eus ar re o doa, e-pad 
an Dispac’h, laeret leveoù an Iliz pe re an noblañ- 
soù, a zo deuet da vezañ paour, ha va-unan em beus roet 
an aluzen da vugale lod anezho. Lod a zalc’h marteze 
c’hoazh o danvez ; mes ha ne welit-hu ket o bugale, pe 
o bugale-vihan, o tont war an douar mut pe diot ? 
Ha mar deuont 83 divac’hagn er bed-mañ, e varvont 
e-kreiz o brud hep lezer o anv war o lerc’h. Setu 
petra c’hoarvez peurvuiañ gant ar re a laer madoù an 
Uiz hag ar sent. 

Kouezhet a-nevez er baourentez, ar c’here en em 
lakeas adarre da labourat war e vicher gozh. Mes hini 
a dud ar vro ne roe dezhañ an disterañ tamm labour ; 
holl hen anavezent, ha den ne falveze dezhañ na mont 
d’e di, na komz ur ger hepken outañ, na zoken teuler 
e zorn war ar pezh a vije bet etre e vizied. Aon a yoa 
da vezañ stlabezet ; c’hwez ar muntr, c’hwez ar gwad 
a yoa gantañ... Ur Santegad pe ur Roskoad bennak, 
a-wechoù, abalamour ma ne ouie ket hen anaout, a 
roe dezhañ un tamm kozh botez-ler bennak da wriat 
ha da aozañ, pa veze o vont e-biou da werzhañ, da 
Vontroulez, e artichaod, e ognon hag e gignen ; mes 
nebeut paeet e veze evit an tammoù labour dister-se, 
hag ar gwenneien a c’helle da gaout ne badent ket pell. 
Kerse oa ivez ’ta gant ar c’here, eñ boazet da ober 
chervad gant ar soudarded. Evel-se, e wreg hag e 
vugale a yoa e-noazh 84 ; n’oa ket a arc’hant da brenañ 
dilhad dezho. Gwashañ ma oa, oa d’e vugale. A-wechoù, 
evito da vezañ hanter noazh, e c’hoantaent mont da 
c’hoari gant ar vugale all a dro-war-dro. Daoust ha 
n’eo ket nes d’ar vugale, ken paour, ken pinvidik, 
kaout c’hoant da vont da c’hoari an eil gant egile ? 
Mat, kerkent ha ma vezent gwelet o tont e-touez ar 
vugale all, e kleved diouzhtu unan bennak o lavaret : 

« Erru aze bugale ar c’here trubard ; deomp ac’halenn 
d’ar gêr. » 

Pep hini a yae raktal en e hent ; nikun ne chome 
gant bugale ar c’here ; evel aon a yoa razo. 

Hag ar vugale baour a zistroe d’o zi en ur ouelañ 
da lavaret d’o mamm ne vezent anvet nemet bugale 
ar c’here trubard. Ne ouient ket petra oa ar c’homzoù 
flemmus-se, rak d’an oad o doa ne soñjent e droug ebet, 
hag o c’halon n’oa ket evit reiñ dezho da grediñ n’oa 
o zad nemet un trubard hag ur muntrer. E pelec’h emañ 
ar c’hrouadur mat hag a gav abeg en e dad ? Mes ma 
ne ouient ket petra oa ar c’homzoù-se, e kavent evelato 
diaes kenañ gwelet an holl vugale all o kemeret an 
tec’h ker buan ha ma vezent gwelet o tont. O mamm 
gaezh, ouzh o c’hlevet, a ouele dourek, rak hi he doa 
ur galon vat, ha n’he doa biskoazh heuliet he fried 
en e oberoù fall. Evelato ec’h anaveze e dorfedoù, hag 
abalamour da se he doa aon ha mezh o vont e-touez an 
dud, ha ne dae er-maez eus he zi nemet, evel ar bleiz 
eus e goad, pa deue an naon d’he gwaskañ. 

Truezus oa, evel a welit, doare an tiad tud-se, bras 
ha bihan, ha koulskoude, den n’en doa truez outo. 
Pa lavaran n’en doa den truez outo, e fazian. Unan 
a yoa er vro hag a gase dezho bep sizhun he aluzen, 
hag anez e vijent marvet gant an naon ; hounnezh oa 
Mari Kreac’h, gwreg Per ar Sant, c’hoar-gaer Anna 
ar Sant ! N’oa ket evit mont he-unan, a lavare, betek 
ti ar c’here, rak ar gwel anezhañ a roe kridienn ha 
spont dezhi — ha n’eo ket hep souezh — , mes kas 
a rae he flac’h en he lec’h da gas he aluzen. Ar 
plac’h zoken ne dae ket en ti, gervel a rae ar wreg, 
reiñ a rae an dorzh vara dezhi ha ker buan e teue d’ar 
red war-zu ar gêr gant aon na vije deuet ar c’here war 
he lerc’h. Kaerañ aluzen ! Ha n’eo ket an dra-se ober 
vad d’ar re a ra droug deomp ? Per hag Anna ar Sant 

a dlee o c’halon tridal gant levenez, e baradoz an 
Aotrou Doue, o welet Mari oc’h ankounac’haat, er 
gwel a Zoue, an droug graet dezho ha dezhi. 

Aluzen Mari Kreac’h, kaer he doa bezañ kalonek, 
n’oa ket evelato bras a-walc’h evit bevañ un tiad tud 
a-bezh. Dre se, ouzhpenn berrentez a yoa e ti ar c’here, 
ar gernez a yoa ennañ. N’eo ket hep souezh ivez ’ta ma 
kastizent bemdez, an dud paour, ha ma oant treutaet 
kement, a-benn ur pennad, ma n’oa nemet ar skeud 
anezho. Ar c’here a yoa deuet da vezañ ken disec’h 
ha ken tanav hag ur baluc’henn ; e wreg a yoa heñvel 
outañ. Ar vugale a gleved o ouelañ, o krial, o c’hou- 
lenn un tamm bara ha n’oa griñsenn dareiñ dezho, ha 
den ne rae van evit o c’hlevet. Doue hag an dud a 
yoa evel en em lakaet er memes tu evit bezañ kriz 
e-keñver ar c’here hag e dud. Doue a c’hortoz hag a 
c’hed, mes ne ankounac’ha ket ar gwalloberioù. 

Ma karje ar c’here bezañ aet da ziskargañ e gous- 
tiañs d’e berson pe da ur beleg all bennak er gofesion, 
Doue hag an dud o divije graet ur sell a druez outañ. 
Mes ar c’here ne dae na war-dro beleg na war-dro iliz 
ebet, evel ma ’m beus her lavaret deoc’h, ha setu perak, 
er vro, e kreded e kendalc’he e vuhez difeiz ha direizh ; 
ha setu perak ivez den ne gemere truez outañ. An 
traoù n’oant ket evit padout pell er stad-se, pe, 
a-barzh nebeut, e vije kavet, e Pont Eoun, un tiad 
tud marvet gant an naon. 

Ur meurzhvezh, mintin-mat, ec’h en em gavas, e 
Lopreden, un trafiker amann a Vontroulez, a veze bep 
Meurzh e marc’had Kastell, hag a anaveze mat ar 
c’here. 

« Dont a ran da lavaret deoc’h, emezañ, oc’h distla- 
bezet diouzh kere Pont Eoun. 

— Ha gwir a lavarfec’h ? » eme an holl. 

— Ker gwir ha m’her lavaran deoc’h », emezañ. 

« Ganen-me eo en em gavet er mintin-mañ, war-dro 
teir eur, o tiskenn d’ar Vadalen, e-kichen Montroulez. 
E wreg hag e vugale a yoa gantañ. N’o doa ket a galz 
dilhad, evel a ouzoc’h, evelato, ar pezh o deus a yoa 
en ur pakad, gant ar c’here ouzh e gein. Pa’m beus hen 
anavezet, em beus dalc’het va marc’h a-sav, hag em beus 
lavaret dezhañ : 

« Sell, te a zo aze, kere ? 

— Ya », emezañ. 

— Ha da belec’h ez ez evel-se ? 

— Ret eo din tec’het diouzh Plouenan, rak mervel 
a rankfen gant an naon e Pont Eoun, me, va gwreg 
ha va bugale. Mont a ran da chom en ur vro all. 

— En ur vro all ne vezi ket anavezet hag e vezo 
aes dit dont war an tu mat, rak pell bras a zo ne 
valeez ket war an hent eeun. » 

N’oa ket re sklaer c’hoazh, evelato e welen lagad 
ar c’here o lugerniñ gant an droug ouzh va c’hlevet ; 
anat oa ne raen ket a vad d’e galon ; anat oa n’en doa 
ket a c’hoant da zistreiñ war an hent mat. Pa welis 
kement-se, e rois un taol foet d’am marc’h, ha me 
ac’hano. 

— Salv e ve gwir ar pezh a livirit deomp aze ! » 
eme baotred Lopreden. 

— Ker gwir eo ha m’her lavaran deoc’h, eme an 
trafiker amann. 

— Mat, gwell a se ! » 

Arabat eo deoc’h bezañ souezhet o welet kement a 
fouge e paotred Lopreden pa glevjont oa aet kere Pont 
Eoun en e hent. Ha setu amañ perak : ar c’here a 
yoa anavezet er parrezioù a dro-war-dro, a-bell hag 
a-dost ; enno oa bet gant ar soudarded, hag e pep 
lec’h en doa lezet merk e graban ha roud e grizder. 
Gwashoc’h oa zoken eget ar soudarded, abalamour ma 
ouie giz ar vro, ha ma kave aesoc’h e bleg da ober 

poan ha droug d’an dud vat. Dre ’n abeg-se, pa veze 
paotred Lopreden er marc’hadoù hag er foarioù, pa 
vezed oc’h esa prenañ pe werzhañ, pa veze goulennet 
diganto, evel m’or boas d’hen ober, a belec’h oant, 
ha pa respontent oant a Lopreden, e veze komzet 
diouzhtu er c’hiz-mañ outo : 

« C’hwi a zo eus a Lopreden ? 

— Ya », a lavarent. 

— Ar gêr-se a zo a-zioc’h Pont Eoun, a gav din ? 

— Ya », a lavarent adarre, « a-zioc’h. 

— Neuze ec’h anavezit ur c’here a zo eno hag en 
deus graet kement a zroug e-pad an Dispac’h. Mar 
doc’h heñvel ouzh hennezh, ne dle ket bezañ brav 
ober marc’hadoù ganeoc’h. » 

Ar c’homzoù-se a bike paotred Lopreden en o c’ha- 
lon, rak n’eus ket muioc’h a dud fall e Plouenan eget 
e lec’h all, ha nebeutoc’h marteze e Lopreden eget e 
pep lec’h. 

Ar wirionez en doa lavaret an trafiker amann, rak 
antronoz, e teuas ul lastez bourc’hiz, gant ur c’harr, da 
gerc’hat an tamm armel a yoa chomet en ti. 

E Lopreden, diouzh an abardaevezh, e voe kement 
a levenez, ma teuas paotred ar Sann hag o amezeien da 
gichen an Ti-Du, gant pep a hordenn lann. Ober a 
rejont un tantad, evel da Ouel sant Yann ha da Ouel 
sant Per, evit trugarekaat an Aotrou Doue da vezañ 
kaset eus o bro un den ker fallakr ha ken dismegañsus 
evito. 

NAVET PENNAI) WARN-UGENT 


An Dourdu ha Plougasnou 


Ha da belec’h oa aet da chom ar c’here trubard ? 
Marteze d’an Dourdu. Da vihanañ, setu amañ ar pezh 
a c’hoarvezas, el lec’h-se, d’ar mare ma komzan deoc’h : 

Envel a reer an Dourdu ar guchenn diez a zo, en un 
draonienn, war-dro hanter an hent, etre Montroulez 
ha Plougasnou. U1 lodenn eus an tiez a zo e parrez 
Plouezoc’h hag ul lodenn all e parrez Plouiann. Mat, 
eno, er mare ma ’z eas eus a Bont Eoun ar c’here 
fallakr, ec’h en em gavas da zerc’hel ostaleri, en ur 
c’hozh ti bihan, un den eus a gostez Leon, ha n’oa 
anavezet er vro gant den ebet. Ar Bertou oa e anv, 
a lavare. 

D’ar mare-se, kerkoulz ha bremañ, Plouganaouiz a 
garie mont bep sadorn da Vontroulez. Ar marc’had ne 
vije ket bet graet mat ma ne vijent ket bet ennañ. Ha 
pa n’en defe nemet pevar vi, pe un hanter lur amann da 
werzhañ, paotr Plougasnou a gavo gwelloc’h koll e 
zervezh er gêr evit mont da Vontroulez da werzhañ 
e bevar vi pe e hanter lur amann, eget o reiñ, ouzh ar 
memes priz, er gêr, da un trafiker bennak eus ar bourk. 
Hounnezh oa ar c’hiz kozh, hounnezh eo ar c’hiz a zo 
bremañ. 

Paotred Plougasnou n’int ket bet, ha n’int ket atav 
zoken mezvierien ; evelato, ec’h evont o banne ker 

c’hwek ha pep hini ; ha mar kirit reiñ dezho da 
evañ, ec’h evint d’ho krasoù mat, evel a leveront, e-lec’h 
lavaret d’ho yec’hed, kel laouen ha tra. D’ar mare-se, 
kerkoulz ha bremañ, a-raok dont eus a Vontroulez, 
e veze bep a vanne, ha goude-se e teued war-eeun d’ar 
gêr. Mes ouzh an nevezinti e vez sell atav, pe e vezont 
mat, pe ne vezont ket. Abalamour da se, kalz anezho, 
o welet ur bod iliav ouzh ti bihan an Dourdu, a lavare 
an eil d’egile : 

« Sell, setu amañ un ostaleri nevez ; deomp da 
welet hag evaj mat a zo enni. » 

Ar Bertou a anavezas raktal e dud. Gwelet a reas 
oa paotred Plougasnou, paotred diouzhtu, paotred 
dichipot, paotred leal hag eeun an tamm anezho. Tud 
evel-se a yoa aes sunañ o arc’hant diganto, rak kre- 
diñ a raent n’oa ket muioc’h a fallagriezh er re all 
eget enno o-unan. Abalamour da se, an ostiz nevez 
a en em lakeas d’o zennañ d’e di bep tro ma tremenjent 
e-biou. Gant e gaozioù brav, gant e gomzoù flour, e teuas 
a-benn eus e daol. 

A-barzh nemeur e voe gwelet Plouganaouiz o tont 
d’ar gêr, tommet-mat dezho, mezv zoken alies. Ar 
gwragez, er gêr, a glemme o welet o zud oc’h en em 
gaout er stad-se eus o marc’had, ha, dreist-holl, o welet 
pegement a zispign a veze graet. Ar pezh a c’hoarveze 
gant Plouganaouiz, a c’hoarveze gant Sant-Yanniz ; ar 
memes hent a raent en ur zont eus a Vontroulez, ar 
memes tra a c’hoarveze ganto ; ha kement a zroug a 
yoa e gwragez Sant-Yann-ar-Biz evel a yoa e re Plougas- 
nou. 

Ouzhpenn an dra-se c’hoazh : ar beg-douar-se a zo 
leun a vartoloded a rank dilezer o bro evit mont, a-dreuz 
ar mor-bras, er broioù a-bell, da c’hounit un tamm bara 
dezho ha d’o zud er gêr. Betek neuze, p’en em gave ur 
martolod e Montroulez, e teue war-eeun d’ar gêr da 

zegas e arc’hant d’e wreg evit prenañ bara d’ar vugale. 
Mat, abaoe m’edo ar Bertou en Dourdu, ar vartoloded 
zoken a deue d’ar gêr mezv hag o arc’hant hanter dis- 
pignet. Martoloded Perroz ha martoloded Terenez a 
yoa bet e meur a vro, o doa gwelet tud a bep liv, o 
doa ranket tennañ o spilhenn eus ar c’hoari e meur a 
lec’h, a voe zoken flemmet evel ar re all. 

Perak oa troet an traoù er c’hiz-se ? Setu petra 
c’houlenne an holl. 

Ur sulvezh vintin, a-raok an oferenn e chapel Ker- 
babu, edo an holl o c’hoarzhin goap da Nonnig an 
Deun, a yoa bet oc’h ober beaj an Indez gant ar Saint- 
Pierre, hag a yoa deuet d’ar gêr gant daou skoed en e 
c’hodell, e-lec’h daou c’hant skoed a dlee da gaout. 
Nonnig en devoe mezh, hag a lavaras dirak an holl : 

« Me a oar e pelec’h eo bet laeret va arc’hant. 

— E pelec’h ’ta, Nonnig ? » eme an holl. 

— En Dourdu, e ti ar Bertou. » 

Den na c’hoarzhas. Chom a reas an eil da sellet ouzh 
egile, rak an darn vuiañ anezho a yoa bet, evel Nonnig, 
e ti ar Bertou, hag, evel Nonnig, a yoa bet flemmet. 

Kerkent e savas brud e-touez an dud. Lavaret a raed 
e roe ar Bertou da evañ d’an dud, marc’had-mat, evit o 
mezviñ hag o laerezh goude-se. Mes den ne c’helle 
touiñ oa gwir kement-se, rak an den mezv ne wel netra, 
ne oar petra a ra. 

En abeg da se, den ne grede mont a-raok, hag an 
traoù a vije chomet er stad-se n’eo aes gouzout pegeit, 
ma ne vije ket bet, er mare-se, person e Plougasnou, 
ur beleg ha ne varc’hate, ha ne dortilhe ket pa vije meneg 
da harzañ ouzh ar gwall gizioù 85 . An aotrou Troadek 
oa e anv. E-pad an Dispac’h oa chomet kuzhet er vro, ha 
meur a dro en deus graet d’ar Republikaned. Pa deuas ar 
peoc’h, an Aotrou ’n Eskob her lakeas da gure gant 

an aotrou Morvan, ha, da varv hemañ, e voe anvet da 
berson e Plougasnou. An aotrou Troadek a yoa eeun 
evel ur wialenn, tamm fallagriezh ennañ. C’hoarzhin 
a rae kalonek gant an neb a gonte dezhañ a-du ur 
marvailh brav. Komz a rae ouzh ar paour kerkoulz 
hag ouzh ar pinvidig, na muioc’h na nebeutoc’h. N’en 
doa droug nemet ouzh ur rumm dud : ouzh ar re a 
gomze a-enep Doue, a-enep o nesañ pe a-enep lezennoù 
hor mamm santel an Iliz. Ar re-se avat, ne zaleent ket 
da vezañ kaset gantañ diwar e dro ; fae oa gantañ 
lavaret ur ger hepken outo. 

Boazet, e-pad an Dispac’h, da vezañ bemdez war 
riskl da goll e vuhez, ne gemere aon rak netra. N’oa 
bet strafuilhet nemet ur wech en e vuhez, hag evit un 
dra ker farsus oa, ma n’on ket evit miret d’her c’hon- 
tañ deoc’h. 

E traoñ bourk Plougasnou emañ an aod. En aod-se 
ez eus ur roc’h anvet Roc’h Ledan. Pa vez izel ar mor, 
ez eer enni war droad ; mes pa sav ar mor, e vez 
buan kelc’het gantañ. Un dervezh, ur pilhaouer, eus 
a barrez Bodmeur, e Menez Are, a deuas da bilhaoua 
da gostez Plougasnou ha Sant-Yann-ar-Biz ; n’en doa 
biskoazh, a lavare, gwelet lenn ebet ker bras hag ar 
mor. — N’eo ket souezh. — Mont ha dont a rae, war 
an traezh, a-hed ar mor a yoa izel, mar doa un dudi e 
welet. Skuizhañ a reas evelato o vale, hag e teuas 
c’hoant dezhañ da vont da ober ur c’housk war ar 
Roc’h Ledan. Aes oa dezhañ mont, rak ar mor a yoa aet 
kuit ; brav oa dezhañ, rak tomm oa an heol. 

A-benn ur pennad, ar C’herne a zihunas. Mes siwazh ! 
ar mor a yoa deuet en aod hag en doa kelc’het ar roc’h. 
Kaer en doa ar C’herne klask hent da zont kuit, ne 
gave hini ; en-dro d’ar roc’h n’oa nemet mor. Koll a 
reas e benn ; en em lakaat a reas da grial ha da 
youc’hal ken na dregerne an aod gantañ, betek Rufellig 

ha Tregastell zoken. Ne voe ket pell evit reiñ da glevet, 
rak, ouzhpenn ma krie kreñv, Roc’h Ledan a zo 
e-kichen an douar, hag en aod-se e vez tud atav. Den 
avat ne voe spontet, rak gouzout a raed oa amzer da vont 
d’ar Porzh Louarn da lavaret da ur vag dont d’her 
c’herc’hat ; ha setu ivez ar pezh a voe graet. 

An aotrou Troadek a glevas, ker buan hag ar re all, 
oa kelc’het un den, gant ar mor, war Roc’h Ledan. 
Dont a reas d’ar red d’an aod : c’hoant en doa da vont 
war-neuñv d’her c’herc’hat, pe da vervel gantañ. Miret 
e voe outañ, rak ar C’herne n’edo ket war var da 
vezañ beuzet ; gwelet a raed dija ur vag o tont dreist 
beg Tregastell. Mes an aotrou Troadek n’oa ket evit 
chom e peoc’h e-kichen ar mor. Dont a reas da Draoñ 
Ispi, hag ac’hano, diwar un dorgenn, e roas an absol- 
venn d’ar C’herne. Ar pezh her lakae evel-se da vont 
er-maez anezhañ e-unan, oa abalamour ma ne c’helle 
ket kofes un den hag a gave dezhañ a yoa o vont da 
vezañ beuzet dirak e zaoulagad. Mes n’en em gavas 
droug ebet ; an Talbot, a Dregastell, a en em gavas e 
poent gant e vag ; degas a reas d’an douar ar C’herne 
ne ehane da grenañ o welet oa bet ken tost dezhañ 
bezañ beuzet. 

Me ’gred n’eo ket bet ar C’herne-se, biskoazh abaoe, 
o kousket war ur roc’h, e-kreiz ar mor, n’eus forzh 
pegen tomm e c’hellfe bezañ bet an heol war e gein. 

Mat, hennezh, an aotrou Troadek-se, o klevet a 
begement a bec’hedoù oa pennkaoz ar Bertou, a lavaras 
ur sulvezh da dud Plougasnou n’oa ket mat dezho mont, 
evel a raent, da evañ da di friponed , evel ar Bertou. 

Unan bennak a gasas ar gomz d’an Dourdu, ha d’ar 
sadorn war-lerc’h, ar Bertou, diwar dreuzoù e di, a 
lavare da dud Plougasnou, a yae e-biou, rak hini anezho 
ne dae en ti — hon tud-kozh a sente atav ouzh o 
fersoned : 

« Me a oar perak ne deuit ket hirio en ti ; mes 
lezit ho person ganen-me, warc’hoazh, me her c’hom- 
pezo. 

— C’hwi, Bertou ? » eme unan o chom a-sav. 

— Ya, me ; rak me a zo un den gouiziek hag a oar 
kalz a draoù diwar-benn ar veleien. Warc’hoazh, me 
a ziskouezo d’hoc’h aotrou person Troadek ne c’heller 
ket evel-se stlabezañ tud eveldon-me a c’hounid o 
bara diouzh o micher. 

— C’hwi, Bertou, un den gouiziek ? 

— Ya, me. 

— Mat, efidandomen, hon aotrou person-ni n’eo 
ket ur genaoueg eo, kennebeut. 

— Pa gomzin-me outañ e welo, rak me am beus 
gwelet meur a veleg e-pad an Dispac’h. 

— Ne gredan ket evelato, kaer hoc’h eus bezañ des- 
ket-mat, en defe aon razoc’h, hon aotrou person-ni. 

— Warc’hoazh e welot. 

— Na warc’hoazh zoken ! Diouzhtu evel-se ? 

— Ya, warc’hoazh ha diouzhtu. Warc’hoazh vintin, 
rne a vezo e Plougasnou, un den-a-lezenn gouiziek-meur- 
bet ha me. N’eo ket n’am befe aon va-unan, mes 
gwelloc’h eo daou eget unan. Ha, ma ne deu ket ho 
person d’en em zislavaret eus ar gador, e-pad e bre- 
Zegenn, dirak an holl, e welot da belec’h ez ay an traoù, 
rak al lezenn a zo bremañ strizh war ar veleien ; 
ñ’eo ket evel a-raok an Dispac’h. 

— N’eo ket strishoc’h, me ’gred, warnezho eget 
war an dud all ; ha ne c’heller ket ober muioc’h a zroug 
dezho evit deomp-ni ? 

— Nann, d’ar re n’o deus ket a ijin ; mes me a oar 
ar pleg warnezho. 

— Ma n’eus nemet ijin ganeoc’h, Bertou, n’oc’h ket 
evit lavaret evelato e ve al lealded en ho tu. 

— O ! gant ar veleien n’eus ket a ezhomm da gaout 
kement-se a lealded. 

— Kement ha gant ar re all, me ’gred. 

— Faziañ, ha faziañ a vras a rit, paotr Plougasnou. 

— Perak ’ta, Bertou ? 

— Setu amañ perak. Mar lavarit droug diwar-benn 
unan bennak, evel c’hwi ha me, e rankot diskouez eo 
gwir ar pezh a livirit, pe den n’ho kredo, pe zoken e 
rankot dislonkañ ho lavar dirak ar barner, ar pezh 
a goust arc’hant a-wechoù. 

— Ha n’eo ket er memes tra evit ar veleien ? 

— Nann ; a-walc’h eo tamall anezho, lavaret traoù 
diwar o fenn, n’eus forzh pegen diskiant e c’hellfent 
bezañ ; an traoù diskiantañ a vez kredet da gentañ, 
an holl a gredo ac’hanoc’h, hag ar veleien a zo ken aonik, 
ma ne gredont lavaret ger. 

— Mat, Bertou, klevet a ran ac’hanoc’h, ha chom a 
ran sebezet ouzh ho klevet. 

— Warc’hoazh e klevot gwashoc’h c’hoazh, rak 
warc’hoazh, evel am beus lavaret deoc’h, ho person a 
ranko en em zislavaret eus ar gador, dirak an holl, 
dirak Doue, paotred Plougasnou. 

— Ma rank en em zislavaret en e sarmon, e vezo 
ret deoc’h da vihanañ her lavaret dezhañ a-raok an 
oferenn ? 

— Hennezh eo ivez va menoz. 

— Neuze ’ta e vezoc’h du-mañ warc’hoazh a-raok 
an oferenn-bred ? 

— Ya, ha rok an tamm ac’hanon, zoken. 

— Ha da bet eur e vezoc’h e ti an aotrou person ? 

— An oferenn-bred, am beus klevet lavaret, a zo 
da zek eur e Plougasnou ; mat, da nav eur, me a vezo 
krog en ho person. 

— Da nav eur ? Mat, me her lavaro da gement 

hini a welin, ha ni a en em gavo ganeoc’h eno neuze, 
hag a welo penaos ez ay an traoù. 

— Ya, ya, deuit, hag e welfot penaos e vezo kribet 
e benn d’hoc’h aotrou person Troadek. 

— Mont a raimp, Bertou. Kenavezo warc’hoazh ! » 

Hag an dud bodet, en-dro da di ar Bertou, e-pad ar 

gont-se, d’ar gêr hep banne ebet. 

Antronoz, un tamm a-raok nav eur, edo ar Bertou e 
bourk Plougasnou. Ar brud eus ar pezh en doa, en 
derc’hent, lavaret en Dourdu, a yoa bet kaset gant tud 
an oferenn vintin dre bevar c’horn ar barrez, ha zoken 
dre Sant-Yann. En abeg da se oa leun ar cEocEu 86 a 
dud, mall ganto klevet ar Bertou oc’h ober e gomz. 
An aotrou Troadek n’en doa klevet meneg ebet eus ar 
pezh a yoa c’hoarvezet en Dourdu, ha den n’en doa 
lavaret dezhañ e tlee ar Bertou dont d’her c’haout. 
Evel-se edo erru dinec’h eus e di d’an iliz da gofes e 
dud. Chom a reas souezhet o welet kement all a 
dud er c’hoc’hu. Treiñ a reas war-zu enno en ur 
lavaret : 

« Sell ’ta, paotred, petra a zo a nevez ganeoc’h ? » 

Ker buan, ar Bertou a deuas eus a douez an dud, 
ha war e lerc’h, un aotrou barvek, dilhad bourc’hiz 
gantañ. Krenañ a rae e izili gant e youl ; e zaoulagad 
a lugerne evel daou gef-tan. Evelato e tennas e dok 
dirak an aotrou person en ur lavaret : 

« Me eo ar Bertou, ostiz an Dourdu. » 

Hag ec’h en em save war e dreid. 

« Ah ! te eo ar Bertou », eme an aotrou Troadek, 
en ur sellet outañ eus an eil penn d’egile. « A ! te eo 
ar Bertou ! » 

Hag an aotrou person a vousc’hoarzhe. — N’oa ket 
strafuilhet en dro-mañ, evel m’oa bet evit Kerne 
Roc’h Ledan. 

« Ya, me », emezañ rok, « hag em beus ezhomm 
bras da gomz ur ger ouzhoc’h. 

— Pa giri, Bertou », eme an aotrou Troadek o treiñ 
outañ, « pa giri, hag e ve amañ ha diouzhtu zoken e 
ve. » 

An dud, e-pad keit-se, a yoa en em gelc’het a-dost 
hag a astenne o gouzoug evit klevet gwelloc’h penaos 
e yaje an traoù en-dro. Ouzhpenn daou c’hant den, 
a leverer, a yoa eno, ha dont a rae atav tud er bourk. 

Ar Bertou a reas ur sell faeüs ouzh an dud. Kaout a 
rae dezhañ ez ae, en un taol, da zouarañ an aotrou 
Troadek, hep kaout ezhomm eus an den-a-lezenn, ar 
barveg-hir a yoa deuet gantañ eus a Vontroulez. Aba- 
lamour da se e lavaras d’an aotrou person ker rok 
ha tra : 

« Gouzout a rit, kerkoulz ha me, eo difennet dis- 
penn an nesañ, dreist-holl d’ar veleien ? 

— Ya, Bertou. 

— Mat, disul diwezhañ, hoc’h eus lavaret n’oan-me 
nemet ul laer. 

— Me, Bertou, am beus lavaret oas laer ? 

— Ya, Aotrou person, c’hwi. Ha ma n’hen anzavit 
ket, dek test e-lec’h unan a gavin d’her lavaret deoc’h 
pa gerfot. 

— N’em beus ket lavaret e vijes laer, Bertou », hag 
amañ, an aotrou Troadek a save e vouezh evit 
bezañ klevet gwelloc’h ; « lavaret em beus graet avat 
oas ur fripon ». 

D’ar gomz-se, ar Bertou a sonnas, luc’hedennoù a 
strinke eus e zaoulagad. Chom a reas da sellet ouzh 
an aotrou Troadek ; e zen-a-lezenn a yoa ker mantret 
hag eñ. 

An aotrou person a gendalc’has : 

« Ya, Bertou, lavaret em beus graet n’out nemet ur 
fripon ; n’em beus ket lavaret oas laer, avat. 

— Ha n’eo ket ar memes tra an daou c’her-se : 
laer ha fripon ? 

— Nann, Bertou. Marteze n’out ket laer, me n’her 
gouzon ket, mes fripon out avat. Anzav ouzhin ; pet 
gwech n’ec’h eus ket sachet tud en da di evit o mezviñ, 
ha, pa vezent mezv, pet gwech n’ec’h eus ket lakaet da 
zorn en o godell evit kemeret o gwenneien ! Ha n’eo 
ket friponerezh eo an traoù-se ? Ha c’hoant ec’h eus e 
kavfen-me tud da douiñ dit eo gwir ar pezh a lavaran ? 
Selaou, n’em beus nemet lavaret ur ger : « Paotred 
Plougasnou », eme an aotrou Troadek en ur sevel e 
vouezh uheloc’h c’hoazh, « ha n’eo ket gwir ar pezh 
a lavaran ? Ha n’eo ket gwir eo ar Bertou ur fripon ? » 

— Eo, eo », eme an dud a-unan, « ar Bertou a zo ur 
fripon ... Ar Bertou d’ar gêr ... Dao war ar Bertou ... » 

Neuze e savas mesk ha kabal e-touez an dud ; unan 
a lavare an dra-mañ, un all a lavare un dra all ; an holl 
a yoa dirollet, den ne c’helle gouzout petra a lavared ; 
ne gleved nemet mallozhioù war ar Bertou. 

Ar barveg a c’hellas en em silañ kuit, mes ar Bertou 
ne c’hellas ket ober ar memes tra. Unan bennak, ne 
oufen ket lavaret deoc’h piv, nemet Job Lo e vije, 
a roas dezhañ un hortad hag hen stlapas a-daol war ar 
re a yoa en tu all. Ar re-mañ a roas dezhañ ur buntad 
all, gant un taol troad pe zaou, evit her c’has larkoc’h. 
Fall ec’h en em gavas en dro-mañ, rak kouezhañ a 
reas war Fañch Kerveni. Fañch, droug ennañ, a grogas, 
gant e zaou zorn er Bertou, hag hen stlapas d’e dro, 
a-flav, ouzh moger ti an Avaloù. 

An aotrou Troadek, o welet edod o vont da zispenn 
paour kaezh ostiz an Dourdu, a lavaras her lezer da 
vont d’ar gêr. Ha ker buan, Plouganaouiz, atav sentus 
ouzh mouezh o ferson, her lezas da vont kuit. 

Ar Bertou a en em zastumas buanañ ma c’hellas, 
hag a yoa a vont kuit mezhek-meurbet, ha c’hwen en e 

loeroù 87 , va c’hrediñ a c’hellit, p’en em gavas er bourk 
Nonnig Deun. Nonnig a redas war e lerc’h hag a roas 
dezhañ un taol troad, evel ma oar reiñ ur martolod, 
en ur grial a-bouez e benn : 

« Ha va daou c’hant skoed-me, Bertou laer, e pelec’h 
emaint ? » 

Ar Bertou ne zistroas ket zoken da sellet piv a 
skoe gantañ. Ne reas nemet astenn e gammed evit mont 
buanoc’h er-maez a vourk Plougasnou. 

Goude tro ar re vras e teuas tro ar re vihan. Ar 
vugale, o welet o zud o kempenn ken didruez ostiz 
an Dourdu, a yeas d’hen ambroug, betek an Ti Nevez, 
en ur deurel mein war e lerc’h. Meur a vaen a doumpas 
en ur gouezhañ war e gein, mes ne rae van ; ne zistroe 
ket da sellet, ne rae nemet bale buanoc’h-buanañ war-zu 
e gêr ... 

Ha ma vije ’ta en em gavet warnañ krennarded Tere- 
nez, Samson ha Perroz ! 

A-raok an noz, ar brud eus a gement-mañ a yoa 
aet betek Plouezoc’h hag an Dourdu, larkoc’h marteze ; 
ar brudoù a ya ker buan ! A-ziagent oa bet ur gomz 
bennak diwar-benn ar Bertou, mes den ne grede mont 
a-raok da gentañ ; un tamm aon a yoa razañ, abala- 
mour ma oa, a lavare, desket ha kreñv war al lezennoù, 
ha ma c’helle, war e veno, kas d’ar prizon ha zoken 
d’ar galeoù, an neb a glaskje trabas outañ.Bremañ avat, 
pa oa bet kefestet gant an aotrou Troadek, pep hini 
a lavar ar pezh en deus klevet. Holl e ouied oa ar 
Bertou a gostez Leon ; kalz o doa klevet en doa graet 
un torfed bras bennak war-dro Plouenan ; lod a lavare 
oa ur muntrer ; lod all a lavare en doa lakaet an tan 
en un ti ha devet daou grouadur ; lod all c’hoazh a 
lavare en doa laeret ilizoù e-pad an Dispac’h, ha gwer- 
zhet beleien d’an Dispac’herien ... Mes ar brudoù-se a 
yoa holl mesk-ha-mesk, ha den n’oa evit lavaret 

e pelec’h edo ar gwir wirionez. N’eus ket zoken gouezet 
biskoazh, evit mat, abalamour da betra en doa ranket 
kuitaat e vro. 

Hag hennezh e ve e gwirionez kere trubard Pont 
Eoun ? Ne c’hellan ket her lavaret deoc’h gant gwi- 
rionez, rak n’em beus merk anat ebet a gement-se. Ar 
pezh a zo gwir eo, d’ar sadorn war-lerc’h, dor ar 
Bertou a yoa serret en Dourdu. Abaoe ar Yaou oa aet 
en e hent gant e wreg hag e vugale. Da belec’h oa aet 
ac’hano ? Den ne ouie, den n’en deus gouezet abaoe. 

Daoust ha marvet eo, evel Loull ar Bouc’h, en ur 
c’hogn-tro bennak, pell diouzh pep kristen ? 

P’en devez graet an den fall e reuziad war an douar, 
pa vez kouezhet don a-walc’h e puñs ar pec’hed hag 
ar fallagriezh, an Diaoul hen dilez en ur c’hoarzhin yud. 
Tro an Aotrou Doue a zo erru, zoken er bed-mañ, 
da c’hedal ma roio, er bed all, da bep hini hervez e 
oberoù. 

Doue ne zilez james ar re a vale a-du gantañ : 
a-wechoù, er bed-mañ, o devez evit gwir un tamm 
poan, mes er bed all e vezint paeet-mat. 

Echu eo va c’hont. 

Ra blijo gant Doue bezañ madelezhus e-keñver Yann 
Pennorz, ankounac’haat e bec’hedoù, reiñ dezhañ ha 
d’an holl gristenien, lod en e varadoz ! 


FIN 

NOTENNOU 


PENNAD 17 

1. « a guzho » : techet omp da gredifi, diwar ster ar frazenn, 

e vije gwelloc’h « a gaso » amafi, eget « a guzo ». « Canclaux a 

gaso soudarded... e pep parrez hag e pep ti... » 

2. « ar gwazed » : stumm leonek evit « ar wazed ». 

3. « ne c’hellor ket » : « ne c’helleur ket » er skrid. 

4. « o tifraezhañ » : « o tifreza » er skrid, = « o trevezañ ». 

5. « den na glemmas » : « den n’en em glemmaz » er skrid. 

6. « an div vandenn soudarded » : « an div vandenn soudard » 
er skrid. 

7. « edor » = « edod ». 

8. « a rejor » : « a rejeur » er skrid. 

9. « e vuoc’h » : « e vioc’h » er skrid. 


PENNAD 18 

10. « binviachoù » : « benviachou » er skrid. 

11. « raoskl » : « raoz » er skrid. 

« a vroenn » : « a vrouan » er skrid. 

12. « ne zalejon ket » = « ne zaleis ket ». 

13. « seul bennokoc’h » = « seul bennekoc’h ». 

14. « kea » (eus ar verb mont, = « kae ») a zo ur ger-estlam- 
mafi e Bro-Leon. 


PENNAD 19 


15. « stern » : « starn » er skrid. 

16. « likorioù » : « likuriou » er skrid. 

17. « war ar vardell » : « var ar bardell » er skrid. 

18. « splamm » = « splann ». 


235 



19. « laosker » = « leuskel ». 

20. « ronkonennañ » = « ronkonellañ ». 

21. « Klemm » : « En em glemm » er skrid. 

22. « sklakal » = « stlakañ ». 


PENNAD 20 

23. « Mar deu » : « Mar teu » er skrid. 

« fougeal » : « en em fougeal » er skrid. 

24. « bezhin » : « bizin » er skrid. 

25. « ouzhin-me » : « ouc’h-ime » er skrid. 

26. « hon defemp-ni » : gw. notenn ar pennad 9 diwar-benn 
« M’am befen-me ». 

27. « din-me » : « di-me » er skrid. 

28. « e ti-kêr » e-lec’h « en ti-kêr » : gw. notenn ar pennad 11 
diwar-benn « e porzh ti-kêr », hag « ouzh moger ti-kêr ». 

29. « arbelioù » = « armelioù ». 

30. « ar c’hrevier » : « ar c’hreier » er skrid. 

31. « ar vevelien » : « ar mevellien » er skrid. 

32. « ur vadeziant » : « eur vadiziant » er skrid. 

33. « en o daou vugel » : « enn ho daou bugel » er skrid. 


PENNAD 21 

34. « o fougeal » : « oc’h en em fougeal » er skrid. « pehini » : 
« pini » er skrid. 

36. « er waremm » : « er goaremm » er skrid. 

37. « ar c’hr.izder ar c’hrisañ » : « ar grizder ar grisa » er skrid. 


PENNAD 22 

38. « ar vistri » : « ar mistri » er skrid. 

39. « da fougeal » : « d’en em fougeal » er skrid. 

40. « d’az kroazlez » : « da kroaz-lez » er skrid. 

41. « a gavjon » = « a gavis ». 

42. « mudurun » : « muduren » er skrid. 

43. « peg » : « speg » er skrid. 

44. « skrimpañ » = « krimpañ ». 

45. « ac’hanout » : « ac’hanod » er skrid. 

« lijou » : « lichou » er skrid ; = « lisiv ». 

46. « grozmol » : « krosmol » er skrid. 

47. « diskuizhañ » : « en em ziskuiza » er skrid. 

48. « an talbenn » : « an dalbenn » er skrid. 


PENNAD 23 

49. « en em gannañ » : « en em emganna » cr skrid. 

50. « ar vourkiz » : « ar bourkiz » er skrid. 

51. « din-me » : « di-me » er skrid. 

52. « ar c’horn-sont » = « ar c’horn-hont ». 

53. « sklake » = « stlake ». 

54. « ar c’hrouadur » : « ar c’hraouadur » er skrid. 


PENNAD 24 

55. « e-leal » : « el leal » er skrid. 

56. « stropet » = « strobet ». 

57. « un druez » : « un truez » er skrid. 

58. « ur c’henaouad » = « ur genaouad ». 


PENNAD 25 

59. « pa veze » : « pa viche » er skrid. 

60. « e barrezianiz » : « e barrisioniz » er skrid. 

61. « ne laka ket » = « na laka ket ». 

62. « tanoualc’h » = « taouarc’h » emichañs. 

63. « O vrinika pe o pesketa » : « E vrinika pe e pesketa » er 
skrid. 

64. « badeziantoù » : « badichantou » er skrid. 

65. « medalenn » : « metalenn » er skrid. 

66. « intentit » : « ententit » er skrid. 


PENNAD 26 

67. « Lamet » = « lemel ». 

68. « ar galeourien » = « ar c’haleourien ». 

69. « ne vezit ket nec’het » = « na vezit ket nec’het ». 

70. « ar peder moger » : « ar peder voger » er skrid. 

71. « e-noazh » : « enn noaz » er skrid. 

72. « peder gwerzhid » : « peder verzid » er skrid. 

73. « ur gelenn » = « ur c’helenn ». 

PENNAD 27 


74. « Daoulinomp » : « En em daoulinomp » er skrid. 

75. « drezo » : « dreiz-ho » er skrid. 

76. « he c’halon a lamme en he c’hreiz evel p’he divije c’hoant 
da strinkañ er-maez » : « evel p’en diviche » er skrid. 

77. « Un druez oa he gwelet » : « Eun truez oa he guelet » er 
skrid. 

« Savit-hi » (savit ho kalon) : « Savit-hen » er skrid. 

78. « en ur c’hourc’hemenn » : « en eur gourc’hemenn » er 
skrid. 

79. « an irc’hier » : « an hirrier » er skrid. 

80. « Ne Iakeomp ket » = « Na lakeomp ket ». 

81. « e vezint » : « e vizint » er skrid. 


PENNAD 28 

82. « skrab » = « skrap ». 

83. « mar deuont » : « mar teuont » er skrid. 

84. « e-noazh » : « enn noaz » er skrid. 


PENNAD 29 

85. « ar gwall gizioù » = « ar gwall c’hizioù ». 

86. « ar c’hoc’hu » : « ar c’hoc’hi » er skrid. 

J1 . « loeroù » : « lerou » er skrid. 

GERIAOUEG 


anv : hano er skrid. 

arbel : armel (kavet e vez an daou). 

badeziant : badiziant er skrid ; badeziantoù a oa badichantou. 
belibann : « lakaat an traoù e belibann » : lakaat strafuilh, mesk, 
reuz, (bili-bann). 

binviachoù : benviachou er skrid. 
bizied : biziad er skrid. 
broenn : brouan er skrid. 
buntañ = bountañ. 

buoc’h, buoc'hig : bioc’h, bioc’hig er skrid. 
daeloù = daeroù. 

dastum : destum pe dastum er skrid. 

debriñ : dibri pe debri er skrid. 

delez, delezioù = derez, dereziou. 

dembrest = dambrest ; demdost = .mdost. 

dizeleiñ = dizoleiñ. 

e-berr, e-verr = emberr. 

e-biou : a-biou pe e-biou er skrid. 

enoeiñ, enoeet, enoeus : inoui, inouet, inouus er skrid. 

envel : henvel er skrid. 

esaat, esa = esaeañ (pennrann « esa- » a-hed ar skrid). 
ezhomm : izoumm, izom, ezoum er skrid. 
foultr = foeltr. 

genoù, genaouad, : ginou, ginaouad er skrid ; genaoueien : 
ginaoueien. 

gevier : geier pe gevier er skrid. 
gloaz, gloazet : glaz, glazet er skrid. 
grozmol : krosmol er skrid. 

givaremm : ar waremm a oa « ar goaremm » ; er ivaremm a oa « er 
goaremm ». 
hortañ = bountañ. 
ijin : izign pe ijin er skrid. 
intentout : ententout er skrid. 
kalir : kalur er skrid. 
kanfarded : kanfarted er skrid. 
kamarad = kamalad. 

krevier (liester kraou ) : kreier er skrid. 
krouadur : kraouadur ha krouadur er skiid. 
lammenn = laonenn. 

lazbañ : lac’ha a-wechoù'; laza e lec’h all. 

lien : lian pe lien er skrid. 

liñser = liñsel. 

loen : loan pe loen er skrid. 

medalenn : metalenn er skrid. 

menoz : mennoz er skrid. 

‘ 'michañs : mechañs er skrid (= emichañs). 

oaled : aoled pe oaled er skrid. 

ostaleri : ostaleuri pe ostaleri er skrid. 

prez = pres. 

reuget = roget. 

ru : un taol ru = ur ruadenn. 

pave = pavez. 

skerj = skoerj, moarvat : skoelf. Marteze ez eus un tamm meskaj 
gant serzh. 

sekretiri : segreteri er skrid. 
seniñ : sini pe seni er skrid. 
sklakal = stlakal. 
skoelf : skelf er skria. 
speg, spegañ = peg, pegañ. 
splamm = splann. 

stern : starn er skrid ( starn an daol). 
torfedour : torfetour pe torfedour er skrid. 

TAOLENN 
Eil lodenn 


Pajenn 


SEITEKVET PENNAD 

Trelaouenan. — Koadoù Kermenguy 9 

TRIWECHVET PENNAD 
Keraouell 23 

NAONTEKVET PENNAD 
Maner al Liorzhoù 33 

UGENTVET PENNAD 

Lanzeon 49 

KENTAN PENNAD WARN-UGENT 
Trefalegenn e Lanouarne 67 

EIL PENNAD WARN-UGENT 

Tour Berven 77 

TREDE PENNAD WARN-UGENT 
Taole. — Paolig ar Sann 105 

PEVARE PENNAD WARN-UGENT 
Penn an Neac’h, e Plouenan. — An aotrou 

Gall. — An aotrou Koarigou 121 

PEMPET PENNAD WARN-UGENT 
Ar soudard Fabian Croy 135 

Pajenn 

CHWECHVET PENNAD WARN-UGENT 
An aotrou Branellek. — An Itron Le Guen . . 155 

SEIZHVET PENNAD WARN-UGENT 
Anna ar Sant 185 

EIZHVET PENNAD WARN-UGENT 
Kere Pont-Eoun 215 

NAVET PENNAD WARN-UGENT 

An Dourdu ha Plougasnou 223 

Notennoù 235 

Geriaoueg 239 

Taolenn 241 

Embanner : Ronan Huon 



